
bineînțeles că putem avea noroc. 
Evenimente exterioare incredibile pot 
trezi în mod providențial inițiativele din 
toropeala lor tot mai mare, demonstrând 
nevoia schimbării, așa cum devastatorul 
atac japonez de la Pearl Harbor din 1941 
a trezit efectiv SUA din visul liniștitor de 
neutralitate permanentă. 


MICHAEL LEDEEN 


În acest moment unica şansă pe care o 
avem ca tar este ca Osama bin Laden 
să amplaseze și să detoneze o armă 
majoră în Statele Unite. 


MICHAEL SCHEURER, 
fost șef al Unităţii bin Laden din CIA 


Într-o revolutie, guvernul înseamnă 
despotismul libertății împotriva tiraniei. 


ROBESPIERRE 
Capitolul 1 


Nu mai ucisesem pe cineva de aproape patru ani. Dar toate 
lucrurile bune au un sfârșit. 

Era bine să locuiesc din nou în Tokio. Faţa orașului se 
schimbase, așa cum o face întruna, iar dezastrul provocat de 
marele cutremur și tsunami din Touhoku continua să-și facă 
simţite urmările prin iluminarea diminuată și puterea slăbită a 

aparatelor de aer condiţionat în timpul verii. În pofida atmosferei 
recent echilibrate între anxietate și determinare, Tokio este 
imuabil în energia sa eternă, esenţială. E adevărat că, în timpul 
pe care-l petrecusem în climate mai sigure, se înmulţiseră din 
nefericire localurile Starbucks și Dean & DeLuca, alături de 
nenumăraţii lor imitatori, totuși refugiile cu adevărat importante 
rămăseseră impenetrabile față de infestarea aceea recentă. 
Incă se mai cânta muzică de jazz în Body & Soul din Minami 
Aoyama, unde niciun scaun nu-i prea departe de scenă pentru a 
adresa un cuvânt discret de mulțumire cântăreților la sfârșitul 
serii; se mai putea savura o cafea în Cafe de l'Ambre din Ginza, 
unde, deși se apropie de a o sută aniversare, proprietarul 
Sekiguchi-sensei sosește zilnic să-și prăjească singur boabele, 
așa cum a făcut-o în ultimii șaizeci de ani; se mai putea bea un 
păhărel în Campbelltoun Loch din Yurakucho, unde, dacă poţi 
ocupa unul dintre cele opt scaune ale localului ascuns în subsol, 
proprietarul și barmanul Nakamura-san îţi va recomanda una 
dintre sticlele lui rare, pentru a face să dispară, fie și numai 
pentru scurt timp, lumea pentru uitarea căreia ai venit la el. 

Somnul îmi era uneori agitat, deși îmi spuneam că de-acum 
nimeni nu mai era pe urmele mele. Însă în același timp știam că, 
dacă ar fi existat urmăritori, m-ar fi căutat mai întâi în locurile 
despre care știau că le frecventam. Cu excepţia cazului în care 
dispuneau de personal nelimitat, nu puteau iscodi toate barurile, 
cafenelele sau cluburile de jazz care-mi plăceau. În primul rând, 
ele erau prea multe în Tokio, iar vizitele mele ar fi fost prea greu 
de prezis. Puteau să aștepte luni, poate o veșnicie, și cu toate că 
există și posturi de supraveghere mai neplăcute decât oazele 
bântuite de hoinarii locuitori nocturni din Tokio, în cele din urmă 
ar fi început să bată la ochi, mai ales dacă erau străini. Între 
timp, cel care plătea totul ar fi devenit nerăbdător să obţină 
rezultate. 

Tocmai de aceea Kodokan reprezenta o vulnerabilitate unică. 
Mă antrenasem acolo timp de aproape douăzeci și cinci de ani 
înainte ca inamici puternici să mă silească să părăsesc orașul, 
inamici pe care, prin diverse mijloace, izbutisem să-i elimin. 
Antrenamentele de judo din Kodokan fuseseră unicul caz în care 
acceptasem ceva cât de cât asemănător cu o rutină, un șablon 
ce putea fi utilizat de adversar pentru a mă fixa în timp și spaţiu. 
Intoarcerea acolo putea fi modul prin care să mă asigur că toți 

inamicii îmi muriseră cu adevărat. Sau, în același timp, putea fi 
o cale de a spune: Haide, ieșiți de oriunde v-ati afla. 

Randori, sau antrenamentul liber, se ţinea în daidojo, un 
spaţiu modern, pe înălţimea a doua niveluri, format din patru 
zone de competiţie conectate între ele și deschis spre inelul de 
tribune din jurul arenei aflate la etaj. In fiecare seară, vreo două 
sute de judoka, purtând tradiționalul judogi alb - bărbaţi și 
femei, japonezi și străini, campioni din colegii, tunși periuţă, și 
veterani grizonanţi - vin în sala de antrenament și spaţiul vast 
se umple cu strigăte de angajament și icnete de apărare, 
discuţii sincere despre tactici și tehnici în graiuri reciproc de 
neînțeles, răpăiturile ca de tobe ale corpurilor ce se izbesc de 
tatami și ţimbalele palmelor ce amortizează impactul prin 
aterizări ukemi. Mi-a plăcut dintotdeauna cacofonia din da'dojo. 
Am stat în sală și când era pustie, iar nemișcarea sa solemnă 
din timpul zilei, intensitatea senzaţiei de răbdare și potenţial pe 
care o degajă au propria lor magie, totuși sunetele din timpul 
antrenamentelor de seară care conferă scop spaţiului sunt cele 
ce aduc la viață sala adormită. 

In serile de antrenament, tribunele sunt de obicei pustii, dar 
nu este neobișnuit să vezi câţiva spectatori, ici și colo, privindu-i 
pe cei care se antrenează dedesubt: o studentă, care-și 
așteaptă prietenul; un părinte, întrebându-se dacă să-și înscrie 
sau nu copilul; un entuziast al artelor marţiale, care face un 
pelerinaj la locul de naștere al judoului modern. De aceea n-am 
fost prea îngrijorat când într-o seară am văzut doi albi foarte 
voinici, care stăteau unul lângă altul în tribune, cu braţe groase 
și musculoase încrucișate peste balustrade, ușor aplecaţi înainte 
ca niște hoitari pe un cablu telefonic. l-am bifat așa cum bifez în 
mod reflex orice mi se pare nepotrivit în mediul meu, fără să 
dau vreun semn că i-aș fi observat în mod special sau că mi-ar fi 
păsat în mod special de ei, și am continuat randori cu partenerul 
cu care mă antrenam atunci, un puști solid dintr-o echipă de 
colegiu aflată în vizită în Tokio, care nu izbutise deocamdată să 
înregistreze niciun punct împotriva mea. 

Stilul meu ajunsese la un nivel la care eram capabil în 
majoritatea cazurilor să anticipez atacul unui adversar în clipa 
dinainte ca el să-l lanseze, să-mi modific poziția în mod subtil și 
corespunzător și să-i dejoc planul fără ca el să știe exact motivul 
pentru care nu-l putuse executa. După ce se străduia o vreme 

să depășească interferența aceea invizibilă, adeseori adversarul 
încerca să forțeze o deschidere, să recurgă la o aruncare ori să 
riște în alt mod similar, iar în acea clipă, în funcţie de dispoziţia 
de moment, îl puteam trânti pe tatami. Alteori mă mulțumeam 
doar să trec fluid de la o contră la alta, prevenind bătăliile, mai 
degrabă decât luptând. Era o abordare diferită față de cea care 
mă caracterizase pe vremuri în Kodokan, când stilul îmi fusese 
mai degrabă orientat spre agresivitate și bravură, decât spre 
eleganță și eficienţă. Ca vlăstar al unui tată japonez și al unei 
mame albe, fusesem cândva măcinat de frustrări și furii. 
Înfăţișarea mea este destul de japoneză, totuși aparențele n-au 
aproape nicio legătură cu prejudecățile în Japonia. De fapt, 
principala animozitate a societăţii este rezervată pentru coreenii 
etnici, pentru burakumin - descendenţii prelucrătorilor de piei - 
și alţii care se făceau vinovaţi de a-și ascunde impuritatea 
înapoia feţelor aparent japoneze. Desigur, anii mei de formare 
au rămas de mult în urmă. În prezent, când părul meu negru e 
tot mai înspicat, nu mai tânjesc după o țară care să mă 
primească cu brațele deschise ca pe unul dintre fiii ei. Am avut 
nevoie de ceva timp, dar până la urmă am învățat să nu mă 
angajez în acele conflicte pe care anterior le pierdusem cu 
regularitate. 

judecând după robustețea lor, după tunsorile foarte scurte și 
după ochelarii de soare Oakley model wraparound, preferaţi în 
prezent de Forţele Speciale și de omologii lor din sectorul privat, 
am bănuit că spectatorii erau militari, activi sau nu. Nici asta în 
sine nu era ceva remarcabil: Kodokan nu-i nici pe departe 
necunoscut printre soldaţii americani, pușcașii marini și aviatorii 
din bazele militare care-și au sediul în Japonia. Mulţi dintre ei vin 
în vizită sau chiar pentru a se antrena. Eu prefer totuși să plec 
mereu de la presupunerea cea mai pesimistă, mai ales când ea 
nu mă costă prea mult. l-am îngăduit puștiului din colegiu să mă 
trântească cu tai-otoshi, aruncarea pe care o încercase toată 
seara și care era, evident, procedeul lui cel mai bun. In domeniul 
meu anterior de activitate, era util întotdeauna să cultivi 
subestimarea din partea adversarului. Poate că mă schimbasem 
în bună măsură, dar în niciun caz nu-mi abandonasem 
obiceiurile. 

În seara aceea am fost precaut când am plecat din sală, cu 
vigilenţa la un nivel mai ridicat ca de obicei. Am inspectat 

locurile în care m-aș fi plasat, dacă aș fi încercat să-l prind în 
ambuscadă pe unul ca mine: în spatele coloanelor din beton ce 
flancau intrarea clădirii de pe Hakusan-dori; printre automobilele 
parcate pe strada animată, cu opt benzi; sau în intrarea la linia 
de metrou Mita-sen din stânga mea. Am zărit doar navetiști 
sarariman! indiferenți, cu costumele negre și banale, mototolite 
și deformate de la aerul umed și poluat, cu frunţile brobonite de 
transpiraţie, dar cu chipurile mulțumite la gândul de a petrece 
câteva ore tihnite acasă înainte de următoarea zi istovitoare de 
lucru. Au trecut câțiva motocicliști pe scutere, ale căror motoare 
în doi timpi au ţiuit și apoi s-au pierdut treptat în depărtare, 
totuși niciunul nu purta căștile integrale preferate de asasinii 
motorizați și nici măcar n-au încetinit sau n-au întors capul spre 
mine. O femeie a trecut cu o bicicletă pe trotuar, purtând un 
țânc cu obrăjori dolofani în coșul atașat de ghidon; puştiul își 
întinsese brațele înainte și încleștase pumnișorii din motive 
necunoscute. Nimic nu mi se părea anormal și n-am vazut nicio 
urmă a militarilor. Dacă nu aveau să reapară, urma să le clasific 
prezenţa dintr-o singură seară ca fiind un non-eveniment. 

Însă ei au apărut din nou, în seara următoare. De data asta, 
au stat foarte puţin, probabil atât cât să-i privească pe zecile de 
judoka și să confirme prezenţa țintei lor. Dacă nu mi-aş fi 
executat scanările frecvente și discrete ale tribunelor, probabil 
că nici nu i-aș fi observat. 

Am continuat să mă antrenez până la ora 20, apoi am făcut 
duș ca de obicei, nedorind să recurg la nimic ieșit din comun, 
nimic care să poată sugera că observasem ceva și că mă 
pregăteam pentru asta. De fapt însă mă pregăteam și, pe 
măsură ce un plan mi s-a derulat în minte și adrenalina mi-a 
șerpuit prin corp, iar prezenţa pericolului și certitudinea felului în 
care urma să-l abordez s-au instaurat cu o claritate familiară și 
oribilă, a trebuit să recunosc în sinea mea că mă pregătisem 
toată viaţa și că intervalele de liniște de care mă bucurasem 
pentru scurt timp erau la fel de pertinente și de relevante ca 
visele. Doar pregătirile erau reale - pregătirile și scopul pe care-l 
facilitau întotdeauna. 


1 Salariat, în special dintre „lucrătorii cu gulere albe”. (n.req.). 

Capitolul 2 


Ben Treven și Daniel Larison stăteau pe taburete la tejgheaua 
de la fereastră a unui local Douter Coffee, la cincizeci de metri 
spre sud de Kodokan, pe Hakusan-dori, sorbind cafeaua neagră 
și așteptând revenirea celor doi contractori. Treven ar fi vrut să 
li se alăture, pentru a-l vedea cu propriii ochi pe bărbatul despre 
care, până cu o săptămână în urmă, crezuse că nu era decât un 
mit, însă Larison insistase că nu aveau nimic de câștigat dacă 
trimiteau mai mult de doi oameni, iar Treven știa că avea 
dreptate. Îl deranja ușurința și naturaleţea cu care Larison se 
afirmase ca masculul alfa al echipei, dar în același timp trebuia 
să recunoască faptul că acesta, care avea în jur de patruzeci și 
cinci de ani, cu zece ani mai mult decât Treven, văzuse mai 
multe chestii nasoale chiar decât Treven însuși și supravieţuise 
unor adversari mai dificili. Işi spunea că, dacă își ţinea gura, 
putea învăţa ceva. Totuși, după zece ani petrecuți în Activitatea 
de Susţinere a Informaţiilor, denumirea deliberat banală a 
brațului secret al Comandamentului de Operaţiuni Speciale al 
Forțelor Armate Reunite, nu era obișnuit să dea peste indivizi 
care să se comporte ca superiorii lui tactici. 

Treven privea pe fereastră spre Kodokan și văzu înaintea lui 
Larison apropierea contractorilor, pe care-i cunoștea doar sub 
numele Beckley și Krichman. Dădu aproape imperceptibil din 
cap. 

— Uite-i că vin. 

Larison îi instruise pe toţi să-și utilizeze într-o măsură cât mai 
redusă telefoanele mobile și să le ţină chiar închise, cu bateriile 
scoase, cu excepţia unor intervale orare prestabilite. 
Bineînţeles, toate telefoanele erau închiriate, sub identități false, 
însă o securitate bună implica niveluri multiple. Utilizarea 
neatentă a telefoanelor mobile de către CIA în extrădarea lui 
Abu Omar din Milano îl determinase pe un judecător italian să 
emită mandate de arestare pentru mai mulţi oficiali CIA, inclusiv 
pentru șeful stației din Milano, iar Treven se gândise că Larison 
aplica acum lecţia desprinsă din operaţiunea aceea. În același 
timp însă măsurile actuale de precauţie i se păreau excesive - la 
urma urmelor, nu se aflau aici pentru a-l ucide sau a-l răpi pe 
John Rain, ci doar pentru a-l contacta. Pe de altă parte, la fel ca 

în cazul trimiterii a numai doi contractori în Kodokan pentru 
recunoașterea iniţială, el aprecia că nu exista vreun motiv 
pentru a nu adopta o precauţie suplimentară. 

Contractorii intrară și se așezară în așa fel încât să-i vadă pe 
Treven și Larison și să poată urmări nestânjeniţi strada. Treven 
văzuse destui străini în această parte a orașului, însă știa prea 
bine că cei patru săreau în ochi. Bineînţeles, părul lui blond și 
ochii verzi fuseseră dintotdeauna o dificultate în operaţiunile de 
filaj, dar bănuia că pentru japonezul mediu asemenea trăsături 
nu l-ar fi putut deosebi prea mult de Larison, deși acesta avea 
părul negru și pielea măslinie, sau, de altfel, de orice alt alb. 
Localnicii aveau să observe și să-și reamintească prezența a 
patru asemenea străini laolaltă. Treven, care fusese luptător la 
categoria grea în liceu și apărător în echipa de fotbal american 
de la Stanford înainte de a abandona universitatea, era de fapt 
cel mai micuţ din grup. Larison practica în mod evident halterele 
și, dacă putea avea încredere în spusele lui Hort, poate că utiliza 
și steroizi. lar contractorii aproape că puteau fi luptători 
profesioniști. Treven se întrebă dacă Hort îi alesese cu speranța 
că dimensiunile lor l-ar fi putut intimida pe Rain când aveau să 
stabilească contactul. El se îndoia că așa ceva ar fi contat. 
Dimensiunile contau doar într-o luptă cinstită, iar din câte auzise 
despre Rain, acesta era prea inteligent pentru a îngădui 
vreodată ca o luptă să fie cinstită. 

— E acolo, rosti bărbatul care se numea Beckley. Se 
antrenează, exact ca aseară. 

Larison încuviinţă din cap. 

— Poate că acum ar trebui să schimbăm rolurile, rosti el cu 
glasul lui grav și răgușit. Două seri la rând - probabil că v-a 
remarcat. Eu și Treven putem prelua filajul. 

— Nu ne-a remarcat, zise Krichman. Am stat în tribune și el 
abia dacă a privit spre noi. 

Beckley mormăi aprobator. 

— Uite care-i treaba, dacă tipul ar fi chiar așa de atent la 
filaje, în primul rând n-ar veni în același loc, la aceeași oră, în 
fiecare seară. Nu ne-a văzut. 

Larison sorbi din cafea. 

— E bun la ceva? Mă refer la judo. 

Krichman strânse din umeri. 

— Nu știu. Părea să aibă probleme cu puștiul cu care se 
antrena. 

Larison sorbi iarăși din cafea și tăcu, parcă gândindu-se. 

— În regulă, probabil că de fapt nu contează chiar așa de mult 
dacă v-a văzut sau nu. Noi știm că-i aici și-l putem intercepta 
când iese. 

— Mda, am putea, zise Krichman, pe un ton care arăta că 
aprecia ideea ca fiind jalnic de lipsită de ambiţii. Dar ce fel de 
control avem atunci? L-am găsit în Kodokan, însă mâine s-ar 
putea duce să se antreneze altundeva. Sau ar putea renunţa la 
antrenamentele în săli publice, punct! Vrem să simtă presiunea, 
n-a zis Hort așa? Atunci să-i arătăm că știm unde locuiește. Să-l 
încadrăm acolo, să-l facem să simtă că am intrat zdravăn în 
viaţa lui. Așa-i determini pe oameni să coopereze - apucându-i 
zdravăn de boașe. 

Treven nu putea contrazice pe de-a-ntregul afirmaţia aceea. 
Era surprins că Larison nu vedea și el situaţia la fel. Totuși 
Larison trebuie să-și fi înţeles eroarea, pentru că spuse: 

— Da, pare logic. În același timp însă e imposibil să nu vă fi 
văzut. Acum ar trebui ca eu și Treven să preluăm filajul. 

— Ascultă-mă, zise Beckley, și tonul lui arăta că ajunsese la 
capătul răbdării, nu ne-a văzut! Krichman și cu mine vom 
continua  filajul. Arătă cu degetul spre unul dintre nasturii 
cămâșii lui bleumarin umede. Prin ăsta, voi vedeți tot ce vedem 
și noi. Dacă ne detectează, o să schimbăm rolurile, așa cum am 
stabilit. De-acord? 

Nasturele era de fapt obiectivul unei videocamere minuscule 
de înaltă rezoluţie, care transmitea color la lumina zilei și în alb- 
negru amplificat cu infraroșu noaptea. Toţi erau dotați similar și 
fiecare videocameră transmitea wireless celorlalte camere din 
reţea. Un aparat separat, de dimensiunea unui pachet de cărți 
de joc, putea fi ţinut în mână ca să afișeze ce transmiteau toate. 
Nimic ieșit din comun, ci doar o versiune simplificată și 
modificată pe alocuri a sistemului de monitorizare Eagle Eyes 
care devenise tot mai popular în agențiile guvernamentale și 
care îngăduia unei echipe mici de filaj să se răspândească 
dincolo de ceea ce ar fi permis tradiționala linie de vizare, astfel 
că fiecare membru al echipei cunoștea poziţiile celorlalţi fără să 
se bizuie excesiv pe telefoanele mobile sau pe alte comunicații 
verbale. 

Larison ridică mâinile în semn de predare. 

— Bine. Voi doi acoperiţi intrarea în Kodokan. Treven și cu 
mine vom aștepta aici și vom porni în spatele vostru când 
începeţi să-l urmăriți. 

Beckley zâmbi - cam răutăcios, se gândi Treven. Și păruse 
într-adevăr că Larison, poate într-o tentativă ineficientă de 
salvare a aparenţelor, se prefăcea că dădea niște ordine ce-i 
fuseseră, de fapt, date lui însuși. 

Beckley și Krichman ieșiră. Larison se întoarse și se uită pe 
fereastră după ei cum se îndepărtau. 

— Crezi că va ieși din nou la aceeași oră? întrebă Treven. Hort 
a spus că-i extrem de vigilent la orice tentative de filare. 

Larison sorbi din cafea. 

— Tu de ce crezi că Hort i-a trimis pe prostovanii ăia cu noi? 

Era un pic supărător că Larison nu-i răspunsese direct la 
întrebare. Treven tăcu câteva secunde, după care zise: 

— În mod evident, n-are încredere în noi. 

— Exact. Ei lucrează pentru el, nu împreună cu noi. Nu uita 
asta. 

Colonelul Scott „Hort” Horton era comandantul lui Treven în 
ASI?, iar cândva fusese și comandantul lui Larison, înainte ca 
acesta să-și însceneze moartea și să încerce să șantajeze 
Statele Unite, cerând diamante brute în valoare de o sută de 
milioane de dolari în schimbul unor filmări în care agenți 
americani torturau prizonieri musulmani. Aproape că reușise să 
dea lovitura, însă Hort îl trăsese pe sfoară și păstrase 
diamantele pentru sine. Treven nu era perfect sigur în privinţa 
motivului. Pe de o parte, patriotismul și integritatea lui Hort erau 
indubitabile. Colonelul era un negru căruia poate că i-ar fi fost 
refuzată ascensiunea în alte domenii, însă care nu fusese doar 
promovat, ci era privit cu venerație de meritocraţia militară, iar 
el iubea armata și-i iubea pe oamenii ce serveau sub 
conducerea sa. Și totuși nimic din toate astea nu-l oprise să i-o 
tragă lui Larison, atunci când fusese nevoie, tot așa cum, 
cândva, încercase să i-o tragă lui Treven. Ba chiar îi spusese 
acestuia motivul: America era condusă de un soi de oligarhie, 
care nu părea să-l deranjeze prea mult pe Hort, atâta doar că 
oligarhia devenise lacomă și incompetentă - păcate ce păreau 
capitale în bizarul univers moral al colonelului. El începuse o 

acţiune de proporții, în care diamantele jucau un rol important. 
Un rol similar, spera Hort, aveau să joace Treven și Larison, ca și 
individul ăsta, Rain, pe care fuseseră trimiși să-l caute și să afle 
dacă putea, de asemenea, să fie convins. 

Ca atare, era firesc ca Hort să nu aibă încredere în ei. Nu se 
putea spune că ar fi fost constrânși, totuși nu era nicio 
convingere pozitivă, dinamică, de tipul „toată lumea are de 
câștigat”. Probabil că Larison căuta să se răzbune și în același 
timp să-și recapete diamantele. lar Treven se deșteptase 
suficient ca să recunoască sforile pe care le utilizase Hort pentru 
a-l manipula și ca să știe că trebuia să găsească o cale dea le 
reteza. Exista, de pildă, chestiunea minoră a unor imagini 
neplăcute, înregistrate de videocamerele de securitate, ce l-ar fi 
putut implica pe Treven în asasinarea unui fost membru 
important al administraţiei prezidenţiale. Nu conta deloc că 
aceea fusese o operaţiune CIA și că Treven nu avea nicio 
legătură cu asasinatul respectiv. Conta doar că Hort și CIA 
aveau înregistrările și le puteau folosi dacă Treven se abătea de 
la linia dreaptă. Așa că, pentru moment, tot aranjamentul se 
simţea ca o instabilă alianţă de compromis, în interiorul căreia 
loialităţile se schimbau și motivațiile intrau în conflict. Hort nu i- 
ar fi trimis niciodată pe ei, dacă n-ar fi avut o cale prin care să-i 
monitorizeze și, în circumstanţele acestea, precizarea lui Larison 
că el nu uitase pentru cine lucrau de fapt Beckley și Krichman 
părea gratuită, ba chiar ușor insultătoare. Poate că era pur și 
simplu furios pe contractorii ce păreau complet indiferenți faţă 
de ceea ce Larison considera a fi propria sa autoritate. Treven 
decise să nu mai insiste. 

In același timp însă nu putea ignora că Larison nu-i 
răspunsese la întrebare. 

— Același loc, aceeași oră, aceeași ieșire în două seri 
consecutive? zise el. Ţi se pare că ăsta ar fi omul nostru? 

Larison îl privi și Treven ar fi putut jura că rânjea. 

— Depinde, răspunse el. 

— Ce vrei să zici? 

— Rain i-a văzut cu siguranţă aseară, când au stat mai mult 
înăuntru. E foarte probabil să-i fi văzut și în seara asta. 

— De unde știi? 

— Pentru că eu i-aș fi văzut. Pentru că dacă ăsta-i tipul despre 
care a povestit Hort, și el i-ar fi văzut. Pentru că dacă n-ar fi fost 
destul de bun ca să-i remarce, Hort nici nu s-ar fi sinchisit de el. 

Treven căzu pe gânduri. 

— Atunci ce înseamnă asta: că deși el i-a remarcat, tot va ieși 
în același fel și la aceeași oră? 

De data asta, Larison surâse cu adevărat. 

— inseamnă că sunt bucuros că nu-l urmărim noi. 


Capitolul 3 


Când am plecat din Kodokan, știam că mă va aștepta cineva. 
Cel mai probabil, avea să fie perechea de giganţi pe care-i 
văzusem de două ori înăuntru. Era posibil ca ei să fi fost doar 
echipa de recunoaștere și ca afară să se găsească altcineva, dar 
dacă echipa avea mai mulţi membri, ar fi fost logic să-i rotească, 
pentru a-mi reduce posibilitatea de a-i identifica. Bineînţeles, se 
putea și ca eu să fi fost determinat în mod subtil să-i zăresc pe 
cei doi dinăuntru - la urma urmelor, era greu să nu le observi 
dimensiunile -, astfel încât să-i caut din priviri când ieșeam 
afară și, drept urmare, să ignor ameninţarea reală. Totuși, dacă 
ei ar fi dorit un astfel de joc, ar fi stat mai mult în seara asta, ca 
să se asigure că-i zărisem. Instinctul îmi spunea că erau doar ei 
doi, care se ocupau atât de recunoaștere, cât și de acţiune. 

Când am părăsit clădirea, m-am menţinut pe partea stângă a 
coridorului de ieșire, folosind până în ultima clipă drept 
acoperire chioșcul cu cărţi și suvenire, pentru ca ei să nu 
beneficieze de secunde suplimentare în care să se pregătească 
pentru apariţia mea. Mă îndoiam că aveau arme; armele de foc 
sunt strict restricționate în Japonia și oricine ar fi avut 
conexiunile necesare pentru a obţine așa ceva ar fi putut cu 
siguranţă să asambleze o echipă mai mare și mai puţin 
bătătoare la ochi. O pușcă de lunetist ar fi fost încă și mai greu 
de obținut decât un pistol și, chiar dacă și-ar fi procurat una, 
cum ar fi procedat în continuare? Ar fi închiriat un apartament 
cu vedere către intrarea în Kodokan? Ar fi fost o bătaie de cap 
prea mare și ar fi lăsat prea multe urme. Existau căi mai bune. 


VP - 13 


Când am deschis ușile de sticlă, nu mi-am întors capul într-o 
parte și alta, dar am inspectat cu privirea trotuarul și strada din 
câmpul meu vizual. Deocamdată, nimic. În seara anterioară o 
luasem la stânga și mă dusesem la staţia de metrou. Cu toate 
că nu-i zărisem atunci, presupuneam că pândiseră de undeva și- 
mi observaseră traseul. Ca atare, dacă sperau să mă fileze în 
seara asta și să ajungă pe un teren pe care să-l considere mai 
favorabil, ar fi stat în dreapta. Pe de altă parte, dacă planul era 
ca eu să dau peste ei, ar fi stat în stânga. Nu puteam avea nicio 
certitudine, dar, în condiţii similare, prefer să văd ce se 
întâmplă. Și de ce să nu-i las să vadă că repet șablonul pe care-l 
stabilisem aseară? În felul acela, aveam să le ofer mai multe 
date pe care să se bazeze în subestimarea mea. Am cotit la 
stânga pe trotuar, cu ochii mereu în alertă, verificând puncte 
fierbinţi, cu urechile ciulite spre pașii ce ar fi putut răsuna în 
urma mea. 

L-am zărit imediat pe primul, rezemat de una dintre coloanele 
ce flancau clădirea. Era chiar mai voinic decât estimasem când îl 
văzusem în tribună. Îi vedeam ambele mâini, iar în una ţinea o 
țigară. Nu era cel mai grozav paravan pentru acţiune în Tokio. 
Japonia a rămas niţel în urma trendului mondial pe frontul 
antifumatului și, cu excepţia fumătorilor care merg în localurile 
Starbucks și în secțiile de terapie intensivă din spitale, nimeni 
nu iese din clădiri pentru o pauză de ţigară, mai cu seamă în 
căldura umedă a verilor. 

Am trecut pe lângă el și am început să cobor treptele staţiei 
de metrou Kasuga, ţinând capul plecat ca să-mi ascund faţa de 
videocamerele de securitate din plafon, iar sunetul pașilor a 
reverberat din pereţii de beton. În mod obișnuit, consideram 
videocamerele un impediment, dacă nu chiar o ameninţare 
directă, dar de data asta prezenţa lor era un motiv de liniște. 
Nimeni nu vrea să încerce o agresiune în sistemul metroului din 
Tokio, unde numărul videocamerelor în circuit închis ar putea 
face să roșească de invidie cazinourile din Las Vegas. In trecut, 
ele nu reprezentaseră o grijă aparte pentru mine, totuși nu 
trebuie uitat că specialitatea mea fusese dintotdeauna crearea 
aparenţei cauzelor naturale, iar unul dintre avantajele ei este 
acela că nimeni nu examinează ulterior înregistrările video 
pentru a încerca să afle ce s-a petrecut. De exemplu, membrii 
echipei Mossadului care trebuia să-l lichideze pe oficialul Hamas 

în Dubai plănuiseră totul pe aparenţa unui infarct și de aceea 
nu-și făcuseră griji de videocamerele ce-i înregistraseră în 
aeroport și în hotel. Atentatul lor eșuase însă și, întrucât fusese 
evident o tentativă de asasinat, se deschisese o anchetă. Pe 
atunci mă întrebasem de ce nu apelaseră la mine. Poate că 
Delilah le spusese că ieșisem din activitate. Am surâs amar la 
gândul acela și la amintire, și am coborât mai departe pe scară. 

Am cotit și am intrat în staţia propriu-zisă, iar acolo era al 
doilea gigant, stând sub luminile fluorescente, în faţa 
automatelor pentru bilete, și privind harta murală de deasupra 
lor ca un turist foarte voinic și foarte derutat. Kasuga nu se află 
pe o arteră principală și zona era mai degrabă pustie. Doar într- 
o cabină, un bărbat cu ochi sticloși, care trebuia să composteze 
bilete, părea la fel de înzestrat cu rațiune ca o plantă din 
ghiveci, iar doi puști din liceu, care-și testau engleza, încercau 
să-l ajute pe noul meu amic să găsească ce căuta. Când am 
trecut pe lângă el l-am auzit mormăind că se descurca perfect și 
aproape că mi-a fost milă - întotdeauna este oribil ca un civil să 
ţi se adreseze când te străduiești să fii invizibil. Am introdus o 
cartelă preplătită în automat și am intrat pe peron. 

Am înaintat fără grabă; șinele murdare se întindeau 
dedesubtul meu și în dreapta, iar în stânga străluceau plăcile 
albe ale peretelui. Am trecut pe lângă câţiva tokioţi - o fată cu 
părul de culoarea ceaiului și machiaj țipător tasta de zor pe un 
telefon, un sarariman își exersa, cu gesturi absente, lovitura de 
golf, alte două persoane pe care le văzusem în Kodokan -, totuși 
niciunul care să-mi declanșeze radarul. După ce am străbătut 
cam două treimi din distanța până la capătul peronului, m-am 
oprit și am rămas cu spatele spre perete. Cu excepţia bâzăitului 
unui aparat de condiţionare a aerului, peronul era tăcut. De 
undeva din interiorul tunelului, spre stânga mea, se auzea, 
foarte slab, zgomotul unor picături de apă. 

Aș fi putut privi înapoi, dar, dacă aș fi procedat așa, n-aș fi 
făcut decât să confirm ceea ce știam deja: cei doi veniseră după 
mine. Rămăseseră mult mai în spate pe peron, iar când avea să 
sosească un tren, aveau să suie cu două-trei vagoane în urmă. 
La fiecare oprire, aveau să verifice prin ușile glisante, pentru a 
vedea dacă eu coboram, ca să mă urmeze când va fi cazul. 
După ce aveau să mă urmărească până într-un loc pe care-l 
considerau suficient de întunecat, sau izolat, sau adecvat în alt 

mod pentru treaba pe care o aveau de făcut, aveau s-o facă, 
apoi să plece. 

Însă asta este problema cu locurile întunecate, sau izolate, 
sau adecvate în alte moduri. Precum gloanţele trasoare, ele sunt 
o sabie cu două tăișuri. 

Am simţit un uruit apropiindu-se din adâncul tunelului în 
dreapta mea și un glas a anunţat din difuzoare sosirea unui tren 
cu destinaţia Meguro. Uruitul a sporit. Am privit spre dreapta și 
i-am întrezărit pe cei doi giganţi, lipiti de perete cam pe la 
jumătatea peronului - locul peste care era cel mai probabil să 
trec cu privirea dacă aș fi privit spre trenul ce se apropia. Nu 
prea aproape ca să mă alarmeze, dar nici așa departe ca să 
apară în unghiul firesc al vederii mele. Nu știam cu cine aveam 
de-a face, totuși poziţionarea aceea dovedea un nivel de 
experienţă. 

N-ar fi fost greu să scap de ei. Mă îndoiam că știau destul de 
bine orașul și era imposibil să-l știe la fel de bine ca mine. Nu 
vedeam însă rostul. Cu mult timp în urmă, în alt context, un 
bărbat pe care-l consideram periculos îmi spusese că, data 
viitoare când mă va vedea, mă va ucide. Il crezusem pe cuvânt 
și-l împiedicasem să-și respecte promisiunea. Situaţia era la fel 
și acum. Dacă indivizii ăștia doreau să mă întâlnească, atunci 
aveam să ne întâlnim chiar în seara asta. Nu intenţionam să-mi 
petrec restul zilelor privind peste umăr, întrebându-mă când vor 
mai apărea. Și, de asemenea, nu intenţionam să găsesc o 
oportunitate în care să-i întreb politicos despre natura 
interesului lor. După ce ţi-ai petrecut aproape toată viaţa într-un 
domeniu de activitate ca al meu și doi inși atât de voinici apar în 
singurul loc cunoscut unde puteai să fii în Tokio și încep să te 
urmărească, este momentul să te gândești la tot ce poate fi mai 
rău și să acționezi în consecinţă. 

Trenul a ieșit în viteză din tunel și a început să încetinească, 
cu frânele șuierând, cu roţile scârțâind pe șinele metalice. S-a 
zguduit și a oprit, iar ușile au glisat, deschizându-se. Câţiva 
pasageri au coborât. Am intrat într-un compartiment în 
majoritate gol și am rămas cu fața spre uși, pentru orice 
eventualitate. Nu a mai suit nimeni. După un timp, difuzorul i-a 
avertizat pe pasageri că trenul va pleca, apoi ușile au șuierat, 
închizându-se, și garnitura s-a zguduit din nou, punându-se în 
mișcare. 

Mă gândisem să-i duc la Jinbocho, la două staţii mai departe 
pe linia Mita, un cartier bine-cunoscut pentru numeroasele lui 
anticariate de cărţi. Imi plăcea zona, de asemenea, pentru o 
cafenea aflată destul de aproape de staţie, numită Saboru, 
termenul japonez pentru tolănire, chiul sau orice alt tip de 
desprindere de agitația lumii exterioare. Eu însă aveam să-i duc 
pe uriași doar pe lângă cafenea, nu înăuntrul ei. lar 
„desprinderea” la care mă gândeam urma să fie mai lungă 
decât implica în mod uzual saboru. 

Când trenul s-a oprit în stația Jinbocho, am coborât fără grabă 
și m-am îndreptat spre ieșirea A7. Nu am privit în urmă. Nu era 
nevoie. Cei doi puteau fi îndeajuns de familiarizați cu Tokio 
pentru a ști cât de repede poţi să pierzi subiectul unui filaj în 
mulțimile aflate în permanentă mișcare seara, pe aleile înguste 
și fără nume sau numere, dintr-un cartier al orașului așa de 
vechi și labirintic ca Jinbocho. Sau poate că nici măcar nu erau 
atât de familiarizați, caz în care n-ar fi avut siguranța să lase 
între noi o distanță prea mare. Indiferent cum ar fi stat lucrurile, 
aveau să se păstreze aproape de mine până li se ivea prima 
ocazie. 

Pe când eram puști, învățasem să mă port cu bătăușii care 
căutau pricină. Mai întâi în Japonia, unde metiși micuţi ca mine 
atrăgeau pe bună dreptate atenţia copiilor mai voinici, care nu 
făceau deosebire între cruzime și bucurie; ulterior, după 
moartea tatii, într-un orășel american, în care eram un puști 
exotic, pe jumătate asiatic, cu vocabular englez limitat și cu 
accent amuzant. În prima săptămână pe care o petrecusem în 
școala publică în care mă înscrisese mama, recent văduvă, 
observasem că un băiat mult mai voinic era mereu cu ochii după 
mine, un blond solid, tuns scurt, pe care ceilalţi copii îl strigau 
Ursu'. Se părea că își căpătase porecla deoarece acţiunea lui 
favorită era să-și prindă victima în braţe, frontal, ca un urs, s-o 
strângă până își pierdea cunoștința și apoi s-o arunce pe jos, 
unde o putea răni și umili după voie. Am văzut un puști nefericit 
care a avut parte de tratamentul acela - Ursu’ l-a tras către el, 
puștiul a încercat să-l împingă, dar apoi braţele i-au cedat; Ursu' 
l-a trântit pe jos și l-a bătut de l-a rupt. Bănuiam că toţi cei pe 
care-i înhăţase astfel au reacţionat la fel: dacă cineva încearcă 
să te tragă spre el pentru a te omori prin zdrobire, este firesc să 
te împotrivești. Ca atare, era logic ca Ursu' să nu fie pregătit 

pentru cineva care nu i s-ar fi împotrivit strângerii în brațe. Și 
care, dimpotrivă, l-ar fi strâns el. 

N-a durat mult până să vină și rândul meu. Deși la momentul 
acela îmi lipsea cadrul de referință, am recunoscut 
comportamentele - privirile, comentariile, ciocnirile violente 
accidentale-dar-deliberate de pe coridor - ce constituiau un fel 
de preludiu pentru bătăușii de pe ambele ţărmuri ale Pacificului. 
Și, instinctiv, am înțeles că toate semnele mărunte erau, de 
asemenea, o slăbiciune tactică, întrucât informau victima 
preconizată despre ce va urma - și când. Am luat hotărârea ca 
eu însumi să nu etalez niciodată asemenea avertizări și mi-am 
respectat-o. 

Ursu' a decis să completeze relația noastră incipientă pe 
coama ierboasă a taluzului din spatele terenului de baseball, 
acoperit cu buruieni, al școlii. Îl studiasem suficient și eram 
suficient de experimentat ca să-mi dau seama, chiar înaintea 
lui, că acela va fi locul și timpul. Așa se face că, atunci când și-a 
înghiontit prietenii și a arătat spre mine, a fost aproape 
înviorător, ca și cum ai urmări un actor care-și interpretează 
corect rolul într-o piesă al cărei final îl cunoști deja. El a pornit 
cu mers fanfaron spre locul unde stăteam în picioare și m-a 
întrebat: 

— La ce te holbezi? 

Era exact ceea ce așteptasem, într-o asemenea măsură încât 
cred că aș fi putut surâde, pentru că, deși n-am răspuns, pentru 
o clipă mi s-a părut că am zărit îndoiala trecându-i peste chip ca 
umbra unui nor iute mișcător. Apoi însă a dispărut și Ursu' m-a 
acuzat din nou că mă holbam la el, acea unică întrebare părând 
că-i epuizase capacitatea creativă, după care și-a întins braţele 
și s-a repezit spre mine, exact așa cum sperasem că va face. 

Când brațele lui mi-au încercuit spinarea și a început să mă 
tragă spre el, mi-am repezit propriile brațe înainte și mi-am 
înfipt degetele în ceafa lui, proptindu-i coatele în piept. L-am 
simţit tresărind de surprindere, însă nu știa decât o singură 
manevră, care funcţionase de fiecare dată până atunci, așa că 
nu s-a oprit - și-a încrucișat degetele mâinilor înapoia mea și a 
început să strângă, însă acum strângeam și eu, bicepșii 
umflându-se de efort, cu antebrațele încordate, și i-am tras 
capul lângă al meu, iar când obrazul stâng mi s-a lipit de obrazul 
lui stâng, mi-am vârât faţa în el, l-am mușcat de lobul urechii și 

l-am tras, cu o smucitură a capului. Ursu a urlat, a încercat 
brusc să mă împingă, să mă îndepărteze, însă eram prins de el 
ca un clește și l-am mușcat din nou, de data asta de partea din 
spate a urechii. Cartilajul a trosnit și s-a desprins, iar gura mi s-a 
umplut cu sânge fierbinte, cu gust de cupru, și am fost cuprins 
de o frenezie sălbatică, înțelegând că-l însângerasem. El a 
zbierat din nou, s-a dezechilibrat și a căzut pe spate, cu mine 
deasupra. Am scuipat ceea ce mușcasem, m-am îndreptat și am 
început să abat o ploaie de lovituri peste fața lui. Și-a acoperit-o 
orbește, panicat. Cineva a încercat să mă apuce, însă m-am 
eliberat și m-am repezit din nou să-l mușc de ureche. De data 
asta n-am mai putut s-o găsesc - era prea mult sânge și prea 
puţină ureche -, dar simpla percepere a unui nou atac l-a făcut 
pe Ursu’ să răcnească de teroare și să se străduiască să scape 
de sub mine, pe când ceilalţi copii m-au smuls de pe el. 

Amândoi ne-am ridicat în picioare, cu Ursu' plângând acum, 
cu ochii holbaţi de neîncredere, cu mâna stângă bâjbâind 
tremurător spre ciotul mutilat de pe cap. Cei doi copii care mă 
țineau de brațe mi-au dat drumul și s-au retras precauţi, ca și 
cum și-ar fi dat seama că stăteau prea aproape de un animal 
sălbatic. Cu pumnii încleștaţi și nările dilatate, l-am privit pe 
Ursu’ și am simţit cum un rânjet sângeros mi se lățește peste 
față. Am făcut un pas înainte, iar el, cu un schelălăit sugrumat, 
îngrozit, s-a întors și a fugit spre adăpostul școlii. 

Părinţii lui au făcut scandal, amenințând cu acţionarea în 
judecată şi condamnându-mi vehement mama deoarece 
crescuse un asemenea copil sălbatic și crud. Școala a deschis o 
anchetă disciplinară și pentru o vreme a planat pericolul de a fi 
exmatriculat. Insă ancheta s-a transformat într-o discuţie despre 
incidente anterioare în care fusese implicat Ursu' și despre 
faptul că el era mult mai voinic decât mine, iar în exprimările 
oficiale de dezaprobare pro forma am simţit un iz de 
mușamalizare. In cele din urmă, am înţeles că o cabală de 
profesori frustrați și părinţi scandalizaţi fuseseră în secret 
încântați de lecţia primită de bătăuș și folosiseră ancheta ca pe 
un mijloc prin care puteau obţine un rezultat ce fusese deja 
decis. A fost prima dată când vedeam așa ceva, dar ulterior am 
ajuns să înţeleg că era o dinamică uzuală, care avea loc, de 
exemplu, de fiecare dată când un guvern numește o comisie 
excepţională pentru investigarea celui mai recent scandal. Intr- 

un final, altercaţia mea cu Ursu’ a fost dată uitării. Chirurgii 
plasticieni au reușit să-i salveze ce-i mai rămăsese din ureche. 
Și-a lăsat părul lung ca să-și acopere diformitatea și nu s-a mai 
apropiat niciodată de mine. 

Din întâlnirea mea cu Ursu', am învăţat două lucruri. În primul 
rând, importanţa surprizei. Nu contează ce dimensiuni, ce 
abilități sau alte avantaje are inamicul tău, dacă nu-i acorzi 
șansa de a le folosi. 

lar în al doilea rând, am învăţat că întotdeauna există o 
urmare. După încăierare, am avut noroc că n-am intrat în mai 
multe necazuri cu autorităţile. lar asta însemna că era preferabil 
să rezolvi astfel de chestiuni într-un fel care să nu-ți poată fi 
atribuit. Câștigarea luptei în sine nu va însemna cine știe ce 
dacă pierzi mai mult după aceea, pe căi legale sau în alt mod. 

Când am ajuns în vârful scării, am cotit la stânga pe strada 
îngustă și fără nume de vizavi de Saboru, cu excentrica sa 
fațadă de forma unei colibe de munte și abundența de plante în 
ghivece din jurul ușii și de sub ferestre. Lumina încă nu 
dispăruse complet de pe cer, dar umbrele din zonă se îndeseau 
deja. Câteva grupuri de pietoni au trecut pe lângă mine, venind 
probabil de la muncă și îndreptându-se spre casă sau mergând 
poate pentru o bere și yakitori în apropiatul Kanda. Ştiam că 
urmăritorii mei se aflau destul de aproape, totuși nu s-ar fi simţit 
deocamdată în largul lor - densitatea pietonală nu era tocmai 
potrivită pentru ei. Aveau să aștepte o zonă mai aglomerată, 
unde aveau să fie atât de mulţi oameni și atâta tumult, încât 
nimeni n-avea să-și dea seama ce se întâmplase decât la câteva 
secunde după ce se petrecuse. Sau o zonă complet goală, unde 
n-avea să existe absolut niciun martor. 

Eu aveam un cuţit, un Benchmade cu arc, prins cu clama în 
buzunarul din faţă al pantalonilor. Aveam să-l folosesc însă doar 
în situaţii de urgență. Deși sunt „arme albe”, cuţitele lasă mult 
sânge și ADN. Armele de foc creează de asemenea o pistă de 
dovezi. Pentru a te îndepărta simplu, fără să lași urme, 
realmente nimic nu întrece acțiunea mâinilor goale. 

După ce am trecut de Saboru, cartierul a devenit mai 
rezidenţial; felinarele stradale cu lumină galbenă erau tot mai 
puţine și mai spaţiate între ele. După ce am mers cam un 
cvartal, pâlcurile rare de pietoni se evaporaseră complet. Pe 
fundalul permanent al sunetelor cicadelor, abia puteam distinge 

un set de pași la vreo zece metri în spatele meu. Provenea, fără 
îndoială, de la cel care păstra contactul vizual cu mine. Al doilea 
era cam la aceeași distanţă în urma lui, fiindu-i suficient să-și 
zărească tovarășul. Dacă reduceau intervalul dintre ei, însemna 
că se pregăteau de acţiune. Nu intenţionam să le ofer șansa 
aceea. 

În stânga intersecţiei din faţă exista o parcare mică. O 
observasem în cursul uneia dintre explorările mele tactice 
periodice ale orașului şi-mi plăcuse. Printre distribuitoarele 
automate aflate în partea ei din spate, se ieșea spre o serie de 
alei înguste, mai degrabă niște coridoare, care reveneau exact 
la strada pe care mergeam noi acum. De fapt, tocmai trecusem 
pe lângă o portiță prin care ieșea una dintre aleile acelea, deși 
mă îndoiam că urmăritorii mei aveau s-o remarce și, chiar dacă 
ar fi remarcat-o, nu i-ar fi înțeles importanţa. După zgomotul 
pașilor primului urmăritor, am estimat că se afla la o distanță 
care mi-ar fi permis să străbat aleea și să ajung dincolo de 
portiță cam în același timp în care el s-ar fi oprit la colțul 
parcării, încercând să înţeleagă unde dispărusem, iar al doilea 
urmăritor ar fi trecut prin fața portiței. 

Am cotit la stânga în parcare, apoi, în clipa când am dat 
colțul, am accelerat și am cotit la stânga în ieșirea spre alei. Din 
nou la stânga, pe lângă un șir de pubele, și am ajuns în spatele 
portiței pe lângă care abia trecusem. Am rămas nemișcat, lipit 
de zid, camuflat în întuneric, și am privit cum al doilea urmăritor 
a trecut pe lângă mine. Am așteptat câteva secunde, după care 
am prins în mâini bara metalică de deasupra portiței și am 
mișcat-o înainte și înapoi ca să-i confirm soliditatea și 
silenţiozitatea. Apoi am sărit, am trecut cu abdomenul peste 
bară, am pus câte un braţ de fiecare parte a portiţei și mi-am 
rotit picioarele, aterizând ca o felină pe trotuar. Al doilea 
urmăritor era la numai câţiva metri în faţa mea și se apropia de 
marginea parcării. Înainta atât de încet, încât părea conștient că 
partenerul lui tocmai se oprise după colţ ca să mă caute și 
încerca să-i lase timp. Pentru o clipă, m-am întrebat cum putuse 
ști că partenerul lui se oprise - poate că era pur și simplu o 
precauţie raţională, când dădea un colț? -, dar nu conta prea 
mult. Important era că eu mă apropiam de el și că, pentru 
moment, era cu spatele la mine. 

Am renunţat la silenţiozitate în favoarea vitezei, știind că 
dispuneam doar de o secundă înainte ca urmăritorul să-și poată 
verifica spatele și, de fapt, am ajuns lângă el tocmai când 
începuse să se întoarcă. Dar era prea târziu. Am sărit, punându- 
mi talpa stângă între omoplații lui, ca și cum aș fi suit pe o scară 
abruptă. Corpul i s-a îndoit violent în față, capul și braţele i-au 
zburat înapoi și din plămâni i-a răbufnit un icnet surprins, despre 
care mi-am dat seama că fusese destul de sonor pentru a fi 
auzit de partenerul lui de după colț. Când a căzut în genunchi, 
mi-am trecut brațul stâng în jurul gâtului său, lipindu-i de 
abdomenul meu faţa răsucită în sus, mi-am prins încheietura 
mâinii stângi cu mâna dreaptă și m-am arcuit sălbatic în sus și 
spre înapoi. Gâtul i-a trosnit cu ușurința cu care s-ar fi rupt un 
vreasc uscat și cu un sunet similar. l-am dat drumul și s-a năruit 


pe pavaj. 
Partenerul lui a apărut instantaneu de după colţ. A strigat „La 
dracu'!”, iar eu am remarcat în treacăt că atât înjurătura, cât și 


accentul erau americane, după care s-a repezit la mine. Nu 
aveam timp să mă feresc, dar nici nu intenţionam. Dimpotrivă, 
am rămas pe loc, însă mi-am îndepărtat trunchiul de el, astfel că 
a fost silit să se întindă mult, și m-am rotit ușor în sensul invers 
acelor de ceasornic când am luat contact. Am întins piciorul 
stâng, am pus talpa pe genunchiul lui drept, i-am prins ambii 
bicepși și m-am folosit de elanul lui pentru a-l roti în sensul 
invers acelor de ceasornic, în hiza-guruma. A fost dezechilibrat 
și nu și-a putut schimba poziţia picioarelor pentru a se redresa, 
deoarece îi blocasem genunchiul. A urmat o clipă de rezistenţă, 
după care a zburat paralel cu solul, străduindu-se să se 
îndepărteze de mine și să-și răsucească corpul spre impactul 
care se apropia. Se mișca însă de acum prea repede pentru așa 
ceva, iar eu contribuiam la prăbușirea lui rapidă, aplicându-i 
presiune pe umeri, astfel ca ei să coboare înaintea picioarelor, 
întrucât doream ca ţeasta lui să preia șocul major. 

A izbit pavajul cu un bufnet pe care l-am și simţit, atingându-l 
întâi cu umerii, apoi cu ceafa, când capul i-a zvâcnit îndărăt. M- 
am lăsat în genunchi lângă el, dar nu-și pierduse cunoștința și, 
cu toate că trebuia să fi fost șocat și ameţit, a izbutit să se 
răsucească și să încerce să-mi scoată ochii cu mâna stângă. L- 
am prins de încheietură cu mâna stângă, lovindu-l cu cotul în 
față din aceeași mișcare, mi-am strecurat braţul drept pe sub 

umărul lui și mi-am prins încheietura stângă, mi-am întins corpul 
peste pieptul lui și i-am rupt cotul cu ude-garami. A zbierat și a 
încercat să se cambreze, pentru a mă arunca de pe el. M-am 
ridicat, m-am tras îndărăt și l-am izbit cu podul palmei în nas. 
Ceafa i s-a lovit de asfalt și l-am lovit din nou în același fel. S-a 
rostogolit pe o parte, străduindu-se să se ridice, și m-am lansat 
pe spatele lui, cuprinzându-l cu braţul stâng după gât, 
prinzându-mi propriul biceps drept, plasându-mi mâna dreaptă 
pe ceafa lui și strangulându-l cu clasica hadaka-jime. S-a zbătut 
și s-a zvârcolit, iar eu am fost atent la braţul întreg care-i 
rămăsese, pentru cazul în care ar fi vrut să scoată vreo armă 
ascunsă. Strânsoarea era însă puternică și creierul lui nu mai 
căpăta oxigen. După câteva secunde nu s-a mai mișcat, iar după 
alte câteva, murise. 

Mi-am eliberat strânsoarea și m-am ridicat în picioare, 
tremurând din tot corpul, cu inima bubuind. Mi-am șters 
transpiraţia de pe ochi cu mâneca și am privit în jur. Existase un 
singur strigăt, totuși n-am zărit pe nimeni, cel puţin 
deocamdată. Era improbabil ca vreunul dintre ei să aibă acte de 
identitate asupra sa, dar am simţit că-mi puteam permite un 
minut să verific. 

Am îngenuncheat și l-am întors pe spate pe cel pe care-l 
strangulasem. S-a rostogolit cu ușurință și braţul rupt s-a 
legănat nefiresc pe trotuar. l-am pipăit buzunarele din faţă ale 
pantalonilor. Un cuţit cu arc în buzunarul drept. În buzunarul 
stâng am simţit ceva dur și paralelipipedic - un telefon? L-am 
scos și am văzut că era un telefon, așa cum sperasem. Dar în 
buzunar mai exista și altceva. Am băgat mâna și am simţit ceva 
metalic. Am scos obiectul și l-am privit. Am avut nevoie de o 
clipă ca să înțeleg ce ţineam în palmă: o videocameră 
miniaturală. 

La dracu'! 

Un fir pleca din ea și dispărea sub hainele mortului. Mi-am 
strecurat degetele între nasturii cămășii lui și i-am rupt. Firul 
ducea la un nasture. M-am aplecat - nu era ușor de văzut în 
lumina slabă - și am privit mai îndeaproape. La naiba, nu era 
niciun nasture, ci lentila unui obiectiv. lar eu mă uitam drept în 
el. 

Am rupt firul și mi-am îndesat în buzunar videocamera și 
telefonul, apoi m-am dus la celălalt urmăritor. Era echipat 

similar. l-am luat și lui telefonul și videocamera, apoi m-am 
îndepărtat, urmându-mi drumul pe străzile tăcute, paralele cu 
Yasukuni-dori. Aveam să scot bateriile din telefoane, ca să mă 
asigur că nu puteau fi urmărite, și aveam să examinez 
videocamerele după ce ajungeam suficient de departe de 
corpuri. Dacă cei doi giganţi utilizaseră echipamentele doar 
pentru a se monitoriza reciproc, atunci era în regulă. 

Aveam însă sentimentul că nu fusese doar o monitorizare 
reciprocă. Și dacă aveam dreptate, atunci avea să mă aștepte 
altă vizită, ba chiar foarte curând. 


Capitolul 4 


Larison stătea imediat în exteriorul cercului de lumină 
proiectat de un felinar stradal și privea imaginile fără sunet care 
se derulau pe monitorul video portabil din mâna sa. Cu o 
secundă în urmă arătaseră o stradă pustie, după care urmase 
un montaj nebunesc de imagini caleidoscopice: 
membre/grimase/un automobil/o clădire/frânturi de cer. Beznă. 
Apoi din nou cerul și imagini ale lui Rain care se părea că 
scotocea buzunarele lui Beckley. Fața lui Rain în prim-plan, 
privind cu atenţie, direct în nasturele-obiectiv de pe torsul lui 
Beckley care începea să se răcească, apoi înțelegând brusc ce 
era. Un fulger de electricitate statică, apoi, într-un final, beznă. 

Bărbatul auzi pași rapizi din direcţia staţiei de metrou 
Jinbocho și, ridicând ochii, îl zări pe Treven, apărând în goană de 
după colţ. Larison băgă în buzunar monitorul video și ieși pe 
stradă cu braţele înainte, palmele ridicate. 

— Oprește-te, rosti el. S-a terminat deja. 

Treven încetini și pe chip i se citi deruta. Probabil se 
așteptase ca Larison să fi pornit de asemenea în salvarea celor 
doi, indiferent cât de inutilă ar fi fost în momentul acesta o 
acţiune de salvare. Ceea ce însemna că nu înţelesese ce-i 
spusese Larison despre contractori, care nu făceau parte din 
echipă. 

— Haide! zise Treven, dând să-l ocolească. N-ai văzut 
transmisiunea video? Rain i-a atacat prin surprindere! 

Larison se apropie de el și-l împinse îndărăt. Treven se 
înnegură la față și plecă umerii, ca un bivol care se pregătea să 
șarjeze. 

Larison ridică din nou braţele. 

— Termină cu scenele, spuse el. Nu mai putem face nimic. Ei 
sunt deja morți. 

— Nu știm asta. În regulă, Rain a scăpat, dar... 

— Ei - sunt - deja - morţi! 

Treven se îndreptă și o parte din tensiune îi părăsi corpul. 

— Dar telefoanele? zise el. Echipamentele? Trebuie să le 
recuperăm. 

— Rain le-a luat pe toate. 

— De unde dracu’ știi... 

— Tu n-ai fi procedat așa? Dar nu mai contează. Am văzut 
transmisia video. A luat echipamentele și a plecat. 

Treven îl privi în tăcere o secundă. După aceea spuse: 

— Erai destul de aproape. Ai fi putut face ceva, dacă ai fi vrut. 

Larison se uită pe stradă, în spatele său, apoi reveni la 
Treven. Dintr-un punct de vedere, îl înţelegea pe acesta, despre 
care își dădea seama că avea primul lui contact cu lumea reală 
în același fel în care îl avusese și Larison cândva. Pe de altă 
parte, nu-i păsa de patriotismul încăpățânat al lui Treven, pe 
care-l găsea ipocrit și naiv. Și detesta că Treven îi cunoștea 
secretul, deoarece știa de Nico, cealaltă viaţă a lui Larison, când 
mersese pe urmele lui în Costa Rica, căutând înregistrările cu 
torturi pe care le furase Larison. 

— l-ai manipulat, rosti Treven. Toate discuţiile alea despre 
preluarea filajului... i-ai împins în direcţia asta. Pentru că ai știut 
ce se va-ntâmpla. 

Larison strânse din umeri. 

— Le datoram ceva? Au fost trimiși aici ca să mă spioneze. Ca 
să ne spioneze pe amândoi. 

Expresia lui Treven era de neîncredere amestecată cu 
dezgust. 

— Erau totuși americani. 

Larison expiră prelung. Contractorii fuseseră un impediment și 
scăpase de ei. Nimic mai complicat. Incerca să-și amintească o 
vreme când așa ceva ar fi fost o problemă, când el ar fi putut să 
ezite înainte și chiar să simtă o tresărire de conștiință după 

aceea. Nu putea. Trecuse prea mult de atunci și se întâmplaseră 
prea multe. 

— Și ce legătură are asta cu orice? întrebă el. 

Treven clătină din cap. 

— Eşti prăjit. 

Larison nu răspunse. Nu știa ce să facă. Să-l ucidă pe Treven? 
Avea însă nevoie de el ca să ajungă la Hort, și oricum Hort știa 
de asemenea despre Nico. 

Dar odată ce Hort murea... 

Odată ce Hort murea, singura persoană care ar fi știut măcar 
că Larison era viu, nemaivorbind despre cealaltă viaţă a sa, ar fi 
fost Treven. Plus Rain, în curând, și celălalt tip pe care ei 
trebuiau să-l găsească. Larison avea deocamdată nevoie de ei, 
știa asta. Insă după ce Hort murea, ei n-aveau să fie decât niște 
neajunsuri. 

„Folosește-i pe ceilalți pentru a-l termina pe Hort, apoi 
termină-i și pe ei. Pleacă cu diamantele și redu-i la tăcere pe toți 
cei care reprezintă o ameninţare”. 

Era perfect. Se putea face. Nu trebuia decât să înfigă 
momeala în cârlig. Restul avea să se rezolve de la sine. 

Incercă să nu zâmbească. 

— Haide să-l sunăm pe Rain, zise el. 


Capitolul 5 


Aproape că ajunsesem la staţia de metrou Ogawamachi, de 
unde aveam să iau un tren și să examinez obiectele celor doi 
bărbaţi, când unul dintre telefoanele lor a vibrat. M-am oprit și 
am privit display-ul - doar un număr, care nu avea niciun nume 
asociat. 

Am privit în jur la scena animată de pe stradă - automobile 
mergând ca melcul, pietoni grăbindu-se pe lângă mine, cerul 
complet întunecat acum și zona luminată doar de felinare 
stradale, faruri și vitrine de magazine. Am apăsat tasta de 
acceptare a apelului, am dus telefonul la ureche și am ascultat. 

Un glas redus ca intensitate, aproape o șoaptă, a vorbit în 
engleză cu accent american: 

— Știu cine ești. Nu-ţi face griji. N-o să-ţi rostesc numele pe o 
linie deschisă. Ai luat telefoanele celor doi bărbaţi cu care eram 
eu. E-n regulă. Știu că ei nu mai au nevoie de telefoane. 

Întrebarea firească era: „Cine ești?” Am ignorat-o din cauza 
probabilei ei inutilităţi, în favoarea uneia mai relevante. 

— Ce vrei? 

— Să ne întâlnim. Am un mesaj de la un fan. 

— Spune-mi-l prin telefon. 

— Nu. Pentru ca să funcţioneze, noi trebuie să ne asigurăm de 
buna credinţă reciprocă. 

— Cine sunteți voi? 

— Partenerul meu și cu mine. 

— Doi mesageri? 

— Iniţial au fost patru, dar... da. 

Am făcut o pauză, gândindu-mă la videocameră și străduindu- 
mă să înţeleg despre ce naiba putea fi vorba. Seara continua să 
fie sufocantă și mi-am dat seama că aveam cămașa îmbibată de 
sudoare. 

— N-am ţinut mai mult decât tine la cei doi indivizi pe care 
tocmai i-ai întâlnit, a continuat vocea. Dacă aș fi ţinut, nu i-aș fi 
încurajat să se apropie așa de mult. l-am trimis înăuntru de 
două ori. Știam c-o să-i vezi. 

M-am întrebat dacă mânca rahat. Totuși, alegerea 
momentului pentru apel și siguranța calmă a glasului sugerau 
că vorbeam cu cineva care prevăzuse asta, sau poate chiar o 
plănuise. 

— Alegerea îți aparține, a zis vocea, însă eu am ceva ce-ţi vei 
dori. Un aparat care recepta de la cele două pe care le ai acum. 
Examinează-le pe îndelete și vei vedea că spun adevărul. După 
aceea, dacă-l dorești pe cel aflat la mine, ne putem întâlni. 

M-am gândit să-i sugerez o utilizare rectală pentru aparatul 
despre care afirma că-l avea, apoi am renunţat la idee. Calculul 
era același ca pentru cei doi giganţi. Puteam înfrunta asta acum, 
în seara asta, sau îmi puteam petrece restul zilelor întrebându- 
mă cine erau cei aflaţi pe urmele mele, ce doreau, cât de 
departe erau dispuși să meargă. Și să le îngădui să răspundă la 
întrebările mele la o oră și într-un loc pe care-l alegeau ei, nu 
eu. 

— Unde sunteţi acum? am întrebat. 

— Dacă ești tot pe jos, între noi nu poate fi niciun kilometru. 

— Lângă staţia de metrou din care am ieșit există o cafenea. 
Presupun că aţi fost în spatele celor doi care m-au urmărit? 

— Așa este. 

— Aţi trecut pe lângă ea la zece secunde după ce aţi ieșit pe 
stradă. Are o firmă mare, galbenă, și o faţadă aparte. Pe 
dreapta, după ce aţi ieșit din staţie. 

Am închis și am scos bateriile din ambele telefoane și din 
videocamere. Momentul nu era cel mai grozav; dacă urmăritorii 
fuseseră tot timpul în spatele meu, atunci erau mai aproape de 
Saboru decât mine. Aș fi preferat să fi ajuns eu primul acolo și 
să privesc de pe stradă. In același timp însă propunerea unui loc 
mai îndepărtat prezenta unele dezavantaje. În primul rând, ar fi 
trebuit să dau prin telefon instrucțiuni explicite, nu doar 
indirecte. In al doilea rând, ei ar fi beneficiat de mai mult timp 
pentru a aranja ceva, dacă asta intenționau de fapt. Pe 
ansamblu, apreciasem că șansele mele erau mai bune dacă îi 
puteam ţine în criză de timp. 

Mi-au trebuit mai puţin de zece minute să mă întorc la 
Saboru. Am descris două circuite, primul larg, iar al doilea chiar 
prin faţa cafenelei. Lumini sepia străluceau în ferestre, însă din 
cauza bambușilor era imposibil să vezi ceva înăuntru. Am rămas 
o clipă în colţul întunecos al străzii, uitându-mă în stânga și în 
dreapta, examinând totul cu atenţie. Cicadele amuţiseră pentru 
moment și nu se auzeau decât suzumushi - greierii cu clopoței - 
pe care proprietarul centenar al lui Saboru îi ţine într-o colivie la 
intrare, deoarece îi place cântecul lor seara. N-am văzut niciun 
european și nimic nu părea anormal. Am bănuit că cei care-mi 
telefonaseră se aflau deja înăuntru. 

M-am apropiat de local și am intrat, controlând cu privirea 
interiorul iluminat discret. O plasatoare tânără s-a oferit să mă 
conducă la o masă și i-am mulţumit, dar am refuzat-o, fără să- 
mi desprind ochii de la clienţi. Mă așteptam ca amicii mei să fie 
deja acolo. Parterul era plin cam pe jumătate cu amestecul 
obișnuit de sarariman ieșiţi de la muncă și studenți la colegiu 
care pierdeau vremea. Pe fundal se auzea un murmur încetișor 
de conversații amestecat cu muzică pop japoneză dinspre 
difuzoarele fixate în colţurile plafonului scund. Niciun străin, 
nimic nelalocul său. Am suit pe scara din lemn, la etaj. Tot 
nimic. Am coborât după aceea la subsol, lăsându-mă pe vine 

când am ajuns pe trepte, pentru a vedea ce mă aștepta înainte 
să fi ajuns la baza scării. 

l-am observat imediat, într-un separeu din colţ, cu spatele la 
peretele din cărămidă, amândoi bine făcuţi și musculoși. Unul 
era trecut de treizeci de ani, cu păr blond și maxilar ferm, 
americanul tipic; celălalt era cu vreo zece ani mai vârstnic, cu 
păr mai scurt, negru, și piele mai închisă la culoare, mai greu de 
plasat ca origine. M-am întrebat cu care dintre ei vorbisem și 
dintr-un motiv necunoscut am simţit că era oacheșul. Avea un 
aer periculos, o însușire explozivă pe care o puteam simţi din 
cealaltă parte a sălii, deși stătea perfect nemișcat. Amândoi 
aveau mâinile la vedere, pe tăblia de lemn scrijelită a mesei. 
Asta era un semn bun sau, cel puţin, absenţa unui semn rău. Au 
ramas nemișcaţi și m-au privit, uităturile lor fixe fiind unica 
indicație că între noi ar fi existat o conexiune. 

Am continuat să înaintez, scanând sala întunecoasă ca o 
grotă, confirmându-mi că aici nu mai era nimeni care să pară că 
n-ar fi aparţinut locului. În colțul opus lor mai era o masă liberă. 
Am înclinat din cap spre ea, indicându-le să mă urmeze, m-am 
dus acolo și m-am așezat cu spatele la perete. Nu intenţionam 
să stau în locul ales de ei, ori să nu pot vedea scara pe care ei o 
vedeau perfect. Și doream, de asemenea, să am ocazia să-i văd 
din cap până-n picioare, să-i văd cum se mișcă, așa cum 
făcuseră ei cu mine. 

S-au ridicat și s-au apropiat fără grabă, fără mișcări bruște, 
păstrându-și permanent mâinile la vedere. Ne-am așezat toți 
fără niciun cuvânt și ne-am privit o clipă. O chelneriţă a apărut 
și ne-a întins meniurile, care erau în japoneză. Oacheșul s-a 
uitat la meniul lui, apoi m-a privit cu o umbră de zâmbet în 
colțul gurii. 

— Ce recomanzi? 

Avusesem dreptate: era același glas scăzut, răgușit, pe care-l 
auzisem la telefon. 

— Am auzit că-i bună cafeaua casei, am spus. 

El s-a uitat spre blond, care a ridicat din umeri. 
Comportamentul lor era ciudat. Blondul părea încordat, așa cum 
ar fi trebuit să fie, așa cum eram de altfel și eu. Pe de altă parte, 
oacheșul era ciudat de relaxat și părea aproape că se distrează. 

Am comandat trei cafele și trei pahare cu apă, iar chelneriţa 
s-a îndepărtat. Am arătat din bărbie spre oacheș. 

— Cum să-ţi spun? 

— Larison. 

Am întors capul spre celălalt bărbat, care a zis: 

— Treven. 

— În regulă, Larison și Treven. Ce vreţi? 

Întrebarea mai exactă ar fi fost, desigur: Pe cine vreti să 
asasinez? Totuși nu conta pe ce drum mergeam - destinația 
avea să fie aceeași. 

— Noi am fost trimiși doar ca să te găsim, a spus Larison. Cel 
care dorește ceva de la tine este colonelul Horton. Scott Horton. 

Numele îmi suna cunoscut, dar, pentru moment, nu-l puteam 
plasa într-un context. După aceea mi-am amintit ceva din 
Afganistanul din epoca lui Reagan, o vreme care mi se părea 
acum, când îmi reaminteam de ea, atât de îndepărtată, încât 
putea să fi fost din viaţa altcuiva. CIA recrutase ex-soldaţi ca 
mine, pentru a-i instrui și echipa pe mujahedinii care luptau cu 
sovieticii. Cu toate că posibilitatea dezminţirii fusese imperativă, 
în teatrul de război existaseră și militari aflaţi în serviciu activ, 
care să asigure legătura cu noi, neînregimentaţii. Printre ei se 
aflase și un tânăr subofițer din Forţele Speciale căruia toți îi 
spuneau Hort, pe care-l tachinam, pentru că, în ciuda capacităţii 
și curajului său evident, era negru și, astfel, o alegere absurdă 
pentru un rol sub acoperire în Afganistan. El ne-a asigurat însă 
că exact asta era și ideea: dacă era capturat, statul american 
dorea să le poată spune rușilor: Credeţi c-am fi chiar așa de 
idioti ca să trimitem în Afganistan un soldat negru care va 
atrage atenția? Trebuie să fi fost un liber-profesionist, un 
musulman negru care a răspuns chemării la jihad. vedeţi cum îi 
radicalizează pe oameni războaiele voastre? Ce rușine! 

— Tipul ăsta a fost cumva în Afganistan? 

Larison a încuviinţat din cap. 

— Da, i-a instruit pe mujahedini. 

— Un ins alb? 

— Nu. Negru. 

— Are vreo poreclă? 

— Hort. 

Părea să se potrivească. Probabil că ulterior fusese promovat 
și după aceea nu mai părăsise armata. Estimam că în prezent ar 
fi trebuit să aibă în jur de cincizeci de ani. 

— lar acum este colonel, am rostit mai degrabă gânditor, 
decât punând cu adevărat o întrebare. 

— Șeful ASI, a spus Treven. 

Am aprobat din cap, impresionat. Fusese un drum lung - de la 
carne de tun, la șeful Activitaţii de Susţinere a Informaţiilor, cea 
mai formidabilă unitate de ucigași sub acoperire a armatei 
americane. 

— Și voi? am întrebat, privindu-l pe Larison, apoi pe Treven. 
ASI? 

Treven a încuviințat. Nu părea complet fericit de situație sau 
poate că nu se simţea în largul lui să recunoască o afiliere pe 
care, în mod obișnuit, ar fi respins-o automat. 

— A fost odată ca niciodată, a zis Larison. In prezent mă ocup 
doar de consultanţă. 

— Se plătește mai bine? 

Larison a surâs. 

— Asta să-mi spui tu. 

— Plata e bună, am răspuns. Asigurarea medicală nu-i prea 
grozavă. 

Treven l-a privit pe Larison și mi s-a părut ușor impacientat. 
Poate că era genul de om căruia îi plăcea să treacă direct la 
afaceri. Nu înțelegea că asta era afacerea. Larison și cu mine 
încercam să ne citim reciproc. 

— Și ceilalţi doi? am întrebat. 

— Contractori, a zis Larison. Unul dintre succesorii de tip 
Blackwater’. Nu le pot ţine evidenţa tuturor. 

M-am uitat la Treven, apoi am revenit la Larison. 

— Așadar, ASI, un consultant, contractori... Mi se pare un grup 
destul de eclectic. 

— Noi nu i-am cerut pe contractori, a spus Larison și a întors 
palmele cu fața în sus pe masă parcă spunând „Ce poți face?” 
Hort a decis asta. Bănuiesc că ai putea spune că a... 
supradimensionat personalul. 

— lar tu l-ai subdimensionat. 

A plecat puţin capul, parcă în semn de respect sau apreciere. 

— Tu și cu mine, amândoi. 

Părea decis să mă anunţe că nu existau resentimente față de 
moartea celor doi giganţi, ba chiar să admită că-i sacrificase în 


3 Companie militară privată înfiinţată oficial în 1997; neoficial, reprezintă un program 
militar instituţionalizat de guvernul SUA. (n. tr.). 

mod deliberat. lar acum implica, de asemenea, o distanţă între 
el și Horton și în același timp o trăsătură comună între el și 
mine. Nu-mi era clar de ce proceda așa. 

— Care-i interesul lui Horton? am întrebat. 

— Nu știm detaliile, a răspuns Treven. El ne-a spus doar că 
reclădește și că vrea să-ţi facă o ofertă. 

— Ce reclădește? 

— Nu știu. Ceva despre o operaţiune pe care ai distrus-o tu, 
condusă de un tip pe nume Jim Hilger. 

Hilger. Nu m-am trădat, dar am fost surprins să-i aud numele. 
În toate ocaziile în care drumurile noastre se încrucișaseră, mai 
întâi în Hong Kong, unde intermedia vânzarea de rachete cu 
focoase nucleare, apoi în Olanda, unde condusese o operaţiune 
ce intenţiona să arunce în aer portul din Rotterdam pentru a 
crește prețul petrolului, afilierile lui nu-mi fuseseră niciodată 
clare. Ultima dată mă întâlnisem cu el în Amsterdam... fusese, 
de altfel, ultima dată când el se mai întâlnise cu cineva. Dacă 
Horton avusese vreo legătură cu răposatul Jim Hilger, ceea ce 
intenţiona era probabil riscant. 

— Ce știți despre Hilger? am întrebat. 

Treven a clătinat din cap. 

— Doar ce ţi-am spus. 

— Am auzit de el, a zis Larison. 

— Pentru cine a lucrat? Pentru stat? Pentru vreo corporație? 

Larison a izbucnit în râs. 

— Chiar crezi că există vreo deosebire între ele? 

Treven s-a încruntat aproape imperceptibil și am simţit că îi 
displacuse comentariul lui Larison. Nu știam motivul. Nici el n- 
avea să-mi spună mai multe. Și, ţinând seama de starea actuală 
a lui Hilger, bănuiam că oricum nu conta. 

— Altceva? am întrebat. 

— Da, a zis Treven. Chestia pe care încearcă Hort s-o 
reclădească va include un fost pușcaș marin lunetist pe nume 
Dox, pe care ar trebui să-l cunoști. 

N-am răspuns. Nu-l văzusem pe Dox de ceva vreme, dar 
păstrasem legătura și știam că locuia tot în Bali. Nu mai era 
nevoit să muncească, dar probabil că asta l-ar fi interesat. In 
cazul lui, nu era vorba despre bani. Lui Dox îi plăcea, pur și 
simplu, să fie în mijlocul acţiunii. 

O parte a minţii mele a șoptit: Dar tie? Am ignorat-o. 

_ — Poate că vrei să-l contactezi tu însuţi pe Dox, a zis Larison. 
In caz contrar, va trebui s-o facem noi, și ce rost ar avea să mai 
fie uciși alţi contractori? 

O dată în plus m-au nedumerit cuvintele acelea care sugerau 
că nu-i păsa de ce se întâmpla cu contractorii din echipa lui. 

Chelneriţa a revenit cu comanda noastră, apoi a plecat. 
Larison a sorbit din cafea, după care a încuviințat apreciativ. 
Treven nu s-a atins de cafeaua lui. 

Mi-am golit paharul de apă și i-am privit. 

— Cu ce vă are Horton la mână pe voi? 

Nu mi-au răspuns. Era clar că exista ceva. lar acum ei mă 
aveau pe mine la mână cu ceva. 

Apoi însă Larison m-a surprins, rostind: 

— Recorderul video este în buzunarul meu. Pot să bag mâna 
după el? 

intrebarea era cuvenită. Într-o situaţie ca asta, în prezenţa 
cuiva ca mine, este preferabil să ţii mâinile la vedere. Mai ales 
după ce ai stabilit că ești prea isteţ ca să faci gesturi bruște. 
Unica ipoteză rezonabilă ar fi că-ţi cauţi arma, iar ipoteza aceea 
ar duce la un răspuns neprietenos. 

Am făcut din mână un gest de încuviinţare. Larison s-a ridicat 
și a scos încet din buzunar un aparat identic cu cele pe care le 
luasem de la contractori. L-a pus în mijlocul mesei, apoi s-a 
așezat. După aceea s-a uitat la Treven, care l-a imitat, scoțând 
un aparat identic. 

N-am schițat nicio mișcare de a lua recorderele. Mă 
așteptasem ca intenţia ofertei iniţiale să fi fost doar de a mă 
determina să mă-ntâlnesc cu ei, dar acum păreau cu adevărat 
deciși să treacă la pasul următor. Să renunţe oare deliberat la 
orice pârghii aveau asupra mea? Dacă ar fi fost niște civili 
nepricepuţi, poate că aș fi interpretat-o ca pe o încercare naivă 
de a obţine bunăvoință prin reciprocitate. Însă niciunul dintre 
tipii ăștia nu era naiv. Dimpotrivă, amândoi aveau aura discretă, 
dar sesizabilă, a unor inși care omorâseră în mod repetat și 
supraviețuiseră, o experienţă care tinde să distrugă credința în 
puterea bunăvoinței, alături de majoritatea altor asemenea 
toleranţe fericite. 

— Nu există copii, rosti Larison. Nu te avem cu nimic la mână. 
Dacă vrei să plecăm, ne-am ridicat și am dispărut imediat. Însă 

următoarea echipă pe care o va trimite Hort nu-ți va da 
materialul video, ci-l va folosi. 

Probabil că minţea în privinţa câpiilor, dar n-aveam s-o știu 
niciodată cu certitudine decât dacă cineva ar încerca să le 
utilizeze împotriva mea, iar asta s-ar fi întâmplat doar dacă 
tacticile mai prietenoase se dovedeau nefolositoare. Așa că ar fi 
fost de așteptat din partea lui Larison să încerce ceva subtil. lar 
până acum se descurcase cu iscusinţă, trebuia să recunosc. 
Niciodată nu-i bine să prezinţi șantajul ca pe o ameninţare: 
procedând astfel, angajezi în mod inutil egoul subiectului și 
atragi împotrivire, care nu poate fi de ajutor. De aceea, preferi 
să prezinţi ameninţarea ca și cum n-ar avea nimic de-a face cu 
tine, ca și cum, de fapt, te-ai găsi de partea subiectului. Poate 
că asta explica aluziile privind distanţa dintre Horton și ei. Ar fi 
fost un mod bun prin care să mă ajute să mă autoconving că 
problema mea nu era cu ei, ci cu altcineva. Dacă Larison era un 
ins destul de crud, așa cum îl simţeam, ar fi putut chiar să-i fi 
sacrificat pe cei doi giganţi în același scop. 

— Uite ce este, a continuat el, de acum nimeni nu mai poate 
să dispară pur și simplu. Oricine poate fi găsit. Este o realitate a 
vieţii contemporane. Vrei securitate totală? Atunci trebuie să te 
deconectezi. Să trăieşti în afara rețelei mondiale, izolat, fără 
contact cu lumea exterioară. Dar dacă îţi plac orașele, judoul, 
jazzul, cafenelele și cultura, care figurează toate în dosarul tău, 
atunci n-ai nicio șansă dacă un individ ca Hort e decis să te 
găsească. Unicul fel este să procedezi astfel încât cei care te 
caută să înceteze de a te mai căuta. 

— Cum faci asta? am întrebat pe un ton nepăsător. 

El a sorbit iarăși din cafea. 

— Aștepţi oportunitatea potrivită. 

— Sau o creezi, am sugerat eu. 

A aprobat din cap. 

— Sau o creezi. Și-ţi mai spun ceva. Dacă decizi să accepțţi 
oferta lui Hort, oricare ar fi, taxează-l pentru ea. Taxează-l bine. 
Işi poate permite. 

Păru nefericit când rosti cuvintele astea, ba chiar sarcastic, iar 
dacă anterior nu percepusem un soi de dezacord, acum nu-l mai 
puteam rata. Am decis că, indiferent ce ar fi intenţionat Horton, 
trebuia să fie ceva important pentru el, dacă genera 
animozitatea unei persoane ca Larison. 

După aceea, nimeni n-a mai spus nimic. În mod evident, 
Larison știa când era momentul să tacă și să aștepte ca 
afacerea să se încheie de la sine, iar Treven era îndeajuns de 
inteligent ca să-i urmeze exemplul. 

Ne-am sorbit cafelele în tăcere. Fie că aceasta era o scenetă 
de teatru impresionantă, care includea doi figuranţi morți, fie că 
spusele lor - și ceea ce sugerau acestea - erau în general 
adevărate. Horton dorea să ne facă o ofertă - mie și lui Dox -, 
cel mai probabil una pe care n-o puteam refuza. El le făcuse 
deja oferte similare lui Treven și Larison, care nu erau însă 
foarte încântați și căutau o alianţă sau o cale de ieșire, dar erau 
de asemenea destul de deștepţi ca să-și țină ascunse pentru 
moment cărțile respective. Cât despre copiile filmelor 
înregistrate în seara asta, pentru moment nu aveam cum să știu 
adevărul. Și, pentru moment, nici nu conta, de fapt. 

Pentru a treia oară în ultimele ore, n-am întrezărit niciun 
avantaj în a mai aștepta. Am terminat cafeaua și am luat cele 
două recordere de pe masă. 

— Cum îl contactez pe Horton? am întrebat. 

Mai târziu, în aceeași seară, în adâncurile nesfârșite și 
alambicate ale complexului metroului Shinjuku, unde nivelurile 
multiple și mulțimile compacte făceau aproape imposibile filajul 
și localizarea cuiva pe baza unui semnal, am verificat 
înregistrările video din recordere. Imaginile erau granulate și 
învălmășite, dar, amplificate și îmbunătăţite corespunzător, ar fi 
putut constitui dovezi devastatoare pentru acuzare, dacă s-ar fi 
ajuns vreodată la așa ceva. Am distrus mediul de stocare al 
ambelor aparate și le-am aruncat. Telefoanele erau inutile - 
singurele apeluri fuseseră între ele două. Le-am aruncat, de 
asemenea. După aceea, am intrat într-o internet cafe și i-am 
căutat pe Google pe Larison, Treven și Horton. Despre primii doi 
n-am găsit absolut nimic. Horton era menţionat în treacăt în 
câteva știri și avea o intrare în Wikipedia ce consta doar din 
schițarea scurtă a unei distinse cariere militare, alături de 
informaţia că era divorţat și nu avea copii. In cele din urmă, am 

făcut trei apeluri telefonice, toate de la telefoane publice 
diferite, cu cartelă. 

Mai întâi, numărul pe care mi-l dăduse Larison. Mi-a răspuns 
un bariton grav, din delta fluviului Mississippi, pe care mi-l 
reaminteam din Afganistan, dar care acum era vârstnic. 

— Să fie oare cine sper eu că este? 

— Nu știu, am răspuns. Există altcineva pe care sperai să-l 
auzi? 

Baritonul a râs. 

— Există oameni pe care sper să-i aud și oameni pe care sper 
să nu-i mai aud niciodată. Mă bucur să spun că tu faci parte din 
primul grup. Cum merg treburile? 

— Bine. Am auzit că vrei să propui ceva. 

— Ai auzit corect. 

— Ascult. 

— Cu atâtea probleme care există pe-aici, ar fi mai bine dacă 
am face asta față-n faţă. 

— În regulă, atunci vino-ncoace. Oamenii tăi îţi pot spune 
unde să mă găsești. 

— Au făcut-o deja. Chestia este că deocamdată sunt prea 
ocupat pentru călătorii în străinătate. Uite ce-ţi propun - haide 
să ne-ntâlnim la jumătate de drum. Ce zici de Los Angeles? 
Oriunde vrei tu în oraș. 

Din Tokio era destul de ușor de ajuns în Los Angeles și 
destinaţia avea atâtea rute indirecte, încât nu credeam că-mi va 
fi greu să-mi ascund mișcările. Din reflex am început să mă 
gândesc cum aș fi abordat situaţia dacă aș fi încercat să-i vin de 
hac unuia ca mine și am fost surprins, și puţin tulburat, de 
familiaritatea și naturaleţea cu care am revenit la modul acela 
de gândire. Aproape ca și cum i-aș fi dus dorul. 

— Dacă vrei să vin la tine, am zis testând spusele lui Larison, 
va trebui să-mi plătești drumul. lar eu călătoresc la clasa întâi. 

— Nici nu m-aș fi așteptat la altceva. Uite ce-ţi propun. 
Indiferent cum s-ar derula conversaţia noastră, vei primi 
douăzeci și cinci de mii de dolari doar pentru că vii. Asta ar 
trebui să-ţi acopere cheltuielile de călătorie și să-ţi mai și 
rămână. 

— Cincizeci, am spus. Deja mi-ai creat probleme prin simplul 
mod în care m-ai abordat. 

A urmat o pauză și m-am întrebat dacă nu cerusem prea mult, 
fie și numai pentru că îndrăzneala mea ar fi putut sugera că 
cineva mă încurajase s-o fac. Și ce dacă? Dacă exista o 
neînțelegere cu Larison, Horton ar fi fost un idiot să nu știe deja 
de existența ei. lar bărbatul pe care mi-l aminteam din 
Afganistan nu era un idiot. 

— Am înţeles că tu însuţi ai creat unele probleme, a spus el, și 
am înțeles că Larison și Treven îl informaseră deja despre 
contractorii omorâţi. (M-am întrebat din nou despre copiile 
video.) Bine, cincizeci. Cu condiţia să ajungi aici mâine. 

M-am întrebat despre ce putea fi vorba. Dacă Horton era 
dispus să plătească cincizeci de mii de dolari doar ca să vin în 
Los Angeles, trebuia să fie ceva special. lar asta însemna, 
aproape cu siguranță, ceva periculos. 

— Mâine e imposibil, am spus. Pot să ajung doar poimâine. 
Pentru cincizeci. 

Adevărul era că pentru mine nu conta prea mult dacă era 
mâine sau poimâine. Pur și simplu, nu-mi place să fiu zorit. 
Folosești presiunea timpului asupra cuiva când încerci să-l 
determini să reacționeze fără să aibă timp să se gândească. 

— Bine, a zis el. Poimâine. Poţi lua legătura cu mine la 
numărul ăsta. Voi fi în centrul orașului, dar ne putem întâlni 
oriunde vrei. 

Am făcut o pauză înainte de a răspunde. De ce doream s-o 
fac? Pentru bani? Pentru avantajul de a aborda direct problema 
necunoscută, în loc să aştept? Era acţiunea unei părți întunecate 
și subversive din mine, plictisită de pretenţiile mele de civilie, 
care acum profita de o cale de întoarcere - ucigașul din mine, 
omul-de-gheață care-și cerea drepturile? 

— O să te caut, am spus și am închis. 

Fără doar și poate, accentul pus de el pe flexibilitate avea 
intenţia de a-mi linişti îngrijorările legate de securitate. Horton 
alesese deja orașul și încercase să aleagă ziua; știa că nu mi-ar 
fi plăcut dacă cererile i-ar fi fost încă și mai specifice. 

l-am telefonat după aceea lui Tomohisa „Tom” Kanezaki, un 
american de etnie japoneză. Îl cunoscusem pe când era ofițer 
stagiar la staţia CIA din Tokio. Nu aveam completă încredere în 
el, totuși noi doi făcuserăm schimb de suficient de multe 
favoruri ca să nu-l consider o ameninţare activă și să mă pot 
bizui că-și va respecta promisiunile. Nu ne mai auziserăm de 

vreun an, când eram la Paris cu Delilah, crezându-mă fericit. La 
ultima noastră convorbire, Kanezaki fusese rechemat în Langley 
și detesta perioada pe care trebuia s-o petreacă acolo. 

A răspuns cu un Da sec și caracteristic. In Japonia, spusese de 
obicei Hai. Am încercat un sentiment de neașteptată încântare 
să-i aud glasul. 

— Continui să duci viaţa de huzur la sediul Agenţiei? am 
întrebat. 

Pentru o clipă nu mi-a răspuns și mi l-am închipuit zâmbind. 
M-am întrebat dacă mai purta ochelarii cu ramă metalică. 
Probabil că da. li confereau un aer intelectual, așa cum și fusese 
de altfel cândva. În prezent, ochelarii aceia camuflau trucurile 
deprinse pe stradă și era îndeajuns de isteț ca să le înțeleagă 
valoarea. No aru taka wa, tsume o kakusu, cum spune proverbul 
japonez. „Șoimul iscusit își ascunde ghearele”. 

— Eu nu i-aș spune tocmai de huzur, mi-a replicat. Tu ce... 
totul e-n regulă? 

— Aș vrea să-ți cer o favoare - foarte mică. 

In privinţa lui Kanezaki, puteai fi sigur că-ţi va cere o favoare 
la schimb. Unele dintre favorurile lui la schimb erau al naibii de 
mari, așa că era recomandabil să stabilesc din capul locului că 
ceream ceva banal. 

— Vrei să discutăm prin Skype? m-a întrebat el. Dacă nu crezi 
că telefonul meu este suficient de protejat. 

Era atât o concesie făcută paranoiei mele legate de 
securitate, cât și un mod de a crește valoarea favorului prin 
indicii de importanţă. 

— Nu, am spus. Nu-i vorba despre așa ceva. Vreau doar niște 
informaţii generale despre colonelul Scott Horton din JSOC*. 
Oamenii îi spun Hort. Ai auzit de el? 

A urmat o pauză și m-am întrebat dacă Kanezaki se gândea 
că eram pe punctul de a-l ucide pe Horton. Cam așa era obișnuit 
să gândească despre mine. Pe de altă parte, știa că, într-un 
asemenea caz, nu l-aș fi întrebat tocmai pe el. 

— Da, cunosc numele. Totuși poziţia lui este... 

— Secretă, știu. Știu ce poziţie are. Pe mine mă interesează 
niște informații legate de el. Ar exista vreun motiv pentru care 
să nu-mi vrea binele? 


4 Joint Special Operations Command - Comandamentul Forţelor pentru Operaţiuni 
Speciale. 

— Asta-i greu de spus. Chestiile pe care le faci tu tind să 
creeze inamici. 

— Asta se-ntâmpla în trecut. 

Kanezaki a râs. 

— Trecut-netrecut, dar iată-te din nou. 

L-am ignorat. 

— Vrea să se-ntâlnească cu mine. 

— Și crezi că-i o capcană? 

— Eu mă gândesc mereu la capcane. Uneori exact asta sunt. 

— Tot ce-ţi pot spune este că-i un tip foarte influent. În ultima 
administraţie, JSOC raporta direct vicepreședintelui și făcea 
niște chestii extrem de neconvenţionale. Seymour Hersh a zis 
că-i o echipă de asasini. 

— Și există vreo urmă de adevăr în asta? 

A râs din nou. 

— Cred că nu-mi ceri să verific o poveste a lui Sy Hersh, nu? 

Așadar, era adevărat. 

— Ce altceva? 

— Să zicem doar că noua administraţie n-a schimbat sarcinile 
JSOC. Nu cunosc toate detaliile, însă știu că multe dintre 
responsabilitățile tradiţionale ale Agenţiei ne-au fost luate și au 
fost transferate militarilor. 

— De ce? 

— Noi suntem în Afganistan de peste un deceniu. În Irak, de 
aproape tot atâta vreme. Plus în alte locuri care nu apar prea 
des la știri. Un deceniu de războaie globale înseamnă multă 
expunere pentru militari. Ei capătă ce vor și vor foarte multe. 

— Ce știi de un fost agent ASI pe nume Larison? Și despre un 
actual agent ASI pe nume Treven? 

— Numele astea nu-mi spun nimic, dar mă pot interesa. Și o 
să ţin urechea ciulită despre orice ar putea dori Horton de la 
tine. 

O asemenea promisiune din partea lui Kanezaki putea 
însemna cu adevărat ceva. 

— Apreciez. 

— Fă la fel și pentru mine. Aș dori să știu ce pune la cale. Tu 
nu ești ușor de găsit, așa că el are o motivaţie importantă. 

Am simțit în comentariul acela o urmă de gelozie 
profesională. Nu-l puteam învinui fiindcă nu dorea să-și 

partajeze agenţii. Sau foștii agenţi. lar ca favoare la schimb, nu 
însemna mare lucru. l-am zis că-l voi ţine la curent și am închis. 

Al treilea apel telefonic a fost cu Dox. 

— Eu sunt, am rostit când a răspuns. 

— „Eu”? Care „eu”? a replicat cu accentul lui sudist tărăgănat. 

Mai jucaserăm sceneta asta de multe ori. 

— Ştii care „eu”. 

A râs, evident încântat. 

— Știu, știu, doar încercam să văd... 

— Da, da, să vezi dacă mă poţi face să-mi zic numele prin 
telefon. Va trebui să te străduiești mai mult decât atât. 

— Ah... nu știu. Îmbătrânești și, mai devreme sau mai târziu, 
o să te prind. Ce faci, nenică? Să fiu al naibii dacă nu mă bucur 
să-ți aud vocea, chiar și fără niciun nume în spatele ei. 

L-am informat pe scurt despre ce se întâmpla și mi l-am putut 
imagina rânjind. 

— Se pare că cineva o să aibă o petrecere de adio foarte 
specială, a comentat Dox. 

— Mda, și se dorește ca noi să ne ocupăm de catering. 

— De obicei eu sunt dispus să prepar chestii gustoase, dacă 
remuneraţia este corespunzătoare. Dar tu? Crezusem că ai ieșit 
din afacerea de catering. 

— O să mă mulțumesc s-ascult o propunere. 

Dox a chicotit. 

— Cum zici tu, partenere. 

El nu avea absolut niciun fel de reţineri în a-și pune la bătaie 
talentele letale și nu-mi putea înţelege deloc ambivalenta. 

— O să te anunţ când o să aflu mai multe, i-am spus. 

— O să m-anunţi? Adică intenţionezi să te duci acolo singur? 

— Uite care-i treaba, nu-i raţional... 

— Să-ţi zic eu ce-i raţional. Nu-i raţional să-ţi lași mătărânga 
să-ți fluture-n vânt în timp ce tu intri-n Dumnezeu știe ce. O să 
ne-ntâlnim acolo și eu o să-ți acopăr spatele. Și să nu-mi zici că 
n-ai nevoie. Așa zici de fiecare dată, totuși de foarte multe ori 
te-ai înșelat. 

Avea dreptate, bineînţeles. Era tipul cel mai de-ncredere pe 
care-l cunoscusem, iar odată abandonase cinci milioane de 
dolari pentru a-mi salva viaţa. Pur și simplu, nu-mi place să fiu 
nevoit să mă bazez pe nimeni. Ținând totuși seama de 
circumstanţe, reflexul acela părea o prostie, o negare. 

— Bine, am încuviinţat. Ei mă plătesc doar pentru a mă 
prezenta la întâlnire. Facem banii pe din două. 

— Mi se pare corect. Cum procedăm cu detaliile? Pe site-ul 
securizat? 

De câte ori era posibil, și îndeosebi în cazul călătoriilor sau al 
altor detalii ce puteau fi utilizate pentru a mă defini în timp sau 
spaţiu, prefer să comunic prin intermediul unui site Web 
încriptat. În ultima vreme, începusem să port cu mine un iPad 
echipat cu Fire Vault și Tor - mic, convenabil și mult mai sigur 
decât computerele dedicate din internet cafe-uri, care sunt 
adesea vulnerabile. 

— Mă știi doar, am spus. 

— Da, așa-i, și-am învăţat să-nţeleg înţelepciunea „paranoiei” 
tale, așa cum i-ar spune necunoscătorii. 

l-am zis că voi posta ceva în următoarele optsprezece ore, 
apoi am închis și m-am dus la o sală de internet. La toate cele 
patru zboruri zilnice JAL spre Honolulu existau destule locuri 
disponibile. Nu era ruta cea mai directă, dar n-avea rost să fiu 
atât de previzibil. Aveam să cumpăr biletul din aeroportul Narita 
în ziua următoare și aveam să mă ocup în mod similar de 
segmentul până la Los Angeles, după ce aterizam. Și aveam să 
zbor la clasa business, nu la clasa întâi. Crearea unui set de date 
mai mare prin care să caute nu i-ar fi oprit la nesfârșit din a mă 
descoperi, totuși avea să-i întârzie și, ţinând seama de 
circumstanţe, o întârziere avea să fie suficient de utilă. 

Probabil că exageram cu precauţiile. Briciul lui Occam sugera 
că nu era altceva decât ceea ce părea să fie: JSOC dorea să 
contracteze un job foarte delicat și care să implice probabil 
cauze naturale. Însă ca principiu organizatoric, Briciul lui Occam 
are limitele sale. Precum majoritatea lucrurilor, el poate fi 
manipulat de oameni. 

După două zile, stăteam singur la o masă de colț în localul 
The Blvd din hotelul Beverly Wilshire. Savuram un castronaș cu 
fulgi de ovăz și un smoothie Economic Energizer și goleam fără 
grabă o carafă cu cafea, înconjurat de turiști cazaţi în hotel, ușor 

de recunoscut după haine, și de inși din studiourile 
cinematografice, care se făleau cu tranzacțiile încheiate la un 
mic dejun de afaceri. Îmi plăcea hotelul și aș fi petrecut noaptea 
aici, însă n-aș fi vrut să mă cazez în același loc în care, dacă 
treburile n-aveau să meargă bine, puteam lăsa în urmă cadavrul 
lui Horton. De aceea, preferasem să stau în apropiatul Four 
Seasons, de unde să vin pe jos pentru a profita de securitatea 
discretă, dar omniprezentă din Beverly Wilshire, care ar fi 
îngreunat acțiunile oamenilor lui Horton, dacă întâlnirea era de 
fapt o cursă. Numeroasele intrări și ieșiri pe trei străzi separate 
ar fi complicat de asemenea situaţia pentru oricine ar fi 
intenţionat să facă ceva nepotrivit. lar dincolo de motivele 
tactice corecte, îmi plăceau mâncărurile pe care le serveau. 

Kanezaki îmi transmisese informaţii despre Larison și Treven. 
Daniel Larison fusese într-adevăr un agent ASI, dar murise în 
urma atentatului cu bombe asupra prim-ministrului pakistanez 
Bhutto de pe 18 octombrie 2007. Era posibil fie ca moartea să-i 
fi fost regizată, fie ca individul acesta să-și fi asumat identitatea 
lui Larison. Cât despre Treven, se părea că era Ben Treven, ASI, 
deși nici asta nu era sigur, deoarece Kanezaki nu putuse obţine 
fotografii pe care să le utilizez pentru a le compara cu bărbaţii 
pe care-i întâlnisem. Apreciam însă că numele folosite de ei nu 
erau chiar atât de importante. Important era că lucrau pentru 
Horton. 

Devreme în cursul dimineţii îl sunasem pe Horton ca să-l 
anunț unde mă putea găsi, apoi mersesem direct acolo, pentru 
a mă asigura de o masă cu vedere spre intrările hotelului, atât 
cea direct de pe stradă, cât și cea prin restaurant. Dox se afla la 
câteva mese mai departe, cu faţa spre mine, ascuns de intrări 
prin una dintre uriașele coloane lambrisate cu lemn. 

Petrecuserăm seara anterioară flecărind la cină în XIV, un 
restaurant de pe Sunset Boulevard. În cursul meniului de 
degustare, specialitatea maestrului bucătar, alcătuit din salată 
de roșii de ţară cu piersici, ravioli cu crabi Dungeness și alte 
delicii similare, Dox mi-a povestit că se plictisise de micul 
paradis pe care și-l clădise în Bali. 

— E frumos și are de toate - doar ai fost acolo, a spus el 
mângâindu-și țăcălia nisipie. Dintotdeauna mi-am spus că va fi 
exact ce doream, locșorul meu din celălalt capăt al lumii. 

Departe de lumea nebună, cum se spune, totuși... nu știu, poate 
că nu-i vorba de Bali, ci de viaţa în sine. 

— Cum adică? 

— Păi... rahat! Pot căpăta de lucru aproape oricând aș dori... 
sunt atâtea chestii de la CIA și Pentagon, încât nici nu mai 
accept ceva de la clienţi străini. Cred că m-am plictisit pur și 
simplu să mă mai joc cu Ahmed de-a pocnitul cârtiţei în cap. 
Vreau să spun, care-i rostul să faci parte din brigada de 
pompieri, dacă cei pentru care lucrezi pun întruna paie pe foc? 
Îmi dau seama că ar trebui să fiu mulţumit - marele Război 
Global împotriva Terorii înseamnă o rentă frumușică pentru unii 
ca noi doi. La dracu’, poate că-i pur și simplu o criză a vieţii de 
mijloc. Poate c-ar trebui să-mi cumpăr un automobil 
extravagant. 

A tras o dușcă zdravănă din ginul Bombay Sapphire pe care-l 
bea, apoi a adăugat: 

— la zi, care-i treaba cu tine și cu Delilah? Cum merge? 

Eu beam un vin Emilio's Terrace 2007 din Napa Valley pe 
care-l descoperisem, în mod bizar, în Bangkok. Era un cabernet, 
încă tânăr, totuși cu gust delicios. Pentru o clipă, m-am simţit 
trist în mod vag, imaginându-mi ce gust va avea când va fi 
maturat, peste vreo zece ani. Am privit lichidul întunecat din 
pahar și am zis: 

— Nu mai merge. 

— Cum adică? 

— Adică am lăsat-o în Paris. Eu m-am întors în Tokio. 

— Te-ai întors în Tokio? a repetat el, frecându-și ceafa. 
Crezusem că iubești Parisul. Ce dracu', crezusem c-o iubești și 
pe Delilah. 

Am oftat. 

— Ea nu vrea să părăsească Mossadul. l-am spus de nu știu 
câte ori că situaţia asta în care unul dintre noi își continuă 
activitatea, pe când celălalt vrea să se lase de ea mă 
înnebunește, pur și simplu. În cele din urmă i-am... i-am dat un 
ultimatum. 

— judecând după orașul în care locuiești acum, cred că pot 
spune care a fost finalul. 

Am bătut darabana cu degetele pe masă. 

— Probabil c-a fost mai bine așa. 

— Nu știu. Să fiu sincer, am crezut că voi aveaţi o relație 
specială. 

Am  încuviințat din cap. Noi trei trecuserăm prin multe 
împreună: mai întâi ca inamici, cu degetele încordate pe trăgaci, 
apoi în aceeași echipă, când Mossadul mă solicitase să-l elimin 
pe israelianul Manheim Levi, expert în construirea de bombe 
artizanale și renegat, iar apoi, în modul cel mai improbabil, 
asigurându-ne spatele reciproc din motive ce nu aveau nicio 
legătură cu interesele naţionale, ci numai cu loialităţile 
personale. Știam că ceea ce înflorise între Delilah și mine era 
totodată improbabil și preţios. 

— Te gândești la ea? a întrebat Dox. 

Mi-am ferit privirea. 

— Tu ce crezi? 

— Totuși, de ce nu-ţi plăcea ca ea să-și continue activitatea? 
Uite, eu mi-o continui, iar pe mine pari să mă tolerezi. 

— Nu trăiesc cu tine. 

— Chiar asta să fie deosebirea esenţială? 

— Da, chiar asta. Eu încercam să învăţ... cum să mă relaxez 
acolo. Ințelegi? Era un oraș nou, nu mă cunoștea nimeni, nu mă 
căuta nimeni. Nu doream decât să mă relaxez nițeluș, să nu mă 
simt întruna nevoit să privesc peste umăr. În regulă, atunci, zi și 
tu cum aș putea face asta când sunt cu o persoană a cărei 
activitate ar putea abate oricând un uragan asupra noastră, iar 
o dată chiar a făcut-o? 

Dox s-a încruntat. 

— V-a atacat cineva în Paris? 

Am aprobat din cap, amintindu-mi. 

— Parisul e o nenorocire. 

El a încuviinţat grav și m-a privit. 

— Trebuie să-mi povestești cândva totul. Dar, partenere, tu să 
te relaxezi? Așa ceva aș vrea să văd. Haide, fă-o pentru mine, 
doar un minut. Deși, mai întâi, haide să pariem pe chestia asta. 
Mi-ar fi de folos niște bănișori. 

Nu i-am răspuns. Detestam să mă ia cu rahaturi psihanalitice. 
Detestam și mai mult ca observaţiile lui să aibă substanţă. 

— Oricum, a continuat el, uită-te c-ai revenit în activitate, dar 
fără Delilah. Chiar dacă mă ai pe mine ca tovarăș de cină, nu mi 
se pare un schimb prea grozav, dacă vrei să-mi știi părerea. 
Sunt perfect conștient că nu vrei s-o știi, însă asta e! 

— Eu n-am „revenit în activitate”. Cineva m-a urmărit și m-a 
găsit. Acum încerc să rezolv situaţia asta. Nu prea am de ales. 

M-am așteptat să râdă față de protestele mele, ceea ce ar fi 
fost caracteristic pentru Dox. Faptul că n-a râs m-a iritat și mai 
mult. 

— Care-i treaba? am întrebat. 

El și-a înălțat sprâncenele, simulând inocenţța. 

— N-am zis nimic. 

— Știu. Dar asta nu-ți stă în caracter. Ce gândești? 

Dox s-a lăsat pe spate și s-a scărpinat pe abdomen. 

— Doar că... poate că te-a deranjat mai mult ceea ce face 
Delilah în activitatea ei decât activitatea în sine. 

N-am răspuns. Delilah făcea multe chestii în Mossad, însă 
principala ei activitate erau operaţiunile de tip „capcana cu 
miere” pe termen lung, cu ţinte foarte valoroase. Era o blondă 
naturală superbă, inteligentă, sigură pe sine și sofisticată, și se 
pricepea de minune la operaţiunile acelea. Mă îndoiam că 
Mossadul avusese vreodată pe statul de plată pe cineva atât de 
eficient ca ea, și totuși n-o aprecia pentru asta la justa ei 
valoare. De fapt, Delilah îmi povestise că misiunile în care era 
trimisă - literalmente să se culce cu inamicul - o făceau 
permanent suspectă, ba chiar impură, în ochii șefilor. lar asta 
era o parte a motivului pentru care mă enervam că ea nu voia 
să părăsească viaţa aceea. Ce-i datora ea Mossadului? De ce era 
loială? Ei n-o meritau. 

— O să-mi spui că nu te-a deranjat niciodată că ea pleca și 
câte o lună fără să-ţi poată spune unde, sau cu cine? O să-mi 
spui că nu te-ai trezit niciodată singur în toiul nopţii în patul 
vostru, întrebându-te dacă nu cumva chiar în momentul ăla ea 
bate frișca cu... 

— „Bate frișca”? 

— Da, adică... 

— Gata, îmi pot imagina. 

— Nu, să-ţi explic... 

— Am înţeles ideea. 

Dox a rânjit. 

— N-am fost prea voalat? 

— Nu, n-ai fost prea voalat. 

Rânjetul s-a lăţit încă și mai mult; în mare parte, era expresia 
lui glumeaţă obișnuită, însă căreia i se adăuga acum și o undă 

de simpatie. Aș fi putut continua discuţia, dar ce rost ar fi avut? 
Precum Kanezaki, el putea să creadă orice dorea. In clipa de 
față, conta că era înarmat - cu un Wilson Combat Supergrade 
Compact. Îl întrebasem cum izbutise să-l procure atât de repede 
după ce sosise din Bali, iar Dox zâmbise și-mi spusese doar: 

— Vechea confrerie clandestină a flăcăilor. 

Era liniștitor să știu că acum îmi asigura spatele în Beverly 
Wilshire, în mijlocul muzicii ambientale ce susura din plafonul 
înalt, al murmurului discret al conversaţiilor purtate pe fundal, al 
zăngăniturilor slabe de tacâmuri de argint ce manipulau 
mâncăruri fine pe farfurii de porțelan. 

La patruzeci de minute după ce mă așezasem, am văzut un 
bărbat de culoare intrând pe ușa restaurantului. Era mai 
vârstnic decât mi-l aminteam, bineînţeles, complet chel acum, 
cu corpul mai solid după trecerea anilor, dar vădit încă puternic. 
A vorbit scurt cu o plasatoare, care a indicat masa mea, după 
care l-a condus. l-am privit, apropiindu-se, observând că el purta 
o geantă de laptop din nailon cu aspect futurist, dar în rest 
mâinile îi erau goale, iar cămașa roșie cu mâneci scurte, vârâtă 
în pantalonii kaki, ar fi oferit relativ puţine oportunităţi de a 
camufla arme. Era îmbrăcat astfel încât să mă liniștească, totuși 
aș fi preferat să-i fi verificat gleznele și cutele hainelor, și să 
privesc ușile pentru a vedea cine-l urma. 

Când au ajuns la masă, m-am ridicat și i-am strâns mâna pe 
care mi-o întinsese. După ce plasatoarea s-a îndepărtat, el a 
rostit: 

— John Rain... Să dea dracu’, mi se pare că nu te-ai schimbat 
deloc. Care-i secretul tău? 

— Evitarea problemelor, în general. 

El a râs. 

— Din câte am auzit, ești foarte ocupat. 

— Nu și în ultima vreme. 

— Ei bine, sper să putem schimba asta. E păcat ca unul ca 
tine să stea pe bară. 

Ne-am așezat și el a pus geanta de laptop pe masă între noi. 
A privit prin restaurant, iar ochii i s-au oprit o clipă asupra lui 
Dox. S-ar fi putut preface că nu-l recunoscuse, dar, deoarece 
presupuneam că avea acces la fotografiile armatei, o asemenea 
reacţie m-ar fi pus pe gânduri. Așa că a fost inteligent din partea 
lui să spună: 

— Bănuiesc că el ar trebui să mă împuște, dacă lucrurile ar 
porni-o într-o direcție greșită aici. 

Am fost multumit că recunoscuse situaţia. Dacă l-ar fi invitat 
pe Dox să ni se alăture, aș fi fost nevoit să o precizez eu însumi. 

— Da, așa ceva, am încuviinţat. 

— O precauţie de înțeles. Nu cred totuși că se va ajunge la 
asta. Eu mi-am lasat oamenii afară și n-am nicio armă. 

Și-a îndepărtat puţin scaunul de masă și și-a ridicat pantalonii. 
De la glezne și până la gambele solide nu erau decât ciorapii. 

— Ești liniștit? a zis el. Am venit doar ca să vorbesc. 

Era îndrăzneț din partea lui să apară fără protecţie, mai ales 
după ce pierduse doi oameni în Tokio. Bănuiam însă că se 
pusese în pielea mea și știa că n-aș fi riscat să-l ucid fără să fi 
aflat mai multe. 

Aveam în buzunar un detector portabil de microfoane pe 
spectru total - orice frecvenţe de telefoane mobile și 
transmiţătoare pe o rază de un metru și jumătate. Vibrase 
silențios încă de la apariţia lui Horton. 

— Vreau să-ți închizi telefonul, i-am spus. Și să-i scoţi bateria. 

Ar fi putut telefona cuiva înainte de a intra, cineva care acum 
ne înregistra conversaţia. Sau putea să fi setat direct telefonul 
să înregistreze conversaţia. lar dacă detectorul meu nu fusese 
declanșat de un telefon, atunci însemna că exista un 
transmiţător. 

— Bineînţeles, a încuviințat. 

Întrucât nu mi-a cerut să fac și eu la fel, și deoarece telefonul 
meu era închis, am dedus că propriul lui detector, care ar fi fost 
setat să-i ignore telefonul, rămăsese tăcut. Și-a scos telefonul 
din buzunar, l-a închis, i-a scos bateria și le-a așezat pe ambele 
pe masă. Vibraţiile din buzunarul meu au încetat. 

Horton s-a aplecat înainte și a pus coatele pe masă, cu 
degetele întrepătrunse. 

— Ei bine, poate că nu vei fi surprins să afli că-i vorba despre 
un job. Un job care necesită abilităţile tale unice. 

— Nu știu la ce te referi. 

— Eu cred că știi, dar nu-i nimic, o să fiu mai explicit. La urma 
urmelor, de aceea ne aflăm aici. 

A comandat un mic dejun complet: omletă Blvd cu ciuperci și 
trufe negre, fresh de portocale și o cană mare de cafea. M-am 

întrebat dacă era apetitul lui normal sau dacă încerca doar să 
arate cât de relaxat era. 

După ce chelneriţa s-a îndepărtat, Horton a întrebat: 

— Îţi spune ceva numele Tim Shorrock? 

Da, suna familiar, dar pentru moment n-am știut de unde să 
iau numele acela. 

— Ar trebui să-l cunosc? 

El a ridicat din umeri. 

— Dacă  urmărești îndeaproape un anumit gen de 
evenimente. Nu este jucătorul cel mai proeminent în sfera 
establishmentului american, totuși e directorul Centrului 
Naţional Antitero. 

Informația aceea s-a asociat cu familiaritatea numelui și am 
simţit un fior de adrenalină, înțelegând ce voia Horton. Fără 
măcar să gândesc, am clătinat din cap și am spus: 

— Nu. 

A urmat o pauză de tăcere. După aceea el a spus: 

— Nu - adică nu vrei jobul? 

— Nu l-ar vrea nimeni. E prea dificil și prea periculos. 

O parte detașată a minţii mele a consemnat că obiectam 
asupra aspectelor practice, nu asupra principiului. Dacă n-aş fi 
știut precis, poate aș fi crezut că răspunsul meu nu era atât un 
refuz, cât mai degrabă un truc pentru negociere. 

— Uite cum stă treaba, amândoi am făcut un drum lung până 
aici, ca să ne întâlnim. Dacă nu ești foarte grăbit, de ce nu vrei 
măcar să m-asculți? 

Avea perfectă dreptate. Și totuși simțeam un pericol. De ce? 

„Pentru că ești interesat. Recunoaște. Dacă n-ai fi fost, nici 
măcar n-ai fi venit. 

Ba nu. Am venit să aflu despre ce-i vorba. Pentru că paza 
bună trece primejdia rea. Este o tactică sănătoasă, nimic mai 
mult”. 

Explicaţia părea neconvingătoare. Kanezaki și Dox râdeau 
mereu pe seama mea, când spuneam că voiam să ies din lumea 
aceea. Oare aveau dreptate? Oare ei mă cunoșteau mai bine 
decât mă cunoșteam eu însumi? 

Chelneriţa i-a adus lui Horton fresh-ul și cafeaua, apoi a 
plecat. El a pus frișcă în cafea, a amestecat și a spus: 

— Centrul Naţional Antitero se concentrează în primul rând 
asupra analizei și coordonării, dar Shorrock a înfiinţat și o 

unitate de operaţiuni. Înainte de 11 septembrie, al-Qaeda nu era 
în stare să racoleze americani musulmani, dar situația s-a 
modificat. 

— Te referi la incidentul de la Fort Hood? 

— Și de tentativa de atentat cu bombă de la Northwest 
Airlines, la tentativa de atentat cu bombă din Times Square, la 
planul de detonare a unei bombe în metroul din Washington, la 
planul de detonare a unei bombe în Portland... toate astea fiind 
puse la cale de musulmani americani. 

Am izbucnit în râs. 

— Vrei să zici că după un deceniu în care au avut loc două 
războaie pe faţă și o duzină de războaie sub acoperire, lovituri 
prin surprindere, torturi, bombardamente peste 
bombardamente asupra Iranului, isterie vizavi de moschei... 
musulmanii americani sunt susceptibili la apeluri pentru 
razbunare? Șocant! 

Horton a sorbit din cafea, apoi a pus ceașca pe masă. 

— Mi-aș dori să-ţi pot împărtăși frivolitatea. Însă problema se 
agravează. 

— Și ce legătură are cu Shorrock? 

— Oamenii lui sunt implicaţi în câteva celule din SUA. 
Teoretic, Shorrock trebuie să poată penetra într-o celulă doar 
atât cât este necesar pentru a obţine dovezi convingătoare 
pentru acţionare în justiţie. În realitate însă el conduce 
realmente celulele acelea. Ai înţeles? 

— Shorrock este un radical secret? 

— Shorrock plănuiește o serie de atentate sub steag fals 
asupra Statelor Unite. 

Nu-mi plăcea direcţia în care se îndrepta conversaţia. 

— De ce? 

Horton m-a fixat cu privirea. 

— Pentru a asigura un motiv emoţional și politic pentru 
suspendarea Constituţiei. 

— Vorbești acum despre o lovitură de stat, am rostit pe un 
ton de îndoială. În America. 

— Da, o lovitură de stat împotriva Constituţiei. Nu crezi că 
poate avea loc aici? Trezește-te! Chiar dacă nu vrei jobul. Caută 
pe Google: COINTELPRO sau Operation Mockingbird - ah, și mai 
ales Operation Northwoods. Ai putea să încerci de asemenea 
Operation Ajax, Operation Gladio, Operation Mongoose și așa- 

numita Strategie a Tensiunii. Și sunt doar cele care au 
„răsuflat”. Mai sunt și altele. Asta dacă nu cumva crezi că 
incendierea Reichstagului, incidentul Gleiwitz și exploziile din 
apartamentele rusești au fost niște unicate la timpul și în 
locurile unde s-au produs și că ele n-ar fi putut avea loc nicăieri 
altundeva, în niciun caz în Statele Unite. Totuși nu-mi pari atât 
de naiv. 

— Și atentatele din 11 septembrie au fost tot un job pornit din 
interior? 

— Nu, deși după cum sunt exploatate, ar fi posibil. Dar dacă 
nu toate cataclismele au loc sub un drapel fals, asta nu 
înseamnă că nu există și așa ceva. 

Chelneriţa a adus omleta și Horton a început să mănânce. M- 
am întrebat câte dintre cele ce-mi spunea erau adevărate. Și de 
ce, în ipoteza că ar fi fost adevărate, m-aș fi gândit măcar să mă 
implic. 

— Vrei? a întrebat el, mestecând și arătând spre omletă. E 
delicioasă. 

— De ce ai venit la mine pentru asta? 

A înghiţit și a încuviințat din cap, ca și cum s-ar fi așteptat la 
întrebare. 

— Complotiștii sunt persoane bine-cunoscute din lumea 
politică, militară, din corporaţii și mass-media. Ei nu pot fi pur și 
simplu uciși sau înlăturați în alt mod evident, întrucât facțiunile 
pe care le reprezintă ar percepe o ameninţare și ar riposta. Am 
nevoie ca ghinionul care se abate asupra lor să pară natural, 
pentru ca noi să putem cauza prejudicii maxime complotului 
înainte ca inamicii să poată strânge rândurile. 

Am ignorat utilizarea prematură a cuvântului noi. Dar, 
evident, se explica motivul pentru care era interesat de mine. 

— Ce altceva? 

— Unele ţinte au echipe de pază și securitate, ceea ce 
înseamnă că vei avea nevoie și tu de o echipă. Aici intră în 
scenă omul tău, Dox, alături de oamenii mei, Larison și Treven. 
Jobul ăsta ar putea necesita de fapt un detașament mai mare, 
dar mărimea atrage și riscuri. Sunt de părere că voi patru vă 
puteți descurca. 

— Nu m-ai convins. Vrei să zici că n-ai destui oameni în ASI? 

— Oameni? Am suficienţi. Experienţa necesară? Prietene, ești 
prea modest. Există persoane care afirmă că ai împins un om în 

fața unui tren din Tokio în așa fel încât o duzină de indivizi din 
imediata apropiere n-au văzut nimic, ba nici videocamerele de 
securitate n-au înregistrat incidentul. 

Nu vedeam niciun câștig în a-l corecta, dar de fapt ţinta 
respectivă se sinucisese, fără niciun ajutor din partea mea, și 
fusesem la fel de surprins ca toţi cei de pe peron la momentul 
acela. Insă cel care mă angajase atunci pentru job crezuse că 
fusese acțiunea mea și mă privise cu venerație. Interesant cum 
încep legendele. 

— Cu ce-i ai la mână pe Treven și Larison? 

— Asta-i strict treaba noastră. 

— Ei măcar fac parte din ASI? 

— Statutul lor poate fi... 

— Negat? 

— Cred că ai putea spune asta. 

— Am auzit „poate fi negat” și mă gândesc la „abandonaţi 
fără a clipi la o adică”. 

Horton a încuviinţat. 

— Ar trebui să nu îngădui tu să se ajungă la așa ceva. 

— Și vrei ca eu să conduc totul. Nu unul dintre oamenii tăi. 

— Exact. 

— De ce? 

— Ai cea mai multă experienţă în privinţa asta. Ştii ce trebuie 
să faci, iar ceilalţi te vor respecta. În plus, ei sunt obișnuiți să 
urmeze ordinele pe care le primesc, pe când tu... nu. Cu tot 
respectul. 

L-am privit și am căzut pe gânduri. Credea cu adevărat că voi 
accepta. 

— In plus, a urmat el, Larison, deși este un soldat capabil, are 
nevoie de ghidare. 

Dedesubtul acelei fraze simple, am simţit un înțeles mult mai 
profund. 

— Ce fel de ghidare? 

— În primul rând, disciplină. El este exact ca o armă - vrei să 
te asiguri că este îndreptat întotdeauna în direcția cuvenită. 

— Nu înțeleg. 

— Haide să zicem doar că... el este un ins care trebuie să ţină 
ascunse prea multe. Un ins anxios. 

Larison încercase să-mi arate că între el și Horton exista o 
distanță, iar acum Horton proceda la fel. Aș fi putut comenta, 

însă nu doream să-i acord niciunuia posibilitatea manevrării 
celuilalt. 

— De ce-mi spui atâtea detalii? am întrebat. 

— N-ai accepta jobul, dacă n-aş face-o. 

— Oricum nu voi accepta jobul. 

M-am așteptat să spună: Atunci de ce asculti? Dar n-a făcut-o. 
Ştia că-mi voi pune eu însumi întrebarea aceea și că voi 
răspunde mai convingător decât ar fi putut el s-o facă. 

— Dă-mi voie să te-ntreb ceva, a zis Horton. Ce-a fost inoculat 
neîncetat în minţile cetățenilor americani după 11 septembrie, 
ca și după fiecare atentat sau tentativă de atentat care a avut 
loc de atunci? 

M-am uitat către intrarea în restaurant. 

— Nu știu. Că ei vă urăsc libertăţile, presupun. 

— Pe aproape. Că noi va trebui să renunţțăm la libertăţi. De 
fiecare dată când are loc un atentat sau o tentativă de atentat, 
guvernul afirmă că are nevoie de mai multă putere pentru a 
menţine America în siguranţă și că cetăţenii trebuie să cedeze 
mai mult din libertăţile lor. Ce dracu', dacă teroriștii ne-au urât 
vreodată pentru libertăţile noastre, de acum ne vor urî mult mai 
puțin. Dar nu-i așa. Ei ne urăsc mai mult. Între timp, 
americanilor li se spune că ţara lor e atacată din cauză că n-au 
renunţat la destule libertăţi și că trebuie să mai renunte la 
câteva. Unii indivizi deciși au recunoscut că situaţia este coaptă 
pentru a fi fructificată și sunt pe punctul de a face ceva în 
privinţa asta. 

Am tăcut amândoi câteva minute, în timp ce el și-a văzut de 
omletă. Dox a rămas cu privirea vigilentă asupra noastră, cu 
mâna stângă pe masă și cu cea dreaptă dedesubtul tăbliei. 

După ce farfuriile au fost strânse și au rămas numai cafelele, 
am spus: 

— Uite care-i problema. Să zicem că tot ce mi-ai spus ar fi 
adevărat. Tot nu m-ai putea plăti suficient ca să mă ocup de 
directorul Centrului Naţional Antitero. 

M-am întrebat de ce oare continuam să joc teatru ca și cum 
noi doi am fi negociat, în loc să-i spun direct că nu aveam niciun 
interes în nicio circumstanţă. Oare de fapt mă gândeam s-o fac? 
M-am întrebat din nou dacă Dox și Kanezaki aveau dreptate în 
privinţa mea, dacă nu cumva toate protestele mele despre 

retragerea din activitate erau de fapt gogoși. Atunci de ce aș fi 
insistat atâta pe lângă Delilah să se retragă? 

Horton mă privea - ușor critic, mi s-a părut. 

— Nu-ţi pasă? a zis el. 

Am ridicat din umeri. 

— N-are nicio legătură cu mine. 

— N-are nicio legătură cu tine? Care este țara ta? 

— Te referi la pașapoartele mele? 

— Mă refer la loialitatea ta. 

— Eu nu jur loialitate nimănui care nu-mi jură și el mie. 

— Să te iau altfel, atunci. Câţi oameni ai omorât? 

— Mai mulţi decât îmi voi aminti vreodată. 

— Atunci ce mai contează unul în plus? 

M-am uitat în ochii lui. 

— Dacă el reprezintă o ameninţare? Nu contează deloc. 

A aprobat din cap. 

— Înţeleg. Același lucru este valabil și pentru mine. Am luat 
multe vieţi, direct și indirect, iar pe unele dintre ele, trebuie să 
recunosc, în circumstanţe destul de îndoielnice. Intr-o bună zi, 
cred că va trebui să ajung înaintea Creatorului și să dau 
socoteală pentru cele comise. Ești de aceeași părere? 

N-am răspuns. Undeva, în mintea mea, o imagine s-a 
strecurat pe lângă păzitorii porţilor. Un băiețaș în Manila, 
ținându-se de rochia mamei sale, plângând după tatăl pe care i-l 
luasem. Mi-am amintit glasul lui, îndepărtat. Mama, mama. Un 
glas pe care uneori îl aud în vise. 

— Câteodată, a continuat Horton, mă-ntreb dacă, atunci când 
va veni ziua aceea, mi-aş putea susţine pledoaria spunând: „Da, 
am luat multe vieţi, dar uită-te câte vieţi am salvat”. Tu te- 
ntrebi vreodată asta? Tu te-ntrebi vreodată dacă există ceva ce 
i-ar putea mântui pe unii ca noi? 

N-am răspuns nici acum. Acea primă evadare din închisoarea 
memoriei mele le încuraja pe altele. Alt băiat, cam de vârsta pe 
care o aveam și eu pe atunci, prăbușit pe iarba din lunca râului, 
în ceţurile dinaintea zorilor, șoptind într-un grai pe care nu-l 
puteam înţelege, cu lacrimile rostogolindu-i-se pe obraji, pe 
când viaţa i se scurgea prin rana din piept în pământul umed de 
sub el. O rană pe care i-o făcusem eu. 

Ajunge. Ajunge. 

— Uite cum stă treaba, a zis Horton. Dacă nu oprim asta, în 
câteva săptămâni vei vedea pe CNN imagini ale celui mai oribil 
carnaj uman pe care ţi-l poți imagina. Valuri de atacuri în masă 
soldate cu victime, calculate pentru a cauza maximum de 
suferinţe și pentru a obţine maximum de impact în mass-media. 
Vei viziona imaginile acelea, vei vedea agonia supravieţuitorilor, 
vei auzi jalea familiilor celor morți și vei ști că s-a întâmplat 
pentru că n-ai făcut nimic. Fiindcă puteai să faci ceva în privința 
aceea, dar pur și simplu nu ţi-a păsat. lar când vei ajunge în faţa 
Creatorului, așa cum se va întâmpla într-o bună zi, va trebui să-i 
explici toate astea, să le explici lui și sufletelor miilor de oameni 
măcelăriți că, de fapt, nimic din toate acelea n-a fost din vina ta. 
Vrei să-ţi apese conștiința așa ceva? Vrei să-ţi împovărezi 
sufletul cu asta? 

Discursul era puternic, ba chiar pasional, și m-am întrebat ce 
anume îi alimenta fervoarea. Mi-am răspuns că era vorba despre 
propriile lui nopţi nedormite. Deciziile eronate pe care le luase 
când apăsase trăgaciul prea iute și împușcase un nevinovat, sau 
când întârziase prea mult și pierduse un prieten. O misiune pe 
care o ratase. Un ordin greșit pe care-l dăduse. Morţile pe care 
le cauzase, încercând să salveze vieţi. 

O parte detașată din mine era impresionată de eficienţa cu 
care-și susținuse cazul. Avusese cel puţin trei puncte forte pe 
care fusese pregătit să le utilizeze, iar când primele două - pe 
care le puteam denumi patriotismul și „ce mai contează unul în 
plus?” - nu izbutiseră să trezească o reacţie, Horton le 
abandonase fără să clipească și-și continuase recunoașterea 
prin tir. Tăcerea mea hotărâtă ca răspuns la a treia lui direcţie 
de întrebări îi spusese tot ce trebuia să știe. Nu detalii specifice 
- urmările educaţiei catolice din copilărie, apăsarea tot mai 
mare a vieţii pe care o dusesem și a vieților pe care le luasem, 
speranţele mele nebuloase pentru o modalitate de ispășire, 
poate chiar de mântuire -, ci senzaţia generală și corectă că 
atinsese un punct sensibil. 

Am oftat și m-am uitat spre geanta de laptop. 

— Ce-i acolo? 

— Detalii despre Shorrock. Ah, și cele cincizeci de miare 
despre care am discutat. |ţi aparțin, indiferent ce vei decide. 

Inteligent din partea lui. Rareori se încercase păcălirea mea 
într-un aranjament financiar. Nimeni nu dorește să mă irite în 
mod inutil. 

— Ce oferi pentru misiunea asta sinucigașă? 

— Nu există absolut niciun motiv pentru care ar trebui să 
implice sinucidere. Cu toate acestea, ofer un milion de dolari. 

N-am spus nimic. Trebuia să recunosc, era un număr care 
atrăgea atenţia. 

— Împarte banii cu echipa ta după cum consideri că se 
cuvine, a spus Horton. Și să nu-mi zici că nu-i suficient. Cunosc 
jocul ăsta și te respect pentru că-l joci, dar amândoi știm că, 
dacă decizi să păstrezi fie și doar un sfert pentru tine, înseamnă 
mai mult decât ai fost plătit vreodată pentru un singur job în 
toată viaţa ta. Următorul job se va plati și mai bine, dar ăsta 
este un milion, nimic mai mult. 

M-am gândit să-l storc pentru cheltuieli, apoi am decis că nu 
era cazul. Era adevărat, un sfert de milion pentru un job era o 
sumă uriașă, chiar ţinând seama de dificultatea țintei. 

— Și cum am putea ajunge în apropierea unuia ca Shorrock? 

— Aș recomanda s-o faceţi chiar în weekendul ăsta, la 
Expoziţia SecGuv din Las Vegas. 

— SecGuv? 

— Expoziţia și conferințele Securităţii Guvernamentale. Toţi 
contractorii interni de securitate, de aplicare a legii și de 
informaţii-spionaj din Statele Unite se vor aduna sub acoperișul 
centrului pentru convenţii din Wynn, înghesuindu-se pentru o 
poziție cât mai favorabilă la țâța guvernului. 

— Shorrock ce caută acolo? 

— Oficial, va participa pentru a ţine discursul inaugural de 
sâmbătă dimineaţă. În realitate, vine pentru a fi ademenit de o 
jumătate de duzină de contractori care încearcă să-l mute din 
slujba statului într-o poziţie de consultant cu salariu anual de 
șapte cifre. Pentru oamenii ăștia, relaţiile lui Shorrock preţuiesc 
mai mult decât zece lobby-iști. Pe toată durata weekendului va 
avea parte de un tratament regesc. 

— Ştii cât de greu va fi să te apropii și să fii suficient de singur 
pentru a face că așa ceva să pară natural într-un cazinou? 

— O să dispui de niște instrumente speciale. Dă-i drumul, 
uită-te în geantă. 

Am deschis-o. Înăuntru se aflau două inhalatoare Primatene 
pentru astmatici, fixate cu benzi de arici. 

— Ce sunt astea? am întrebat. 

— Cel cu capac roșu este acid cianhidric sub formă de 
aerosoli, trei mii de părţi per milion. 

Am fluierat încetișor. Trei mii ppm era de nivelul camerelor de 
gazare. 

— Chiar așa. Dacă-l pulverizezi în gura cuiva, sau doar în faţa 
lui, moare în mai puţin de treizeci de secunde. Se disipează însă 
foarte rapid și este... 

— Greu de detectat, știu. 

— Mai ales dacă nu-l cauţi în mod specific. Este recomandabil 
să-ți ţii respiraţia când îl pulverizezi și eu te-aș sfătui nici să nu 
zăbovești prea mult în vecinătate. 

— Chiar și așa, trei mii ppm... 

— Da, este adevărat, e un material periculos. Să trecem acum 
la inhalatorul cu capac albastru. Acela este antidotul, pentru 
cazul în care ai inhalat accidental din celălalt. 

— Ce este? Hidroxocobalamină? Tiosulfat de sodiu? 

— iți știi meseria. De fapt, sunt ambele - acţionează cel mai 
bine conjugat. Tot acolo sunt și fiole cu hidroxocobalamină, 
etichetate ca adrenalină pentru înțepături de albină, dacă 
cineva este curios să arunce o privire, și seringi. Dacă decizi 
pentru varianta cu cianura și, bineînţeles, alegerea îţi aparţine, 
recomand să vă aplicaţi toţi câte o doză în prealabil, pentru 
orice eventualitate. 

— Ce altceva mai este? am întrebat, simţindu-mă absorbit și 
întrebându-mă de ce nu mă străduiam mai tare să nu se 
întâmple asta. 

— Tot ce ai putea avea nevoie în mod rezonabil. Telefoane 
încriptate, recordere audio și video miniaturale wireless - totul. 
Dacă lucrezi cu mine, nu trebuie să pierzi timpul într-un magazin 
cu surplusuri ale armatei. Astea sunt vârful tehnologiei. 

Poate că așa era, însă tot trebuia să le examinez să nu aibă 
dispozitive pentru urmărire. 

Am privit prin restaurant. Chelnerii se deplasau iute de la o 
masă la alta, purtând tăvi cu foietaje, fresh-uri abia stoarse și 
omlete. Turiștii înfulecau de zor ouăle Benedict, surescitați de 
deschiderea apropiată a buticurilor de pe Rodeo Drive. Cei din 
industria cinematografică surâdeau tâmp, în timp ce-și încheiau 

afacerile, cu dantura albită sclipind orbitor pe fundalul bronzului 
artificial. Dox privea la fel de atent, nemișcat ca o statuie a lui 
Buddha. 

Trebuia să testez spray-ul înainte de a-l folosi. L-aș fi putut 
încerca asupra lui Horton, chiar acum și aici, și să-l las să-și 
încerce norocul cu antidotul, dar ar fi cauzat o agitaţie prea 
mare. Aveam să mă gândesc la altceva. Cât despre posibilitatea 
de a mă injecta cu conţinutul unei seringi pe care mi-o oferise 
Horton sau oricare altul, șansele erau aproape zero. Oricum, nu 
trebuia s-o fac. Pentru așa ceva se puteau cumpăra truse din 
comerț. 

Mi-am dat seama că ridicam probleme a căror natură era 
strict practică. Și le găseam prompt soluţii elegante. 

M-am întrebat ce naiba făceam. O părăsisem pe Delilah 
pentru că ea nu voia să renunțe la viaţa aceea. Dar se părea că 
lucrurile stăteau tocmai invers: adevărul nu era că eu nu mi-aș 
mai fi dorit genul acela de viață, ci faptul că o voiam prea mult. 
Eram ca un alcoolic în recuperare, iar conviețuirea cu Delilah mă 
împingea să doresc să beau. 

Și care fusese primul lucru pe care-l făcusem după ce o 
părăsisem? Se părea că-mi găsisem un bar. 

M-am uitat spre Dox. Era suficient să-i fi dat un semnal 
prestabilit și el ar fi tras un glonţ în capul lui Horton, după care 
m-ar fi urmat prin ușa laterală. 

Problema era că nu știam dacă acela ar fi însemnat sfârșitul 
necazurilor mele sau abia începutul lor. 

Sau poate că asta era autojustificare raţională. Nu știam. 
Poate că Dox și Kanezaki aveau dreptate în privinţa mea. 

Am inspirat profund și am expirat lent. 

— Până acum n-am avut decât doi clienţi despre care am 
descoperit că mă minţeau, am spus. Știi ce s-a întâmplat cu ei? 

— Imi pot imagina, a răspuns Horton sec. 

— Când fac o înţelegere, viața clientului este gajul lui. Accepţi 
asta? 

— Este ceea ce mă așteptam. 

— Fără copii și femei ca ţinte. Fără acţiuni împotriva unor 
ținte care nu sunt primare. Fără echipe secundare cu aceeași 
țintă. 

— Am înţeles. 

— Le-ai spus lui Treven și Larison cât plătești? 

— Nu. 

A crezut probabil că voiam să-mi trag eu partea leului. 

— Atunci, spune-le, am zis. Vom împărţi suma în patru părți 
egale și nu vreau să existe nicio confuzie despre mărimea feliei 
fiecăruia. 

A sorbit din cafea. 

— Admir oamenii onești. 

— Ei unde sunt acum? 

Horton a surâs foarte ușor. 

— Te așteaptă. Sunt în Las Vegas. 


Capitolul 8 


M-am așezat pe unul dintre paturile gemene din camera din 
hotelul Embassy Suites, de lângă artera Strip, cu Dox în stânga 
mea. Larison și Treven stăteau în fața noastră pe patul celălalt. 
Mai târziu urma să ne cazăm toţi în Wynn, dar după ce 
ajungeam acolo ar fi fost preferabil să nu fim văzuţi împreună. 
Aceasta avea să fie unica noastră șansă de a discuta despre 
Shorrock faţă în față. 

Era ciudat să fiu la conducerea operațiunii. Eu prefer să nu 
conduc nimic mai mult decât propria mea persoană și, deși 
presupuneam că niște ani și multe situaţii periculoase în care 
făcusem echipă cu Dox, și uneori cu Delilah, constituiau un fel 
de practică, gestionarea lui Larison și Treven avea să fie dificilă. 
Niciunul dintre ei nu mi se părea înzestrat pentru lucrul în 
echipă și bănuiam că amândoi erau obișnuiți cu perioade lungi 
petrecute în singurătate pe teren și cu efectuarea acțiunilor așa 
cum voiau ei. De asemenea, deoarece știam că Horton îi avea 
cumva la mână, deși nu aveam habar despre ce putea fi vorba, 
asta însemna că, pe lângă înnăscuta încăpățânare masculină a 
unui individ alfa pe care o puteam întâlni după preluarea 
conducerii, trebuia să nu uit că planurile lor se puteau întinde 
considerabil dincolo de banii pe care-i reprezenta operaţiunea. 

Horton avea totuși dreptate - aveam nevoie de minimum 
patru oameni și nici așa n-avea să fie ușor. Știam că Shorrock va 
sta în Wynn, dar nimic mai mult. Nu știam în ce cameră va sta 
și, cu excepția discursului inaugural, nu aveam amănunte 

despre programul lui. Ținând seama de mărimea complexului, ar 
fi fost nevoie de foarte mult noroc ca să-l găsim și să-l aranjăm, 
cu atât mai puţin să-l facem să moară din „cauze naturale”. 
Aveam totuși o idee despre felul cum ne puteam apropia de el și 
aș fi putut s-o propun direct. Am decis însă că ar fi mai bine să 
solicit opinii. Nu aveam autoritate de comandă peste acești 
oameni și simţeam că lucrurile vor merge mai lin dacă îi ajutam 
să ajungă la propriile lor concluzii, în loc să le prezint pe ale 
mele. De aceea, i-am întrebat pe Treven și Larison ce credeau 
ei. 

— Discursul inaugural, a zis Treven imediat. Acoperim ieșirile, 
îl urmărim după ce termină, rotim primul filator și așteptăm 
oportunitatea. 

A fost răspunsul pe care-l așteptam din partea lui Treven, 
care mi se părea ceva mai nerăbdător și mai puţin viclean ca 
Larison, și nu-mi plăcea. 

— Discursul inaugural este tentant, fiindcă este unicul loc 
unde știm sigur că va fi, am spus. Însă exact asta e și problema 
lui. Este foarte probabil că va fi înconjurat, atât înainte, cât și 
după aceea. Și mai rău, deoarece figurează pe programul lui 
public și reprezintă ca atare o vulnerabilitate evidentă, echipa 
lui de securitate va fi alertă și se va menţine foarte aproape. Nu 
strică să încercăm, mai ales dacă descoperim că nu-l putem 
aborda altfel, totuși nu cred că este prima noastră alegere. 

— Și atunci? a întrebat Treven. 

Mi-am frecat bărbia, ca și cum aș fi căzut pe gânduri. 

— Dosarul lui spune că-i obsedat de fitness, am zis. Mă întreb 
dacă n-am putea exploata cumva asta. 

— Te gândești la sala de fitness? a zis Treven. 

Am încuviinţat lent, ca și cum i-aș fi privit favorabil ideea. 

— Poate. Da, poate. M-am întors spre Dox. Tu ce crezi? 

Un câine lătra afară, iar sunetele erau ascuţite și 
sfredelitoare; probabil că era o rasă mică și aparent extrem de 
nevropată. Lătra intermitent de când intraserăm în cameră și 
sunetele ascuţite și subțiri, care aduceau cu scârţăitul unghiilor 
pe o tablă de școală, îngreunau ignorarea. Dox s-a ridicat, a 
depărtat draperiile foarte puţin și a privit jos. 

— Dar-ar boala-n javra aia, a zis el. Cineva a legat-o lângă 
piscină. Nu-i nimeni acolo - atunci de ce dracu’ latră? Norocul lui 
că n-am pușca aici. 


VP - 59 


Când Dox era atent - de exemplu, la ceea ce privea prin 
luneta puștii sale -, concentrarea lui era supranaturală. Insă 
când nu era complet focalizat, obișnuia să fie complet neatent. 

— Tu ce crezi? am repetat, apelând la răbdarea pe care o 
necesita parteneriatul nostru. 

Dox a lăsat draperiile să se împreuneze și s-a așezat înapoi pe 
pat. 

— „Bagă” tu, partenere, știi că eu mă descurc mai bine în aer 
liber. În situaţii de genul ăsta, mă las pe mâna ta. Mi se pare că 
principalul e să-l prindem singur și departe de videocamere 
pentru un minut. Asta ar putea însemna sala de fitness. Sau 
poate o toaletă. Mă gândesc c-o să bea multe cafele, sau ceai 
verde, dacă-i fanatic al sănătăţii, așa că la un moment dat va 
trebui să facă o vizită la baie. Îl urmăm, îi dăm cu spray-ul în nas 
și ne-ntoarcem în Los Angeles să bem o bere. 

— Mai întâi va trebui să testăm cianura, a zis Larison. Și, 
presupunând că lucrează așa cum s-a spus, să cumpărăm un 
inhibitor comercial. Nu putem ști ce are Hort în „antidotul” 
acela. 

La un moment dat, când circumstanţele aveau să fie potrivite, 
aveam să insist ca să aflu ce era între el și Horton. Dar nu acum. 

— Tu cum vezi lucrurile? l-am întrebat, privindu-l. La discursul 
inaugural sau în sala de fitness? 

Larison a zâmbit și m-am întrebat dacă știa ce făceam. 

— Cred că putem exploata sala, a răspuns. 

— Eu n-am zis că n-am putea, a rostit repede Treven. Dar va 
fi nevoie și de ceva noroc. Potrivit dosarului, Shorrock practică 
CrossFit. Ei bine, și eu fac unele EZ-uri CrossFit și v-ar fi greu să 
preziceți într-o zi anume dacă o să mă găsiţi în sală sau afară. 
Așa că, din câte știu, Shorrock ar putea decide să renunţe la 
sală și să se ducă să alerge și să vadă și peisajul. 

— Miezuri? am întrebat, fără să dezvălui că eram încântat de 
obiecțiile lui. 

— Exerciţii Zilnice, au răspuns simultan Dox și Larison. 

Am corectat mental în EZ. 

— Sunt singurul care nu face chestiile astea CrossFit? am 
întrebat cu glas tare. 

— Tu le faci deja, a zis Dox, atât doar că nu știai cum se 
numesc. 

— În regulă, am spus, indiferent ce face Shorrock, haide să 
analizăm pe rând obstacolele potenţiale și să vedem dacă 
informaţiile legate de fitness pot fi utile. În primul rând, cât de 
probabil este că va merge la alergare? 

Dox și-a mângâiat ţăcălia. 

— La treizeci și șapte de grade temperatura din exterior și 
hoardele de turiști pe care trebuie să le ocolești? In plus, eu 
garantez că sala din Wynn e șmecheră rău și că vor fi fete în 
spandex. Cine ar rata așa ceva? Eu aș miza că nu va ieși la 
alergare. 

Așa cum se întâmpla de multe ori, nu m-aș fi exprimat la fel 
ca Dox, dar nu-i puteam contrazice logica. 

— Bine, a zis Treven ridicând o mână într-un semn de felul 
poate că da, totuși... Să presupunem atunci că la un moment 
dat va fi în sala de fitness. Este însă o fereastră uriașă. Un 
adevărat practicant de CrossFit se va trezi cu noaptea-n cap, 
dacă-i necesar să strecoare niște EZ-uri înaintea unei zile pline 
de întâlniri. Sau ar putea sări peste masa de prânz, ca să le 
execute, dar la fel de bine le poate face și înainte de merge să 
se odihnească. 

Câinele a lătrat din nou. J 

— Hristoase atotputernic! a mârâit Dox. Asta-i lătratul cel mai 
enervant pe care am fost nevoit să-l îndur vreodată. Parcă i-ar 
face cineva jigodiei o clismă electrificată. 

Am încercat să nu-mi imaginez așa ceva. Ceea ce, bineînțeles, 
n-a făcut decât să înrăutățească lucrurile. 

— Ai dreptate, am zis, uitându-mă la Treven. Cu toate 
acestea, dacă ar exista o modalitate prin care să-l putem prinde 
în sală, șansele de reușită ne-ar putea crește serios. Nu 
figurează pe programul lui, așa că nu-i un loc fierbinte din 
punctul de vedere al echipei de securitate. De fapt, dacă unul 
dintre noi ar putea fi deja înăuntru la sosirea lui, probabil că ar fi 
complet ignorat. El ar trebui să aibă doi bodyguarzi din Secret 
Service, așa-i? Asta nu înseamnă o echipă completă. Dacă ar fi 
fost președintele, o echipă întreagă ar fi controlat absolut toate 
sălile din timp, indiferent dacă era sau nu anunţat în program. 
Dar fiind numai doi, ei se vor concentra mai mult asupra oricui 
ar încerca să-l urmărească pe Shorrock, decât asupra celor aflați 
deja într-un loc pe care el decide în mod aleatoriu să-l viziteze. 

Pentru câteva clipe s-a lăsat tăcerea. După aceea, Treven a 
spus: 

— Am putea încerca să stăm prin rotaţie în sală. Toţi suntem 
în formă fizică, așa că pentru personalul sau publicul din sală o 
ședință de lucru de nouăzeci de minute n-ar părea neobișnuită 
și probabil că am putea sta mai mult timp la duș, sau la saună, 
sau pur și simplu în vestiare, atât înainte, cât și după. Dacă 
facem cu schimbul, câte două ore fiecare, am acoperi o 
fereastră de opt ore. Sigur că da, n-ar fi decât 50% șanse dintr-o 
zi de șaisprezece ore, totuși nu-i nici rău. 

Am încuviințat din cap, mulţumit. Avusesem aceeași idee, 
desigur, dar exprimând-o sub forma unei dorințe vagi, îi 
îngăduisem lui Treven s-o dezvolte și să simtă acum că-i 
aparţinea pe deplin. 

— Este o sugestie interesantă, am spus cu glas tare. Și dacă 
tot ai menţionat-o, cred că ne-am putea descurca și mai bine. 
Nu avem nevoie de acoperire continuă, de acord? Să zicem că 
Shorrock va lucra în sală minimum o oră. Dacă el n-a apărut 
când primul dintre noi este gata să plece, următorul ar putea 
sosi acolo, să zicem, după vreo treizeci de minute și tot s-ar 
suprapune fără probleme cu Shorrock. lar asta înseamnă o 
acoperire de aproape zece ore. In plus, am convingerea că e 
mai probabil să vină dimineaţa devreme, nu seara târziu. Partea 
din zi cel mai ușor de gestionat va fi înaintea întâlnirilor. În plus, 
motivul principal pentru care a venit aici este să mănânce și să 
bea bine. lar asta se va întâmpla seara. Prin urmare, dacă 
procedăm corect, vom avea în mod clar peste 50% șanse. 

Dox a răpăit cu degetele pe abdomen. 

— Asta-i o șansă bună pentru Las Vegas, a comentat el. De 
asemenea, ar mai exista o posibilitate, deși aș zice că e cu 
bătaie mai lungă, ţinând seama că ne găsim în Orașul Păcatelor 
și toate alea. In dosar zice că Shorrock merge la biserică în 
fiecare duminică. 

— La ce te gândești? am întrebat. 

— Păi, a ridicat el din umeri, în conformitate cu programul, 
trebuie să plece duminică. Poate că un ins credincios se va opri 
la o biserică înaintea plecării din oraș. Până ce cursa lui aeriană 
va sosi pe coasta de est și ţinând seama de diferenţa de fus orar 
de trei ore, ar fi prea târziu să mai meargă la biserică după ce 
ajunge acasă. 

Am aprobat din cap. 

— De acord, este cu bătaie mai lungă și greu de știut la ce 
biserică s-ar putea duce sau măcar dacă se va duce la vreuna. 

— Da, probabil că ai dreptate. Deși, câte biserici ar putea 
exista în Las Vegas? 

— Sute, am răspuns. Dacă vrei să câștigi bani din spitale, 
construiești acolo unde oamenii sunt bolnavi. 

— Mie-mi place ideea sălii de fitness, a spus Larison. Ne 
putem roti, așa cum a spus Treven, cu intervale de treizeci de 
minute intercalate pentru a ne prelungi supravegherea. Oricare 
dintre noi îl vede acolo îi poate anunţa pe ceilalţi. Hotelul are 
facilităţi spa extinse și dacă Shorrock folosește vreuna - toalete, 
baie de aburi, dușuri, saună, jacuzzi -, va fi suficient să fim 
singuri cu el doar o secundă. De fapt, sauna sau toaletele ar fi 
perfecte. Ușor de explicat ca infarct în primul caz, sau ca 
embolie în al doilea. 

Am încuviințat gânditor din cap, încercând din nou să las 
impresia că toate acestea erau argumente convingătoare pe 
care eu nu le analizasem complet. 

— Să-l faci pe unul în baia de aburi, a comentat Dox. Când o 
spui așa, sună obscen. 

Nu m-am obosit să-i atrag atenţia că nimeni altul nu spusese 
așa ceva. 

— Sala de fitness e o soluţie logică, a spus Treven. 

Câinele a lătrat iarăși. Dox s-a strâmbat și a spus: 

— Alarme auto, oameni care zbiară în telefoane în public și 
indivizi care nu-și aduc înăuntru javrele care latră. Și pasageri 
care-și înclină scaunele complet pe spate în avioane, dacă tot 
vorbim despre asta. Pe cuvântul meu dacă mai există bun simț. 
Mă duc să-mi iau o apă minerală de la automat. Mai vrea cineva 
ceva? 

Ceilalţi au clătinat din capete. Dox a ieșit din cameră. 

Am discutat mai mult despre modul de abordare al lui 
Shorrock, despre ce să facem dacă el va apărea în sala de 
fitness și ce să facem dacă nu va apărea acolo. Am observat că 
Dox dispăruse de mai mult timp decât ar fi fost necesar pentru 
un drum până la automat și m-am întrebat dacă nu cumva 
simţise o nevoie necaracteristica pentru intimitate și se dusese 
de fapt să utilizeze o toaletă din recepţia hotelului. 

— Cum procedăm în privinţa recunoașterii? a întrebat Treven. 
Trebuie să parcurgem complexul, ca să vedem dispunerea și să 
precizăm detalii. În mod clar, n-o putem face împreună, dar ar 
bătea la ochi dacă am hoinări de unii singuri prin cazinou. Este 
un comportament ciudat și personalul de monitorizare al 
videocamerelor de securitate l-ar putea sesiza. 

Nimeni n-a răspuns imediat și, în tăcerea care a urmat, mi-am 
dat seama că lătrăturile câinelui încetaseră într-un final. Era o 
ușurare. 

— Observaţia este bună, am spus. Într-o situaţie de genul 
ăsta, eu obișnuiesc să închiriez o escortă feminină. Lor nu le 
pasă ce faci sau ce spui, atâta timp cât sunt plătite pentru asta, 
iar dacă observă că-ţi verifici spatele sau dacă efectuezi vreo 
acţiune tactică, se gândesc de obicei că ești însurat și ţi-e frică 
să nu fii văzut. 

— De acord, a zis Treven, am procedat și eu așa. 

Larison a încuviinţat din cap. 

— E o idee bună. 

S-a auzit sunetul cardului-cheie introdus în fanta ușii și, peste 
o clipă, Dox a intrat în cameră. Rânjea larg. 

— Deci cianura funcţionează, a spus el și a ridicat spray-ul. 

Pentru o clipă, nu am înțeles ce voia să spună. Apoi mi-am dat 
seama. 

— Nu pot să cred, am rostit. 

Dox a dat din cap. 

— Ba da. Dacă mai auzeam creatura aia încă un minut, îmi 
ieșeam din minţi, vă jur! În felul ăsta am împușcat doi iepuri 
dintr-un foc. Cianura funcţionează și ne putem bucura la auzul 
tăcerii. 

Am clătinat din cap și am oftat, gândindu-mă că trebuia să-mi 
fi dat seama ce se va întâmpla. 

— Haide, haide, a zis Dox. Nu-mi ziceţi că nu v-aţi gândit și 
voi la asta. 

— Mie-mi pare rău că nu m-am gândit, a zis Treven. 

Am râs toţi și poate că râsetele au fost ceva bun. Nimic nu 
unește o echipă mai mult ca râsul - poate și participarea 
împreună la încăierări, totuși bătăile din baruri erau pentru tineri 
și oricum nu ne-am fi permis să atragem atenţia cu așa ceva. 
Sentimentul momentan de camaraderie mi s-a părut totuși că 
nu era decât exact așa - momentan. Doar o scurtă perioadă de 

acalmie, un lustru care acoperea pentru moment deosebiri ce 
puteau, în curând, să ne impulsioneze spre laturi diferite ale 
unei table de joc, ale cărei contururi le percepeam, dar nu le 
puteam încă discerne. 


Capitolul 9 


Treven ridica o halteră de optzeci de kilograme într-un post 
de antrenament din spaţiosul centru de fitness din Wynn, fără 
să se grăbească, procedând lent și metodic. Ar mai fi putut pune 
alte patruzeci și cinci de kilograme pe bară, dar genul acela de 
greutate ar fi atras atenţia și, în plus, el se afla aici doar pentru 
eventualitatea în care ar fi apărut Shorrock, nu pentru o ședință 
reală de fitness. Shorrock ar fi trebuit să se cazeze în acea zi, iar 
discursul inaugural urma să aibă loc în ziua următoare, dar, deși 
cazarea fusese anunţată pentru ora 15, nu era imposibil ca el să 
sosească mai devreme. De aceea, Treven începuse exerciţiile în 
sală la amiază și nu făcea nimic special care să-l deosebească 
de alţii care veneau și plecau, cu excepția duratei ședinței sale 
de lucru. Trecuseră deja aproape două ore și Shorrock nu 
apăruse. Era timpul să plece și să-l lase pe Dox să-l înlocuiască. 
Deși părea un gând prostesc, totuși sperase ca el să stabilească 
contactul iniţial. Nu era obișnuit să se simtă ca membrul cel mai 
tânăr și mai puţin experimentat al unei echipe și, cu toate că-l 
stânjenea s-o recunoască, își dorea o ocazie în care să 
demonstreze de ce era capabil. 

Se aflau aici de trei zile și cunoșteau de-acum spaţiile publice 
ale hotelului la fel de bine ca orice membru al personalului. 
Străbătuseră fiecare centimetru al complexului: toate barurile, 
restaurantele, cluburile, magazinele și toaletele pentru bărbați. 
Garajele subterane, piscinele, perimetrul general. Totul. Erau pe 
cât de pregătiți puteau fi cu atât de puţin timp la dispoziţie și 
ținând seama de celelalte constrângeri în cadrul cărora trebuiau 
să opereze. Acum aveau nevoie doar de puţintel noroc, pe care 
să-l poată exploata ulterior, când lucrurile aveau să evolueze. 

Puse bara halterei pe suport și se îndreptă către saltele 
pentru stretching. Spera că eliminarea lui Shorrock era ceva 
corect. Treven nu fusese niciodată deranjat să știe că militarii îl 

vor renega dacă rata o operaţiune, dar cel puţin fusese mereu în 
stare să presupună în mod convenabil că acţiunile îi fuseseră 
aprobate de lanțul de comandă cuvenit. Aceasta era însă 
diferită. Era adevărat, președintele avea o listă de asasinări - de 
fapt, existența ei fusese „scursă” recent, alături de faptul că 
printre ţintele vizate se aflau cetățeni americani. Nicio noutate 
pentru cineva din ASI, dar nu era ca și cum președintele l-ar fi 
desemnat personal. Treven nu știa de unde sosiseră ordinele lui 
Hort sau dacă existaseră ordine, de fapt. Totuși, ce ar fi trebuit 
el să facă? Genul de acţiuni ilegale în care-l utilizau militarii 
puteau fi negate atât de prompt, încât el nu mai primise de 
foarte multă vreme ordine scrise. Dacă i-ar fi cerut acum lui Hort 
ceva în scris, probabil că l-ar fi trimis la o evaluare psihiatrică. 

Işi roti gâtul, trosnind vertebrele, și începu să efectueze 
extensii yoga. Era o situaţie dificilă. Pe de o parte, Hort se 
dovedise în mod repetat manipulativ și nu doar atât. Pe de altă 
parte, dacă afirmaţiile lui despre Shorrock erau adevărate - că 
plănuia atacuri în masă pe plan intern -, lichidarea lui ar fi putut 
salva mii de vieţi de americani. 

Dar oare acesta era adevăratul motiv pentru care se găsea el 
aici? Treven nu fusese niciodată atât de confuz în privinţa 
propriilor lui motivații... ce naiba, de fapt nu fusese niciodată 
confuz. Misiunile fuseseră întotdeauna simple: o fotografie, un 
dosar, informaţii despre cine, ce și unde. „Cum” rămânea mereu 
la latitudinea sa. „De ce” nu era nici măcar subiect de reflecţie. 
Acum însă totul se schimbase. Poate că nu era decât o tranziţie 
naturală. Poate că până atunci el nu fusese decât o unealtă, 
desigur, una ascuţită, iar acum înţelegea cum jucau adevărații 
asasini. Da, poate că da. Oricum, asta-i spusese Hort - că el 
începea să înțeleagă cum funcţiona lumea de fapt, că era pe 
cale să devină un jucător adevărat. 

Trebuia să admită că se temea de înregistrările acelea de 
securitate. După cum prezentase Hort situaţia, imaginile se 
aflau la CIA - mai exact la directorul adjunct Stephen Clements - 
și Hort exercita presiuni asupra lui Clements pentru a le ţine 
secrete. Treven nu putea totuși să nu-și pună întrebări. Oare nu 
tocmai așa ar fi acţionat un operator ca Hort? A/tcineva încearcă 
să te extorcheze, iar eu sunt prietenul tău cel mai bun care-l 
oprește. Cum ar fi putut el ști vreodată adevărul? Dacă ar fi ieșit 
din rând, era foarte posibil să fie arestat și acuzat de crimă. 

Indiferent care ar fi fost adevărul, Hort i-ar fi spus doar că-i 
părea rău, că făcuse tot ce putuse pentru a împiedica finalul 
acela. 

Știa prea bine că nu putea să trăiască așa tot timpul. La un 
moment dat, trebuia să pornească după Clements și probabil și 
după Hort. Fie asta, fie să le spună să se ducă dracului și să-și 
asume riscurile. Se întreba dacă motivul adevărat pentru care 
acceptase ordinele lui Hort acum fusese doar amânarea zilei 
socotelilor. 

Sau era cu totul altceva? Întrucât învățase, prin multiple 
experienţe în pragul morţii, ce proporție însemnată din retorica 
„pentru ţară și rege” era un rahat conceput pentru a-i păcăli pe 
cei ușor de impresionat și a-i împuternici pe corupți, era oare 
posibil ca el să mai tânjească atât de mult să facă parte dintre 
ei, încât să pretindă că nu cunoștea adevărul? Când gândea așa, 
părea patetic, totuși ideea de a-i abandona pe militari - de a 
abandona ASI - era oribilă. Simplul gând la eventualitatea 
respectivă îi stârnea o anxietate vecină cu panica. Ce ar mai fi 
făcut? Cine ar mai fi fost? 

Expiră prelung, apoi se propti în palme în poziţia câinelui cu 
fața în sus, cu pelvisul pe podea și spinarea arcuită. Îi plăcea 
yoga. Constatase că mușchii nu-și mai reveneau la fel de iute ca 
în zilele când practicase fotbal american și lupte, iar extensiile 
astea ezoterice păreau să-i fie de ajutor. 

Una dintre instructoarele din sală, o brunetă atrăgătoare, 
purtând uniforma centrului spa cu ecusonul A/isa, se apropie de 
el. Mai devreme, Treven o observase când îl privea și se 
întrebase dacă era interesată. Se părea că da. 

— Nu mi-am dat seama că ești fan yoga, i se adresă femeia. 

— Nu sunt foarte sigur în privinţa „fanului”, rosti Treven 
ridicându-se în picioare, dar îmi plac exerciţiile de stretching. 

— Foarte inteligent din partea ta. Mulţi dintre cei care 
lucrează cu halterele nu fac destule extensii. 

— Tu predai yoga? 

— Da, sunt instructor personal, totuși nu cred că tu ai nevoie 
de așa ceva. Te-am urmărit și știi bine ce faci. 

Era cu siguranță o femeie drăguță și, în orice altă ocazie, 
Treven ar fi fost încântat să continue conversaţia pentru a 
vedea ce curs va lua. Nu însă și azi. 


VP - 67 


— Oricum, spuse el, era timpul să mă opresc. Nu poți să faci 
prea multă yoga în aceeași zi. 

Ea surâse, cu doar o aluzie de Ah, da? Cum zici tu în felul cum 
ochii îi zăboviră în ochii lui. 

— Pot să-ţi aduc ceva? Un prosop, apă...? 

— Nu, e-n regulă. Mulţumesc. 

— Bine, atunci. 

Alisa îl mai privi în ochi o secundă, apoi se întoarse ca să 
revină în partea din faţă a sălii. Treven era pe punctul s-o 
urmeze, când în sală intră un bărbat musculos, tuns periuţă, în 
costum negru. Treven îl identifică imediat ca fiind bodyguard, 
după musculatură, privirea cercetătoare și costumul care nu 
avea ce căuta aici. 

— Ar fi ceva, rosti Treven către Alisa care se întoarse către el. 
Aici există baie de aburi, nu? 

Trăgea de timp, deoarece voia să vadă ce făcea bodyguardul 
și cine l-ar fi putut urma. Nu era neapărat obligatoriu să fie 
Shorrock. În Wynn se cazau multe VIP-uri. Dar, indiferent despre 
cine ar fi fost vorba, Treven știa că ar fi atras mai puţină atenție 
dacă ar fi flecărit cu o instructoare, decât dacă ar fi fost singur. 

— Da, răspunse tânăra. Aburii sunt infuzaţi cu esenţă de 
eucalipt, care îţi va curăța realmente porii și-ţi va deschide 
sinusurile. 

— Ar trebui să încerc. Nu cred că am mai făcut vreodată baie 
de aburi cu esenţă de eucalipt. 

Alisa zâmbi. 

— O să-ţi placă. Eu o folosesc zilnic. 

Treven îl privi pe bodyguard cu coada ochiului. Bărbatul 
cerceta sala, însă destul de superficial, lăsând impresia că doar 
verifica inexistenţa altor căi de acces. Și, la urma urmelor, de ce 
ar fi fost mai atent de atât? Da, Shorrock era un personaj 
important, dar în niciun caz nu era președintele. Și, așa cum 
spusese Rain, dacă Shorrock se abătea de la program, atunci 
echipa de securitate avea să fie mai concentrată asupra celor 
care ar fi venit după el, decât asupra celor care se găseau deja 
înăuntru. 

— Zilnic? repetă el. Înseamnă că ai porii cei mai curaţi din Las 
Vegas. 

Alisa izbucni în râs. 

— Nu știu în privinţa asta, dar în mod clar face bine pielii. 

Bodyguardul reveni la ușile din sticlă, trase de una dintre ele 
și o ținu deschisă pentru ca - pac! - să intre Shorrock. Treven 
simţi că i se iuţesc bătăile inimii. Afurisitul, îl prinseseră! 

— iți spun sincer, zise el, păstrându-l pe Shorrock în vederea 
periferică, întotdeauna i-am invidiat pe angajaţii sălilor de 
fitness. 

— Se pare că și tu te descurci binișor, comentă Alisa privindu-i 
torsul. Cu ce ocazie prin oraș? 

Treven observă că bodyguardul nu se mai întorsese. Shorrock 
se îndrepta către partea din spate a sălii, unde se aflau 
greutăţile libere. 

— Doar o reuniune cu niște prieteni, zise el. 

Femeia îl testase cu privirea și cu întrebarea despre planuri. 
Dacă Treven ar fi reacţionat pozitiv, ea ar fi mers mai departe. 

— Să jucăm niște pocher, continuă el, poate să mergem la 
spectacolul Cirque du Soleil. 

Alisa încuviinţă din cap, observând, fără doar și poate, că era 
a doua oară că Treven nu încurajase direcţia propusă de ea 
pentru conversaţie. 

— Distracţie plăcută, îi spuse. După care, adăugă pentru a 
păstra o portiţă deschisă: să-mi spui cum ţi s-a părut baia de 
aburi. 

Treven zâmbi. 

— Cu siguranţă. 

Știa că ar fi părut straniu dacă ar mai fi zăbovit mult timp, 
totuși se gândi că și-ar fi putut îngădui să mai întârzie câteva 
minute pentru a vedea dacă observă ceva operaţional. 

Se apropie de dozatorul de apă și umplu un pahar, apoi merse 
în partea din față a sălii ca să ia un prosop. Prin peretele de 
sticlă îl vedea pe bodyguard, care se plimba fără grabă pe 
coridor, astfel încât acoperea spaţiul dintre lifturi și intrările în 
centrul spa. Așa cum bănuiseră, individul nu era îngrijorat de cei 
aflaţi deja în sala de fitness, dar putea fi extrem de atent la 
orice nou-sosit. Se gândi că Dox ar fi trebuit oprit și Rain să fi 
venit în locul lui. Era singurul dintre ei a cărui ţinută nu atrăgea 
atenţia de la sine și în plus era asiatic sau, oricum, cu aspect de 
asiatic, ceea ce probabil că l-ar fi scos în afara profilului urmărit 
de bodyguarzii lui Shorrock. De asemenea, ceva din modul lui 
Rain de a se purta îl făcea lesne de trecut cu privirea. Când se 
găsea în public, avea un soi de nemișcare ce putea fi iniţial 

confundată cu insipiditatea sau chiar cu timiditatea. Era eroarea 
pe care o comiseseră contractorii și Treven n-avea să uite 
niciodată felul cum japonezul de dimensiuni medii și cu aspect 
șters, cum îl percepuse pe Rain, se modificase brusc și-i 
doborâse cu mâinile goale pe cei doi bărbaţi mult mai voinici, 
înainte ca altcineva să fi putut măcar ajunge acolo pentru a-l 
opri. 

In plus, se convenise ca Rain să execute jobul propriu-zis. El 
deținea experienţa cea mai ezoterică - ceilalţi foloseau strict 
arme de foc. De fapt, dintre toţi numeroșii oameni uciși de 
Treven în luptă, asasinate și autoapărare, nu-și putea aminti ca 
vreodată să fi utilizat altceva decât o armă de foc. Sigur că da, 
n-ar fi fost nimic complicat să împroști pe cineva în faţă cu un 
spray cu cianură, totuși cianura îmbuteliată sub presiune era o 
chestie periculoasă, iar într-o operaţiune se puteau întâmpla și 
accidente. Modul cel mai sigur și mai lipsit de pericol de livrare a 
dozei respective ar fi fost direct în gura deschisă a țintei și 
Treven bănuia că Rain era singurul care s-ar fi putut apropia 
suficient de mult de Shorrock pentru ca s-o facă. 

Se întoarse după aceea în zona pentru greutăți libere. 
Shorrock era un individ vânos, de vreo cincizeci de ani. Purta 
șort și tricou Under Armour și executa flotări cu mișcări precise 
și eficiente. Pe braţ avea prins un iPod Shuffle. Treven observă 
că lăsase un recipient de aluminiu la baza stelajului cu greutăţi, 
probabil cu vreo băutură pentru sportivi. Părea în largul lui în 
sala de fitness. Dădu să se întoarcă, după care zări ceva pe 
mochetă, lângă recipientul pentru băuturi. La dracu’, era un 
card-cheie de cameră, cu logoul hotelului strălucind roșu. 

Mintea lui analiză rapid posibilităţile. Ei se așteptaseră ca 
Shorrock să utilizeze un dulăpior din vestiarul centrului spa, dar 
acum era clar că nu procedase așa - poate nu avea timp sau nu 
se dădea în vânt după băile de aburi cu esențe de eucalipt. 
Venise direct în sala de fitness, după care, probabil, avea să se 
întoarcă direct în camera lui de hotel. 

Era oare vreo modalitate de a-i afla numărul camerei? La 
recepţia de la intrarea sălii exista o listă de înregistrare. Pentru 
a putea utiliza aparatele și echipamentele, Treven fusese nevoit 
să-și scrie numele și numărul camerei. După aceea, 
recepţionera verificase în computer dacă era înregistrat în hotel. 
Era foarte probabil ca și Shorrock să fi completat lista. Poate că 

bodyguarzii îi spuseseră să n-o facă, totuși Treven se îndoia în 
privinţa asta. Procedurile lor de securitate păreau destul de 
relaxate. La urma urmelor, era un cazinou din Las Vegas - ce s- 
ar fi putut întâmpla? 

Se opri înapoia coloanei masive din centrul sălii, ca să nu 
poată fi zărit de bodyguardul de afară, dacă ar fi privit spre 
interior, apoi se uită de jur-împrejur pentru a verifica dacă în 
raza lui auditivă se găsea cineva. Sala era uriașă și ocupanții cei 
mai apropiaţi se aflau pe benzile rulante și pe bicicletele 
staționare, la peste cinci metri depărtare. Băâzâitul lor era audibil 
din locul unde se găsea el. 

Scoase telefonul din buzunarul șortului și-l sună pe Rain. 

— E aici, rosti el încet. 

O tăcere scurtă, apoi Rain zise: 

— Bine. Știu că nu mai poţi zăbovi mult în mod plauzibil. O să- 
| rotim înăuntru pe partenerul meu și eu o să mă duc să aștept 
în centrul spa. 

— Nu cred că acolo e un loc bun. Sunt aproape sigur că nu-l 
folosește. Și-a pus cheia pe jos lângă el, aici, așa că bănuiesc că 
nu are dulăpior. 

— Cheia de la camera din hotel? 

Treven se deplasă dintr-o parte în cealaltă a coloanei, pentru 
a se asigura că nu se apropia nimeni. 

— Da, avem aceeași idee. O să mă uit la recepţia sălii, să văd 
dacă-i pot afla numărul camerei. Tu trimite-ţi partenerul la 
centrul spa - să spună la recepţie că vrea să se uite cum e 
înăuntru, dacă ar fi de acord să cheltuiască patruzeci de dolari. 
În faţa ușii este un bodyguard, dar nu cred că-l va băga în 
seamă dacă nu intră în sala de fitness. Eu o să schimb cheia 
amicului nostru cu cheia mea... 

— Nu uita că Wynn ștanţează numele oaspeţilor pe carduri. 
Ele nu sunt simple chei, ci carduri de credit pentru tot 
complexul. 

— Ar trebui să se uite cu foarte multă atenţie ca să observe 
asta - o să-și vadă cardul-cheie din plastic roșu exact acolo unde 
l-a lăsat, nu și literele mici și aurii din partea de jos. 

— Ai dreptate. Zi mai departe. 

— Eu o să intru în centrul spa, ca și cum aș avea nevoie să 
merg la toaletă, și-o să-i dau cheia partenerului tău. El te bagă-n 
camera amicului nostru, apoi revine la centrul spa sub un 

pretext și-mi dă cheia, iar eu o pun la loc. Tu te ocupi de 
trebușoară în cameră, în intimitate perfectă, și-am terminat. 

— E prea riscant în camera lui. E posibil ca bodyguarzii s-o 
controleze înainte de a-l lăsa pe amicul nostru să intre. 

— Pe dracu’, asta-i adevărat. 

— În plus, cheile astea sunt carduri inteligente și pot fi 
programate să înregistreze orele când au fost utilizate. Nu 
putem ști dacă Wynn face asta, dar dacă o face și cineva 
verifică jurnalul de accesări, folosirea cheii în timp ce Shorrock 
se afla în sala de fitness ar părea suspectă. 

— Atunci, de ce să nu luăm cheia de la el după terminarea 
jobului, astfel ca să dispară definitiv? Cheile se pierd tot timpul, 
cine știe pe unde a căzut? Și oricum, dacă nu există cheie, nu 
există nici dovezi. 

Tăcere pentru un moment. După aceea Rain zise: 

— Asta-i adevărat, dar dacă eu intru și un bodyguard vine să 
facă o verificare, toată operaţiunea este compromisă. Totuși 
cheia e utilă. Fă așa cum ai propus. Sună-mă dacă afli numărul 
camerei. Dacă poţi, eu o să sun în cameră de la un telefon din 
hotel. Dacă nu răspunde nimeni, o să risc să intru și să montez o 
videocameră wireless. 

— Ca să știm când vine și când pleacă, pentru ca după aceea 
să-l interceptăm la lifturi. 

— Exact. De asemenea, poate că auzim și ceva despre 
programul lui. Mai bine să-i anticipăm mișcările decât să-l filăm. 
O să-i anunţ și pe ceilalţi despre ce se-ntâmplă. 

— Am înţeles. Bine, o să văd ce pot face aici. Te sun înapoi. 

Închise și puse telefonul în buzunar. Shorrock trecuse la 
abdomene, răsucindu-se alternativ la stânga și la dreapta la 
sfârșitul fiecărei ridicări. Păreau exerciţii calistenice, pentru o 
încălzire de rutină. Treven luă cheia camerei sale, apoi scoase 
ceasul Traser pe care-l purta la mână. Se duse la stelajul de 
greutăţi, se lăsă pe vine, de parcă ar fi căutat ce să aleagă, și 
lăsă ceasul să cadă lângă baza stelajului. Când Shorrock se 
ridică și se răsuci spre stânga, întorcându-i spatele, Treven 
ridică o ganteră cu mâna dreaptă și schimbă iute cheile cu 
mâna stângă. Se îndepărtă câţiva pași, folosi gantera pentru o 
extensie de triceps de câteva secunde, după care puse 
greutatea la loc și ieși din sală. 

Bodyguardul continua să se plimbe înainte și înapoi prin faţa 
ușii, dar nu-i acordă prea multă atenţie. De ce ar fi făcut-o? 
Treven ieșise din sală. Bodyguardul îl clasificase deja ca 
inofensiv. O eroare. 

Treven se opri după aceea la recepţie. Acolo se afla altă 
tânără drăguță, pe al cărei ecuson scria Victoria; nu era aceeași 
care-i făcuse înregistrarea cu două ore în urmă. 

— Bună, zise el. Aș vrea să mă duc în centrul spa acum, dar 
dacă revin în sală ulterior mai sunt acoperit? 

— Sigur că da, domnule, răspunse Victoria. Privilegiile spa 
sunt aplicabile pentru întreaga zi pentru care aţi plătit, sau sunt 
deja incluse în pachetul dumneavoastră de servicii. Indiferent 
care ar fi situaţia, răspunsul este afirmativ. 

— Grozav, zise Treven și se uită după aceea la lista de 
înregistrare. (Ultima intrare era Shorrock, iar sub numărul 
camerei scria 5818.) Va trebui să mă înregistrez din nou? 

— Nu, domnule, nu mai este necesar. Distracţie plăcută în 
spa. Dacă doriţi, Joshua vă va oferi un tur. 

Treven îi mulțumi și intră. Centrul spa era uriaș și de un lux 
absurd - pe jumătate vestiar, pe jumătate club pentru 
gentlemani, totul din piele, granit și mozaicuri din plăcuţe - nici 
măcar nu-și putea imagina cât costase totul. Un recepţioner - 
Joshua, potrivit ecusonului - se apropie și-l întrebă dacă avea 
nevoie de orice, un tur, instrucţiuni, recomandări. Treven îi 
mulțumi și spuse că nu avea nevoie de nimic, iar bărbatul se 
îndepărtă discret. 

Treven își scoase telefonul, se așeză într-unul dintre fotoliile 
uriașe și capitonate în piele, și-l apelă pe Rain. 

— Am cheia, rosti el încet. Camera 5818. Repet: 5818. Sunt în 
centrul spa. 

— În regulă. Partenerul meu a pornit. 

Treven închise telefonul și încercă să pară că se relaxa. După 
trei minute, Dox intră în centru. 

— Ce căldura dracului! exclamă el cu accentul de ţărănoi mai 
apăsat ca oricând. Ai mai văzut vreodată așa ceva? Mă jur că 
iubesc Las Vegasul! 

Treven se crispă. Știa prea bine principiul ascunderii la 
vedere, totuși parcă Dox împingea lucrurile niţel prea departe. 

Joshua se apropie de el. 

— Doriţi un tur prin centrul spa, domnule? 

— Frumos din partea dumitale, fiule, replică Dox, dar sunt 
deja un prozelit. Mă-ntrebasem dacă un vestiar ar merita 
patruzeci de dolari, dar acum m-ai liniștit. O să dau o raită pe- 
aici ca să văd unde să mă întorc. 

— Foarte bine, încuviință Joshua. Dacă aveţi nevoie de ceva, 
vă rog să mă solicitaţi. 

— Păi, dacă tot ai întrebat, ce ai de băut? 

— Apă infuzată cu castravete? Sau cu citrice? 

— Oho, o infuzie de castraveți. Asta sună frumușel. Mi-ar 
plăcea să-ncerc una, dacă nu ţi-e prea greu. 

Joshua se duse la un răcitor din cristal plin cu apă, gheaţă și 
felii de castravete și începu să umple un pahar. Treven se ridică 
și trecu pe lângă Dox, palmându-i cheia fără să-l privească. Intră 
într-o cabină a toaletei, din care-l auzi pe Dox rostind cu 
satisfacție teatrală: 

— Mă jur că-i delicioasă și-nviorătoare. Ești un om de treabă, 
domnule Joshua, și-n mod sigur o să revin în curând. O să fie cei 
mai bine cheltuiţi patruzeci de dolari din viaţa mea. 

Treven folosi toaleta, ceru apoi el însuși o infuzie de castraveți 
și reveni pe fotoliul din piele, unde răsfoi o revistă a hotelului. 
Un ins grăsuț în halat plușat, cu logoul hotelului, roșu la faţă și 
asudat, probabil din cauza băii de aburi cu esenţă de eucalipt, 
apăru de după un colţ și se așeză în apropiere. Păcat! La urma 
urmelor, nu se puteau totuși aștepta să fie singuri în toată zona 
aceea. Deja avuseseră destul de mult noroc. 

Dox reveni după nici zece minute. Dădu să se îndrepte spre 
Treven, apoi îl zări pe bărbatul în halat. Se opri și strigă: 

— Domnule Joshua, am uitat să te-ntreb. Voi avea nevoie de 
costum de baie ca să mă bucur de jacuzzi? Sau în complexul 
acesta este admisibilă o ţinuta mai naturală? 

Joshua se ivi de după colț. 

— Ăăă, domnule, este... oricum vă simţiţi mai confortabil, se 
bâlbăi el. 

— Păi eu mă simt confortabil cu tot ce-i al meu. Nu vreau 
totuși să-i fac pe alţii să se simtă inconfortabil. Știi cum e, unora 
nu le place vederea părților mai obrăznicuțe. 

Zâmbi larg spre bărbatul în halat, ca și cum acela ar fi fost un 
exemplu perfect în privinţa respectivă. 

În ciuda tensiunii, sau, de fapt, tocmai din cauza ei, Treven fu 
nevoit să-și înăbușe un chicotit. 

— Realmente, domnule, spuse Joshua, alegerea vă aparține. 

Dox radie larg. 

— Mulţumesc din nou, domnule Joshua. O să te rog să-mi 
aduci încă o infuzie de castraveți și apoi îmi încep activitatea. 
Imi cer scuze că te distrag de la datoriile dumitale. 

— Nu este nicio distragere, domnule, zise recepționerul. Vă 
rog să mă anunţaţi pentru orice aţi dori. 

Joshua dispăru din nou după colţ. Dox ridică una dintre 
revistele hotelului. 

— Raportul Robb, comentă el cu glas tare, răsfoind-o. Stilurile 
de viață ale celor bogaţi și faimoși. la uite-aici, un nou Veyron 
Super Sport pentru două milioane patru sute de mii de dolari. 
Da, modelul vechi oricum nu-mi mai plăcea. Poate c-o să 
comand unul, dacă treaba o să meargă bine la blackjack 
diseară. 

Puse revista jos și se îndepărtă. Bărbatul în halat de baie dădu 
să se ridice. 

— Un Veyron nou? întrebă el. 

Treven se ridică din fotoliu atât de iute, încât putea să fi fost 
el însuși un Veyron. 

— Uau! zise înhăţând revista. Trebuie neapărat să-l văd. 

Ținu revista într-o palmă și ea se deschise în mod firesc la 
pagina unde Dox lăsase cheia de la camera lui Shorrock. 

— lisuse, comentă insul în halat, vrei să-l cumperi chiar acum? 

Treven palmă cheia și afișă o expresie de stânjeneală. 

— Ai dreptate, zise el, a fost grosolan din partea mea. 

Îi întinse revista. 

— Nu, nu, răspunse celălalt, e-n regulă. Pot s-aștept. 

Treven își privi încheietura mâinii. 

— La naiba, mi-am uitat ceasul în sala de fitness. Nu, ia-o, n- 
ar fi trebuit s-o fi înhăţat în felul ăsta și, oricum, trebuie să-mi 
recuperez ceasul. 

Îi întinse revista și reveni spre sala de fitness, întrebându-se 
dacă Dox era pe atât de prost pe cât părea. Începea să-și spună 
că poate nu era deloc cazul. 

Trecu pe lângă bodyguard, care-l privi fără interes, și intră în 
sală. Alisa îl zări și-l întrebă: 

— Ai uitat ceva? 

— Exact. Ceasul. L-a găsit cumva cineva? 

— Nu, nu cred. Unde l-ai lăsat? 

— În spate, lângă gantere. Mă duc să-l caut. 

Porni într-acolo. Shorrock dispăruse. La fel și recipientul 
pentru băuturi. La fel și cardul-cheie. 

Rahat, rahat, rahat... 

Privi în jur agitat, pierzându-și pentru o clipă controlul. 
Shorrock era pe o bicicletă eliptică. Fusese camuflat de o 
coloană. Perfect. Recipientul pentru băuturi și cheia erau pe 
podea, alături; probabil că avea obiceiul să-și ia obiectele cu el, 
pe măsură ce trecea de la un aparat la altul. Și, în mod evident, 
nu observase că nu era cheia lui. Problema era că aceasta se 
afla acum pe podea imediat lângă el, iar peretele din sticlă către 
care era orientat Shorrock cu faţa reflecta ca o oglindă, 
deoarece coridorul exterior era luminat mai slab decât sala de 
fitness. Și, spre deosebire de aparatul anterior, când se răsucea 
într-o parte și alta la efectuarea abdomenelor, bicicleta eliptică îl 
menținea cu fața permanent înainte spre sticla ca o oglindă. 

Treven trebuia neapărat să facă schimbul de chei. Dacă 
Shorrock revenea la cameră cu altă cheie, ar fi înțeles că cineva 
le schimbase în mod deliberat. Echipa de securitate părea 
relativ relaxată, însă incidentul ar fi însemnat un uriaș semnal 
de alarmă. Bodyguarzii nu l-ar mai fi lăsat pe Shorrock singur 
nici macar un minut și l-ar fi urmărit cu cea mai mare atenţie pe 
individul a cărui cheie ajunsese în posesia sa. 

Treven își aminti motivul aparent al întoarcerii lui în sală și se 
apropie de stelajul ganterelor. Alisa îl însoţi. 

— Stânga sau dreapta? zise ea. 

Rahat, situaţia se complica și mai mult. 

— Stânga, răspunse el. _ 

Tânăra îngenunche. Lui Treven îi veni o idee. Ingenunche 
lângă ea și-și desfăcu șireturile unui pantof. 

— Uite-l! anunţă ea. Ești norocos. 

Se întinse, recuperă ceasul, apoi se ridică și i-l întinse. 

Treven zâmbi larg. 

— Nimic mai grozav decât să fii norocos în Vegas. 

Reveniră după aceea spre intrare, trecând pe lângă bicicletele 
eliptice. Alisa spuse: 

— Deci o să-ncerci... 

Treven se împiedică. Dădu drumul ceasului să-i zboare dintre 
degete și-și opri căderea, punând mâna pe podea imediat lângă 
cheia lui Shorrock. Alisa se repezi după ceas. Nu-l prinse, dar 

atenţia îi fusese distrasă suficient pentru ca Treven să execute 
schimbul. Era gata să pună prinsoare că privirea lui Shorrock 
urmărise mișcarea în lateral a femeii mai degrabă decât propria 
lui mișcare în jos, însă chiar dacă n-ar fi fost așa, ajungea să-și 
coboare ochii și să vadă cardul-cheie și recipientul pentru 
băuturi exact așa cum le lăsase. 

— La naiba, spuse Treven, ridicându-se. 

Alisa ridică ceasul, îl privi și i-l restitui. 

— Se pare că n-a pățit nimic. 

Treven îl examină și încuviinţă din cap. 

— Este o marcă bună. 

Ea îi privi picioarele și surâse. 

— Ar fi mai bine să-ţi închei șireturile. 

Treven se aplecă și se conformă, după care își continuară 
drumul spre ieșire. 

— De data asta o să-ncerc baia de aburi, zise el. Desculţ, o să 
fiu mai sigur. 

— Să-mi spui cum a fost, îi zâmbi femeia din nou. 

El reveni în centrul spa și-l sună pe Rain. 

— Gata. Am făcut schimbul de carduri. Amicul nostru încă are 
treabă. Probabil că mai stă vreo oră. Ar trebui să cobori în spa, 
pentru cazul în care vine să folosească toaletele. Altfel însă nu 
cred că va intra aici. 

— E-n regulă, zise Rain. Videocamera e amplasată. O să fie un 
ajutor uriaș. Dacă nu-l putem prinde în spa, o să găsim altă 
ocazie. ` 

Treven speră că avea dreptate. Insă două incidente 
consecutive - revista, apoi mutarea cheii de către Shorrock - îl 
tensionaseră. Din ambele scăpaseră pur și simplu prin noroc. 
Era greu de imaginat că vor avea tot atâta noroc și a treia oară. 


Capitolul 10 


Instalarea unei unități video în camera lui Shorrock a fost o 
lovitură norocoasă, totuși acum trebuia s-o exploatăm. In 
general însă semnele erau bune. Aveam semnal audio din 
cameră și-l auzeam pe Shorrock discutându-și planurile pentru 
seară: cină la ora 19 în restaurantul francez Alex cu două stele 

Michelin, apoi o rundă de băuturi la ora 22 în clubul de noapte 
Tryst, iar atât înainte, cât și după aceea, în sala de cazinou ca să 
„joace”, cum insistau să spună agenţii de marketing. M-am 
gândit că exista o șansă destul de bună să putem termina totul 
în noaptea asta. 

Larison și cu mine, fiecare însoţit de o escortă blondă 
platinată, tinere perfect interșanjabile din Las Vegas, am reușit 
să obţinem mese la Alex, ba chiar, și mai bine, Larison avea linie 
vizuală directă spre separeul în care urma să stea Shorrock. La 
jumătatea cinei lungi, mi-am simţit telefonul vibrând în buzunar 
- semnalul de la Larison că Shorrock se ducea la toaletă. M-am 
scuzat prompt și am ajuns acolo înaintea lui, așa cum 
plănuisem. Locul era pustiu și toate ușile cabinelor erau ușor 
întredeschise. Ritmul bătăilor inimii mi s-a întețit. Acum era 
momentul. 

M-am oprit în fața pisoarului din extremitatea dreaptă, ca și 
cum aș fi urinat nepăsător, și am așteptat. Peste o clipă am 
auzit ușa deschizându-se în spatele meu. M-am concentrat să 
ascult și am rezistat imboldului de a privi peste umăr. Pașii se 
apropiau. Și, brusc, Shorrock mi-a apărut în raza vizuală, 
mergând spre pisoarul din extremitatea stângă, urmând 
eticheta nescrisă din toaletele pentru bărbaţi de a lăsa între tine 
și celălalt ocupant al încăperii cât mai mult spaţiu permitea 
aranjamentul pisoarelor. 

De acum Larison l-ar fi anunţat și pe Dox, care ar fi așteptat 
afară, imediat lângă ușa restaurantului, astfel ca, după ce 
terminam, să ies și să-i transmit spray-ul cu cianură. Exista doar 
o posibilitate îndepărtată ca vreo persoană din restaurant să fie 
brusc suspectată, totuși nu doream să am asupra mea arma 
crimei dacă se întâmpla așa. 

Am tras cu ochiul și l-am văzut pe Shorrock clătinându-se 
ușor, cu faţa congestionată de alcool. Telefonul mi-a vibrat în 
buzunar; din nou Larison, semnalul că altcineva era pe punctul 
să intre în toaletă. La naiba, mie-mi trebuia doar o secundă. Am 
băgat mâna în buzunarul pantalonilor și am luat spray-ul. 
Tocmai îl scosesem și mă pregăteam să mă întorc și să mă 
apropii de Shorrock, când am auzit ușa redeschizându-se. Am 
încremenit și am lăsat spray-ul la loc. Pași, după care un alt 
client al restaurantului a apărut între mine și Shorrock, 
descheindu-și șlițul pantalonilor. 

— Salut, Tim, a spus nou-venitul. Cum îţi place cina? 

— E incredibilă, a răspuns Shorrock. Nu pot să cred că mai 
sunt încă trei feluri. Mă simt ghiftuit. 

— Ascultă-mă pe mine, va trebui să lași loc și pentru chou à la 
creme cu mere coapte. O să mori. 

Am ignorat ironia cuprinsă în cuvintele acelea și am rămas cu 
ochii aţintiți asupra peretelui de marmură din fața mea, sperând 
în mod irealist că Shorrock va fi atât de încărcat cu vin, încât va 
urina foarte mult și celălalt bărbat va pleca primul. N-a fost însă 
cazul. Shorrock a terminat, și-a tras fermoarul și s-a dus spre 
chiuvetă. Am auzit apa curgând câteva secunde, după care 
glasul lui a spus: 

— Ne vedem într-un minut. 

Apoi a ieșit și ocazia a dispărut odată cu el. 

N-am renunţat la speranţă. Era aproape sigur că directorii din 
domeniu care-i făceau curte îi cumpăraseră nu doar meniul de 
degustare al maestrului bucătar, ci și lista de vinuri însoţitoare, 
care avea să cauzeze alte vizite la toaletă. Așa s-a și întâmplat: 
încă o dată în Alex și de două ori după aceea, în clubul de 
noapte Tryst. De fiecare dată însă toaleta a fost ocupată: de un 
alt client în Alex, de un om de serviciu în Tryst. 

După Tryst, am recurs la improvizații, urmărindu-l pe Shorrock 
și grupul lui în cazinou, cu Dox postat la un automat de 
„păcănele”, de unde putea să-l vadă pe Shorrock jucând 
blackjack și mă putea anunţa când se ridica pentru o probabilă 
vizită la toaletă. Totul mergea ca pe roate, ba chiar mai bine 
decât m-aș fi putut aștepta în mod rezonabil... atât doar că nu-l 
puteam surprinde singur. 

De două ori mai frustrant era faptul că, deși știam în ce 
cameră stătea, nu-l puteam prinde acolo. Prezenţa celor doi tipi 
din Secret Service era destul de discretă, poate și pentru că 
Shorrock nu era de același calibru ca, să zicem, secretarul 
apărării, sau poate pentru că ei se bazau parţial pe sistemele de 
securitate solide ale hotelului, sau poate pentru că Shorrock 
însuși dorea din partea bodyguarzilor lui să-i lase spaţiu de 
manevră. Indiferent despre ce ar fi fost vorba, unul dintre ei 
stătea mereu de pază în faţa camerei lui Shorrock când acesta 
era înăuntru, așa cum verificasem cu o zi în urmă, după o vizită 
discretă făcută la etajul 58 și utilizarea unei oglinzi dentare. 

Puteam ști când era în cameră, dar nu-l puteam termina acolo. 
Trebuia s-o facem altundeva. 

Ziua următoare a decurs la fel. Shorrock a mers în sala de 
fitness dimineaţa, dar nu și în centrul spa, nici chiar la toaletă. In 
timpul discursului inaugural exista probabilitatea unei securităţi 
sporite. A urmat apoi cina cu mâncăruri din Shanghai în 
restaurantul Wing Lei; un mix muzical care-ţi crăpa capul, din 
partea unui DJ pe nume Pizzo în clubul de noapte XS; și iarăși 
blackjack, de data asta cu Treven urmărind de la un aparat de 
„păcănele”. Cu totul, cinci vizite în grupurile sanitare, dar în 
niciuna dintre ele n-a existat o clipă de singurătate. 

Cu puţin înainte de ora 1 noaptea, Treven a sunat și m-a 
anunţat că grupul lui Shorrock se despărțea. Acesta pornise spre 
cameră, flancat de bodyguarzi, și nu mai puteam face absolut 
nimic în noaptea aceea, cea din urmă pe care o mai petrecea la 
convenţie. Dox avea să-l monitorizeze până adormea, prin 
intermediul videocamerei pe care o amplasasem. Dacă nu 
apărea nimic nou, aveam să ne mai încercăm o dată șansa 
dimineaţa, în sala de fitness. Dar dacă nici atunci nu reușeam, în 
absenţa unor informaţii noi despre următoarele lui mișcări - o 
oprire la o biserică, de exemplu, așa cum sperase Dox -, totul s- 
ar fi terminat. 

Am revenit în cameră și am tras la o parte draperiile, apoi am 
rămas în tăcere în luminile reflectate de pe Strip de afară, de 
dedesubt. 

Era descurajant. Nu se întâmplase niciodată să nu termin un 
job și mă tulbura posibilitatea de a eșua acum. Trebuia să 
recunosc că nu era nimic etic în asta. Doar vechea și simpla 
obsesie a terminării unei misiuni pe care o începusem și a 
executării ei excepţional de bine. Fără doar și poate, nu era o 
motivaţie prea frumoasă, dar în momentul ăsta era măcar 
onestă. 

Am rulat în minte mai multe scenarii din ce în ce mai 
nebunești, simțind tentaţia de a încerca unul de risc sporit. Insă 
ăsta era efectul Vegasului, care mă încuraja să-mi recuperez 
pierderile prin pariuri tot mai nesăbuite la ruletă. Eu 
supraviețuisem atâta timp tocmai pentru că nu fusesem 
nesăbuit. Nu era un moment bun pentru a începe. 

Am stat multă vreme în strălucirea care nu-mi putea aduce 
consolare, așteptând să dispară sentimentul vânătorului, să se 

diminueze tăișul ascuţit al adrenalinei. Eram obosit, dar știam că 
nu voi putea dormi. Tocmai decisesem să mă relaxez în cada 
generoasă din camera de baie, când mi-a bâzâit telefonul - Dox. 
L-am înhăţat și am spus: 

— Zi-mi că se duce la biserică mâine dimineaţă și-ți cumpăr o 
sticlă de Bombay Sapphire. 

— Oho, ar trebui să se ducă la biserică, dar nu știu dacă o va 
face. 

— Ce vrei să spui? 

— Partenere, tocmai mă uit cum amicul nostru, ale cărui 
exerciţii zilnice l-au înzestrat în mod evident cu un nivel de 
rezistenţă la care tu nu poţi decât să visezi, i-o trage la foc 
automat unei prostituate chiar în timp ce noi doi stăm de vorbă. 

— Faci mişto de mine. 

— Nu, dom'le. Ea a sosit acum zece minute, dar nu te-am 
sunat fiindcă am auzit o ciocănitură, însă nu puteam vedea ce 
se-ntâmplă. Probabil c-au început pe coridor sau în baia de 
serviciu, iar videocamera nu acoperă decât livingul 
apartamentului. Însă el a pus-o acum pe sofa și... da-da... aha! 
ia uită-te, o-ntoarce... câinește, îmi plac înclinațiile bărbatului 
ăsta! la zi, partenere, de ce-i atât de amuzant să te uiţi la alţii 
care și-o trag? 

Nu i-am răspuns. Mintea îmi gonea. Trebuia să existe o cale 
prin care să putem folosi asta. Trebuia să existe. 

— Să fiu al dracului, ia uite la el ce-o ţine! Sunt mândru, să 
știi, sunt mândru să văd că ţara noastră e condusă de bărbaţi cu 
asemenea energie și pasiune excepţională. Ca să nu mai 
amintesc de rectitudine. 

Rectitudine. Asta era. 

— L-am prins, am spus. Asta-i șansa noastră. 

— Nu-nţeleg ce vrei să spui. În chiar clipa asta, omul nici că 
poate fi mai ne-singur. 

— Nu, dar în curând va fi singur. Vreau să continui să te uiţi... 

— Da, dom'le, îmi iubesc munca. 

— ... şi-n clipa în care femeia pleacă, mă suni, apoi vii să ne- 
ntâlnim în cazinou. Imediat în dreapta clubului de noapte Blush, 
cum stai cu faţa spre intrare, este un șir de telefoane publice. 
Imediat cum a plecat ea, ai înţeles? 

— Am înțeles, a spus Dox și tonul glasului i-a devenit brusc 
pragmatic. 

Am închis și am răsuflat de trei ori, adânc și lent, silindu-mă 
să fac o pauză, să examinez ideea din toate unghiurile. Dacă 
ratam fie și numai o singură variabilă, ratam absolut totul. 
Exista totuși o șansă. Dox glumise despre rectitudine, însă 
rectitudinea, sau mai precis ameninţarea cu pierderea aparenţei 
ei, se oferise pe neașteptate să fie exploatată. M-am gândit la 
rușinea de care avea să se teamă acest șef din domeniul 
informaţiilor, care avea autorizări de maximă securitate, era 
însurat și mergea cu regularitate la biserică, dacă răsufla o 
vorbă... ca să nu mai zic de un întreg film porno, potrivit 
descrierii lui Dox. Și m-am gândit cum, dintre toate emoțiile, 
rușinea este cea care tânjește cel mai mult după solitudine, 
exact acea solitudine de care aveam noi nevoie acum. 

Mi-am imaginat o abordare și am înțeles rapid că, doar cu 
niţel noroc, nu voi avea nevoie nici măcar de cianură. Am decis 
s-o fac în vechiul stil clasic - mai dificil, dar mai sigur. Am închis 
ochii și am început să-mi închipui fiecare pas, fiecare variabilă, 
fiecare posibilitate de tip „dacă/atunci”. 

După ce am terminat vizualizarea, am luat din trusa mea de 
toaletă o rolă de bandaj adeziv pentru sportivi, pe care l-am 
înfășurat pe antebraţe și încheieturile mâinilor, până la prima 
articulaţie a degetelor mari. Mi-am tras după aceea un tricou alb 
cu mâneci lungi, peste care am îmbrăcat o cămașă de oxford 
albastru. Am încheiat cu un blazer bleumarin ale cărui mâneci 
erau puţintel prea lungi. Încheieturile mâinilor bandajate și 
mânecile lungi pot atrage atenţia la mesele de joc, totuși eu nu 
intenţionam să pariez, cel puţin nu în sensul cuvântului folosit în 
Las Vegas. 

Telefonul mi-a vibrat după patruzeci de minute; probabil că 
Shorrock avusese fata pentru o oră și puţini profesioniști din 
lume sunt mai punctuali decât prostituatele din Vegas. Am 
îndesat o pereche de mănuși din piele de căprioară într-un 
buzunar al blazerului și rola de bandaj în celălalt buzunar, apoi 
am coborât. 

Dox mă aștepta când am sosit și am fost încântat să văd că 
densitatea permanentă a mulțimilor din cazinou avea să ofere 
suficientă camuflare. 

— Să ne plimbăm niţel, i-am spus, și pe când dădeam ocol 
complexului i-am explicat planul și rolul pe care urma să-l joace 
el. 

După ce am terminat, am revenit la telefoanele publice de la 
Blush. Am stat lângă Dox când a sunat la camera lui Shorrock, 
iar el a ţinut receptorul ușor depărtat de ureche, ca să pot auzi. 
Două ţârâituri, apoi un „Da?” pe un ton ușor nervos. M-am 
întrebat dacă Shorrock era îngrijorat că suna fata, sau compania 
ei, sau dacă suferea de o reacţie postcoitală formată 
preponderent din vinovăție și teamă. 

— Domnul Shorrock? a rostit Dox cu accentul lui sudist cel 
mai pronunţat. 

— Da? 

— O să trec direct la subiect. Asociata mea tocmai a părăsit 
camera dumitale. În timp ce a fost acolo, ea a plasat o 
videocameră sub televizorul din living. Am utilizat videocamera 
aceea pentru a înregistra un material despre escapadele 
dumitale pe sofa. 

— Poftim? 

— Îți recomand să te duci până la televizorul respectiv și să 
cauţi sub marginea lui inferioară. O să găseşti videocamera și 
după aceea îţi voi spune cum putem rezolva asta, astfel încât 
nimeni să nu vadă vreodată videoclipul nostru. 

— Asta-i... e ridicol. Nu știu despre ce vorbești. 

— Domnule Shorrock, fii amabil și recuperează videocamera 
respectivă. Ah, și apropo, poziţia pe la spate se numără printre 
favoritele mele. Frumos lucrat, bravo! 

M-am gândit că aceea fusese o tușă finală excelentă, care nu 
fusese ideea mea. Ș$mecheria era să-i oferi subiectului 
fragmente esenţiale de informaţie care să-l determine să creadă 
că ai și altele, mai multe. Asta, adăugată panicii lui în creștere, 
avea să-l împiedice să gândească limpede și să pună întrebări 
care puteau, la o adică, să oprească totul, de forma: Așa, și? 
Cum ziceai că o cheamă pe fata aceea? Detaliu pe care Dox ar fi 
trebuit să-l fi știut, dacă era într-adevăr asociatul prostituatei. 

Pentru câteva clipe a fost liniște - probabil că Shorrock 
examina televizorul și localiza videocamera. Apoi glasul lui a 
îngăimat: 

— Ce... ce dorești? 

— Domnule Shorrock, doresc să mă recompensezi pentru că-ţi 
voi da stickul de memorie pe care este înregistrată, perfect clar, 
întâlnirea dumitale pasională cu o prostituată din Las Vegas. 

— Asta-i o farsă. Cine ești? 

Glasul îi era lipsit de convingere și am decis că încerca doar 
să fie precaut în privinţa spuselor sale. Pe moment, teama de a 
fi fost înregistrat ocupa în mod evident un loc proeminent în 
mintea lui. 

— În clipa de faţă, domnule Shorrock, sunt unica persoană 
care te poate salva de umilinţa și de distrugerea personală și 
profesională. Și, cu toată sinceritatea, aș dori să mă ajuţi s-o fac. 

— Cum să te ajut? 

— Prin simpla plată a sumei de o mie de dolari cash. Ceea ce 
cred că ești de acord că este un preţ al naibii de mic, ţinând 
seama de circumstanţe. 

În domeniul lui de activitate, Shorrock știa câte ceva despre 
șantaje, iar următoarea lui întrebare a dovedit experienţă. 

— Ca simplă speculație, dacă ar fi adevărat că ai deţine un soi 
de înregistrare, pe care n-o deţii, pentru că nu s-a petrecut 
nimic anormal, dar dacă ai deţine-o, ai putea să păstrezi o copie 
a ei și să-ţi transformi cererea de șantaj într-un venit regulat. De 
ce ar accepta cineva să-ţi joace jocul? 

— Domnule  Shorrock, îngrijorarea aceasta este perfect 
rezonabilă și nu pot face decât să te asigur că am jucat jocul 
acesta, așa cum l-ai numit, de mult timp, iar discreţia mea este 
motivul pentru care l-am putut continua fără scandaluri inutile. 
Ai auzit vreodată despre cineva care să fi fost prins în flagrant în 
Wynn? Bineînţeles că nu, și-ţi voi spune și motivul. Motivul este 
că, de fiecare dată când se întâmplă, sunt plătit prompt pentru a 
livra înregistrarea incriminatoare și cu asta totul s-a terminat. 
Însă, dacă dorești să fii primul care este ţâfnos și se 
împotrivește, opţiunea îţi aparţine în totalitate. Personal, aș 
recomanda să faci ceea ce au făcut toţi cei dinaintea dumitale - 
adică să înmânezi miarul, să consideri că ai câștigat o 
experienţă de viață și să-ţi continui liniștit traiul. 

A urmat o pauză, timp în care Shorrock a analizat probabil 
situația. Glasul îi era încordat, totuși a izbutit să spună: 

— Bine, dar numai fiindcă nu pot să adorm și discuţia aceasta 
mă amuză. Chiar dacă aș dori să te plătesc, nu am asupra mea 
o mie de dolari cash. 

O obiecţie legată de preț, nu de principiu. Asta, ca și faptul că 
nu închisese, m-a încredințat că planul meu va funcţiona. 

— Bineînţeles că nu ai, domnule Shorrock - nu-i ceva 
neobișnuit după o seară petrecută în cazinou. Tocmai de aceea, 

acum stau exact lângă un bancomat. Uite care-i târgul. 
Dumneata cobori din cameră și scoţi niște bani. Eu te voi privi 
de undeva din interiorul cazinoului. Când vei avea banii, voi 
trece pe lângă dumneata. |ţi voi da stickul și dumneata îmi vei 
da banii. Un schimb foarte discret și, ţinând seama de 
prejudiciile pe care le va stopa, aș zice că vor fi banii cel mai 
bine cheltuiţi din viaţa dumitale. Dar dacă nu vei fi aici în cinci 
minute, voi considera că nu ești interesat... caz în care vei putea 
viziona trailerul materialului pe câteva site-uri Web selecte. Și, 
cine știe? Poate și la știrile de seară. 

Am știut că l-am prins, chiar înainte ca el să spună: 

— Unde ești? ȘI 

— Nu departe de clubul de noapte Blush. In dreapta clubului, 
cum stai cu faţa spre intrare, există un bancomat. Pe acela îl vei 
utiliza. Ah, și aproape că detest să-ţi cer asta, ţinând seama de 
circumstanţe, dar mi-ai putea aduce videocamera? Este un 
echipament destul de scump. 

— Nu pot să cred așa ceva! 

— Inţeleg, domnule Shorrock, și știu că este neplăcut, însă 
dacă vei respecta acest plan simplu, peste cinci minute 
incidentul se va pierde în trecut. lar dacă asta te va face să te 
simţi mai bine, îţi repet - nu ești nici pe departe primul. Aici e 
Vegas, înţelegi ce spun? 

Dox a închis, apoi ne-am așezat la automate cu „păcănele” 
separate, de unde vedeam bancomatul. Mi-am imaginat ce 
făcea Shorrock acum: încerca să-și controleze panica, socotea 
care erau șansele ca mia lui de dolari să-i cumpere ceea ce ar fi 
trebuit să-i cumpere, născocea o poveste pentru ca bodyguardul 
lui să nu se miște din fața camerei și să nu-l urmărească, în 
ciuda protocolului strict de securitate. Dispunea de numai 
câteva minute ca să se gândească la toate astea, iar presiunea 
timpului avea să fie, din nou, esenţială pentru a-l împiedica să 
procedeze în vreun fel pe care noi să nu-l fi anticipat. Acţiunea 
lui cea mai evidentă, pe lângă respectarea instrucțiunilor 
primite, ar fi fost să pună un bodyguard sau pe ambii să-l 
urmărească și să-l înhaţe pe Dox, când avea să apară din 
cazinou. Nu credeam că va proceda așa - o asemenea acţiune 
n-ar fi adus cine știe ce câștiguri, ci doar destule riscuri -, însă 
într-un astfel de caz, aveam să rămânem pe loc și să-i telefonăm 
iarăși după ce revenea în apartament. 

S-a dovedit că nu trebuia să ne fi făcut griji. Shorrock a apărut 
singur. L-am privit cercetând cazinoul, dar în faţa „păcănelelor” 
erau prea mulţi jucători, așa că nu ne-ar fi putut distinge pe Dox 
sau pe mine ca fiind probabilul șantajist. După ce a trecut de 
mine, m-am ridicat și am pornit spre toaleta bărbaţilor. Am 
simţit un fior de adrenalină revărsându-mi-se prin trunchi și prin 
membre și, în mod deliberat, am respirat adânc și lent ca să-l 
gestionez. 

Toaleta era în forma literei „L”, cu chiuvete pe latura 
orizontală și pisoare și cabine înșiruite în lungul celei verticale. 
Părea pustie. Mi-am tras mănușile din piele de căprioară și am 
verificat rapid toate ușile cabinelor pentru a confirma că nu era 
nimeni înăuntru. Afară, Dox îi lua banii lui Shorrock și-i spunea 
că nu avea stickul asupra lui, ci îl prinsese cu bandă adezivă pe 
spatele mesei pliante pentru schimbarea scutecelor din cabina 
cea mai îndepărtată, cea destinată persoanelor cu handicap. 
Cea în care am intrat acum, încuind ușa după mine. 

Cabina era excepţional de privată: înaltă, cu pereţi din 
marmură albă pe plinta înaltă de doi centimetri și jumătate 
deasupra podelei placate cu gresie; uși lambrisate în lemn, care 
se închideau perfect; nicăieri nicio crăpătură sau interstițiu prin 
care cineva de afară să fi putut arunca o privire înăuntru. Am 
închis ochii, am inspirat profund, am reţinut aerul în plămâni o 
secundă, apoi am expirat lent. Aveam nevoie doar de câteva 
secunde în care să fiu singur cu Shorrock. Era ridicol că nu 
găsisem până acum secundele acelea, dar simțeam că într-un 
final sosise momentul potrivit. 

Am stat cu ochii închiși, concentrându-mă să ascult. După un 
moment, am auzit pași care ocoleau colţul L-ului. Dacă era 
altcineva, se putea opri la chiuvete sau la pisoare. Însă paşii se 
mișcau repede, deliberat. Și continuau să se apropie, pe lângă 
cabinele goale, tot mai aproape de poziţia mea. 

„Trei secunde”, mi-am spus. „Nu va conta dacă după aceea 
intră cineva. Am nevoie de numai trei secunde”. 

Pașii s-au oprit în faţa ușii cabinei mele. Cineva a tras de 
clanţă. Zăvorul interior a zângănit. 

— E cineva-năuntru? a întrebat un glas. 

Shorrock era un profesionist în lumea spionajului. Chiar și 
speriat și derutat, putea să intre în alertă din cauza vreunei 

neconcordanţe. Trebuia să mă comport firesc cât de mult 
puteam. 

— Da, ocupat, am răspuns. Nu mai sunt alte cabine? 

— Grăbiţi-vă, vă rog. E o urgenţă. 

Dacă ar fi gândit limpede, ar fi afirmat că are un handicap, 
ceea ce l-ar fi făcut pe actualul ocupant al cabinei, probabil fără 
handicap, să se simtă vinovat și, ca atare, să se miște mai 
repede. Se părea că se găsea sub un stres suficient pentru ca 
astfel de calcule să fie imposibile. lar asta însemna că avea să 
scape din vedere și alte detalii, ori să-și dea seama de ele când 
era prea târziu. 

Am apăsat butonul de pe perete și am tras apa la toaletă. Nu 
mă îngrijora posibilitatea ca el să mă recunoască din vreun 
restaurant sau din alte locuri în care mă apropiasem de el; în 
general, oamenii nu mă observă decât dacă o doresc eu. Însă, 
chiar dacă m-ar fi recunoscut, deruta și distragerea de moment 
ar fi funcţionat în avantajul meu. 

Am tras zăvorul ușii, apoi am deschis-o, ţinând mâna stângă 
în lateral și puţin înapoia mea, și păstrând corpul lângă cealaltă 
mână cu care am împins ușa în exterior și spre dreapta. 
Mănușile aveau să pară destul de stranii pentru a induce un 
posibil răspuns rapid și nu doream ca Shorrock să le vadă decât 
atunci când nu avea să mai conteze de fapt. 

— Gata, am spus, e numai a ta. 

— Multumesc, a zis el și a trecut pe lângă mine. 

Imediat după aceea am pivotat în sens invers acelor de 
ceasornic și l-am lovit cu podul palmei în baza craniului. Nu 
îndeajuns de violent pentru a-i vătăma gâtul sau a-l proiecta în 
peretele de marmură din partea opusă a cabinei, unde și-ar fi 
putut sparge nasul sau vreun dinte. Suficient totuși pentru a-l 
scurtcircuita mental cel puţin o secundă, adică atât cât mi-a 
trebuit să intru în cabină în spatele lui și să zăvorăsc ușa. 

Shorrock se împleticise în urma loviturii, dar nu căzuse, și, 
când a început să se întoarcă spre mine, mi-am trecut braţul 
stâng în jurul gâtului său, prinzându-i traheea în încheietura 
cotului, m-am apucat de bicepsul drept și mi-am pus mâna 
dreaptă ferm pe ceafa lui. Hadaka-jime, din nou, multilaterală și 
în același timp eficientă. Am strâns apoi, presându-i carotida în 
menghina formată de bicepsul și antebraţul meu, îngropându-mi 
fața în spinarea lui și retrăgându-mi capul între umeri. Am simţit 

panica inundându-i corpul, apoi Shorrock a încercat să se 
răsucească, mai întâi într-o parte, după aceea în cealaltă, dar 
fără succes. l-am îngăduit să mă împingă în unul dintre pereţii 
de marmură, însă nu i-am dat drumul, concentrându-mă să 
exercit presiunea corectă. Spre deosebire de strangularea la 
care-l supusesem pe contractorul gigantic din Tokio, care fusese 
în mod deliberat intensă și strivitoare, aceasta era calibrată. 
Avea destulă fermitate ca să obtureze arterele carotide, totuși 
nu era atât de intensă ca să producă vânătăi. Așa cum poate 
atesta orice judoka, o strangulare corectă nu este neapărat 
dureroasă și nici măcar nu trebuie să interfereze cu respiraţia. 
Strangulat pe saltea de un expert, poţi să-ţi pierzi cunoștința 
aproape fără durere. 

L-am simţit ridicând un picior, pentru a încerca să mă calce, 
ceea ce dovedea că avea instruire în lupta corp la corp, dar am 
evitat cu ușurință. Și-a dus brațele înapoi, străduindu-se să 
ajungă cu degetele la ochii mei, însă n-a reușit. Zbaterile și 
mișcările din brațe i-au devenit mai agitate. A încercat cu 
disperare să-mi zgârie mâinile și braţele, dar unghiile i-au 
lunecat zadarnic pe bandaje și pe straturile multiple de material. 
După care, brusc, am simţit cum încordarea i-a dispărut din 
trunchi. Braţele i-au căzut pe lângă corp și trupul i s-a înmuiat 
cu totul. M-am rezemat de perete, respirând egal, 
concentrându-mă asupra presiunii constante. Am auzit pași 
intrând în toaletă, dar s-au oprit la cotul L-ului, probabil la un 
pisoar. De acum nu mai conta - în cele din urmă, aveam timpul 
de partea mea. Au trecut secunde, după care am auzit apa 
curgând în pisoar, apoi apa din chiuvetă, foșnete de prosoape 
de hârtie care erau utilizate și apoi aruncate, din nou pași, însă 
acum îndepărtându-se. 

Când am fost sigur că Shorrock era terminat, l-am întins pe 
podea și i-am controlat rapid buzunarele. Nu avea asupra lui 
decât cheia și videocamera pe care i-o instalasem în living. 
Probabil că refuzase s-o predea când Dox îi spusese că trebuia 
să ia stickul din toaletă. Se gândise pesemne că-și păstra vreun 
atu. Nu conta. Important era că o recuperasem și nu mai trebuia 
să ne facem griji că va fi găsită în apartament și că va naște 
suspiciuni. lar cheia lui era de asemenea utilă, dacă avea 
stocate intrările și ieșirile din cameră. Nu mă aşteptam să 
urmeze vreo investigație, totuși era mai bine să existe cât mai 

puţine dovezi. Am scos o mie de dolari din buzunarul meu și i- 
am pus într-un buzunar al lui Shorrock. Probabil că nimeni nu 
avea să cerceteze retragerea de la bancomat pe care o făcuse 
imediat înaintea morții, însă dacă ar fi cercetat, ar fi părut 
straniu să nu mai aibă banii aceia asupra lui. 

l-am examinat vârfurile degetelor, ca să mă asigur că nu 
izbutise să-mi desprindă particule de piele sau de păr când se 
zbătuse. Nu simţisem nimic, dar adrenalina maschează durerea 
și nu era imposibil să fi reușit să-mi zgârie scalpul ori să-mi 
smulgă fire de păr. N-am găsit nimic. Am scos rola de bandaj 
adeziv din buzunarul blazerului și am înfășurat-o în jurul 
ambelor mâini, cu partea adezivă spre exterior, apoi am 
tamponat metodic podeaua sub Shorrock și în jurul lui. Oamenii 
de serviciu din Wynn erau adevăraţi profesioniști, deoarece n- 
am cules decât câteva particule de mătreaţă și niște fire de păr 
pubian și de altă natură. Nu puteam ști dacă vreunul dintre ele 
provenea de la mine, dar acum nu mai conta. L-am întors pe 
Shorrock și i-am tamponat spinarea, acolo unde-l atinsesem cu 
faţa. Alte câteva fire de păr, probabil ale lui. Am desfăcut 
bandajul cu grijă deasupra toaletei, l-am făcut ghemotoc și l-am 
băgat în buzunar. După aceea, am tras apa la toaletă, eliminând 
orice căzuse înăuntru fără să fie văzut. 

Aproape terminasem. Am rămas nemișcat, acordându-mi 
câteva clipe să gândesc, să-mi reverific o listă mentală. Totul 
era în ordine. Mai rămăsese un ultim lucru de făcut. 

Am descheiat cureaua lui Shorrock, i-am tras în jos pantalonii 
și chiloţii, până la glezne, și l-am ridicat în poziţia așezat pe 
toaletă. Apoi m-am retras un pas, întinzând braţul pentru a-l ţine 
în poziţia aceea. Când i-am dat drumul, Shorrock s-a aplecat în 
față și spre dreapta, și a căzut cu faţa în jos pe podea. Ştiam că 
nu lăsasem niciun fel de semne pe fața lui sau altundeva, dar 
chiar dacă aș fi făcut-o, vătămările minore cauzate de o cădere 
de pe scaunul toaletei ar fi fost o explicaţie adecvată. Cât 
despre moartea în sine, ar fi părut un atac de inimă, poate o 
problemă legată de artere. Era posibil să urmeze o autopsie: el 
era un personaj destul de important și poate era normal așa 
ceva, fapt la care se adăugau anomalia și ironia ca un individ 
atât de obsedat de fitness să moară în urma unui aparent 
infarct. Dar când n-aveau să găsească nimic, un corp lipsit de 
orice urme ale celor întâmplate sau ale motivelor pentru care se 

întâmplaseră, medicii înţelepţi aveau să-și frece bărbiile și să 
opineze despre sindromul Brugada și despre sindromul QT lung, 
despre anomalii potenţiale în canalele de sodiu și potasiu, ca și 
despre aritmii letale ce lovesc cu caracterul distructiv și 
imprevizibil al unor valuri ucigașe, toţi cu aceleași tonuri 
solemne care au fost cândva proprietatea exclusivă a călugărilor 
ce invocau misterele voinţei Domnului. 

M-am prins cu mâinile de partea de sus a peretelui de 
marmură care despărțea cabina de cea vecină și am ascultat o 
clipă cu atenţie. Nimic. M-am tras în sus, am trecut peste perete 
și am coborât în cealaltă cabină. Am auzit pe altcineva intrând, 
așa că am zăvorât ușa și am așteptat, utilizând momentul 
suplimentar pentru a mai rula o dată lista mentală de control, 
asigurându-mă că nu scăpasem nimic. Când l-am auzit ieșind pe 
cel mai recent ocupant al toaletei, am plecat și eu, strecurându- 
mi în buzunar mănușile. 

L-am văzut pe Dox așezat la un automat cu fise, de unde 
vedea perfect intrarea, și am înclinat ușor din cap, pentru a-l 
anunţa că terminasem. Aveam să le telefonăm lui Larison și 
Treven de pe drum, după ce ne îndepărtam binișor, urmând apoi 
să ne reîntâlnim. N-aveam totuși să-i spun niciunuia dintre ei că 
nu folosisem cianura. Nici lui Horton, de altfel. Prefer ca oamenii 
să nu știe ce pot face cu mâinile goale. După aceea, îmi este 
mai ușor să le fac și lor la fel, dacă se va ajunge la așa ceva. 

In operaţiunea asta avusesem ghinioane. Câteva ratări sau, 
mai degrabă, acţiuni nefinalizate. Totuși finalul fusese cel dorit. 
Decesul cu aspect perfect natural al lui Shorrock, o plecare 
curată de la locul faptei și o răsplată financiară excepţională. Și 
poate că, de data asta, un bine general mai însemnat. Pe 
ansamblu, nu aveam absolut niciun motiv să mă plâng. 

Asta în sine ar fi trebuit să-mi spună că ceva era foarte 
nelalocul său. 


Capitolul 11 


Larison și Treven mergeau prin deșert pe Interstate 15, cu 
soarele răsărind în spatele lor. Cu două ore în urmă, Larison 

fusese anunţat de Rain și Dox că jobul fusese terminat și că ei 
porniseră spre Los Angeles, pentru întâlnire și informare. 

Relatarea lui Rain privind felul și momentul când îl lichidase 
pe Shorrock fusese vagă și Larison simţea că, deși o parte din 
reticența aceea se datora delicateţei securităţii comunicaţiilor, 
Rain nu dorise de asemenea să spună că îi anunţase cu 
întârziere pe Larison și Treven, pentru ca el și Dox să aibă un 
avans în părăsirea orașului. Larison înțelegea asta. Și el ar fi 
procedat la fel. Din câte știa Rain, era posibil ca Larison și 
Treven să fi primit ordinul de a înlătura orice probleme 
ulterioare, eliminându-i pe Rain și Dox, după ce terminaseră cu 
Shorrock. De fapt, ei nu primiseră un asemenea ordin, deși 
planurile lui Larison nu erau foarte îndepărtate de ceea ce 
suspecta probabil Rain. Indiferent de asta însă, era firesc ca 
Rain să fie precaut. Asasinarea asasinilor era practic procedura 
standard pentru un job care implica o persoană așa de 
proeminentă cum fusese Shorrock. 

După ce pornise la drum, Larison îl sunase pe Hort de la un 
telefon „curat” și-l informase. Hort îi spusese să revină când va 
ști mai multe, însă nu întrebase unde aveau ei să se întâlnească 
cu Rain și Dox. Hort putea să înţeleagă că Larison nutrea faţă de 
el aceleași îndoieli pe care le nutrea Rain despre Larison. 

Automobilul era un sedan Ford Taurus gri, închiriat de pe 
aeroportul LAX, fără sistem de navigaţie sau de plată automată 
a autostrăzilor, pe care cineva l-ar fi putut utiliza pentru a-i 
urmări. Treven sofa, lin și corect, cu nici măcar un kilometru 
peste limita de viteză. Erau, pur și simplu, doi bărbaţi care 
reveneau în California după câteva zile petrecute în capitala 
jocurilor de noroc. Larison se uita pe geam la dealurile brune 
printre care treceau și la vegetaţia de pe terenul prăfos și se 
întreba cât de multe ar fi trebuit să-i spună celuilalt. Multe, 
decise el. Nu exista altă cale prin care să-l motiveze 
corespunzător. Dar trebuia s-o facă inteligent și cu unele 
omisiuni cheie. Instinctele lui Treven puteau fi tocite de un 
exces de patriotism infantil, totuși nu era nici pe de parte prost. 

Larison se întoarse în scaun și se uită la Treven. 

— Deci cu ce te are la mână? 

Treven îl privi scurt, după care reveni cu ochii la autostradă. 

— Cine? 

— Ştii bine „cine”. Hort. 

Urmă o pauză. 

— De ce crezi că m-ar avea cu ceva la mână? 

— Pentru că Hort îi are pe toţi la mână cu câte ceva. Așa 
lucrează el. 

Treven nu răspunse. Larison continuă: 

— Ştii cu ce mă are pe mine la mână? 

Treven aprobă din cap. 

— Ştii ce mi-a spus că se va întâmpla dacă difuzez vreodată 
videoclipurile cu torturi? 

Treven încuviință iarăși. 

— Prietenul tău va fi ucis. 

În mod straniu, Larison îi fu recunoscător lui Treven pentru că 
fusese atât de indirect. Bărbatul știa perfect ce însemna Nico 
pentru Larison. Pentru o clipă, Larison își imagină cum ar fi fost 
să se poată încrede în cineva, împărtășindu-i secretul său, iar 
apoi, cuprins de un fior ameţitor și terifiant, cum ar fi fost să nu 
fie nevoit să aibă niciun fel de secrete. 

Își alungă sentimentul acela și zise: 

— El mi-a spus că vor trimite contractori să-i violeze pe 
nepoții și pe nepoatele lui Nico și să-i mutileze părinţii, surorile 
și cumnaţii. Să abată urgia Domnului asupra întregii lui familii 
extinse, asupra fiecăruia dintre ei. lar după aceea, îi va spune lui 
Nico de ce s-a întâmplat asta - că totul era numai din vina mea. 

Se lăsă iarăși tăcere. Apoi Treven zise: 

— Atunci nu da drumul videoclipurilor din mână. 

— Da? Și tu ce n-ar trebui să faci? La tine cine-i violat ca să te 
țină supus? 

Treven nu răspunse. 

Gândindu-se că trebuia să fie mai insistent, Larison zise: 

— Chiar trebuie să-ţi atrag atenţia că avem probleme 
similare? Care pot avea soluţii similare, dacă încercăm să le 
rezolvăm împreună? 

— Ce vrei să zici prin asta? 

— Cum să-ţi pot răspunde, dacă nu-mi spui cu ce te are la 
mână? 

Continuară drumul în tăcere. Dezvăluirea secretului lui 
Larison pentru a clădi încredere, posibilitatea de a lucra 
împreună pentru a crea speranţă, tăcere pentru a-l determina 
pe Treven să vorbească. Dacă Treven avea să-și deschidă 
sufletul, acesta era momentul cel mai potrivit. 

„Haide”, gândi Larison. „Vorbește. Odată ce vei începe, n-o să 
te mai oprești”. 

Tocmai începuse să se gândească la posibilitatea de a fi 
calculat greșit, când Treven spuse: 

— ÎI știi pe fostul șef de cabinet al vicepreședintelui, despre 
care mi-ai povestit? Cel care a fost torturat până la moarte în 
cabinetul său? 

Larison zâmbi. 

— Ulrich. 

— Da, David Ulrich. 

Zâmbetul lui Larison dăinui. 

— Crezusem că tu ai fi putut fi autorul. 

— Nu, n-am fost eu. Am fost însă în cabinetul lui la puţin timp 
înainte să se fi întâmplat și l-am frecat serios. Hort spune că CIA 
are imagini înregistrate de videocamerele de securitate care mă 
plasează acolo la ora decesului. 

— ȘI-I crezi? 

— Altfel nu avea cum să știe că am fost acolo. 

— Atunci aș zice că ai o problemă cu adevărat serioasă. Doar 
dacă nu te deranjează să fii sluga lui Hort pentru tot restul vieţii. 

— Imaginile acelea sunt la CIA. 

— Așa ţi-a spus Hort? 

Treven nu răspunse. 

— Pentru că ar fi fost în stilul lui să ţi-o spună. Ştii asta, da? 

Din nou, niciun răspuns. 

— Uite ce-i, urmă Larison, eu aș paria fără să clipesc că Hort 
are imaginile alea. N-o să-ţi spună însă asta, pentru că atunci ai 
ști că el este cel care-ţi strânge șurubul. În loc de așa ceva, el se 
poziţionează ca individul care-ncearcă să te ajute să scapi de 
presiune. Așa se fac lucrurile astea. 

— Da, m-am prins. 

— Și chiar dacă ar fi adevărat că CIA are imaginile, pe ei îi 
doare fix în cot de tine, atâta timp cât nu te bagi în oala lor. 
Scapă de Hort și nu va trebui să-ţi mai faci griji că cineva 
folosește imaginile alea împotriva ta, indiferent în mâinile cui ar 
fi. 

— Să scap de el? 

— Haide! Vrei să zici că nu te-ai gândit niciodată la asta? Cât 
de prost mă crezi? 

Treven scutură din cap. 

— N-ai nevoie de mine pentru așa ceva. Poţi să-l omori și 
singur pe Hort. 

— Eu vreau însă altceva. 

Se lăsă tăcerea. După un timp, Treven zise: 

— Diamantele. 

— Corect. lar aceea nu mai este o treabă pentru un singur 
om. Va fi nevoie de minimum doi. 

— Și te gândești că patru ar fi și mai bine. 

Larison surâse larg. Nu, Treven nu era deloc prost. 

— Vorbim aici de o sută de milioane de dolari, zise el. Rain și 
Dox ar putea lua fiecare câte un sfert. La fel ca tine. Odată ce 
avem diamantele, mă voi ocupa de Hort pe gratis. 

Treven nu răspunse și Larison nu avea de unde să știe la ce 
se gândea. Putea totuși să bănuiască. Douăzeci și cinci de 
milioane și îndepărtarea celui care-l şantaja pe el? Cine ar fi 
ratat o astfel de ocazie? 

— Deci? spuse Larison. Te bagi? 

Urmă o liniște lungă. Larison aşteptă, lăsând tăcerea să 
lucreze. 

Într-un final, Treven zise: 

— Mai întâi va trebui să-mi spui planul. 

Larison zâmbi. Treven i se alăturase. Acum, tot ce avea de 
făcut era să legene diamantele și în faţa lui Rain și a lui Dox. 


Capitolul 12 


L-am sunat pe Horton, pe când Dox trecea pe lângă 
Pasadena. Există unii care ar sugera că sunt paranoic, sau ar 
face-o, dacă ar mai trăi, totuși nu doream ca nimeni să 
trianguleze poziția mașinii noastre închiriate în timp ce ne aflam 
pe o porţiune pustie din Route 15, fără drumuri alternative 
posibile și fără a avea unde să fugim sau să ne ascundem. 

— S-a făcut, i-am spus. 

— Am auzit, a răspuns și plăcerea s-a auzit limpede în vocea 
lui baritonală. 

Fusese destul de rapid - Dox și cu mine nu plecaserăm nici de 
patru ore din Las Vegas. În mod uzual, un corp poate rămâne 
mult timp în cabina încuiată a unei toalete fără să se observe 

ceva în neregulă. De obicei, va fi descoperit de personalul de 
serviciu, care vrea să facă curăţenie și închide toaleta înainte de 
a se apuca de treabă. Poate că o echipă de noapte îl găsise pe 
Shorrock. Mai probabil însă, bodyguarzii plecaseră să-l caute 
când nu se întorsese din misterioasa lui ieșire solitară. Mi-am 
dat seama că trebuia să prevăd că-l vor găsi mai devreme decât 
ar fi fost normal. Era însă lipsit de importanţă. 

— Ai auzit să fi fost probleme? m-am interesat. 

— Absolut niciuna. Mă bucur să văd că reputaţia îţi este 
binemeritată. 

— Am avut noroc. 

— Mă îndoiesc. Ai folosit ce ţi-am dat? 

— Da. 

— In regulă. Acum, ca să te scutesc să mai pui întrebarea 
evidentă, onorariile voastre au fost deja trimise conform 
instrucțiunilor tale. Puteţi toţi să confirmaţi încasările. 

Conversaţia era atât de familiară, încât aș fi putut avea un 
dejă-vu. Era îngrozitor cât de natural mi se părea să fac din nou 
asta. Cât de... normal. De parcă în ultimii ani aș fi fost silit să-mi 
folosesc doar mâna cea slabă, pentru ca acum să fiu capabil din 
nou, în sfârșit, s-o folosesc pe cea puternică. 

— O să le spun celorlalţi. 

— În regulă. lar dacă te întorci în zona unde ne-am întâlnit 
anterior, aș dori să te revăd. 

Asta mi-a declanșat în minte o sonerie de alarmă. 

— De ce? 

— Ca să te informez despre următorul job. 

— De ce artrebui să ne întâlnim pentru asta? 

— Pentru că nu voi transmite detalii nici în scris, și nici prin 
telefon. Ținând seama de circumstanțe, îţi înţeleg pe deplin 
ezitarea. De aceea, nu mai trebuie să precizez că ne putem 
întâlni oriunde sau în orice fel convenabil pentru tine. 

Nu mi-a plăcut. În mod uzual, puteam implementa 
contramăsuri satisfăcătoare în funcţie de calitatea și cantitatea 
probabilă a inamicilor. Totuși Horton putea aduce pe scenă 
putere de foc excepţională, dacă ar fi dorit. Mi-am imaginat o 
echipă SWAT, informată despre prezenţa ucigașului lui Shorrock, 
înarmat și periculos, care înconjura restaurantul în care mă 
aflam. 

— Insul care tocmai a părăsit proiectul nu-i îndeajuns? am 
întrebat, trăgând de timp. 

— Nu tocmai. Am nevoie de alte două schimbări de personal 
pentru a mă asigura că proiectul nu va mai decola niciodată. În 
caz contrar, compania va pierde o grămadă de bani. Tu ai 
dovedit că ești omul potrivit. Termină jobul și vei căpăta un 
bonus excepţional. _ 

Nu știam dacă doream asta. Insă, de fapt, ce doream? 

— Unde ești acum? am spus, improvizând. 

— În oraș. 

— Aproape de locul unde ne-am întâlnit înainte? 

— Pot fi acolo în douăzeci de minute. 

— Du-te la același hotel. O să revin cu un telefon în maximum 
o oră. 

— În regulă. 

Am închis. 

— Mai are ceva treabă pentru noi? a întrebat Dox. 

— Încă două joburi. Și, se pare, un bonus mare de tot la 
sfârșit. Cum îţi sună? 

El a rânjit. 

— Îmi sună a bani, partenere. 

— Poate că da. Ce zici de o confruntare față-n față? 

— Te temi ca el să nu fie Jack Ruby pentru Lee Harvey Oswald 
al nostru? 

— Cam așa ceva. 

Dox a băgat o mână sub scaun și a scos pistolul Wilson 
Combat. 

— Moș Oswald ar fi trebuit să aibă așa ceva la el. 

M-am gândit o vreme, apoi am decis că exista o cale. 

— la-o spre West Hollywood, i-am spus. 

După ce am ieșit de pe autostradă, parcurgând vreo trei 
kilometri spre vest pe Santa Monica Boulevard, l-am sunat din 
nou pe Horton. În momentul acesta, oricine ar fi ascultat n-ar fi 
avut timp să trimită o echipă după noi, așa că încălcarea 
temporară a cerințelor de securitate în comunicaţii pe care urma 
s-o comit avea să fie inofensivă. 

— Urth Caffe, i-am spus. (Cunoșteam localul din vizitele 
anterioare în Los Angeles, dar, deși cafeaua de acolo îmi plăcea, 
azi n-aveam să ne bucurăm de ea.) Pe colţul dintre Melrose 
Avenue și Westmount Drive. 

— Ajung în mai puţin de zece minute. 

Am închis. Horton era punctual și mi-am dat seama că trebuia 
să cunoască orașul rezonabil de bine pentru a-mi oferi 
instantaneu o asemenea estimare. Nu eram sigur ce însemna 
asta, dacă însemna ceva, dar am fișat informaţia pentru a o 
analiza ulterior. 

Am parcat pe Westmount, imediat la sud de Melrose, și am 
coborât. Aerul părea răcoros comparativ cu arșiţa de furnal din 
Las Vegas, iar cerul dimineţii târzii era albastru și senin 
deasupra palmierilor și altor arbori. Am mers amândoi spre 
toaleta din Urth, strecurându-ne printre mese metalice la care 
localnicii pălăvrăgeau, indiferenți la prezența noastră, sub 
umbrelele verzi de pe trotuar și terasă. Cafeaua mirosea 
dumnezeiește, însă nu aveam timp de ea și eram deja ambalat 
pentru întâlnirea cu Horton. Poate mai târziu. 

Am revenit la automobil, dar acum Dox a trecut pe bancheta 
din spate, iar eu am suit la volan. Am dat ocol cvartalului, cotind 
la dreapta, și din nou la dreapta, pe lângă bungalow-uri pentru o 
familie, blocuri cu apartamente, complexuri comerciale cu un 
singur nivel ca Bodhi Tree Bookstore și Peace Gallery, apoi am 
repetat ocolul. Pâlcuri de pietoni se grăbeau pe trotuarele 
scăldate în soare, dar nu l-am zărit pe Horton. Și nici n-am văzut 
ceva anormal - Chevrolet-uri Suburban negre, cu geamuri 
fumurii; automobile sedan staționând lângă trotuar, ocupate de 
bărbaţi cu aspect dur; indivizi cu ochelari de soare și haine 
nepotrivite cu anotimpul, care se plasau în jurul localului și 
începeau să se apropie treptat. 

Telefonul mi-a băzâit - Horton. Am răspuns. 

— Da. 

— Am ajuns, dar nu te văd. 

— leşi din local, fă la stânga pe Melrose, apoi imediat la 
stânga pe Westmount. Vom fi acolo într-un minut. 

— Văd că ai rămas prudent. 

— Sunt sigur că nu-i necesar. 

El a chicotit. 

— Înţeleg pe deplin. Am închis și i-am întins telefonul lui Dox, 
în spate. Oprește-le pe amândouă și scoate-le bateriile. 

Horton știa numărul și cineva putea să încerce triangularea în 
timp ce mergeam. Probabil că nu era necesar, așa cum 
apreciase și Horton, alături de celelalte precauţii ale mele, însă 

dacă priveşti cu seriozitate folosirea unui element ce-ţi poate 
salva viaţa în unu la sută din ocaziile când ai realmente nevoie 
de el, atunci va trebui să-l folosești și în celelalte nouăzeci și 
nouă la sută din ocazii. 

Dox a izbucnit în râs. 

— Asta pentru că folosirea telefoanelor mobile în mașini este 
interzisă în California? 

— Nu, am răspuns privind în oglinda retrovizoare și încercând 
să-mi ascund  exasperarea; obiceiurile lui Dox asociate 
telefoanelor mobile fuseseră cât pe ce să ne omoare cândva în 
Bangkok. Este pentru că... 

El a hohotit din nou. 

— Știu, știu, nu vrem să fim triangulați de cineva. Te luam 
peste picior, partenere. Deși nu știu de ce mă mai sinchisesc, 
fiindcă e tare ușor. 

Am oftat. Probabil că n-aveam să mă obișnuiesc niciodată cu 
asta. Păstrez întotdeauna tăcerea în momentele dinaintea unei 
misiuni, însă Dox are nevoie să facă glume în momentele 
acelea, majoritatea pe seama mea. 

Am activat detectorul de microfoane și am dat din nou ocol 
cvartalului, la dreapta pe Westbourne, la dreapta pe Sherwood, 
la dreapta pe Westmount. L-am zărit pe Horton pe la jumătatea 
străzii, pe trotuar, în partea dreaptă, venind spre noi. Era 
îmbrăcat la fel ca la ultima noastră întâlnire: cămașă cu mâneci 
scurte, băgată în pantaloni, astfel că nu exista niciun loc în care 
să ascundă o armă, cu excepţia unui toc de gleznă. Sau poate, 
pentru moment, la spate, sub cureaua pantalonului, loc pe care 
nu-l puteam vedea din poziţia noastră actuală, însă Dox 
coborâse geamul de acum și ţinea pistolul imediat sub nivelul 
său, iar dacă mâinile lui Horton ajungeau cumva în afara ariei 
vizuale, trebuia ca el să poată scoate arma mai rapid decât 
putea Dox să tragă, ceea ce nu era decât alt mod de a spune că 
avea să moară pe loc. 

Am oprit lângă el și i-am indicat să suie lângă mine. A 
încuviinţat din cap, dar mai întâi și-a sumes politicos pantalonii 
pentru a-și arăta gleznele, după care s-a întors de jur-împrejur 
ca să putem vedea că nu avea nimic ascuns la spate. A suit și 
eu am întors rapid din trei mișcări, prima dintre manevrele pe 
care urma să le execut pentru a mă asigura că nu eram 
urmăriţi. Detectorul de microfoane era inert. 

— Vă mulţumesc că v-aţi făcut timp amândoi pentru mine, a 
rostit Horton. Și daţi-mi voie să vă spun că aţi făcut o treabă 
excelentă în Las Vegas. Nu vom ști niciodată câte vieți ați salvat 
și câte răni groaznice aţi prevenit, dar din ceea ce plănuia 
Shorrock, probabil că erau de ordinul miilor. 

— Nu-mi mulțumi mie, a răspuns Dox. Eu mă aflu aici doar ca 
să trag cu arma dacă ceva nu merge bine. 

Horton era îndeajuns de inteligent ca să nu confunde tonul 
amuzat al lui Dox cu lipsa de seriozitate. 

— Ei bine, a spus el, atunci să avem grijă ca totul să meargă 
bine. 

Am pornit spre sud pe La Cienega, ceea ce ne-a menţinut pe 
străzi secundare, pentru a cerne traficul. Consideram improbabil 
ca Horton să fi pus să fim urmariti; el ar fi știut că, fiind 
pasagerul nostru, ar fi avut practic o armă lipită de ceafa. Cu 
toate acestea, m-am oprit de câteva ori ca să mă asigur că 
nimeni nu era în urma noastră și am efectuat și câteva 
întoarceri strategice de o sută optzeci de grade. Desigur, ţinând 
seama de mijloacele de care dispunea Horton, nu puteam ignora 
filajul din satelit, pe lângă cel uzual din vehicule, însă aceea nu 
reprezenta o ameninţare imediată, iar Dox și cu mine ne 
puteam ocupa ulterior de această posibilitate. Știam că Horton 
văzuse și memorase numărul de înmatriculare al mașinii când 
ne apropiaserăm ca să-l preluăm, dar o închinaserăm sub o 
identitate care nu avea să ducă la mine. Atâta timp cât eram 
prudenţi, nu puteam păţi nimic. 

Când am fost satisfăcut că nimeni nu încerca să ne 
urmărească, am spus: 

— Dacă noi am salvat deja toate viețile acelea, de ce trebuie 
să-i mai elimini și pe ceilalți doi complotiști? 

Horton a aprobat din cap, ca și cum s-ar fi așteptat la 
întrebare. 

— Shorrock a fost vârful de lance, așa că era ţinta imediată 
cea mai importantă. Dar în timp ce lancea continuă să existe, 
vârful ei poate fi relativ ușor înlocuit. Mai există doi jucători- 
cheie, a căror pierdere va pune sfârșit definitiv speranţelor 
oricui de a utiliza atentate sub steag fals ca bază pentru 
preluarea puterii. 

— Cine sunt ei? 

— Te interesează? 

— Nu pot răspunde dacă nu știu cine sunt. 

Horton a tăcut câteva clipe, apoi a zis: 

— Ai auzit de Jack Finch? 

— Nu. 

— Are o viaţă destul de discretă pentru un om care ocupă o 
poziție importantă. 

— Și anume? 

— Este consilierul antitero al președintelui. 

Dox a izbucnit în râs. 

— Da' chiar că te pricepi s-alegi ţinte nașpa. Mă tem să te- 
ntreb cine ar putea fi al treilea. 

— Deocamdată, a zis Horton, haide să discutăm despre ei 
câte unul, pe rând. 

— Ce rol joacă Finch în complot? am întrebat. 

— El este ceea ce poate fi numit un „broker de informaţii”. 

— Mai concret, ce înseamnă asta? 

— Inseamnă că este întruparea modernă a ilustrului J. Edgar 
Hoover, care, așa cum poate știți, și-a menţinut poziţia de șef al 
FBl-ului aproape o jumătate de secol prin colaţionarea de dosare 
incriminatorii despre toţi jucătorii importanţi de la Washington, 
inclusiv despre toți președinții sub care a servit. 

Dox a chicotit iarăși. 

— Parcă ar fi bătrânul Murdoch și Fox News. 

— Într-un sens este, a încuviințat Horton. Dar Finch este mai 
focusat. Și mult mai extins. 

— Și ce legătură au toate astea cu lovitura de stat? am 
întrebat. 

— Primul pas este provocarea, care a fost departamentul lui 
Shorrock. După provocare însă complotiștii trebuie să se asigure 
că anumiţi jucători-cheie din guvern - președintele, persoane 
sus-puse din armată, din instituţiile de aplicare a legii și din 
aparatul judiciar, dacă apare vreo problemă - sustin asumarea 
de către președinte a puterilor excepţionale ca reacţie la criză. 
Puteţi înţelege de ce este ceva esenţial. America este o ţară 
foarte mare și fracționată. Există inși care doresc o conducere 
mai eficientă, cum se exprimă ei, totuși nu sunt destui pentru a 
garanta succesul în fața opoziţiei. 

— Finch îl are pe președinte la mână? a întrebat Dox. 

Horton a râs ușor. 


VP - 100 


— El îi are pe toţi la mână. V-am spus, e ca Hoover. Însă 
Hoover n-avea decât interceptări telefonice și fotografii de filaj. 
Finch a interceptat e-mailuri, istoric de navigare pe internet, 
cópii de videocasete de securitate, înregistrări de conturi 
bancare offshore sparte - tot ce vă puteţi imagina într-o epocă 
digitală  interconectată. Vorbim despre dosare care 
documentează corupţia financiară și depravarea sexuală în 
detalii care l-ar face pe Hoover să plângă de invidie. 

— Nu sunt convins, am rostit eu. Nu-mi pasă câţi oameni 
controlează Finch. Președintele nu poate suspenda pur și simplu 
Constituţia după cum are chef. 

— Ah, a zis Horton, dar el n-o va numi „suspendare”. Va cere 
doar anumite puteri excepţionale de urgenţă pentru a traversa 
criza și va solicita Congresului puterile acelea numai pentru 
nouăzeci de zile, urmând ca ele să expire dacă Congresul nu 
este de acord să le reînnoiască. Oameni foarte serioși și foarte 
echilibraţi vor vorbi despre natura fără precedent a amenințării, 
vor afirma despre Constituţie că nu este un pact suicidal și alte 
chestii similare, și vor arăta cât de independenţi și cât de 
raționali sunt, spunându-i președintelui că poate avea doar 
treizeci de zile, reînnoibile, dar în niciun caz nouăzeci. 

— Bine, am spus. Să zicem că ai avea dreptate. Să zicem că s- 
ar putea face. Rămâne totuși întrebarea - care-i scopul? 

— Ce vrei să spui? 

— Care-i scopul întregii acţiuni? Oamenii ăștia... ei nu au deja 
destule? Putere, bani... ei conduc deja ţara. De ce să răstoarne 
căruţa cu mere, dacă toate merele sunt la ei? 

— Celor aflaţi în culise nu le pasă de mere. Ei fac asta pentru 
că, în felul lor eronat, le pasă de ţara lor. 

— Adică o vor distruge ca s-o salveze? 

_ — Ei nu se gândesc că ceea ce pun la cale ar fi o distrugere. 
In minţile lor, democraţia Americii suferă de o boală fatală. 
Blocajul legislativ, capturarea guvernului de către interese 
speciale, mașina de război care a devenit un parazit scăpat de 
sub control al economiei. 

— Și greșesc? 

— Nu greșesc, dar mijloacele lor de redresare sunt greșite. 
Planul lor este de a lua frâiele puterii, de a aranja lucrurile și 
apoi de a restitui puterea poporului. 

Dox a izbucnit în râs. 

— Da, asta funcţionează mereu ca lumea. 

— Ei nu cred că șansele sunt bune, ci doar că sunt mai bune 
decât șansele direcţiei actuale, pe care le apreciază ca fiind 
nule. Ca o procedură de urgenţă pentru un pacient care, dacă 
nu sunt aplicate măsuri eroice, va muri oricum. 

— Mi se pare de-a dreptul o nebunie, am zis. 

— Da, este o nebunie. Și nu în mică măsură din cauză că ei nu 
țin seama de costul reprezentat de miile de oameni care vor 
trebui să fie terorizaţi, arşi, schilodiţi, ologiţi, traumatizați și uciși 
ca să se realizeze baza pentru planul lor. De aceea, trebuie ca 
noi să-l stopăm. 

M-am gândit că ar trebui să plec pur și simplu. Noi ne 
ocupaserăm de Shorrock. Asta era suficient. 

Apoi însă m-am gândit la altceva. La ceva ce ar fi trebuit să 
observ mai devreme. 

— De unde știi tu așa multe despre astea? am întrebat. 

După câteva secunde de tăcere, Horton a răspuns: 

— Știu pentru că fac parte din ele. 

L-am privit scurt, apoi am revenit cu ochii la drum. 

— Cum ai ajuns acolo? 

— Nu contează „cum”. Am fost adus, am participat la joc și 
acum vreau să opresc totul. 

— Fără să lași adresa expeditorului. 

— Până când al treilea - și ultimul - jucător esenţial va deceda 
din „cauze naturale”, ei s-ar putea să-și dea seama de 
implicarea mea, caz în care sunt pregătit să înfrunt muzica, 
despre care mă aştept să fie un marș funerar. Însă, da, între 
timp am o șansă de a distruge chestia asta - cu rădăcini și 
ramuri, cu tot. Pentru asta, am nevoie de un detașament din 
exterior care să nu poată fi urmărit, de viteză și de absenţa 
oricăror semne de acte criminale. 

Am mers câteva secunde în tăcere. Horton s-a întors spre 
Dox. 

— Poţi să iei pistolul ăla din spatele meu măcar atâta timp cât 
să-mi spui ce crezi tu despre toate astea? 

Am privit în oglinda retrovizoare și l-am văzut pe Dox rânjind. 

— Abia aştept s-aud despre bănuţi, a zis el. 

Capitolul 13 


Treven ascultă informarea lui Rain pe fundalul zgomotelor 
vagonului de metrou din Los Angeles, atât impresionat, cât și 
îngrijorat. Impresionat că Rain detectase o slăbiciune în sistemul 
defensiv al lui Shorrock, că improvizase imediat o modalitate 
pentru a o exploata și-l lichidase pe Shorrock cu cianură, așa 
cum fusese plănuit. Îngrijorat că între timp Rain și Dox se 
întâlniseră cu Hort și că acum păreau să controleze fluxul de 
informaţii în ambele direcţii. Nu era obișnuit să aibă un 
intermediar între el și Hort și, chiar ignorând ceea ce recunoștea 
ca fiind o reacţie nedemnă, capricioasă faţă de plasarea lui la 
periferie, înţelegea că necesitatea de a se baza pe Rain și Dox 
ca mijlocitori îl plasa în dezavantaj operaţional. 

Spre sfârșitul dimineţii, metroul era aproape gol, cu doar 
câţiva pasageri, cu chipuri plictisite, risipiţi pe scaune. Ei patru 
stăteau faţă în faţă în mijlocul vagonului, care se legăna ușor în 
timp ce gonea; glasul lui Rain abia se auzea, deși feţele lor erau 
despărțite de numai câţiva centimetri. Rain îi sunase și le 
dăduse instrucţiuni pentru întâlnire, iar Treven bănuise că 
alesese metroul pentru a zădărnici orice filaj prin satelit pe care 
Hort l-ar fi putut utiliza pentru a-i lua urma. Desigur, în staţii 
existau videocamere, dar chiar dacă Hort ar fi avut acces la o 
transmisiune locală în direct, ar fi trebuit să știe unde să se uite 
și, oricum, ar fi avut de străbătut multe straturi de birocraţie 
locală. Până îi detecta cineva, ei ar fi dispărut de mult din 
punctul respectiv. 

— Voi credeţi că este adevărată chestia asta cu Finch? întrebă 
Larison. 

Rain răspunse după câteva secunde. 

— Eu n-am știut nici dacă povestea cu Shorrock era 
adevărată. Însă banii au fost viraţi în cont. 

— Pentru Finch ni se oferă trei sutare de căciulă, spuse Dox. 
Și-a mai zis că vor fi cinci sutare pentru al treilea, indiferent cine 
ar fi el. Asta-nseamnă peste un milion de căciulă când se va 
termina totul. Nu știu ce credeți voi, dar în locul de unde vin eu 
ăștia sunt o grămadă de verzișori. 

— De unde credeţi că are Hort atâţia bani s-arunce în jur? zise 
Larison, și Treven se întrebă unde voia să ajungă, cât de mult 
urma să le spună. 

— Nu știu, răspunse Rain. Tu știi? 

Larison privi nepăsător prin vagonul care se clătina, apoi 
spuse: 

— Și dacă v-aș spune că în loc să ne expunem pentru un 
milion, ne-am putea proteja și pleca cu douăzeci și cinci de 
milioane? 

— Douăzeci și cinci de milioane... de dolari? întrebă Dox. 

Larison încuviinţă din cap. 

— De căciulă. 

Dox izbucni în râs. 

— Faci mişto de noi. Cum să ne protejăm - omorându-l pe 
președinte? 

Larison clătină din cap. 

— Omorându-l pe Hort. 

Dox râse iarăși, însă Treven își dădu seama din expresia 
lunetistului că suma îi captivase atenţia. 

— El cu ce te are la mână? întrebă Rain. 

Larison zâmbi rece. 

— Nu asta contează. Contează faptul că Hort are o sută de 
milioane în diamante brute. Mă rog, doar nouăzeci și nouă de 
milioane după ce ne plătește pe noi. Portabile, convertibile și 
nedetectabile. 

Rain nu spuse nimic. Treven se întrebă dacă el credea asta. 

— Partea bună este incontestabilă, zise Larison. Dar vreţi să 
știți ceva? Diamantele sunt de fapt doar un bonus. Ele nici 
măcar nu contează. 

— Ştii, spuse Dox, dintotdeauna mi-am dorit să fiu implicat 
într-o conversaţie în care cineva să zică „suta aia de milioane de 
dolari nici macar nu contează”. Cu banii ăștia și gemenele din 
jacuzzi de la Sukothai din Bangkok, mă pot retrage multumit. 

Larison își fulgeră din nou surâsul rece. 

— Vreau să spun că dacă ne focusăm asupra banilor, ar părea 
că am avea de ales. Nu-i așa. 

— Ce vrei să zici? spuse Rain. 

— Vreau să zic că voi nu-l înţelegeți pe Hort. De aceea, dați- 
mi voie să vă explic câteva chestii despre el. Unu, el se 
protejează întotdeauna de recul. De aceea, doi, când va termina 

să ne utilizeze pentru chestia reală în care sunt implicaţi 
Shorrock și ceilalţi, va acţiona pentru a ne reduce la tăcere. Și 
de aceea, trei, unul dintre joburile astea, poate următorul, poate 
al treilea, nu va fi altceva decât o capcană cu care să ne 
localizeze precis în timp și în spaţiu. 

— Dar tocmai ne-a plătit un milion de dolari, se încruntă Dox. 

Larison aprobă din cap. 

— Ca să-și dovedească bunele intenţii. Și ca să ne facă să 
credem că restul promisiunii lui este real. Înţelegeţi de ce o 
structurează așa? Pentru ca lăcomia să ne întunece judecata. _ 

Dox se uită la Rain. Treven citi privirea aceea ca spunând: /n 
privința asta, te las pe tine să decizi, partenere. 

Rain nu spuse nimic. Expresia și tonul lui păreau să nu varieze 
niciodată. De aceea, era greu de descifrat. Asta era îndeajuns 
de rău, dar după ce văzuse ce le făcuse contractorilor și știind 
că-l eliminase eficient și pe Shorrock, Treven începea să 
găsească de-a dreptul iritant comportamentul lui moderat și 
egal. 

— Înțelegeţi acum? întrebă Larison. După ceea ce am făcut 
noi în Las Vegas, Hort reprezintă o ameninţare pentru noi toți 
atâta timp cât este viu. 

— Ştiai asta când te-ai băgat, spuse Rain. 

— Am vrut ca toţi să fim în aceeași barcă, să ne confruntăm 
cu același set de opţiuni, dacă la asta te referi. Dar nu v-am tras 
pe sfoară. Nu v-am indus în eroare. Voi aţi luat singuri decizia, 
pentru propriile voastre motive. Oricum, chiar dacă aș fi spus ce 
credeam, nu m-aţi fi ascultat. Nu sunt sigur că mă ascultați nici 
acum. 

Nimeni nu spuse nimic. 

— Bine, urmă Larison. Daţi-i drumul și lăsaţi-l să vă tragă 
sforile. Fugiţi după făgăduielile lui, dacă vreţi. In cele din urmă, 
veţi muri încercând. Sau puteţi să recunoașteți ce se întâmplă 
aici, să preveniţi ameninţarea și să plecaţi curaţi și cu douăzeci 
și cinci de milioane de dolari în cont. 

Treven avea senzaţia neplăcută că fusese transformat într-un 
simplu spectator la tot ce se întâmpla. Să-l ucidă pe Finch? Să 
se întoarcă împotriva lui Hort? Pe el nu-l întreba nimeni ce 
părere avea. Adevărul era că nu avea nicio certitudine în 
privinţa respectivă. 

Nu putea contrazice analiza lui Larison despre situația 
actuală; la urma urmelor, el știa în mod direct cât de 
manipulator și nemilos putea fi Hort. De asemenea, observaţiile 
sale despre videocasetele de securitate ce-l plasau pe Treven pe 
scena unei crime erau convingătoare. Dacă Larison avea 
dreptate, alegerea era destul de directă: ucizi sau ești ucis. 

Insă ideea lichidării lui Hort îl tulbura, aproape că-l ameţea. Ar 
fi putut el s-o facă într-adevăr? Ar fi putut el să-i facă asta 
propriului comandant? Încercă să vadă totul ca pe o „fragging”, 
așa cum numeau soldaţii din Vietnam uciderea ocazională a 
unui ofițer incompetent cu o grenadă de fragmentare. Totuși, 
când se imagina trăgând un glonţ în fruntea lui Hort, gaura 
perfect rotundă, dilatarea de moment a ochilor cauzată de 
fenomenul de cavitaţie intercraniană, pierderea instantanee a 
expresiei feţei și înmuierea trupului... ceva dinăuntrul lui se 
revolta. 

Ce avea să facă el după aceea? Hort urma să fie înlocuit, 
bineînţeles, dar era greu de imaginat că totul avea să revină la 
starea anterioară. Treven se temea că ar fi comis un soi de 
patricid, că va fi chinuit de conștiință, că toţi camarazii lui, 
soldaţi de elită, vor simţi că el comisese un păcat primar, ba 
poate chiar vor bănui exact ce fusese. Avea să poarte semnul lui 
Cain, mereu suspectat, mereu un outsider. 

Nu. El nu era ca Larison și Rain, și nici nu dorea să fie. 
Omorâse destui oameni, pe majoritatea din imediată apropiere, 
dar cu excepţia cazurilor când fusese în autoapărare, o făcuse 
pentru că așa i se ordonase. El făcea parte din ceva, și atunci de 
ce să strice totul? Și, oricum, cine era Larison? Un agent abil, 
fără doar și poate, dar în același timp un ins incontrolabil, gata 
să acționeze pe cont propriu. lar Rain începea tot mai mult să i 
se pară un sociopat la limită. Dox era un bufon, prea prost 
pentru a fi capabil de subtilităţi. Ei făceau ceea ce făceau pentru 
bani, ceea ce însemna că puteau fi cumpăraţi oricând. Oare el 
chiar se gândise la posibilitatea de a se întoarce împotriva lui 
Hort, de a se întoarce împotriva unităţii, de a-și alătura soarta 
pentru totdeauna acestui grup de prăjiți? 

Apoi, brusc, întrezări o cale de ieșire. Un mod prin care să se 
protejeze, să rămână la interior și să se distanțeze de Rain, 
Larison și Dox. Toate simultan. 

— Poate că ai dreptate, spuse Rain, acoperind zgomotele 
vagonului, totuși eu vreau să-l termin pe Finch. Asta am fost 
angajat să fac și n-am obiceiul să refuz un client pentru un 
onorariu mai bun, chiar dacă este mult mai bun. Dacă tu și 
Treven vreţi să vă băgaţi, vom împărţi banii câte trei sutare de 
om. În caz contrar, eu și Dox ne putem descurca și singuri, și ne 
despărțim fără resentimente. 

— Faci o greșeală, îl avertiză Larison. 

— Vrei să te bagi în jobul Finch? îl întrebă Rain. 

Larison își feri ochii o clipă, ca și cum ar fi căzut pe gânduri. 
Apoi rosti: 

— Ce ai face dacă ai afla că Hort ne minte despre Shorrock și 
Finch? Că ne minte despre toate? 

Rain nu zise nimic. 

— Da, urmă Larison, m-am gândit eu. Bine, mă bag în jobul 
Finch. Pentru că în curând te vei întoarce împotriva lui Hort. 

e 

Mai târziu, după ce se despărțiseră, Treven parcurse o rută 
lungă de detectare a filajului. Când se asigură că nimeni nu era 
pe urmele lui, folosi un telefon public dintr-o benzinărie și-l sună 
pe Hort. Acesta răspunse tipic și sec. 

— Da? 

— Eu sunt, spuse Treven. 

O pauză scurtă, apoi: 

— Mă bucur să te aud, fiule. Ați făcut o treabă bună în Las 
Vegas. 

— Rolul meu n-a fost chiar așa de important. 

— L-ai fi putut face cu mai puţini jucători? 

— Nu, probabil că nu. 

— Atunci nu putea fi făcut nici fără tine. Acela a fost 
principalul motiv pentru care am vrut să faci parte din echipă. 

Treven nu răspunse. Simţea că ajunsese la o răspântie a 
drumului. Indiferent în ce direcţie ar fi apucat, nu se mai putea 
întoarce. Niciodată. 

— La ce te gândești, fiule? continuă Hort. 

Treven inspiră adânc. 

— Trebuie să știi ceva, zise el. 

PARTEA a l-a 


Fiind confruntati pe de o parte cu 
probleme naționale dificile, iar pe de altă 
parte cu militari energici și capabili, 
poate fi extrem de seducător să începem 
să vedem militarii ca pe o solutie 
eficientă din punctul de vedere al 
costurilor. 


The Origins of the American Military 
Coup of 2012, 
CHARLES J. DUNLAP 


Încep să cred că singurul fel prin care 
guvernul national poate realiza ceva 
valoros este de a inventa o amenintare 
de securitate pentru ca după aceea să 
predea totul militarilor. 


JAMES FALLOWS 


Mediul cel mai îmbietor pentru loviturile 
de stat este cel în care apatia politică 
prevalează ca stil dominant. 


ANDREW JANOS 
Capitolul 14 


Viena părea un loc cu totul improbabil pentru uciderea 
consilierului prezidențial antitero. 

Când Horton ne informase pe mine și pe Dox în Los Angeles, 
mă gândisem inițial la Washington, unde lucra Finch, sau poate 

la vreo staţiune litorală unde se bucura de o vacanță de vară 
alături de familia lui. S-a dovedit însă că Finch nu se afla în 
Washington la momentul acela și nici nu avea familie. Avea o 
singură rudă apropiată - o soră, care preda la Universität fur 
angewandte Kunst Wien, „Universitatea de Arte Aplicate din 
Viena”, și pe care Finch obișnuia s-o viziteze de câte ori se afla 
în Europa cu chestiuni oficiale. Acum el se găsea la Londra, 
însărcinat, fără doar și poate, cu liniștirea britanicilor în privinţa 
faptului că Relaţia Specială va continua să fie specială, alături 
de celelalte activităţi importante care sunt de așteptat din 
partea consilierilor prezidenţiali antitero. Dificultatea unei 
abordări în Londra era aceea că persoanele cu care se întâlnea 
acolo aveau propriile lor echipe de securitate, ceea ce însemna 
că apropierea de el ar fi implicat penetrarea unor reale 
diagrame logice de protecţii suprapuse. Pe de altă parte, Viena 
nu era o escală anunţată pe itinerarul oficial al lui Finch. Cu 
excepţia cazului în care profesorii de artă din fosta capitală a 
Imperiului Habsburgic aveau propriii lor bodyguarzi, nu trebuia 
să ne facem griji decât în privinţa securităţii lui Finch și, cu puţin 
noroc, chiar și aceea avea să fie superficială, poate chiar 
inexistentă. 

După ce am trecut de cordonul de securitate de pe aeroportul 
LAX, l-am sunat pe Kanezaki. Colegii mei de zbor și cu mine 
trecuserăm prin noile aparate de securitate cu braţele ridicate 
deasupra capetelor, ca niște criminali. Câţiva preferaseră să fie 
percheziţionaţi prin pipăire, ca prizonierii. Nimeni nu părea 
deranjat de noua normalitate. 

Kanezaki nu aflase nimic despre Horton, totuși a menţionat că 
un anume Tim Shorrock, directorul Centrului Naţional Antitero, 
murise în Las Vegas, după cum se părea, în urma unui infarct. 

— Presupun că nu știi nimic despre asta, nu-i așa? a întrebat 
el. 

— De ce aș ști așa ceva? 

— Mi se pare pur și simplu că sunt cam multe coincidenţe. În 
mod evident, Horton este un membru de vază al comunității 
antitero... 

— Mă bucur că acum aveţi și voi o comunitate, cu membri. 
Sună cumva foarte prietenos. 

— ... iar un infarct suferit de Shorrock la foarte scurt timp 
după ce te-a contactat Horton mă pune pe gânduri. Mai ales 
fiindcă se pare că Shorrock era un fanatic al fitnessului. 

— Ai auzit vreodată de seismul care a cauzat dărâmarea unei 
biserici peste enoriași? am replicat eu. Să știi că se-ntâmplă. La 
fel și cu fanaticii fitness care au vreo valvă defectă sau ce-o fi 
fost. Mă gândesc că ăsta-i felul în care Dumnezeu își satisface 
simțul ironiei. Sau poate al umorului. 

— Poate că da. Te-ai întâlnit cu Horton? 

— Poate că da. 

— Era vorba să mă ţii la curent, mai știi? 

l-aș fi putut reaminti că ţinerea lui la curent avea loc în 
schimbul unor informaţii despre planurile lui Horton, care nu mai 
sosiseră niciodată. Dar dacă i-aș fi spus asta, el mi-ar fi răspuns 
că încercase s-o facă, însă nu găsise nimic și, oricum, îmi 
furnizase informaţii despre Larison și Treven. În cazul cel mai 
fericit, ar fi fost o pierdere de timp; cel mai probabil, ar fi erodat 
o parte din încrederea și bunăvoința pentru a cărei clădire 
Kanezaki și cu mine ne dedicaserăm destui ani. 

Cu toate acestea, șovăiam să-i spun, chiar și în linii foarte 
mari, ce intenționa Horton. Informaţiile strict necesare și alte 
aspecte ale securităţii operative sunt un reflex pe care mi l-am 
șlefuit de-a lungul timpului. Însă dacă Larison avea dreptate, era 
în interesul meu să aflu tot ce puteam despre Horton, care 
putea fi adversar în aceeași măsură în care-mi era client. Ar fi 
fost o mișcare inteligentă din partea mea să ofer unele 
informaţii în schimbul de date ce mi-ar fi putut asigura o 
imagine mai clară a deplasării pieselor pe tablă, ca și a 
jucătorilor din spatele lor. 

— O să sune cam nebunește, am rostit. 

Kanezaki a chicotit. 

— Activitatea noastră în sine este nebunească. Propriul meu 
șef de stație a încercat să mă radă, ai uitat? 

Pe timpul când fusese stagiar CIA în Tokio, Kanezaki intrase 
într-un conflict periculos cu James Biddle, șeful staţiei lui, care 
încercase să mă angajeze pentru a-l asasina. N-o făcusem, ci-l 
avertizasem pe Kanezaki, iar avertismentul acela dăduse 
naștere unei relații care de atunci îmi devenise foarte utilă. 

— În regulă. Horton afirmă că în America se pune la cale o 
lovitură de stat. 

După ce i-am prezentat cadrul foarte general al situaţiei, am 
întrebat: 

— Crezi că așa ceva este posibil? 

A urmat o pauză lungă. După aceea, Kanezaki a zis: 

— Cred că publicul este... pregătit pentru asta, da. Chiar și 
înainte de 11 septembrie, dar mai ales după aceea. Este un 
efect de clichet” și nimic, nici chiar uciderea lui bin Laden, nu 
pare să-l schimbe. E clar că unii oameni își pot da seama că ar 
putea profita, din considerente de lăcomie, de justificare 
patriotică sau de orice altceva. Horton ce vrea de la tine? 

— Cred că-ţi poţi imagina. 

— Complotiștii? 

Nu am răspuns. 

— Shorrock? 

Nu am răspuns nici acum. 

— Poate fi adevărat, a reluat Kanezaki după o clipă. Caz în 
care tu faci ceva destul de... eroic. Pe de altă parte, dacă cei 
aflaţi în spatele procesului află de implicarea ta, vei avea de 
înfruntat adversari cum n-ai mai avut până acum. 

— M-am gândit la asta, am spus, amintindu-mi, din nou, de 
avertismentele lui Larison în privinţa lui Horton. 

— Ai încredere în Horton? 

— Nu, am răspuns. 

— Atunci de ce o faci? Pentru bani? 

Fusese o vreme când întrebările lui Kanezaki fuseseră 
evidente și neiscusite. El parcursese un drum lung de atunci. 

— Nu-i vorba exclusiv de bani. Nu i-aș spune nici „eroism”, 
cum ai zis tu, dar... poate că n-ar fi rău dacă aș schimba placa și 
aș face niște lucruri bune. 

— Dacă ele sunt cu adevărat bune. De fapt, n-ai nicio altă 
confirmare, cu excepţia cuvintelor lui Horton. 

— De aceea te-am sunat. Speram la niște dovezi care să 
aducă o confirmare, într-o direcţie sau alta. 

— Îmi pare rău că n-am găsit nimic. Cel puţin, deocamdată. 

— Vreau să te întreb ceva. Horton... nu are vulnerabilități? 


5 Conceptul „efect de clichet” (ratchet effect) desemnează procesul prin care, în urma 
unei crize profunde (reale sau imaginate), statul capătă puteri tot mai mari la care, 
odată trecută criza, nu renunță. (n. tr.). 

— Prietene, asta-i o linie dincolo de care nu pot trece. În 
niciun caz n-o să te ajut să lichidezi un colonel din armata 
americană. 

— Nici nu-ţi cer așa ceva. Dar... dacă situaţia asta se 
dovedește complet opusă față de cum a fost prezentată, este 
posibil ca eroismul să ceară alt curs de acțiune. Nu-ţi cer decât 
să ţii minte asta. 

— Cei doi operatori despre care mi-ai solicitat informaţii - 
Larison și Treven - sunt implicaţi? 

Îi spusesem însă destule. l-am zis că rămânem în contact; la 
urma urmelor, el dorea să știe dacă Horton avea dreptate și ce 
se întreprindea în privinţa aceea, iar eu doream un sistem de 
avertizare timpurie în eventualitatea în care eram indus în 
eroare. Kanezaki mi-a spus că va încerca să afle mai multe, și 
am pornit spre Viena. 

Informațiile lui Horton fuseseră incomplete. El știa cu ce avion 
urma să sosească Finch în Londra de la Washington, ca și pe cel 
cu care urma să se întoarcă, și îi cunoștea programul întâlnirilor 
în capitala Marii Britanii. Acestea se terminau cu două zile 
înainte de data întoarcerii și Horton susţinea că era nouăzeci la 
sută sigur că Finch va petrece acele două zile în Viena, unde 
avea să ajungă cu avionul pe cheltuiala sa, înainte de a reveni la 
Washington cu biletul plătit de guvern. Nu știa însă cu ce cursă 
va sosi Finch în Viena sau unde avea să se cazeze. Am fi putut 
telefona la diverse companii aeriene și hoteluri vieneze pentru a 
„confirma” rezervarea domnului Jack Finch, dar, procedând 
astfel, s-ar fi creat prea multe posibilităţi ca vreun angajat al 
unei companii sau al unui hotel la care sunaserăm să afle de la 
știrile serii despre decesul aceluiași Jack Finch, să i se pară o 
coincidență prea stranie ţinând seama de circumstanţe și să 
contacteze autorităţile, care după aceea ar fi verificat dacă alte 
companii aeriene sau hoteluri primiseră apeluri similare. Dacă 
Finch și-ar fi desfășurat activitatea ca un civil obișnuit, Horton i- 
ar fi putut afla destul de ușor detaliile călătoriei la Viena. Faptul 
că nu izbutise asta indica un nivel de securitate din partea lui 
Finch și sugera de asemenea că Horton avea limite în 
capacitatea de cercetare, pentru ca nu cumva interesul lui să-l 
alerteze pe Finch. Indiferent cum ar fi stat lucrurile, partea bună 
era că ţinta atenţiei noastre trebuia să fie sora lui Finch. Dacă 

puteam determina coordonatele ei, atunci puteam determina și 
coordonatele lui Finch. lar după aceea trebuia să improvizăm. 

Pe de altă parte, Emma Capps, văduvă, dar care-și păstrase 
numele dobândit prin căsătorie, era destul de ușor de filat. În 
primul rând, graţie documentelor fiscale standard, aveam atât 
adresa ei rezidențială, cât și pe cea de la muncă. Aveam de 
asemenea suficiente fotografii, preluate de pe site-ul 
universităţii, de pe pagina ei de Facebook și de pe site-ul 
personal, unde avea un blog despre trenduri în lumea artei și-și 
promova propriile picturi - tablouri în ulei impresionante, care 
erau simultan într-un stil realist, dar și scăldate într-o 
luminescenţă fluidă, nepământeană. Pe de altă parte, niciunul 
dintre noi nu era familiarizat cu Viena, nu știam absolut nimic 
despre obiceiurile zilnice ale lui Capps și dispuneam de numai 
patru zile înainte de anticipata sosire a lui Finch în oraș. 

Cu toate acestea, o echipă din patru oameni experimentați, 
care operează ţinând seama de regulile disimulării urbane, 
poate de obicei să stabilească detaliile rutinei unui civil în 
câteva zile, ceea ce s-a și întâmplat de altfel cu Capps. Locuia 
într-un apartament la nivelul patru în decăzutul district 15, lângă 
Westbahnhof, gara principală; dimineaţa făcea yoga la Bikram 
Yoga College, aflat la câteva cvartale depărtare; dejuna în Cafe 
Westend, tot în cartierul ei; iar după-amiaza se ducea la 
universitate, unde, ținând seama de numărul foarte mic de 
studenţi, deoarece era vacanța de vară, am presupus că se 
ocupa mai mult cu pictatul, decât cu predatul. Era o femeie 
atrăgătoare, de vreo cincizeci de ani, cu păr castaniu, ondulat, 
ținută dreaptă și pas energic - ușor de urmărit în ambele sensuri 
ale cuvântului. Părea să locuiască singură și m-am întrebat ce i 
se întâmplase soţului decedat, câţi ani avusese ea când îl 
pierduse și dacă anterior avuseseră copii. În caz afirmativ, 
probabil că acum erau mari și trăiau pe cont propriu. Horton nu 
inclusese asemenea detalii în dosarul ei, fie pentru că nu le 
avea, fie pentru că, mai probabil, înţelegea că doar un sociopat 
vrea să devină excesiv de familiarizat cu viaţa cuiva vizat, fie și 
numai periferic, într-o operaţiune. Într-adevăr, pe când o 
priveam pe Capps și-i învăţțam obiceiurile, am simţit speranţa 
incipientă că undeva existau copii, sau un iubit, sau altcineva în 
viața ei, pe lângă fratele pe care urma să-l îndepărtăm. 

În a patra zi de filaj, ziua în care ne așteptam să sosească 
Finch, ea a rămas la universitate mai mult ca de obicei. Noi 
patru o urmăriserăm de dimineaţă, din cartierul ei, și acum 
descriam pe rând ture în jurul universităţii, iar la început am fost 
neliniștit când ea n-a ieșit în jurul orei 17, așa cum făcuse până 
atunci. Anticipasem că-l va aștepta pe Finch la aeroport, sau 
măcar la gara Westbahnhof. Era oare posibil ca el să ajungă cu 
o cursă de seară? Oare își anulase deplasarea, sau Horton se 
înșelase, de fapt, și nici nu venea în Viena? Apoi am înțeles însă 
că exista și altă posibilitate. Finch, care-și vizitase sora aici de 
mulţi ani, cunoștea pur și simplu orașul și n-avea nevoie de 
însoțitor. Așa că poate abaterea de la rutină era un semn bun. 

Într-adevăr, așa a fost. Capps a plecat de la universitate în 
jurul orei 18. Pe stradă erau o mulţime de pietoni, care se 
bucurau de zilele lungi de vară, și de asemenea bicicliști, 
motociclişti și automobile, așa că era ușor s-o urmărim pe 
femeie fără să fim observați. Am rămas în spatele ei la o 
distanță discretă și am văzut-o intrând în Cafe Pruckel, o 
cafenea vieneză clasică, situată în una dintre minunatele clădiri 
din secolul al XIX-lea ce caracterizau zona, unde, prin accidentul 
norocos care surâde ocazional unei operaţiuni, Dox se dusese la 
toaletă, în timp ce Treven, Larison și eu supravegheam strada. 
L-am sunat pe telefonul mobil. 

— Fata noastră vine să te viziteze, i-am spus când a răspuns. 
Ai... 

— Am văzut-o deja, amigo. Sunt la o masă de pe trotuar și 
savurez un espresso delicios și un ștrudel de mere mit Schlag. 

— „Mit Schlag”? 

— Adică cu frişcă. 

— Ştiu ce Înseamnă. 

— Aha. Păi, în Roma, poartă-te ca... știi și tu - mie-mi place să 
mă contopesc cu cei din jur. 

Pentru o clipă, am încercat să mi-l imaginez pe uriașul Dox, cu 
țţăcălie, în mijlocul studenților și artiștilor rafinaţi din zonă. Ceea 
ce vedeam nu se prea putea eticheta drept „contopire”. 

— Asta-i... admirabil, am spus. 

— Danke, amice, apreciez. la zi, care-i planul? 

— Deocamdată stai acolo. Unul dintre noi va ocupa o masă de 
cealaltă parte a clădirii sau înăuntru, ca să putem vedea ambele 
intrări. Este posibil ca ea să-și întâlnească prietenul aici. 

Referirile indirecte erau probabil inutile - telefoanele cu care 
ne dotase Horton erau încriptate, iar de la distanţele acestea 
eram conectaţi prin funcţia lor radio, nu prin intermediul releelor 
de telefonie mobilă. Nu avea totuși rost să ne asumăm riscuri. 

— Am înţeles. Auzi, veniţi cât puteţi mai repede, ca să mă pot 
ridica și goli balaurul. Am deja trei espresso în mine și cred că 
cel puţin două încearcă să iasă. 

— Mai ţine-te cinci minute. Te sun imediat cum avem pe 
cineva înăuntru. 

— Nu poate sosi în patru? îţi jur, în momentul ăsta sunt 
angajat într-o încleștare pe viaţă și pe moarte cu vezica și... 

— Bine, o să-ncerc, am spus exasperat și am închis. 

l-am sunat după aceea pe Larison și Treven. Larison a pornit 
spre cafenea; Treven, care se afla pe un scuter închiriat, a 
rămas afară. 

După ce Larison a confirmat că intrase și o vedea pe Capps, i- 
am spus lui Dox să se retragă. Dacă într-adevăr ea se întâlnea 
cu Finch aici, nu doream să-i ofer posibilitatea de a zări mai 
mulți dintre noi decât era strict necesar. 

Am așteptat pe o bancă la umbra unor copaci din apropiatul 
Stadtpark, ca un turist japonez cu aspect inofensiv, care se 
bucura de imagini, de sunete și de arome, savurând sentimentul 
de solitudine și libertate care rezultă doar din călătoriile de unul 
singur prin locuri necunoscute, unde toate obiectele banale și 
cotidiene par în mod subtil minunate, diferite și noi, unde nu 
există nimeni căruia să-i faci plăcere, pe care să-l dezamăgești 
sau căruia să i te explici, unde călătorul se trezește suspendat 
între amintirea plăcută a confortului la care a renunţat și 
atracția unui viitor imaginar pe care îl percepe, dar despre care 
știe că nu-l va putea dobândi niciodată cu adevărat. 

Am petrecut aproape o oră în felul acela, arșița zilei s-a 
diminuat treptat, umbrele arborilor s-au lungit, pensionari, 
îndrăgostiţi și câini cu stăpânii lor au trecut pe lângă mine, unii 
așezându-se pe bănci din apropiere. Poate că informaţiile lui 
Horton fuseseră imperfecte. Poate că Finch nu avea să vină. 
Poate că eu aveam să câștig credit în viața următoare, sau în 
viaţa de apoi, pentru că încercasem, făcând un efort plin de 
bună credinţă care într-un final nu produsese însă rezultate. 

Telefonul mi-a băzâit. Numărul lui Larison. Am răspuns. 

— Da? 

— Suntem aici, a șoptit el cu glasul său adânc și răgușit. 

Puteam auzi zgomotele din cafenea, în jurul lui: muzică, 
conversații, râsete. 

— In regulă. Calitatea sunetului e bună? 

Telefoanele noastre erau echipate cu cele mai recente 
dispozitive de ascultare: amplificatoare electronice integrate. 
Tehnologie de vârf, așa cum promisese Horton. Nu la fel de 
puternice ca microfoanele parabolice, dar mult mai mici și mai 
discrete. In funcţie de acustica generală, utilizatorul putea trage 
cu urechea la o conversaţie purtată cu glas scăzut la zece metri 
depărtare, folosind căști intraauriculare banale, cu fir, adică 
exact ce purta Larison acum. 

— Excelentă, a răspuns el. 

— In regulă. Anunţă-mă dacă afli unde vor cina și unde vor 
sta. 

— Da. 

— Pare să fim doar noi? Sau ne putem aștepta la comeseni 
suplimentari? 

— Dacă comesenii ăia nu se plimbă pe afară, pare să fim doar 
noi. 

Prin urmare, Finch călătorea fără bodyguarzi. Era neașteptat, 
ținând seama de poziţia lui și, într-o măsură chiar mai mare, de 
calitatea inamicilor pe care trebuie să și-i fi făcut prin brokerajul 
de informaţii. Poate credea că mizeriile pe care le colectase îi 
făceau  intangibil. Poate considera că această călătorie 
secundară la Viena fusese plănuită suficient de discret pentru a- 
i oferi protecție adecvată. Nu conta. Aveam să-l trimit pe Treven 
să dea o tură pe scuter, apoi pe Dox ca pieton, pentru 
confirmare, totuși deocamdată păreau vești bune pentru noi. 

— Bine, am spus. Dacă afli ceva sau ai nevoie de ceva, 
suntem aproape. 

— Deocamdată totul este satisfăcător. 

Am închis și am căzut pe gânduri. Pentru moment, nu voiam 
să-i spun nimic lui Larison, dar în mintea mea acoperirea lui era 
deja devoalată. Chiar dacă Finch era îndeajuns de relaxat ca să 
călătorească fără bodyguard, felul cum plănuise călătoria asta 
sugera un grad de conștientizare a securităţii - cu siguranţă 
suficient pentru a percepe senzaţia de pericol pe care o emana 
Larison. Și Dox comentase în privința asta, în timpul călătoriei 
noastre de întoarcere din Las Vegas. 

— Hombre ăla i-ar putea zbârli părul de pe ceafa și lui Satana, 
zisese el. E clar de două-ncărcătoare. 

— „De două-ncărcătoare”? repetasem eu. 

— Da, aș goli tot încărcătorul în el, apoi aș băga alt încărcător 
și l-aș goli din nou, ca să fiu sigur. 

Eram de acord cu evaluarea aceea. Dacă Larison avea un 
punct slab, atunci era aura de pericol pe care o degaja. 
Majoritatea oamenilor care au așa ceva pur și simplu n-o pot 
ascunde. lar dacă Finch o simţea, atunci în mod clar avea să 
intre în alertă dacă-l revedea pe Larison mai târziu în cursul 
serii. 

După zece minute, Larison m-a sunat din nou. 

— Vești bune, a spus el. Mâncăm într-un loc care se numește 
Expidit. Mă rog... așa a sunat. Nu știu cum se scrie exact. 

— O să văd ce pot găsi pe internet. Și cazarea? 

— Într-un hotel numit Hollman Bell, sau așa ceva. Nici numele 
lui nu l-am putut înţelege exact. Ar trebui să fie totuși suficient 
ca să-l găsești. 

— Ora de sosire? 

— Au terminat băuturile și l-au refuzat pe chelner când a vrut 
să le mai aducă ceva, așa că bănuiesc că în curând. 

— În regulă, anunţă-mă dacă ies. Eu încerc să găsesc 
restaurantul și hotelul. 

Mi-a trebuit doar un minut să localizez restaurantul Xpedit și 
hotelul Hollmann Beletage Design & Boutique, ambele aflate la 
mai puţin de un kilometru de universitate. Probabil că Finch 
alesese hotelul tocmai pentru că era aproape, iar Capps 
propusese restaurantul din același motiv. 

Am reflectat câteva clipe, apoi l-am sunat pe Larison. 

— Amicul nostru are bagaj? l-am întrebat. 

— Nu. 

Asta însemna că trecuse deja pe la hotel. Era de asemenea 
mai probabil că el și sora lui aveau să meargă pe jos în restul 
serii. Întrucât nu aveau bagaje, ar fi fost păcat să ia un taxi, în 
loc să profite de vremea superbă. 

— În regulă, am zis, uite cum vreau să procedăm. O să-i anunţ 
și pe ceilalți că ne vom ţine departe în timpul cinei. N-are rost 
să-i filăm prea de aproape dacă știm unde vor ajunge în cele din 
urmă. Tu rămâi pe loc când pleacă ei. Nu vreau ca amicul nostru 

să te vadă ridicându-te în același timp cu el și nici să te revadă 
în cursul serii. 

Mă așteptasem la o formă de împotrivire, pentru că niciunui 
profesionist nu-i place să i se spună că a fost observat. Insă 
Larison m-a surprins, spunând doar: 

— De acord. Unde vrei să fiu? 

— Așteaptă zece minute după plecarea lor și apoi mergi spre 
hotel. Este Hollmann Beletage, pe K6llnerhofgasse, la mai puţin 
de un kilometru spre nord-vest de aici. Găsește-l pe o hartă, 
însă nu-l căuta direct. 

— Nu vrei ca Google să consemneze mai multe căutări ale 
restaurantului și hotelului. 

— Nu am utilizat Google, dar așa este. N-are rost să lăsăm 
urme electronice. Deși n-o să le caute nimeni. 

El a repetat: 

— De acord. 

— Examinează zona vreo oră, apoi vorbim din nou. Eu voi face 
la fel. 

Am închis, apoi i-am sunat pe Dox și Treven să transmit 
informaţia primită de la Larison. Le-am spus să supravegheze 
restaurantul, dar foarte discret, și să mă anunţe când veneau și 
când plecau Finch și Capps. Pentru moment, restaurantul 
prezenta interes secundar: era o posibilitate, totuși mai puţin 
promițătoare decât hotelul, unde probabil bărbatul avea să fie 
singur. Poate însă că aveam să schimb aprecierea respectivă 
după ce le examinam pe ambele, ca și ruta dintre ele. Toaleta 
din Xpedit putea fi o posibilitate. Sau, dacă Finch și Capps se 
despărțeau la restaurant și ea nu-l conducea până la hotel, 
putea fi o zonă întunecoasă a trotuarului sau o alee pe drumul 
între cele două locuri. Indiferent ce aș fi decis, doream să evit, 
dacă era posibil, utilizarea cianurii, pe care Horton o depozitase, 
iar noi o recuperaserăm, într-o cutie poștală oarbă la baza 
statuii lui Mozart din Burggarten, într-o operaţiune ce păruse 
desprinsă direct dintr-un roman cu spioni de John le Carré. Nu 
eram sigur în privinţa reticenței mele. Poate că motivul era 
pericolul inerent al unei substanţe așa de puternice. Poate că 
era o urmă a disconfortului de securitate de a acţiona după cum 
dorea Horton, așa cum se aștepta el. Poate că era o mândrie 
încăpăţânată de a efectua jobul din imediata apropiere, fără 

instrumente, într-un fel în care aproape nimeni nu-l putea face 
vreodată. 

Am examinat mai întâi restaurantul și mi-am dat seama 
aproape imediat că era improbabil să am succes. Era o sală 
mare, deschisă, în forma literei „L”, cu ferestre uriașe către 
trotuarele din exterior. Lângă ușă se afla o recepţioneră- 
plasatoare, ceea ce însemna că nu mă puteam strecura înăuntru 
pentru a vedea amplasamentul interior fără să fiu observat și 
cineva să-și reamintească de mine ulterior. Recepţionera sugera 
de asemenea necesitatea unei rezervări și, deși probabil că ar fi 
admis și persoane care nu aveau rezervare, în funcţie de locurile 
disponibile, localul era aproape plin. Dacă ar fi existat o masă 
liberă, i-aș fi putut plasa înăuntru pe Dox și Treven, sperând că 
din locul respectiv i-ar fi putut vedea pe cei doi fraţi. Sau aș fi 
putut pândi afară, trăgând cu ochiul la ei prin ferestrele mari, 
pentru ca apoi să intru rapid, dacă Finch se ridica să meargă la 
toaletă. Asta ar fi implicat însă aproape cu certitudine un dialog 
cu  recepționera de felul „Aș putea utiliza toaleta 
dumneavoastră?”, exact la ora la care unul dintre clienţii 
restaurantului avea să decedeze în respectiva toaletă. lar dacă 
nu puteam ajunge la Finch, să zicem, din cauză că un alt client 
se afla în toaletă, Finch avea să mă vadă, îngreunându-mi astfel 
o apropiere ulterioară. 

Am pornit spre hotel, observând cu dezamăgire că pe drum 
nu existau locuri prielnice, chiar presupunând că aș fi fost sigur 
în privinţa traseului exact al lui Finch și că l-aș fi anticipat. Pe de 
altă parte, m-am liniștit imediat cum am ajuns la hotel. Îi puteţi 
spune „feng shui de asasinare”: atmosfera generală era mai 
mult decât favorabilă. Intrarea se afla pe mijlocul unei clădiri 
vechi cu arcade, care ocupa un întreg cvartal scurt. Nu exista 
portar, nu exista valet, nu exista alee de acces pentru mașini, ci 
doar o ușă din lemn întunecat sub o copertină portocalie, 
flancată în stânga de un magazin de îmbrăcăminte și în dreapta 
de o tutungerie și o feronerie, care erau închise la ora asta. 
Câteva mașini parcate se înșiruiau pe strada îngustă în lungul 
clădirii, creând posibilităţi pentru camuflare în preajma intrării în 
hotel. N-am văzut nici măcar un pieton; comparativ cu veselia 
de pe Ringstrasse, partea aceasta din oraș era practic 
sepulcrală. 

Am dat ocol cvartalului, iar pașii mei pe piatra trotuarului au 
stârnit singurele zgomote în noapte. După colț se afla un 
restaurant, iar mai departe pe stradă existau două cafenele, 
însă erau localuri mici, frecventate probabil de locuitorii 
cartierului și care nu atrăgeau mulțimi din alte părţi ale orașului. 
În rest, toate clădirile erau fie rezidenţiale, fie închise. N-am 
văzut nicăieri videocamere de securitate și am fost recunoscător 
că, cel puţin deocamdată, Viena nu era la fel de acoperită cu 
aparatură ca Tokio, Londra și, într-o măsură tot mai mare, 
principalele orașe americane. 

Am intrat pe ușă, pregătit să cer accesul la toaletă într-o 
engleză stricată, cu accent japonez, și am fost surprins să 
constat că nu intrasem în hotel. Holul de la intrare era comun cu 
un complex de apartamente rezidenţiale. In dreapta mea se afla 
o altă ușă închisă la culoare, care purta logoul portocaliu al 
hotelului; în faţă, o scară lungă cu trepte late din piatră suia la 
un palier și continua după aceea în jurul său și mai departe în 
sus. La ce trafic te puteai aștepta aici, noaptea, între hotel și 
complexul de apartamente? Bănuiam că nu avea să fie deloc 
mare și, cu cât Finch zăbovea mai mult la cină, cu atât creștea 
probabilitatea ca atunci când va reveni la hotel să dispun de 
momentul de singurătate necesar. 

Pe pavimentul din mozaic de lângă scară, am văzut 
echipamentul unor zugravi - o prelată, câteva cutii de vopsea, o 
scară, salopetă - și, într-adevăr, pe coridor se simțea miros de 
vopsea de ulei proaspăt aplicată. Nu exista nimic care să fi atras 
vreun hoț, așa că zugravii le lasaseră pur și simplu acolo la 
sfârșitul zilei de lucru. M-am apropiat ca să le examinez și am 
zărit un sul de folie de plastic transparentă, utilizată probabil 
pentru protejarea podelei. Mi-am tras mănușile din piele de 
căprioară pe care le aveam cu mine, am îngenuncheat și am 
derulat vreo treizeci de centimetri de plastic. Folia era solidă și 
groasă - cam 0,2 mm, bănuiam, poate mai mult -, totuși încă 
flexibilă. l-am prins un colț și am încercat, fără succes, să-l 
străpung cu degetul mare. Am răpăit cu degetele pe sul și am 
privit în jur, cu o idee formându-mi-se în minte. 

Pe prelată, lângă cutiile de vopsea, era un cutter. L-am folosit 
ca să tai cam un metru lăţime din sulul de folie și am așezat 
bucata lângă echipamente, după care am pus sulul și cutterul 
așa cum le găsisem. Am ieșit, l-am sunat pe Larison și i-am spus 

ce doream să facă. După aceea, l-am sunat pe Dox, care mi-a 
confirmat că el și Treven erau lângă restaurant, iar Finch și 
Capps se găseau înăuntru. 

— În regulă, i-am spus. Vreau să le acordaţi spaţiu din belșug. 
Nu mă interesează să știu decât când vor pleca, dacă vin spre 
hotel împreună sau dacă se despart înainte, și după aceea când 
amicul nostru este la un minut de hotel. 

— Ești sigur c-o să se întoarcă la hotel? Este un oraș frumos și 
vremea e bună, așa că poate o să vrea să se ducă în vreun club 
sau în altă parte. 

M-am gândit la Finch, ale cărui fotografii din dosar 
dezvăluiseră un birocrat insipid, cu început de chelie, de vreo 
cincizeci de ani; de fapt, nu foarte diferit ca înfățișare de J. 
Edgar Hoover, cu care-l comparase Horton. 

— Crezi că o să bată cluburile de noapte? am întrebat. 

A urmat o pauză. 

— Poate că nu tocmai cluburile, dar există zone din oraș unde 
domnii cu anumite înclinații pot găsi femei cu o anumită 
dispoziție profesională. Dacă terminăm treaba la timp în seara 
asta, intenţionez să vizitez eu însumi una dintre zonele acelea. 

— Cred că este posibil să-ţi confunzi propensiunile cu cele ale 
amicului nostru. 

— Nu sunt sigur dacă „propensiuni” este cuvântul pe care l-aș 
folosi, dar cred că-ţi înţeleg ideea. 

— Fii atent, dacă el rămâne totuși în oraș, indiferent pentru ce 
motiv, voi continuaţi filajul. De fapt, cu cât ajunge mai târziu la 
hotel, cu atât mai bine. Una peste alta, am neapărată nevoie să 
fiu avertizat cu un minut înainte de-a ajunge. 

Am închis, apoi l-am sunat pe Treven și i-am spus să se 
coordoneze cu Dox, ca să supravegheze restaurantul și ruta 
spre hotel. Speram să putem termina totul în noaptea asta. 
Dacă nu reușeam, următoarea ocazie ar fi fost dimineaţă, ceea 
ce ar fi implicat supravegherea peste noapte a intrării hotelului 
și încercarea de a efectua jobul la lumina zilei. Și în fiecare 
minut petrecut în genul acela de proximitate față de o ţintă, 
trebuia să nu uiţi că era posibil ca tu însuţi să fii o ţintă pentru 
altcineva. 


VP - 121 


Capitolul 15 


După o oră, Larison și cu mine străbăteam străduțele înguste 
ale unui cartier de lângă hotel, după ce fiecare dintre noi 
examinase separat zona pe cât de amănunţit fusese posibil în 
timpul scurt avut la dispoziţie. Ne-am comparat observaţiile în 
privinţa punctelor de intrare și ieșire, am notat poziţiile 
bancomatelor, care erau echipate cu videocamere, și am căzut 
de acord în privinţa abordării generale. Acum nu ne mai 
rămăsese decât să așteptăm. 

— De ce să mergem la Washington? a întrebat el, la un 
moment dat. Lasă Washingtonul. Du-te după Hort, înainte ca el 
să vină după tine. 

Horton îmi spusese că al treilea job va fi în Washington, D.C. 
Planul era ca noi patru să ne întâlnim acolo după Viena și să 
primim instrucţiunile după sosire. 

— Cum? am întrebat. După un colonel din JSOC? Care știe că 
ție nu ţi-ar plăcea nimic mai mult decât să-l dobori și să 
recuperezi diamantele alea? Care ţi-e planul? 

Larison m-a privit. 

— Eu știu cum să ajung la el. Cum să ajung la el acolo unde 
locuiește. 

— Cum? am întrebat, intrigat. 

A clătinat din cap. 

— Nu acum. Când vei fi pregătit. Când mă vei privi în ochi și- 
mi vei spune că înţelegi că nu există altă cale. 

— Atunci va trebui să așteptăm. 

L-am privit. Am văzut că era frustrat și că încerca să se 
stăpânească. 

— Ce crede prietenul tău Dox? a întrebat, după câteva clipe. 

N-am văzut niciun avantaj în a confirma un atașament 
personal. 

— Nu știu dacă să-l numesc prietenul meu. 

— Nu mă duce cu preșul. Se comportă ca și cum nu i-ar păsa 
de nimic decât să fie plătit și să reguleze, dar pot vedea că 
joacă teatru. Știi cum arată când suntem toţi laolaltă? 

— Cum? 

— Ca un Rottweiler care nu-și scapă stăpânul din ochi. Aș dori 
să am și eu pe cineva de felul lui care să-mi păzească spatele. 

— Eu nu sunt stăpânul lui. 

— Ştii ce vreau să spun. lnapoia fațadei de băiat bun și 
simplu, el este pur și simplu loial. Aprig de loial. lar tu nu trădezi 
multe, dar am sentimentul că trebuie să fi făcut ceva cu care ți- 
ai câștigat loialitatea asta. Pot spune că aţi trecut împreună prin 
chestii nasoale. Atâta doar că nu știu ce fel de chestii. 

Am sfârșit prin a-i povesti despre Hong Kong, și Hilger, și cum 
Dox abandonase cinci milioane de dolari ca să-mi salveze viaţa, 
și cum eu ucisesem doi oameni nevinovați doar pentru a câștiga 
timp ca să salvez viaţa lui Dox. M-am întrebat dacă nu făceam o 
prostie. Insă ceva mă împinsese să vreau să-i povestesc. Nu 
eram sigur ce anume, dar învățasem să-mi ascult instinctele. 

După ce am terminat, el a zis: 

— Așadar s-au folosit de Dox, ca să ajungă la tine. 

Concluzia lui m-a stânjenit. M-am întrebat dacă nu cumva îi 
povestisem prea multe. Totuși ceva îmi spusese că ar fi fost util 
ca el să știe toate astea. Nu știam din ce motiv. 

— Exact, am încuviinţat. 

— Mai există cineva similar? Cineva la care ţii? Dar care nu se 
poate proteja singur? Care ar fi... cum să zic? Un ostatic pentru 
obținerea unei averi? 

Mintea mi-a zburat imediat spre băieţelul meu, Koichiro, pe 
care-l văzusem doar de două ori, pe când era prunc în New York, 
și a cărui mamă îi spusese probabil de acum că tatăl lui murise. 
A cărui mamă, de altfel, încercase să obţină rezultatul acela. 

Nu am răspuns. li spusesem deja destule. Poate prea multe. 

Larison a aprobat din cap și a zis: 

— In regulă, indiferent cine ar fi persoana respectivă, el sau 
ea este acum ostaticul lui Hort. 

M-am oprit și l-am privit, încercând să-i descifrez expresia 
chipului în lumina slabă. 

— Cu asta te are pe tine la mână? 

Mi-a răspuns în același fel în care-i răspunsesem eu: prin 
tăcere. 

Era greu de imaginat că ucigașul ăsta de piatră putea fi atât 
de atașat de cineva. În același timp însă, presupun că același 
lucru se putea spune și despre mine. 

— Cine este? l-am întrebat. 

Gura i s-a strâmbat în ceva intermediar între surâs și grimasă. 

— Detaliile nu contează de fapt, nu-i așa? 

M-am gândit din nou la Koichiro, după care am încuviinţat: 

— Probabil că nu. 

În momentul acela am fi putut trece mai departe, totuși am 
zăbovit amândoi, prinși în frustrarea dintre dorinţa de înțelegere 
și lipsa de cuvinte pentru atingerea ei. 

— De unde știi de fapt că Horton are diamantele astea? am 
întrebat. 

Știam că va interpreta această măruntă dovadă de interes ca 
pe o slăbiciune și că, de aceea, l-aș putea face să vorbească. 

Așa s-a întâmplat. Mi-a răspuns: 

— Pentru că le-a luat de la mine. 

A continuat apoi, relatându-mi o poveste incredibilă despre 
videoclipuri ale CIA cu suspecți de terorism care erau torturați în 
chip înfiorător de anchetatori americani, cum fuseseră filmate 
materialele, cine apărea în ele, cine urma să fie sacrificat ca ţap 
ispășitor dacă filmele erau sifonate vreodată. 

— Am citit despre asta acum câţiva ani, am spus. M-am 
întrebat de ce Agenţia recunoștea că făcuse filmele acelea și că 
le distrusese. 

— Acum știi răspunsul. Ele au dispărut, nu au fost distruse. 

— Au dispărut fiindcă le-ai luat tu. 

A încuviinţat din cap. 

— Diamantele erau o răscumpărare pentru înapoierea 
filmelor. Însă Hort le-a furat de la mine. 

Aproape că l-am întrebat de ce nu reacţionase prin sifonarea 
filmelor, apoi am înțeles: ostaticul. Se părea că Horton strânsese 
atuurile necesare și apoi îi dejucase cacealmaua. 

— Când m-am informat despre tine, i-am spus, sursa mea mi- 
a spus că ești mort. 

El a surâs rece. 

— Un zvon exagerat. 

— Tu ţi-ai înscenat moartea? 

Doi tineri veneau spre noi, ţinându-se de mâini, iar 
consoanele dure ale germanei lor reverberau din zidurile 
clădirilor apropiate și din piatra trotuarelor. Larison a tăcut. 
Poate că ei nu înțelegeau engleza, dar mai mult ca sigur ar fi 
recunoscut-o, și de ce să le lăsăm amintirea a doi americani 
aflaţi în apropierea locului unde în scurt timp avea să fie găsit 
un cadavru? 

După ce s-au îndepărtat suficient, Larison a spus: 

— Ca mod de a îndepărta animozitatea pe care știam c-o voi 
stârni. Hort a înţeles însă realitatea. 

— Este totuși remarcabil că ai reușit pur și simplu să te menţii 
înaintea lor. Probabil că erai vânat de întregul guvern american. 

— A fost... interesant. Trebuia să fiu permanent în mișcare. 
Multe autobuze, câteva autostopuri. Rareori am stat mai mult de 
o noapte în același oraș. 

— Da, am făcut și eu din astea. Măcar ai văzut locuri bune din 
tară? 

Pentru o clipă, Larison nu a răspuns. Ochii i-au privit în gol, iar 
gura i s-a înmuiat puțin, parcă în ușoară uimire sau chiar 
respect. 

— Mi-a plăcut Coasta Pierdută a Californiei, a spus el. Poate 
că voi mai reveni cândva în locul ăla. 

Ceva se întâmplase acolo, deși mă îndoiam că-mi va spune 
despre ce fusese vorba. Cunoscându-l, fusese probabil ceva 
sumbru. Nu am insistat. 

— Revenind la filme..., am rostit. Apari și tu în ele? 

Am pornit mai departe, în tăcere. După o vreme, el a zis: 

— Nu sunt mândru de toate faptele mele. Tu ești? 

Am constatat că trebuia să mă gândesc cum să răspund la 
întrebarea aceea. Trebuia să mă gândesc cu multă atenție. 

— Există... lucruri, am spus. Lucruri care mă apasă. Ceea ce 
un prieten al meu numește „costurile acţiunilor”. Știi la ce mă 
refer? 

Larison a încuviinţat din cap. 

— Bineînţeles. 

— Nu știu în privinţa ta, dar eu, când privesc în urmă și sunt 
cinstit cu mine însumi, așa cum încerc să fiu de cele mai multe 
ori, îmi dau seama că am făcut mai mult rău decât bine pe 
lumea asta. 

M-am întrebat de ce-i spusesem asta. N-o gândisem niciodată 
până atunci. Cel puţin, nu în cuvintele acelea. Să fi fost efectul 
celor spuse de Horton la micul dejun în dimineaţa aceea? 

Crezusem că Larison va exploda, însă el a zis doar: 

— Eu am... vise. Vise urâte. Coșmaruri asociate unor chestii 
nasoale pe care le-am făcut, chestiile care sunt în filmele alea. 
N-aș putea spune când a fost ultima noapte în care m-am culcat 
fără să mă tem de ce-mi va apărea în somn. Sau când a fost 
ultima dată când am dormit noaptea neîntors, fără să mă 

trezesc scăldat în transpiraţie și întinzând mâna spre pistolul de 
pe noptieră. Adevărul este... 

În întuneric i-am văzut dinţii sclipind într-un zâmbet care s-a 
împiedicat într-o grimasă. 

— Adevărul este, a continuat după aceea, că sunt destul de 
afectat emoţional. Dar ce poţi face? Rechinul trebuie să înoate 
întruna. Altfel moare. 

M-am gândit la Midori, mama fiului meu. 

— Știi, am rostit, cândva am spus același lucru unei femei faţă 
de care încercam să mă explic. 

— Da? Și a înţeles? 

Mi-am amintit ultima dată când o văzusem, în New York, și ce 
încercase ea să facă imediat înainte. 

— Răspunsul este „nu”, am zis și amândoi am izbucnit în râs. 

Telefonul meu a bâzâit. Dox. Am răspuns. 

— Care-i situaţia? 

— Mesenii noștri tocmai au plecat din restaurant. O 
îmbrățișare familială, de noapte bună, și omul nostru este 
actualmente în drum spre poziţia voastră, singur și pe jos. 
Estimez că va ajunge acolo în zece minute. Bănuiesc că ai avut 
dreptate în privinţa cluburilor de noapte. 

— În regulă. Ai... 

— S-a făcut deja. Amicul nostru cu scuterul se plimbă pe 
strada de lângă tine. O să-l vadă când va ajunge la un minut. 
Când capeţi un bip de la el, înseamnă că ajunge într-un minut. O 
să mă apropii și eu, deși nu foarte mult, pentru cazul în care o 
să ai nevoie de mine. Baftă! 

— În regulă. 

Am închis și m-am adresat lui Larison: 

— Ajunge în mai puţin de zece minute. Să ne ocupăm 
poziţiile. 

Ne-am îndreptat spre hotel. Când ne-am apropiat de capătul 
străzii Sonnenfelsgasse, la numai două cvartale depărtare, un 
polițist în uniformă a dat colțul, venind spre noi. N-am fost 
alarmat; nu exista niciun motiv pentru care el să ne acorde mai 
multă atenţie decât ar fi fost necesar, iar Larison și cu mine 
conveniserăm deja că acoperirea noastră, dacă am fi fost opriţi, 
va fi „camarazi ameţiţi de băutură”. M-am întors în personajul 
meu japonez inofensiv și m-am pregătit să trec mai departe, 
menţinându-mă în umbră. 

Dar când a ajuns la câţiva metri de noi, polițistul a strigat: 

— Hei! 

Larison, am înţeles, și blestemata aură de pericol pe care o 
emana el. În mod conștient sau nu, probabil că polițistul o 
percepuse. 

Am fluturat din mână, cu un gest ușor ametit, și am dat să-l 
ocolesc, dar polițistul s-a oprit și a întins brațul pentru a arăta că 
și noi ar fi trebuit să procedăm la fel. Rahat! 

— Wo gehen Sie so Spăt noch bin? a întrebat el. 

Am clătinat din cap. Chiar dacă i-aș fi înţeles cuvintele, însă 
nu i le înțelegeam, aș fi pretins că habar n-aveam ce spusese. 
Cu cât aveam o bază mai redusă pentru implicare reciprocă, cu 
atât era mai probabil ca el să renunțe frustrat, sau să-și piardă 
interesul și să treacă mai departe. 

— Sprechen sie Deutsch? a urmat polițistul și de data asta am 
înțeles. „Vorbiţi germana?” 

Larison a răspuns într-o spaniolă împleticită ca de băutură: 

— Solamente español, y un poco de inglés. 

„Doar spaniola și niţică engleză” - îndeajuns de apropiată de 
portugheza pe care o vorbeam după perioada pe care o 
petrecusem în Brazilia, ca să înțeleg. 

Polițistul s-a uitat la mine. Am spus: 

— Mit Schlag? 

Speram că va zâmbi auzind asta și va pleca, dar nu s-a 
întâmplat așa. A vorbit în engleză: 

— Staţi la hotel? Aici? 

Situaţia se agrava rapid. Acoperirea noastră era solidă și nu 
comiseserăm nicio infracţiune, dar nu doream ca un poliţist să 
se uite îndeaproape la noi. lar dacă ne mai întârzia mult, ar fi 
fost imposibil să-l interceptăm pe Finch la hotel. 

— Hotel? a repetat el. Aici? 

Am clătinat din cap și am vorbit în engleza mea cu accent 
japonez: 

— Sacher Vien. 

Era un hotel faimos din centrul orașului, deși, bineînțeles, nu 
cel în care stătea vreunul dintre noi. 

Larison a rostit: 

— Voy a vomitar. „O să vomit”. 

M-am uitat spre el, ca să văd ce intenţiona prin asta. Își apăsa 
o palmă pe gură, ca și cum ar fi vrut să stăvilească un talaz de 
vomă. 

„Nu”, am gândit. „Nu-l omori pe polițai. Dacă o faci, nu ne mai 
putem ocupa de Finch...” 

Larison a icnit printre degete. Polițistul a spus: 

— Was zum Teufeh 

Corpul lui Larison s-a convulsionat, iar capul i s-a repezit 
înainte și fundul îndărăt. Voma i-a țâșnit din gură, curgându-i pe 
pantofi. 

Polițistul a sărit înapoi și a strigat: 

— Verdammt nochmal! 

Larison s-a îndreptat, icnind, cu obrajii umflaţi și degetele 
rășchirate peste stomac. Pantomima perfectă a unui beţiv care 
se pregătește să vomite pentru a doua oară în tot atâtea 
secunde. 

— Hotel! a zis polițistul, arătând în direcţia în care ne 
îndreptam. La hotel. Jetzt! Acum! 

— Da, am spus, gândindu-mă: „Slavă cerului”. Hotel. 

Larison a icnit iarăși. Polițistul a pășit într-o parte și a 
gesticulat din nou, furios, în direcţia în care ne îndreptam. L-am 
prins pe Larison de braţ și l-am condus mai departe. Din spatele 
nostru l-am auzit pe poliţist mormăind dezgustat. Mi-am 
imaginat că era ceva de felul: Dobitocul/ a avut noroc că nu mi-a 
borât pe pantofi. 

— Bine lucrat, am spus după ce dădusem colțul. Ce ai făcut, 
ţi-ai băgat degetul pe gât? 

— Da. Când mă ţineam de gură. 

A tușit, apoi a scuipat. 

— Pentru o secundă am crezut că erai decis să-l termini. Ceea 
ce ar fi fost o greșeală. 

— Nu, voiam doar să-l văd dacă avea chef să mă suie în 
mașina lui cu pantofii acoperiţi de vomă. Am avut senzaţia că-și 
va da seama că are lucruri mai importante de care să se ocupe. 

— Unde ai învăţat spaniolă? 

— În operaţiuni. În America Latină. 

Era o descriere suficient de vagă pentru a sublinia că nu mai 
dorea să vorbească despre asta. De fapt, nici n-aveam timp. 

— Mai avem câteva minute, am zis. Șterge-ţi repede voma de 
pe pantofi. Nu trebuie să lăsăm nicio urmă în hotel. 

Larison și-a frecat pantofii de câteva ori de zidul unei clădiri, 
apoi a tropăit energic și a șters tălpile apăsat pe trotuar. După 
cei două sute de metri pe care-i mai aveam de parcurs pe jos, 
avea să fie suficient de curat. 

Treven m-a sunat exact când ajunseserăm la intrarea 
hotelului. Finch avea să sosească într-un minut. Era la limită, 
totuși încă gestionabil. Larison a rămas afară, ghemuindu-se 
între două mașini parcate la câţiva metri de ușă, iar eu mi-am 
pus mănușile și am intrat. Coridorul era tot satisfăcător de tăcut. 
Am îmbrăcat iute una dintre salopetele ce fuseseră lăsate pe 
prelată. Era puţin cam largă, totuși nu exagerat. Am luat o cutie 
de vopsea, un trafalet și bucata de folie pe care o tăiasem, am 
pus cutia de vopsea pe podea lângă ușa de intrare a hotelului și 
am început să plimb trafaletul în sus și în jos pe perete, ca un 
zugrav în schimbul de noapte. Era suficient de bizar ca să-l facă 
pe Finch să se oprească în timp ce încerca să înțeleagă ce se 
întâmpla, dar până avea să-și dea seama ce nu era în regulă cu 
scena asta, avea să fie deja prea târziu. 

După încă o secundă, am auzit deschizându-se ușa 
exterioară. Am privit în dreapta și l-am zărit pe Finch intrând, 
după care am revenit la munca în care eram aparent cufundat, 
nedorind să-l alarmez dacă i-aș fi acordat prea multă atenţie. Cu 
coada ochiului îl vedeam însă apropiindu-se. Cinci metri. Patru. 
Trei. 

A încetinit, poate întrebându-se ce naiba făcea un zugrav aici, 
singur și la ora asta târzie din noapte. Apoi însă ușa exterioară 
s-a deschis în spatele lui. M-am uitat iarăși în dreapta și l-am 
văzut pe Larison intrând, arătând formidabil, decis și letal. Finch 
s-a întors și am știut că pentru următoarea jumătate de secundă 
mintea avea să-i fie complet ocupată, încercând să identifice 
chipul lui Larison, înțelegând că-l văzuse mai devreme în Cafe 
Pruckel, cântărind dacă aceasta era o coincidență sau dacă ar 
trebui să fie îngrijorat, decizând că bărbatul cu care tocmai se 
intersectase pentru a doua oară avea un aspect prea periculos 
ca să fie o simplă întâmplare, combinând informaţia respectivă 
cu prezența bizară a unui „muncitor” care se afla acum în 
spatele lui... 

Am lăsat trafaletul și m-am repezit, ţinând folia de plastic de 
două laturi opuse, cu palmele în sus și degetele mari în afară, 
apoi am răsucit mâinile și am încrucișat brațele în timp ce mă 

mișcam, astfel încât să creez un triunghi isoscel, ale cărui laturi 
egale erau formate de antebraţele mele și care avea ca bază 
plasticul. Finch probabil că m-a auzit, deoarece a dat să se 
întoarcă, însă era prea târziu. l-am pus plasticul peste cap și mi- 
am proptit antebrațele de ceafa lui, mulându-i folia peste față și 
smucindu-l înapoi, ca să-l dezechilibrez. A tras cu degetele de 
ceea ce-i acoperea ochii, nasul și gura, însă nu putea străpunge 
plasticul gros. A scos un singur strigăt înăbușit, dar apoi n-a mai 
putut trage aer în piept pentru alt strigăt. A încercat să se 
răsucească și i-am îngăduit, rămânând mereu cu el, 
împingându-l spre întunericul scării, menţinându-i dezorientarea 
și dezechilibrul. A bâjbâit cu braţele îndărăt spre mine și i-am 
pus un genunchi în șale, îndoindu-l peste el și ţinându-mi faţa în 
afara razei de acțiune a brațelor. A încercat să-mi zgârie mâinile 
și antebrațele, însă a fost împiedicat de mănuși și de același tip 
de bandaj pentru încheieturi pe care-l utilizasem în Las Vegas. 

Știam că oxigenul i se consuma rapid și era doar o chestiune 
de secunde până ce creierul nu-i va mai funcţiona. Am ridicat 
ochii și l-am văzut pe Larison, care purta de asemenea mănuși, 
cu capul întors ca să ne privească și umărul proptit în ușa 
exterioară, pentru a evita posibilitatea, redusă, a apariţiei târzii 
a unui oaspete al hotelului sau a unui locatar din secțiunea de 
apartamente. Peste o clipă, Finch n-avea să se mai miște, iar 
atunci, chiar dacă cineva apărea prin ușa interioară, probabil că 
ar fi cotit la stânga, spre ușa exterioară, și l-ar fi văzut pe 
Larison, nezărind nimic din scena tăcută, în întunericul dinapoia 
sa. lar dacă s-ar fi întâmplat ca vreo persoană să coboare pe 
scară, aș fi comutat pe personajul bunului samaritean, vorbind 
cu corpul lui Finch ca și cum aș fi încercat să trezesc un amic 
ameţit de băutură. Nu era un detaliu prea grozav pe care să și-l 
reamintească cineva, mai ales după anterioara noastră întâlnire 
cu polițistul, totuși nu era nici neapărat fatal. 

Picioarele lui Finch s-au înmuiat și s-a lăsat în genunchi, cu 
pieptul încordându-se și smucindu-se, când plămânii încercau cu 
disperare să aspire aer, cu degetele rășchirate din nou și 
străduindu-se să zgârie, dar fără putere acum, prin plasticul ce-i 
etanșa fața. lar apoi, in extremis, un colţișor al minţii sale în 
care mai dăinuise raţiunea a preluat probabil conducerea, 
fiindcă mâna lui dreaptă a încetat încercările de rupere a 
plasticului și a coborât spre buzunarul din faţă al pantalonilor. 


VP - 130 


Mintea mea a fulgerat „cuţit!” și l-am izbit cu genunchiul în cot, 
pentru a-l împiedica - apoi din nou, pentru a doua oară. Insă 
unghiul de atac nu era bun, lovitura a fost atenuată și el a reușit 
să bage mâna în buzunar. Eram pe punctul de a-mi schimba 
priza și să-i ţin plasticul peste nas și gură cu mâna stângă, iar cu 
dreapta să-i prind încheietura cu cuțitul, însă Larison văzuse ce 
se întâmpla și s-a desprins de ușa exterioară, prinzând mâna lui 
Finch exact când ieșise din buzunar cu cuțitul deja depliat. 
Larison a început să răsucească mâna, pentru a-l determina să 
dea drumul cuţitului, dar am șuierat: 

— Nu! Fără răni sau urme! 

Braţul lui Finch tremura și a încercat să răsucească arma 
pentru a-l tăia pe mână pe Larison, dar strânsoarea acestuia era 
prea fermă și rezervele de energie la care apelase Finch pentru 
a ajunge la cuţit fuseseră și ultimele. Corpul i s-a înmuiat 
complet, cuțitul a zăngănit pe podea, iar el s-a năruit peste 
mine. 

— Înapoi la ușă, am spus. Repede! 

Exista o șansă foarte redusă ca tocmai în clipa aceea să apară 
cineva, totuși Legile lui Murphy obișnuiau să schimbe șansele 
reduse în evenimente inevitabile, iar acesta era unicul moment 
în care noi nu puteam face absolut nimic pentru a ascunde ce se 
întâmpla. Larison s-a repezit înapoi la ușă, în timp ce eu l-am 
tras pe Finch spre scară. 

— Două minute, am spus, anunţându-l pe Larison cât doream 
să mai ţin plasticul pe faţa lui Finch pentru a mă asigura că totul 
se terminase. 

Am numărat secundele și, când am fost mulțumit, am 
desfăcut folia și l-am lăsat pe Finch la baza scării. l-am examinat 
faţa în căutare de leziuni și n-am văzut nimic. Am luat cutia de 
vopsea și trafaletul și le-am pus așa cum le găsisem. După 
aceea am cercetat cu grijă podeaua de gresie, în căutarea 
oricăror urme ce ar fi putut fi lăsate de călcâiele lui Finch. Da, 
existau - două linii lungi de vreun metru din locul de unde ÎI 
târâsem. Am luat o cârpă din echipamentul zugravilor și le-am 
frecat energic, până la dispariţie. Larison a întors capul spre 
mine, dar probabil că a înțeles ce făceam, fiindcă n-a spus 
nimic. 

Am luat cuțitul și l-am pus înapoi în buzunarul lui Finch. Greu 
de imaginat că cineva i-ar fi sesizat absenţa dacă l-am fi luat, 

dar este preferabil să intervii cât mai puţin la scena unei crime. 
Pe de altă parte, aveam să iau salopeta. Dacă i se observa lipsa, 
putea fi explicată în multe feluri și nu doream să risc să las în 
urmă ceva ce putea fi contaminat cu părul meu sau cu fibre din 
materialul hainelor mele. Din același motiv, am luat și cârpa cu 
care ștersesem pe jos, pentru că, dacă era examinată, pe ea se 
puteau găsi particule din același material cu tălpile pantofilor lui 
Finch. 

Am privit rapid prin holul de la intrare și n-am zărit nimic 
anormal. Sigur că da, dacă ignoram corpul lui Finch de pe scară, 
dar el arăta exact așa cum trebuia să arate: un bărbat afectat 
brusc de o criză, poate respiratorie, poate cardiacă, se 
împleticește până la scară ca să se așeze pe trepte, se 
împiedică și se prăbușește. Maniera morţii lui putea să fi lăsat 
unele peteșii minore - rupturi capilare -, pe faţă și în ochi, dar 
mă așteptam să fie minime și, ţinând seama de circumstanțe, 
ignorate de medicul legist. Indivizii cu adevărat suspicioși s-ar fi 
putut încrunta la coincidenţa ca Finch să fi păţit asta exact în 
hotelul în care avea rezervare și unde putea fi, așadar, așteptat, 
dar, aidoma accidentelor auto, care se petrec în majoritate chiar 
în cartierul șoferului pur și simplu fiindcă acolo șofează el cel 
mai frecvent, coincidenţța cu locul prăbușirii lui Finch era de 
asemenea ușor de explicat și, ca atare, ușor de trecut cu 
vederea. 

Am  încuviinţat din cap spre Larison și am ieșit amândoi, 
despărțţindu-ne imediat. Larison a plecat în dreapta; eu am mers 
drept înainte, am traversat strada și am trecut printr-un mic 
pasaj comercial, acum închis și întunecat. Ar fi trebuit să merg 
în stânga și astfel să mă îndepărtez mai repede de Larison, însă 
aceea era direcția în care ne întâlniserăm cu polițistul și nu 
doream să risc să mă ciocnesc din nou cu el. 

M-am gândit la cuţit. Scăpasem cu mare noroc și mi-am dat 
seama că fusesem neglijent, fiindcă Finch nu părea pur și simplu 
tipul respectiv de bărbat. În plus, cum naiba îl strecurase prin 
controalele de securitate de pe aeroporturi? Poate că avusese 
bagaj la cală. Sau poate că exista o dispensă specială pentru 
oficialitățile guvernamentale. De obicei, așa ceva există. 

Peste douăzeci de minute, după ce aruncasem în diverse 
containere pentru gunoaie salopeta și folia de plastic pe care o 

folosisem pentru a-l ucide pe Finch, l-am sunat pe Dox. Larison 
urma să-i telefoneze lui Treven. 

— S-a facut, l-am anunţat. 

— Fără probleme? 

— Ceva minor, am răspuns gândindu-mă la poliţist. Dar ne-am 
descurcat. 

— Mă bucur s-aud asta. Ești bine? 

— Da. 

— Vrei să ne-ntâlnim pentru informare? 

— Mai bine s-o facem pe celălalt țărm al oceanului. N-are rost 
să fim văzuţi împreună aici, dacă nu există un motiv serios. 

— Altul decât plăcuta mea tovărășie. Dar nu-ţi face griji, e-n 
regulă. 

Pentru o clipă, m-am întrebat dacă îi rănisem sentimentele. 
Oare chiar dorise să... ieșim, pur și simplu, împreună? Să 
sărbătorim sau altceva? 

Dox m-a liniștit însă repede, cu un hohot de râs. 

— Hai că glumeam. De fapt, fiindcă la ora asta nu mai circulă 
trenurile, mă gândeam că aș putea găsi o tovarășă mai 
apropiată de propensiunile mele, așa cum îţi place ţie să le 
numești. 

— Cum să nu, fă-ţi de cap. Ai totuși grijă să verifici să nu aibă 
mărul lui Adam, da? 

Odată, în Bangkok, Dox fusese pornit să iasă cu un 
transsexual superb, despre care crezuse că e femeie, dar în 
ultima clipă mi se făcuse milă de el și-l avertizasem. Era totuși o 
deosebire majoră între a-l salva de o greșeală stânjenitoare și a- 
| lăsa s-o comită. 

El a chicotit. 

— Da, șefu', mi-am învăţat lecţia. Oricum, abia aştept o 
noapte petrecută în oraș. Nu uita, asta a fost o superbă zi de 
salariu. Deși simt că tu ai făcut partea cea mai grea. 

— Nu m-aș fi simţit confortabil s-o fac în circumstanțele 
acelea, dacă nu te-aș fi știut în spate. 

Dox a tăcut puţin, apoi a zis: 

— Apreciez asta, nenică. Mulţumesc. 

Mi-am amintit de felul cum mă cărase pe când sângeram, pe 
un umăr gigantic în Hong Kong, ca și de transfuzia cu care mă 
salvase după aceea. 

— E pur și simplu adevărul. 

— Sper că n-o să fii sentimental acum cu mine, da? 

Am zâmbit. 

— Niciodată. 

— Perfect, e bine că nu ieșim împreună în seara asta. Probabil 
că te-aș fi îmbrățișat drăgăstos și tu ai fi fost stingherit, 
îmbrățișându-mă la rândul tău. 

— Da, mulţumesc pentru asta. Apreciez gândul. 

Dox a hohotit. 

— Bine, atunci. Mă duc să petrec ca un star rock și ne vedem 
în curând. 

Am închis și am pornit singur prin Viena. 

M-am gândit la tot ce-mi spusese Larison mai devreme. După 
aceea, mi-am spus: „Doar una și gata”. 

Mantra atâtor alcoolici. 

e 

Larison reveni fără grabă spre hotel, încercând să evite civilii, 
păstrându-se în umbră. Mintea îi gonea și emoţiile îi clocoteau. 
Ştia că, atunci când simţea așa, cei din jurul lui le puteau 
percepe de asemenea, ca pe un soi de perturbare stranie a unui 
câmp de forţă urban. O prostituată care făcea trotuarul la 
marginea unui parc începu să-i surâdă cu profesionalism când 
trecu pe lângă ea, după care surâsul i se șterse. Un nor îi trecu 
peste față și se retrase un pas, răsucindu-se pe jumătate, gata 
parcă s-o ia la fugă. Bărbatul știa că, într-o cultură mai 
superstițioasă, ea și-ar fi putut face cruce. 

Merse mai departe, întorcând ușor capul într-o parte și-n alta, 
verificând puncte fierbinţi, controlând împrejurimile. Cum era 
posibil ca Rain să fie atât de idiot faţă de ce-l aștepta din partea 
lui Hort? Înțelegea psihologia în cazul lui Treven - atașamentul 
faţă de unitate, structura de comandă, binecuvântarea 
autorităţii. Rain însă nu avea nevoie în mod evident de genul 
acela de rețea de susținere, ba chiar trăise mult timp în 
exteriorul ei. Și atunci, de ce oare șovâăia? Dacă motivele lui 
erau pur mercenare, atunci diamantele ar fi trebuit să fie ţinta 
evidentă. Să fi fost cu adevărat vorba despre nevoia de a face 
ceva bun în lume? Noţiunea era vag seducătoare, totuși - să fim 
serioși! Tot ce dorea Larison, lucrul cel mai bun pe care-l putea 
spera, era să elimine amenințarea, să recapete diamantele și 
să-și trăiască restul zilelor într-un loc liniștit alături de Nico, un 
loc unde să existe o plajă și sunetul oceanului, dar nu și amintiri, 

un loc unde visele ar fi putut într-un final să se diminueze și să 
dispară. Dincolo de asta, nu mai conta nimic. Dacă moartea 
însemna cu adevărat sfârșitul, atunci tot ce făcuse Larison și 
toate chinurile pe care i le cauzau faptele lui aveau să moară 
odată cu el. Dacă exista un iad, acela avea să fie noua lui 
adresă. Indiferent ce ar fi putut face el în timpul necunoscut 
care-i mai rămăsese, n-ar fi avut niciun impact, de un fel sau 
altul, iar a-și imagina altceva nu era decât o fantezie 
copilărească. 

De fapt, era oarecum trist. El îl respecta pe Rain. Simţea că, 
din unele puncte de vedere, bărbatul era chiar un spirit înrudit 
cu el: un alt paranoic independent, un solitar letal, profesionist, 
distant. 

Dar ce contau toate astea? În poziţia lui, sentimentele 
reprezentau o slăbiciune, iar în domeniul lui de activitate 
slăbiciunile te ucideau. 

Era totuși surprins să perceapă un sentiment deloc 
caracteristic de regret la gândul de a-i elimina pe Rain și pe 
ceilalți. Se întrebă dacă era un semn de îmbătrânire sau dacă 
putea fi un ultim vestigiu, care zvâcnea, al unei conștiințe pe 
care o crezuse moartă de mult. Și ce dacă ar fi fost așa? Larison 
îl citise pe Thoreau în liceu. Cum era fraza aceea? Ceva de felul: 
Ce rost are să ai o conștiință, dacă nu-i dai ascultare? 

Însă Thoreau nu fusese niciodată soldat. lar dacă exista un 
singur lucru pe care Larison îl învățase de la Hort, acela era că 
misiunea era mai presus de om. Misiunea! lar misiunea curentă 
nu putea fi mai clară: eliminarea lui Hort și recuperarea 
diamantelor. Protejarea lui Nico. Protejarea propriei sale 
persoane. 

Cât despre ceilalţi... ei bine, rare erau misiunile care nu 
implicau victime colaterale. Nu le salutai cu plăcere, dar nici nu 
te puteau îngrozi. Într-un final, presupunea bărbatul, toţi 
oamenii făceau ceea ce trebuiau să facă. _ 

Trucul era să te împaci după aceea cu cele făcute. Insă el 
avusese parte de suficientă experienţă în această privinţă. 

Capitolul 16 


Am sosit în Washington cu un tren Amtrak din New York, după 
ce ajunsesem pe aeroportul JFK, sosind din Munchen. Am 
preferat să nu folosesc rute evidente de la - sau spre - locurile 
unde puteam fi așteptat. Dox, Larison și Treven călătoriseră 
ceva mai puţin pe ocolite și de aceea sosiseră înaintea mea, 
însă era riscul pe care și-l asumau ei, nu eu. 

Intâlnirea fusese stabilită în Capital Hilton din centru, un hotel 
de conferințe mare și adecvat de anonim, pe care-l 
recomandase Dox și unde rezervase o cameră. l-am cerut 
taximetristului să mă lase însă la Hay Adams, vizavi de Casa 
Albă, ca să merg pe jos cele câteva cvartale până la Hilton, în 
loc să-i ofer șoferului ocazia de a-mi ști destinaţia reală. Totuși, 
în loc să mă îndrept direct spre întâlnire, am cedat înaintea unui 
impuls bizar de a mă alătura mulţimii de turiști care se 
înghesuia în lungul gardului înalt din fier ce înconjura vasta 
peluză frontală. 

M-am îndreptat într-acolo și porii mi s-au deschis imediat în 
umezeala după-amiezii. Era o zi înnorată, dar, cumva, absența 
soarelui exacerba căldura, care părea că radia de peste tot, nu 
doar dintr-o sursă unică și identificabilă. Până și veveriţele din 
Lafayette Square păreau apatice, letargice, la fel de nemișcate 
ca oamenii din apropiere, care zăceau pe băncile parcului, cu 
mânecile cămășilor suflecate și nodurile cravatelor slăbite la 
gât. 

Când am ieșit din parc, am fost imediat impresionat de 
fortificarea zonei. Pennsylvania Avenue fusese închisă pentru 
traficul auto, probabil de teama camioanelor-bombe. Existau 
capcane pentru vehicule prin care camionetele pentru livrări 
trebuiau să treacă pentru a fi inspectate, numeroase posturi de 
gardă, roiuri de polițiști în uniformă și personal militar patrulând 
pe jos, pe biciclete și în mașini. Ferestrele clădirii îndepărtate 
priveau insensibile prin gratiile groase de fier ce separau 
domeniul de cetățeni, opace și impenetrabile ca ochelarii de 
soare tactici ai zecilor de agenţi care-l păzeau. Fosta rezidenţă și 
sediul de birouri erau acum, în esenţă, un buncăr. 

Am mers mai departe, îndreptându-mă către sud-vest ca să 
descriu o buclă lungă, care avea să-mi ofere suficiente 

oportunități pentru a-mi confirma că nu eram urmărit înainte de 
a ajunge la Hilton. În exteriorul domeniului protejat al Casei 
Albe, orașul nu avea nimic remarcabil, era chiar banal. Străzile 
erau largi și rectilinii; arhitectura, lipsită de imaginaţie; 
ambianța, inexistentă. Alături de Londra și New York, 
Washingtonul părea unul dintre puţinele orașe în care oamenii 
erau deciși să poarte sacouri și cravate chiar și vara. Deosebirea 
era că, în Londra și New York, bărbaţii știau cum să se îmbrace. 
Totuși funcţionarii din Washington compensau lipsa de simţ 
vestimentar prin pasul vioi și alert. M-am întrebat ce anume le- 
ar fi putut justifica însuflețirea aceea și am decis că era 
apropierea de putere. La urma urmelor, un câine dă din coadă 
chiar și când cerșește o bucăţică, nu numai atunci când 
primește una. 

Îl sunasem pe Horton de pe aeroport și-l informasem despre 
cele petrecute în Viena. Ca și în cazul lui Shorrock, el aflase 
deja. Mi-a spus că banii fuseseră transferați în conturi și a 
propus să ne întâlnim pentru a discuta următorul job. Eu însă nu 
vedeam niciun câștig dintr-o întâlnire faţă în faţă. Continuam să 
avem echipamentul de comunicaţii pe care el mi-l dăduse în Los 
Angeles. Abandonasem cianura și nu credeam că aveam nevoie 
de o înlocuire. De aceea, am refuzat și i-am spus să utilizeze un 
site securizat pe care-l pregătisem. 

M-am oprit în alt parc, am scos iPad-ul din geanta de umăr și 
am căutat o reţea Wi-Fi publică. Am verificat contul bancar și 
am confirmat primirea celor trei sute de mii de dolari. După 
aceea, am intrat pe site-ul securizat, ca să văd dacă Horton 
încărcase dosarul țintei. 

O făcuse. L-am deschis și am văzut numele. L-aș fi recunoscut 
chiar dacă nu ar fi fost urmat de funcţie: 

Diane Schmalz, judecător al Curtii Supreme de Justiţie SUA. 

„Nu”, mi-am spus și am clătinat din cap spre ecran. „Nici 
vorbă”. 

Horton îmi ignora regulile privind copiii și femeile. Poate 
credea că nu vorbisem serios, că banii aveau să conteze mai 
mult. În cazul acela, se înșela. Eu trăisem de multă vreme 
potrivit regulilor mele, iar singura abatere nu fusese de fapt o 
excepţie, fiindcă o făcusem din motive personale, nu ca parte a 
unui job. Nu aveam să mă schimb acum. 

„Dar dacă uciderea ei va salva mii de vieţi?” 

Nu. Nu-mi păsa. Dacă există ceva ce să cunosc la fel de bine 
pe cât cunosc felurile de a ucide, acela este modul cum 
funcționează inducerea comiterii unei ilegalităţi. Câte un pas 
mic, pe rând. Arta de a determina pe cineva să treacă dincolo 
de o linie pe care el nici măcar n-o vede, până nu privește în 
spate și-și dă seama că se află deja imposibil de departe în 
urma sa. 

M-am uitat prin dosar. Fotografii. Adrese de rezidenţe: în 
Washington și o casă de vacanţă în vestul statului Maryland. 
Program zilnic. Nu se observa conștientizarea securităţii și nici 
vreun fel de protecţie, deoarece niciun judecător al Curții 
Supreme nu fusese asasinat vreodată. Era totuși ilogic. Nu 
avusesem niciodată interes față de ceea ce trece drept justiţie 
în Statele Unite, dar cunoșteam numele lui Schmalz și știam că 
avea reputaţia uneia dintre ultimele păzitoare ale libertăţilor 
civile în sala de judecată. Era greu să mi-o imaginez ca făcând 
parte dintr-un complot ce intenţiona să pună sfârșit libertăţilor 
acelora. Dimpotrivă, m-aș fi așteptat ca ea să facă parte din 
cealaltă tabără. 

Am examinat dosarul mai departe și am văzut că Horton îmi 
anticipase îngrijorarea. El scrisese: 


Când președintele va anunța asumarea puterilor 
excepționale, va fi acționat în judecată. Patru dintre 
judecătorii Curţii Supreme îl vor susține. Ceilalţi patru 
ar putea sau nu s-o facă. Schmalz i se va opune în 
mod absolut, ceea ce va duce la o posibilă înfrângere 
cu 4 la 5. Nu va fi neapărat fatal pentru planurile lor, 
dar lipsa binecuvântării Curţii Supreme alături de cea a 
Congresului va însemna cu siguranță un recul major în 
relațiile cu publicul. 

Fiul lui Schmalz este avocat, căsătorit, cu trei copii. 
Este homosexual în secret și complotiștii au dovezi 
explicite, fotografiate și filmate, ale infidelităților lui. 
De asemenea, a amenințat de două ori cu sinuciderea, 
după care a urmat diverse tratamente terapeutice și 
de altă natură. Schmalz știe că dacă homosexualitatea 
fiului ei va fi dezvăluită, ar însemna distrugerea 
familiei şi carierei lui, i-ar devasta pe nepoții ei și l-ar 
împinge probabil pe bărbatul acesta instabil să-și ia 

viața. Pentru a impiedica toate astea, ea va face orice i 
se va spune. 
Dar nu și dacă va deceda anterior. 


Am recitit paragrafele relevante și m-am simţit cuprins de o 
furie necaracteristică pentru mine. Una dintre regulile mele 
fusese dintotdeauna să nu acţionez împotriva țintelor care nu 
erau primare. Ceea ce însemna în esenţă să nu ucid decât 
țintele primare, totuși nu-mi plăcuse niciodată ideea de a 
rezolva o problemă pe care o aveai cu Persoana A, prin atacarea 
Persoanei B. S-o omor pe Schmalz? M-am gândit că, dacă 
doream cu adevărat să fac ceva bun în lume, atunci ar fi trebuit 
să mă duc după cei care amenințau să-i distrugă pe fiul și pe 
nepoţii ei, doar pentru a-și asigura un vot favorabil. 

M-am întrebat de ce Horton nu recurgea la o acţiune mai 
puțin dură. De exemplu, să găsească o modalitate de a dezvălui 
în avans înclinarea sexuală a fiului și de a dezamorsa bomba 
șantajului, prin prevenirea sa. Poate că el credea că așa ceva l- 
ar fi deconspirat faţă de complotiști într-un fel în care n-ar fi 
făcut-o decesul pașnic în somn al unei bunicuţe. 

Nu-mi păsa însă. De acum nu-mi mai plăcea cum mirosea 
totul și nici încotro părea să mă poarte. Ceilalţi puteau face cum 
doreau. Eu nu mă mai băgăm. 

Am ieșit de pe site, am șters istoricul browser-ului, apoi am 
căutat un telefon public, am sunat la Hilton și am cerut legătura 
cu James Hendricks, numele sub care îmi spusese Dox că seva 
caza. 

— Sunteţi gata? am întrebat. 

— Toată gaşca s-a strâns, partenere. Camera doisprezece, 
trei, patru. 

Asta însemna că erau în camera 901. Eu și Dox obișnuiam să 
utilizăm un cod simplu când menţionam date exacte, ore, 
numere de cameră și altele similare. Pur și simplu, adunam trei 
la fiecare cifră. Nu era mare lucru și n-ar fi fost greu de spart, 
totuși un nivel suplimentar de securitate nu strică niciodată. 

— Sosesc în zece minute, am zis, după care am închis și am 
șters discret receptorul cu o batistă. 

Faptul că eram în pântecele fiarei îmi sporea neliniștea. 

Am pornit spre Hilton. Recepţia era aglomerată, se părea că 
din cauza convenției anuale a așa-numitei The American 

Constitution Society. Mi-a fost imposibil să nu surâd în colţul 
gurii. „Dacă aţi ști voi...” 

Am luat liftul până la etajul zece, apoi am coborât pe scări la 
etajul nouă. Am ieșit în mijlocul unui coridor îngust și lung de 
vreo sută de metri. Am privit în stânga și am văzut în capăt doi 
bărbaţi în costume și cu ochelari de soare, care păreau 
bodyguarzi ce așteptau în fața unei camere pentru VIP. Nimic 
neobișnuit și ușor de explicat prin convenția care se desfășura la 
parter, ori prin ambasadele aflate în apropiere. În același timp 
însă nu mi-a părut rău să văd că indicatorul de pe coridor arăta 
că 901 se găsea în dreapta. Am mers până în capătul 
coridorului, apoi am făcut la stânga și am găsit camera. Am 
ciocănit o dată și ușa s-a deschis imediat - Treven. Probabil că 
privise prin vizor. Am încuviinţat scurt din cap și am intrat. Dox 
și Larison stăteau unul în fața celuilalt pe paturile gemene din 
cameră și mâncau sandvișuri. L-am auzit pe Treven zăvorând 
ușa în urma mea. 

— Ți-e foame? a întrebat Dox și a ridicat o pungă Au Bon Pain. 
Avem ton, curcan și friptură de vacă. 

Pe paturi, lângă ei, erau și două pistoale. Un Wilson Combat, 
probabil al lui Dox, și un Glock, despre care am presupus că-i 
aparținea lui Larison. M-am întrebat dacă și Treven era înarmat. 
Vederea armelor mi-a trezit sentimente contradictorii. In 
general, da, era mai bine să fii înarmat, totuși nu-i cunoșteam 
pe Larison ori Treven îndeajuns de bine ca să-mi facă plăcere că 
umblau cu arme de foc în preajma mea. 

— De unde le-aveţi? am întrebat. Tot vechea confrerie 
clandestină a flăcăilor? 

Dox a rânjit larg. 

— De data asta, de la o expoziţie de arme din Chantilly. Știi 
vorba aia - mai bine să ai și să n-ai nevoie, decât să ai nevoie și 
să n-ai. Ti-am luat și ţie un Wilson. Tipilor ăstora le plac 
Glockurile, dar știi gusturile mele. 

Mi-a întins un Tactical Supergrade Compact și două 
încărcătoare de rezervă. Le-am pus în buzunarele din față, apoi 
am verificat pistolul, l-am asigurat și l-am băgat sub curea. M- 
am simţit mai bine. Dacă Larison și Treven erau înarmaţi, atunci 
eram satisfăcut să fiu și eu la fel. 

— Un sandviș? a întrebat Dox. 

— Nu, mulțumesc, am răspuns. Voi mâncaţi, iar eu am să 
vorbesc. 

M-am așezat lângă el. Treven a șovăit, apoi s-a așezat lângă 
Larison, vizavi de mine. l-am informat despre tot ce se 
petrecuse în Viena. După aceea le-am precizat cine era 
următoarea ţintă. Și le-am spus că eu nu mă băgăm, și care era 
motivul. 

— Nu m-am prins, a zis Dox după ce terminasem. Vreau să zic 
- cui îi pasă că fiul ei e gay? Crezusem că trăim în secolul XXI. 
Ce dracu', mie-mi plac bărbaţii gay. Dacă vor continua să se 
iubească între ei, asta va-nsemna mai multe doamne pentru 
mine. 

— Nu-i vorba despre faptul că e gay, am răspuns, ci că 
ascunde asta. Asta-i aspectul ce poate fi exploatat. Deși 
recunosc că-i păcat. 

Larison și Treven nu spuseseră deocamdată nimic. M-a 
surprins că erau așa de tăcuţi. 

— Oricum, a zis Dox, nu sunt foarte încântat să eutanasiem o 
băbuţă. Însă mai mult ca asta... ce dracu’, un judecător al Curţii 
Supreme? Vreau să zic că și așa noi practic scriem acum istorie 
cu unele dintre ţintele pe care le-am rezolvat. Totuși, să fim 
primii care rad un judecător suprem? incep să simt că mi se 
desenează o ţintă pe spinare și nu cred că-mi place. 

— Mie îmi este indiferent, a rostit Larison. Știţi de ce m-am 
băgat în chestia asta. Dar dacă simţiţi că vi se desenează semne 
pe spinare, felicitări - înseamnă că-ncepeţi să vă treziţi la 
realitate. 

M-am uitat la Treven. 

— Tu vrei asta? l-am întrebat. Fă-o singur și te alegi cu două 
milioane de dolari. 

— Nu fi idiot, a zis Larison privindu-l pe Treven. E o capcană. 
Toată porcăria asta nu-i decât o capcană. Du-te pe cont propriu 
și vei fi primul care va fi ochit. 

S-au scurs câteva secunde de tăcere. După aceea, Treven a 
spus: 

— Indiferent dacă v-aţi băgat în asta pentru bani sau pentru 
că vreţi să salvaţi o mulţime de vieți, calculul este același. Un 
atentat terorist sub drapel fals rămâne un atentat terorist. In 
ambele cazuri, mor oameni nevinovaţi. Dacă deosebirea constă 

în îndepărtarea încă unui jucător, atunci o voi face, cu sau fără 
voi. 

— Un jucător? a repetat Dox. Tu ai văzut vreo fotografie a 
femeii ăsteia? Seamănă cu bunică-mea. N-am de gând să-i pun 
perna pe faţă, nu, dom'le. Voi avea coșmaruri pentru tot restul 
vieţii. 

Nu mi-a plăcut răspunsul lui Treven. Mi s-a părut produsul 
fanfaronadei, nu al gândirii. M-am întrebat de ce fusese așa de 
iritat? Se simţise lăsat pe afară? Era gelos că nu fusese în 
centrul acţiunii cu Shorrock și Finch? Părea prostesc că un ins 
capabil și experimentat ca el putea să aibă asemenea reacții 
adolescentine. Pe mine nu m-ar fi deranjat dacă aș fi fost plătit, 
în oricare dintre variantele respective, și aș fi rămas la periferie. 

Îmi era însă indiferent. 

— Uite, am spus și am deschis iPad-ul. 

Am accesat site-ul securizat, mi-am introdus codul și am 
văzut un mesaj de la Kanezaki: 7e/efonează-mi urgent. 

Am șters mesajul și am întins iPad-ul lui Treven. 

— Staţi așa, am spus. Se pare că am putea avea niște 
informaţii noi despre Horton. 

Am pus bateria în telefon, l-am activat și l-am sunat pe 
Kanezaki. 

A răspuns imediat. 

— Tu l-ai ras pe Jack Finch? m-a întrebat. 

Am fost luat prin surprindere, totuși nu m-am trădat. 

— Despre ce vorbești? 

l-am văzut pe ceilalți privindu-mă. 

— Termină cu jocurile astea. Președintele se pregătește să-i 
anunțe înlocuitorul. Va fi colonelul Horton. 

Stomacul mi s-a ridicat în gură. 

— Înlocuitorul lui Finch este... Horton? am repetat. 

Larison a încuviințat din cap, ca și cum ar fi știut deja. 

— Și asta nu-i tot. Îţi mai amintești de Shorrock, cel despre 
care ai spus că a murit în Las Vegas pentru că așa și-a satisfăcut 
Dumnezeu simţul ironiei? El depunea mărturie secretă în fața 
Congresului despre abuzuri comise în Centrul Naţional Antitero. 
Era doar un manager civil, n-ar fi recunoscut un operator nici 
dacă l-ar fi mușcat de fund, a fost ultimul om din lume care să 
dorească să conducă, ori să fie în stare să conducă, un atentat 
sub drapel fals. Și știi cine-l va înlocui? 

M-am simţit cuprins de un val de greață. 

— Nu. 

— Omul al doilea din ierarhia de acolo, Dan Gillmor. lar 
Gillmor nu mai este civil, ci a fost JSOC, unul dintre oamenii lui 
Horton. A făcut parte toată viața din complexul 
armată/informaţii/corporaţii/securitate. Și este un fanatic. 
Cavaleri de Malta ca James Jesus Angleton și William Casey, 
cruciați medaliaţi... 

— „Cruciaţi medaliaţi”? 

— Unii dintre tipii ăștia, ca Erik Prince, cred că acţiunile 
noastre din Orientul Mijlociu fac parte dintr-un război sfânt, o 
nouă cruciadă. Este o reţea de fanatici. lar acum tipul ăsta e 
perfect poziționat pentru a conduce grupările despre care 
Horton ţi-a spus că erau utilizate pentru aceste iminente 
atentate sub drapel fals. Acum șeful lui care-i stătea în cale a 
dispărut și el e numărul unu. Poate să facă orice dorește, fără să 
mai fie nevoie să dea explicaţii unui civil băgăreţ. 

N-am spus nimic. Erau foarte multe de procesat și nu le 
puteam examina pe loc pe toate. 

Dox, Larison și Treven mă priveau, ignorându-și sandvișurile. 
Eu vorbisem puţin, dar expresia și postura mea trebuie să le fi 
spus totul. 

— Tu i-ai făcut? a întrebat Kanezaki. Pe Shorrock? Pe Finch? 
Tu ai fost? 

N-am răspuns. 

— lisuse Hristoase, John! Tu n-ai prevenit o lovitură de stat, ci 
tocmai ai netezit calea către una. 

N-am răspuns nici acum. Continuam să mă străduiesc să 
unesc punctele între ele. Larison avea dreptate. Fusesem un 
idiot. Un idiot! 

— Ai priceput? a întrebat Kanezaki. Horton nu încearcă să 
oprească asta, ci este unul dintre complotiști. A strecurat multe 
adevăruri în minciunile lui, doar ca să... 

— Stop! am spus. Lasă-mă să gândesc. 

— Ce se-ntâmplă? a întrebat Dox. 

Am ridicat o mână, cu palma spre el, și m-am adresat lui 
Kanezaki: 

— Când va fi difuzat anunţul acesta despre noua funcţie a lui 
Horton? 

— Nu știu, dar se aude că foarte curând. 

— Și despre Gillmor? 

— La fel. 

Am pus degetul mare peste microfonul telefonului și i-am 
privit pe ceilalţi. Mintea îmi gonea, dar mi-am păstrat glasu 
calm. 

— Schmalz este o capcană. Trebuie să plecăm de aici. 
Pregătiţi-vă. Încerc să mai aflu câte ceva, apoi o să vă informez 
și vom discuta despre cum s-o ștergem. 

Toţi trei s-au ridicat în picioare. În cameră domnea o 
atmosferă încărcată de electricitate care nu-mi plăcea. 

Am ridicat degetul mare și m-am adresat lui Kanezaki: 

— Altceva? 

— Da. De ce ai întrebat despre momentul când se vor anunța 
numirile lui Horton și Gillmor? 

— Dacă anunţurile acelea vor fi făcute curând, înseamnă că 
lui Horton nu-i păsa că le-aș putea auzi înainte de a viza 
următoarea țintă. lar asta înseamnă că a treia ţintă e o capcană. 

— A treia ţintă... mai e una? Cine? 

— Diane Schmalz. 

— Judecătoarea Curţii Supreme? Ţi-ai ieșit complet din minţi? 

— Calmează-te. Eram deja pe punctul de a respinge jobul. De 
fapt, el nu se așteptase niciodată să-l accept, ci era doar o 
stratagemă ca să mă aducă în Washington. 

— Rahat! Acum ești în Washington? 

— Da. 

— Trebuie să pleci imediat de acolo. Washington este ultimul 
loc în care ai vrea să fii vânat de Horton. Mai ales acum, când 
dispune de resurse locale care pot bloca orașul așa cum încui 
ușa unei debarale. 

— Mulţumesc pentru informaţii, am spus, pregătindu-mă să 
închid. O să te sun când ajung într-un loc sigur. 

— Așteaptă, a zis el. Stai așa! Tocmai mi s-a afișat ceva pe 
ecran. Este... ah, la dracu'! 

— Ce-i? 

— Alertă de terorism. A fost transmisă tuturor celor din 
comunitatea de informaţii și aplicarea legii. CIA, FBI, poliţiile 
locale și statale - toţi. Zice că... stai așa: Shorrock și Finch n-au 
murit de moarte naturală, ci au fost asasinați. Potrivit testelor 
toxicologice, au fost otrăviţi cu cianură. lar tu ai fost implicat. 
Tu, cei doi operatori ASI despre care m-ai întrebat și Dox. Voi 

sunteţi agenţi înarmaţi și instruiți pentru operaţiuni speciale, și 
se crede că în prezent vă găsiţi în zona metropolitană 
Washington și că plănuiţi un alt atentat terorist. 

Horton trebuia să fie autorul. Nimeni altul nu știa despre 
cianură. lar Horton nu știa că eu nici măcar n-o utilizasem. 

— În clipa asta nu puteţi pleca de acolo, a urmat Kanezaki. 
Toate aeroporturile, toate gările, toate autogările vor fi ticsite de 
personal de securitate. Toate videocamerele de supraveghere 
din oraș vă vor căuta. 

— Au fotografii? 

— In alerta asta fotografiile apar granulate. Par mărite din 
imagini preluate de pe videocamere de supraveghere. 

Am bănuit că putea fi vorba despre Las Vegas. Șansa noastră 
cea mai bună ar fi fost taxiurile, cel puţin la început. Cu cât ne 
îndepărtam de centrul orașului, cu atât mai puţin concentrați 
aveau să fie adversarii. Totuși trebuia să ne mișcăm iute. 

— In regulă, am spus, cel puţin sunt granulate. Mă îndoiesc că 
un polițist obișnuit... 

— N-ai înțeles. Nu veţi fi arestaţi. Președintele are o listă de 
asasinări, nu știi? Alerta asta are o anexă NOFORN, care anunţă 
că toţi patru figuraţi pe lista aceea. O să vă-mpuște fără 
somaţie. Și dacă totuși veţi sfârși prin a fi capturați, există 
Guantanamo, Bagram, Camp No, Salt Pit... iar astea sunt doar 
cele care au fost deconspirate. Vă pot interna în altele, de care 
Crucea Roșie n-a auzit niciodată, ca să nu mai zic că nu le-a 
vizitat, înţelegi? Veţi avea doar un număr - și atât. Nimeni nu vă 
va ști numele. John, când vine vorba de locurile astea, ai putea 
la fel de bine să fii pe altă planetă sau în altă dimensiune. Când 
te bagă acolo, ești pur și simplu... 

— Trebuie să plec. O să te sun. 

— Stai. Lasă-mă să v-ajut. 

— De ce ai vrea s-o faci? 

— Pentru că sunteţi singurii care mai pot opri asta acum. 

— Rahat. Vars-o în mass-media. Nu ai contacte la New York 
Times? 

Kanezaki a izbucnit în râs. 

— Crezi că Times va face ceva cu asta, chiar dacă eu aș avea 
dovezi? Au tăcut din gură despre programul ilegal de 
supraveghere internă a lui Bush până după realegerea lui. 

Redactorul lor șef îi cere Casei Albe permisiunea de a publica, ce 
naiba! ba mai este și mândru pentru asta. 

— Atunci una dintre reţelele TV - ABC, CNN... care-o fi. 

A râs din nou. 

— Ai citi raportul lui Jeremy Scahill despre închisoarea secretă 
a Agenţiei din Somalia? Direcţiunea a dat în apoplexie, atât de 
precis era totul. S-au folosit de Barbara Starr și Luis Martinez ca 
să-l discrediteze. ABC și CNN - dulăii de pază mass-media. 

— Sună-l atunci pe Scahill. 

— Cei cu care ne confruntăm vor instrui pur și simplu rețelele 
TV să-l ignore sau să-l discrediteze. John, reţelele lucrează 
pentru noi. Ceea ce, recunosc, este în general util și eu însumi 
am profitat de multe ori de asta. Dar în clipa de față 
funcționează împotriva noastră. 

— Atunci, Wikileaks. 

— Acum începi să mai vii de-acasă. Eu însă nu am absolut 
nicio dovadă. Fă-mi rost de ceva. 

— Nu. Nu vreau să intru mai mult în asta. Vreau să ies. 

— Vrei să-mi spui că n-o să-l pui pe Horton să plătească 
pentru capcana asta? 

Nu am răspuns. 

— Crezi că el se va opri și nu va mai veni după tine? Știi la fel 
de bine ca mine că acum va fi mai motivat ca oricând. 

Nici de data asta n-am spus nimic. 

— La dracu', John, lasă-mă să vă ajut. 

Eram ca închis într-o cutie și nu puteam vedea nicio ieșire din 
ea. 

— La naiba. Cum? 

— Vin la voi. Vă bag în portbagajul mașinii și vă scot din oraș. 

— În portbagaj? Suntem patru. Ce mașină ai? 

— Honda. 

— Ce model? 

A urmat o pauză. 

— Civic. 

Am privit masa colectivă formată de Larison, Treven și Dox. 

— Nici vorbă, am spus. 

— Ai fi surprins ce poţi vâri într-un spaţiu strâmt dacă folosești 
nițică margarină, a propus Dox, aparent intuind despre ce 
vorbeam. 

— Ai o idee mai bună? a întrebat Kanezaki. 

— Vorbim aici despre trei sute cincizeci, poate patru sute de 
kilograme. Nu ne poţi îndesa pe toţi acolo, folosind o drujbă și 
un blender. Și chiar dacă ai putea, spatele mașinii ar fi suspect 
de lăsat. 

— O să împrumut microbuzul surorii mele. Acolo puteţi intra 
toți. Atâta vreme cât nu mă oprește nimeni, n-o să vă vadă 
nimeni. Este pentru șapte persoane, așa că amortizoarele nu vor 
fi comprimate anormal. 

Așa ceva suna mai promiţător. 

— În cât timp poţi ajunge aici? 

— Unde sunteţi? 

Dacă în locul lui Kanezaki ar fi fost altcineva, aș fi suspectat o 
capcană. În el aveam însă mai multă încredere decât în oricine, 
cu excepţia lui Dox. In plus, nu aveam de ales. 

— Capital Hilton, am spus. 

— Soră-mea locuiește în Chevy Chase. Nu-i foarte departe, 
dar acum începe ora de vârf. 

— Nu poți să te întâlnești cu ea undeva la mijloc de drum și să 
faceți schimb de mașini? 

— Asta-i o idee bună. Voi fi acolo într-o oră. Poate chiar mai 
puţin. Dacă apare o problemă, să n-o pot găsi, ori să fie plecată 
cu copiii sau orice altceva, o să te sun. 

— Lasă un mesaj pe site-ul securizat. O să-mi scot telefonul 
din funcţiune. 

— În regulă. 

— O să ne întâlnim la nivelul cel mai de jos al parcării 
subterane. Pe latura cea mai depărtată de lifturi. 

— Am înţeles. Pe curând. 

Am închis telefonul, l-am dezactivat și l-am băgat în buzunar. 
Larison, Treven și Dox se ridicaseră de pe paturi, ieșiseră dintre 
ele și se îndepărtaseră unul de celălalt. Toţi stăteau cu braţele 
pe lângă corp, ușor îndoite și cu degetele rășchirate. Arătau ca 
niște pistolari dintr-un western, cu o jumătate de secundă 
înainte de a scoate revolverele din tocuri. 

— Ce dracu' se-ntâmplă? a întrebat Treven. 

Nu mi-a plăcut tonul acuzator al întrebării și mi-am reamintit 
să fiu cât mai calm în răspuns. Patru bărbaţi înarmaţi, periculoși 
și care brusc nu mai aveau încredere unii în ceilalţi, într-o 
odăiţă... dacă situaţia scăpa de sub control, avea să fie foarte 
nasol. 

— Ai avut dreptate, am rostit, privindu-l pe Larison. Horton 
ne-a întins o capcană. Shorrock a fost înlocuit de unul dintre 
oamenii lui Horton, iar Finch va fi înlocuit chiar de Horton. 
Guvernul tocmai a emis un fel de alertă generală spunând că noi 
patru i-am ucis cu cianură pe cei doi. Am fost trecuţi pe lista de 
asasinări a președintelui. Și se știe că suntem în Washington. 

— Horton și cianura lui blestemată, a zis Dox. Așadar, ea era 
menită să ne acuze pe noi și în același timp să sperie publicul, 
da? 

Am aprobat din cap. 

— Da. Chestia însă este că eu n-am folosit-o deloc. Și 
nimeni... 

M-am oprit, înțelegând că scăpasem din vedere ceva evident. 
Periculos de evident. 

Treven și-a îngustat ochii. 

— Poftim? 

N-am răspuns. Mi-am dat seama că existau trei oameni care 
credeau că folosisem cianura cu Shorrock: nu numai Horton, ci 
și Larison și Treven. Oricare dintre ei sau ambii îi putuseră 
spune eronat lui Horton că utilizasem cianura. Asta i-ar fi 
conferit lui încredere suplimentară pentru a ordona rapoartele 
toxicologice false. Horton chiar credea că ar fi existat dovezi de 
folosire a cianurii, dacă cineva ar fi examinat mai atent 
cadavrele. 

— Atunci cum l-ai făcut pe Shorrock? a zis Larison. La fel ca 
pe Finch? 

Am fost impresionat că, în ciuda tensiunii din cameră, putea 
rămâne atât de detașat și de interesat din punct de vedere 
profesional. 

— Nu contează, am răspuns. 

Totuși, dacă Larison și Treven lucrau pentru Horton, atunci n- 
ar fi trebuit să figureze în alerta aceea de terorism, nu? Decât 
dacă ideea în sine era să pară că toţi ne găseam în aceeași 
barcă, deși în realitate... 

Treven s-a încordat. Cu coada ochiului, l-am văzut și pe Dox 
încordându-se. 

A urmat o ceaţă de mișcări și peste o clipă toţi patru aveam 
pistoalele scoase. Treven și cu mine ne aţinteam între noi. Dox îl 
tintea pe Treven. Ţeava pistolului lui Larison era îndreptată 

către podea, dar capul și ochii i se mișcau întruna de la Treven, 
la Dox, la mine, și înapoi. 

— Crezi că eu am vreo legătură cu asta? a întrebat Treven. 
Sunt tot atât de belit ca voi. 

Am văzut că mâinile îi era la fel de ferme și de neclintite ca 
ale mele. 

— Lasă pistolul jos, dacă vrei să scapi de belire, i-am spus. 

Nu a răspuns nimic. 

Larison continua să-și miște capul. Părea ca un șarpe cu 
clopoței care încerca să se decidă în ce direcţie să atace. 

Mi-am spus că mai dispuneam de cel mult două secunde 
înainte ca tensiunea să dea în clocot. Nu-mi venea în minte 
niciun mijloc prin care aș fi putut s-o dezamorsez. 

Brusc, Dox și-a lipit ţeava pistolului Wilson Combat de propriul 
lui gât. 

— Staţi așa, a zis el. Dacă mișcă cineva, negrul încasează un 
glonț. 

Am clipit din ochi nedumerit și m-am întrebat: „Ce dracu'?” 

— jos armele, a urmat Dox. Altfel, jur că-i zbor creierii 
cioroiului peste tot orașul ăsta! 

Ne-a privit pe rând, cu ochii holbaţi în simularea unei nebunii. 

Larison a început să surâdă, apoi a hohotit. 

— Ai câștigat. Ai câștigat. 

Și-a vârât pistolul în pantaloni la spate, apoi a ridicat braţele. 

Treven s-a uitat la Larison, apoi la Dox. Pistolul i-a rămas 
ațintit asupra mea. 

— Despre ce dracu’ vorbiţi voi aici? a întrebat. 

— Doamne ferește, e disperat, a spus Dox acum pe ton de 
falsetto. Faceţi ce spune! Faceţi ce spune! 

— Ești dus cu pluta, a zis Treven, totuși a coborât pistolul cu 
câţiva centimetri. 

Și eu am făcut la fel. 

— Ce naiba, a zis Dox, voi n-aţi văzut niciodată Sei în flăcări? 
Cu Cleavon Little? Mereu m-am întrebat dacă așa ceva ar 
funcţiona și în realitate. 

Pistolul lui Treven a mai coborât puţin. 

— Eşti dus cu pluta, a repetat el. 

Dox a continuat să-și ţină propriul pistol lipit de gât. 

— E un film, înțelegeţi? Un film foarte bun, în care... 

— Știu filmul, a spus Treven. 

Dox și-a desprins pistolul de gât și l-a vârât în pantaloni la 
spate. 

— Ei bine, partea care ţi-a scăpat, și asta s-ar putea datora 
subtilităţii interpretării mele, este că acum două secunde noi toți 
am fost pe punctul de a comite o sinucidere masivă în grup. 
Asta am încercat să demonstrez, pe lângă speranţa că vă voi 
putea readuce cu picioarele pe pământ. Ințelegeţi, pistolul lipit 
de gâtul meu era o metaforă... 

— Am înţeles, am rostit și mi-am coborât încet pistolul. 

Treven a făcut la fel. 

— Aştept pe cineva să-mi mulţumească pentru că nu 
interpretez scena cu masa din jurul focului de tabără, a spus 
Dox. 

Larison continua să rânjească larg și am bănuit că era prima 
dată când el aprecia cât de calm putea fi Dox în momente foarte 
tensionate. Și câtă rațiune exista în aparenta lui nebunie de 
ţăranoi. 

— Ce talentat ești, băiete, a comentat el. 

Cuvintele au sunat destul de nepotrivit cu situaţia și am 
înţeles că era probabil altă replică din același film. 

— Și ce proști sunt ăștia, a zis Dox, confirmându-mi bănuiala. 

Amândoi au izbucnit în râs și m-am gândit că poate acum 
aveau să se înțeleagă între ei. Larison nu era deloc un ins cu 
care să vrei să ai de-a face, dar dacă râzi la glumele lui Dox, 
sunt șanse mari să te alegi cu un prieten pe viaţă. 

Treven însă continua să fie o întrebare deschisă. Mi-am vârât 
pistolul înapoi la spatele pantalonilor. Treven a șovăit, dar apoi 
m-a imitat. _ 

— Haide să încercăm să fim echilibraţi, am zis eu. In clipa de 
față există destui care încearcă să ne omoare, fără să le mai 
dăm noi o mână de ajutor. 

Dox și Larison continuau să râdă, așa că mesajul se adresa în 
principal lui Treven. Și, bănuiesc, mie însumi. 

l-am informat despre conversaţia cu Kanezaki. Toţi am 
convenit că, pe ansamblu, cel mai prudent era să rămânem 
locului până ne întâlneam în parcarea subterană. 

— Ar fi trebuit să știu că ţintele astea și chestia asta erau prea 
mari pentru ei ca să ne lase în pace după aia, a zis Dox. Am 
lăsat ca blestemaţii de bani să-mi întunece raţiunea. 

Nimeni n-a spus nimic. Dox s-a uitat la Larison. 

— Cred că ţi-ai câștigat dreptul să zici: „V-am spus eu!” 

Larison a clătinat din cap. 

— Întrebarea este ce facem în continuare? 

— Exact, a spus Treven. Oriunde ne-ar duce tipul tău... 
perfect, am scăpat din bătaia armelor lor, cel puţin pentru 
moment - dar pe urmă ce facem? 

M-am întors către Larison. 

— Ai spus că știi o cale prin care să ajungem la Horton. 

El a aprobat din cap. 

— Dacă sunteți cu adevărat dispuși să ascultați. 

L-am privit drept în ochi. 

— Eu sunt dispus. 

— În regulă, atunci. Vom avea nevoie de mașina amicului tău. 
Nu numai pentru a ieși din zonă. Pentru a ne întoarce în Los 
Angeles. 

Larison ne-a informat despre vulnerabilitatea pe care o 
descoperise. Era fiica lui Horton. 

— Este masterandă în cinematografie la UCLA, a explicat el. O 
cheamă Mimi Kei. Părinţii sunt divorţaţi și ea folosește numele 
de fată al mamei. Mama e japoneză. 

— L-am căutat pe Wikipedia, am spus. Când i-ai amintit prima 
dată numele, în Tokio. N-am găsit mare lucru, doar câteva 
repere din cariera militară, totuși spunea că-i divorţat și că nu 
are copii. 

— Nu vrea ca oamenii să știe de fată, a zis Larison. El are 
mulţi inamici. De aceea probabil că ea folosește numele mamei. 
În felul ăsta, e mult mai greu să se facă conexiunea. 

— Și tu cum ai făcut-o? a întrebat Dox. 

Larison a zâmbit. 

— Am știut dintotdeauna că dacă voi fi vreodată expus și 
cineva o să vină după mine, acela va fi Hort și am vrut să amo 
poliţă de asigurare împotriva posibilităţii respective. Așa că, 
după ce mi-am înscenat dispariţia, dar înainte să fi făcut, 
mișcarea cu filmele cu torturi, l-am urmărit. Am avut baftă și l- 
am văzut prânzind într-o zi cu o tânără drăguță în centrul 

Washingtonului. Am  filat-o după aceea pe ea până la 
Universitatea Georgetown. Am petrecut o vreme pe Facebook și 
am găsit-o. Pagina îi era protejată la confidenţialitate, dar a fost 
destul de simplu să folosesc numele pentru a-mi confirma că era 
masterandă la Georgetown. Am luat-o apoi pe urma numelui Kei 
până la divorţul lui Hort, după care am recurs la niște inginerie 
socială și am determinat-o să accepte o cerere de prietenie din 
partea unui profil Facebook pe care-l creasem. Judecând după 
secţiunea ei de fotografii, vă pot spune că e apropiată de ambii 
părinţi. Și, mai important, că Hort o iubește ca pe ochii din cap. 
Ar trebui să-l vedeţi în fotografiile în care apar amândoi. Vă 
garantez, dacă o luăm ca ostatică, el va face orice i-am cere. 

Mi-am dat seama că, numai cu o oră mai devreme, 
reacţionasem cu furie și dezgust faţă de complotiștii care 
amenințau familia cuiva. lar acum, iată-mă - examinam o 
situaţie perfect identică. Dispuneam de două modalităţi de 
justificare: în primul rând, aceea că, spre deosebire de Schmalz, 
Horton își abătuse singur necazul asupra sa. În al doilea rând, 
că, spre deosebire de complotiști, amenințările noastre la 
adresa lui Mimi Kei aveau să fie cacealmale. 

Am privit expresia lui Larison și am înţeles că în acea ultimă 
privință nu gândeam chiar la fel. Trebuia să fiu cu ochii pe el. 
să-l supraveghez cu multă atenţie. 

— Ea este acum la UCLA? am întrebat. 

Larison a încuviinţat din cap. 

— În toamna asta termină anul doi. Chiar în clipa asta, 
frecventează cursuri de vară. Am urmărit-o. 

— De aceea știe Horton atât de bine Los Angelesul, am 
încuviințat. Mă surprinsese asta în primele două rânduri când l- 
am întâlnit acolo. De fapt, el mi-a sugerat Los Angelesul. Iniţial, 
crezusem că-l propunea pur și simplu ca punct convenabil între 
Washington și Tokio, dar adevărul era altul. Căuta un pretext ca 
să-și viziteze fiica. 

Larison a zâmbit iarăși. 

— Fetița lui. 

— În regulă, a zis Treven, și care-i piesa? Nu știm unde 
locuiește fata, nu-i știm obiceiurile și nu cred că știm multe nici 
despre UCLA. Unde o înhățăm? Unde o ţinem? Fără instrumente 
adecvate, nu văd cum o să ne asigurăm că este tăcută și 
cooperantă, fără a fi brutali. Și uitaţi cum stă treaba, sigur că da, 

vom face ceea ce trebuie să facem, dar dacă-i facem vreun rău 
real, e greu de zis cum va reacționa Hort. Noi vrem s-o 
amenințăm, absolut, însă dacă vom începe s-o facem cu 
adevărat, pierdem controlul. 

— Nu știu în privinţa asta, a zis Larison. Dimpotrivă, aș susține 
că modul ideal pentru a ne asigura că Hort este ascultător și 
cooperant ar fi chiar să-i facem rău și să-l anunţăm pe el că răul 
abia începe. Sunt sigur însă că, indiferent cum ar sta treaba, va 
face ceea ce dorim noi. 

— Bine, a zis Treven. Să presupunem că punem mâna pe ea. 
Că o ţinem undeva și-l ameninţăm pe Hort că o să-i facem rău 
dacă nu cooperează. Dar în ce fel vrem să coopereze el? Chiar 
dacă își cheamă dulăii, în secunda în care fiică-sa va fi în 
siguranţă, vor porni din nou pe urmele noastre. Intenţionezi s-o 
ținem veșnic pe fată? 

— Nu veșnic, a spus Larison. Doar atât cât să recuperăm 
diamantele. 

— Tot te gândești la diamante? a zis Dox. Rahat, eu mă 
gândesc doar la o cale prin care s-ajung la președinte și să-l 
conving să mă scoată de pe lista lui de asasinări, și să nu mă- 
nchidă pentru tot restul vieții într-o temniţă secretă. 

— Este același lucru, a răspuns Larison. Te-ai gândit vreodată 
câtă securitate îți poţi cumpăra cu douăzeci și cinci de milioane 
de dolari? 

— Știu că tu vrei diamantele alea, am spus, totuși nu cred că 
ele în sine ne vor rezolva problemele pe care le avem acum. 
Trebuie să fim lămuriţi în privinţa noii noastre situaţii și a felului 
în care s-o rezolvăm. 

Larison și-a frecat palmele. 

— Și ce facem? 

— Nu știu exact, dar sunt de acord că, într-un fel sau altul, 
fiica va fi implicată. Să găsim ceva care să acţioneze ca... mă 
rog, dacă nu ca garanţie a siguranţei noastre, atunci cel puţin ca 
o inhibare a capacităţii lui Horton de a direcționa forțe împotriva 
noastră. Oricum, nu trebuie să stabilim toate astea acum. Vom 
avea timp suficient cât vom merge cu mașina. 

— La drum! a exclamat Dox. 

Am verificat site-ul securizat. Kanezaki îmi confirmase că totul 
decurgea conform planului. 

— Contactul meu ar trebui să fie aici în câteva minute, i-am 
anunţat pe ceilalţi. Să-i dăm drumul. 

Am șters toate suprafețele pe care le-am fi putut atinge și am 
strâns toate ambalajele de sanavișuri și alte mărturii vizibile ale 
prezenței cuiva acolo. Desigur, n-avea să caute nimeni și 
probabil că, în ciuda eforturilor noastre, mai rămăseseră fire de 
păr și alte dovezi ADN, dar era totuși mai bine să lăsăm cât mai 
puţine urme ce s-ar fi putut constitui într-o pistă. 

Ne-am dus la ușă și eu am privit pe vizor - nimeni. Am fost pe 
punctul să apăs pe clanţă, când mi-am reamintit de cei doi 
bodyguarzi pe care-i văzusem în capătul opus al coridorului. Am 
ezitat. 

— Ce este? a întrebat Larison. 

M-am întors spre ei. 

— La venirea voastră, în celălalt capăt al coridorului de la 
etajul ăsta era o echipă de securitate? 

Toţi au clătinat din capete. 

Părea cam ciudat. Ei nu erau oamenii care să scape din 
vedere astfel de amănunte. 

— De ce întrebi? a continuat Larison. 

— Când am sosit eu, erau doi bodyguarzi care probabil că-și 
ocupaseră poziția după venirea voastră. 

Nimeni n-a comentat, așa că am urmat: 

— Desigur, poate fi o simplă coincidență. Poate e un VIP care 
s-a cazat după ce aţi ajuns voi și înainte de sosirea mea. Și 
totuși... 

Am căzut pe gânduri. Ca întotdeauna, presupuneam varianta 
cea mai pesimistă, care, în cazul de față, însemna că Horton ne- 
ar fi anticipat cumva mișcările sau i-ar fi urmărit pe ceilalţi, 
astfel că acum avea oameni în hotel. 

„Pune-te în pielea lor. S-ar aștepta ca noi să coborâm pe scări, 
nu să luăm liftul. Ceea ce, din perspectiva lor, ar fi perfect. Arme 
cu amortizoare, absenţa oricăror martori și înlăturarea rapidă, 
discretă și curată a tuturor complicaţiilor nerezolvate”. 

— Uitaţi cum vom proceda, le-am spus. Treven și cu mine 
vom ieși primii pe coridorul principal. Dacă cei doi tipi pe care i- 
am văzut sunt pur și simplu bodyguarzii cuiva, perfect, vom ţine 
ușa liftului deschisă pentru Dox și Larison și vom cobori toți 
patru. Dar dacă ei nu sunt simpli bodyguarzi și avem o 
problemă... 

Am tăcut o clipă. Voiam ca Treven să fie alături de mine, nu în 
urma mea, așa că asta era bine. Dar... 

M-am uitat la Dox și Larison. 

— Dacă avem o problemă, Treven și cu mine ne lăsăm jos, 
pentru ca voi doi să aveţi câmp de foc liber. Indiferent ce se va 
întâmpla, vom utiliza liftul. În clipa asta, nu-mi place ideea 
scărilor. Aveţi vreo problemă în sensul ăsta? 

Toţi au încuviinţat din capete. M-am uitat din nou pe vizor, am 
apăsat clanța cu mâneca hainei și am deschis ușa. Ei trei au 
trecut pe lângă mine și am închis ușa înapoia noastră cât am 
putut mai încet. După aceea am înaintat. 

M-am uitat la Treven. 

— Eşti prea încordat, am murmurat. 

El s-a încruntat. 

— Ce vrei să zici? 

— Vreau să zic că arăţi tensionat. Chiar dacă tipii ăia sunt 
niște bodyguarzi autentici, sarcina lor este să fie cu ochii în 
patru după orice necazuri. Nu vreau să facem nimic care i-ar 
putea determina să ne ţină minte. lar dacă nu sunt autentici, 
haide să nu facem nimic care să le lase impresia că știm 
adevărul. Decât după ce scoatem armele și-i doborâm. În 
regulă? 

Treven s-a încruntat încă și mai mult. 

— La dracu', am continuat, asta nu-i o critică. Relaxează-te și 
urmează-mi exemplul, ai înţeles? Relaxează-te. 

Am ocolit colțul și am ieșit pe coridorul principal. l-am văzut 
pe cei doi bodyguarzi care ocupau aceeași poziţie ca înainte. 
Bătăile inimii mi s-au întețit. 

— l-am spus, am rostit cu glas tare, amintindu-mi de o 
conversaţie sportivă banală pe care o auzisem cândva. l-am 
spus: „La ce dracu' s-au gândit, încercând să se apere în zonă 
cu Kentucky?” Ce naiba, cu Kentucky nu te aperi în zonă. 

Habar n-aveam ce însemnau toate astea, totuși trebuie să fi 
însemnat ceva. 

Spre meritul lui, Treven a înţeles imediat ideea și a urmat-o 
prompt. A râs și a spus: 

— Și eu am zis la fel. Le-am spus chiar: „Nu faci în niciun caz 
asta, decât dacă vrei s-o încasezi rău de tot”. 

Cei doi bodyguarzi s-au dezlipit de perete și au pornit spre 
noi. Mai precis, cei doi ne-bodyguarzi. Inima a început să-mi 
bată încă și mai repede. 

— Ştii care-i partea cea mai tare? am urmat, simulând 
indiferența. Rahaţii ăia jucaseră la pariuri. Deci, fii atent - 
împotriva cuiva care-ncerca să se apere în zonă cu Kentucky! Cu 
Kentucky, poți să crezi asta? 

Mâinile celor doi ne-bodyguarzi erau goale. Totuși ei purtau 
costume, astfel că existau o mulţime de posibilităţi pentru a-și 
ascunde armele. 

— Știi ceva? a zis Treven. Mie-mi plac oamenii care pariază 
fără să gândească. Ei cred că-și cunosc șansele, dar habar n-au. 
Asta-nseamnă mai mulți bani pentru mine. 

Ajunseserăm la lifturi. Ne-bodyguarzii erau la vreo zece metri. 

— Scuze, a rostit cel din stânga, cu ochii invizibili înapoia 
ochelarilor de soare. Trebuie să vedem niște acte de identitate. 

— Acte de identitate? am repetat eu pe un ton care arăta că 
era cea mai absurdă cerere pe care o rostise cineva vreodată. 

Am întins mâna și am apăsat butonul de apelare al 
ascensorului, folosind falanga mijlocie a degetului arătător. 

Am văzut o mișcare în capătul îndepărtat al coridorului. Alţi 
doi indivizi în costume și cu ochelari de soare dădeau colțul. 
Aceștia aveau pistoale. 

— Nicio problemă, a zis Treven. 

A dus mâna spre buzunarul interior, ca și cum s-ar fi pregătit 
să scoată portofelul, dar a scos un Glock și i-a împușcat pe ambii 
în frunte, atât de rapid, încât primul nici măcar nu începuse să 
cadă, când al doilea fusese deja lovit letal. Cele două bubuituri 
au răsunat asurzitor pe coridorul lung. Am scos pistolul 
Supergrade și m-am aruncat pe jos așa de iute, că practic am 
ajuns pe podea înaintea celor uciși. Treven era acolo, alături, și 
trăgea deja spre cei nou apăruţi, la fel ca mine. Din spatele 
nostru s-au auzit și alte Împuşcături, iar cei doi au început brusc 
să tresară ca niște marionete pe sfori sub impactul atâtor 
gloanțe. 

Bubuiturile s-au oprit și coridorul a redevenit silențios; doar în 
aer se simţea izul iute și înțepător al fumului prafului de pușcă. 
Am privit înapoi și i-am văzut pe Larison și Dox avansând lin, 
amândoi cu pistoalele ridicate la nivelul ochilor și ţinute cu 
ambele mâini. M-am uitat după aceea la cei doi bărbaţi de pe 

coridor. Erau rășchiraţi pe mochetă, cu faţa în sus și picioarele 
răsucite sub ei. Am rămas cu pistolul ațintit asupra lor și m-am 
îndreptat, stând lângă perete. Treven s-a ridicat într-un 
genunchi, imediat sub nivelul meu. Cealaltă pereche de bărbați 
doborâţi se găseau prea departe de noi ca să fim siguri că 
muriseră și nu ne asumam niciun fel de riscuri. 

— Am fost destul de relaxat? a întrebat Treven încetișor, 
păstrând atât ochii, cât și țeava Glockului aţintite în jos. 

— Ai fost chiar foarte relaxat, am răspuns. 

Ascensorul a piuit - era însă cel din extrema stângă. 

— Rahat, am spus, luptându-mă cu imboldul de a mă apropia 
de el tactic, cu pistolul întins înainte. 

Dacă în cabină se aflau și alți adversari, voiam să fiu pregătit. 
Dar dacă era un grup de civili, am fi avut probleme majore cu 
martorii. 

Totuși ei nu știau când părăsiserăm noi camera. Și nici că nu 
te poți baza pe lifturi, ca să le utilizezi tactic. Dacă existau mai 
mulţi inamici, ei ar fi apărut de pe scări. Asta presupunând că nu 
ne așteptaseră în mod deliberat aici. 

M-am apropiat și am vârât pistolul în pantaloni, la spate sub 
haină, exact în clipa când s-a deschis ușa ascensorului. Am privit 
înăuntru. Doi indieni tineri, cărora nici măcar nu le mijiseră 
tuleiele, în pantaloni bleumarin și cămăși albe scrobite. De 
șnururile ce le atârnau în jurul gâturilor erau prinse ecusoane cu 
American Constitution Society. Se găseau în fundul cabinei, de 
unde le era imposibil să vadă carnajul de afară. 

— Bună, am rostit și am fluturat prietenos din mână. 

Încercam să le indic lui Treven, Dox și Larison că în lift erau 
civili și că ar trebui să ascundă armele, ca s-o putem șterge 
naibii de acolo. 

— Coborâţi? m-a întrebat unul dintre indieni, cu accent 
specific. 

— Da, am încuviinţat și am întins braţul pentru a bloca ușa. 
Puteţi aștepta două secunde? 

M-am întors către Dox și Larison și am strigat: 

— Aici sunt doi domni amabili, care ne așteaptă să intram. 
Grăbiţi-vă! 

Până atunci avuseserăm noroc că nimeni nu scosese capul pe 
coridor. Bănuiam că la ora asta majoritatea camerelor erau 
goale, totuși trebuia să ne mișcăm rapid. 

Al doilea indian a adulmecat aerul. 

— Nu vi se pare că miroase ciudat? Parcă ar fi fum. Parcă ar 
arde ceva. 

— Da, am spus, a venit deja cineva de la întreţinere. A zis că-i 
o problemă cu sistemul de ventilaţie, dar nimic alarmant. 

Dox, Larison și Treven aproape că s-au prăbușit în cabină, iar 
eu i-am urmat imediat. Brusc, indienii au părut foarte mititei. S- 
au lipit cu spatele de perete, totuși eram înghesuiți serios. Am 
apăsat butonul parcării subterane, folosind tot falanga mijlocie a 
degetului arătător, și ușile s-au închis. 

— Mulţumesc, a spus Dox și a afișat un zâmbet care în mintea 
mea arăta exact ca al unui dement. Aș fi detestat realmente s- 
aşteptăm următorul lift. 

Pentru o clipă, nimeni n-a spus nimic. Nu s-a auzit niciun 
sunet, cu excepţia muzicii ambientale absurde ce susura din 
difuzoare nevăzute. 

— Dumneavoastră, domnilor, sunteţi... veniţi la convenție? a 
spus primul indian. 

Îl privea pe Larison. În mod evident, o zonă din adâncul 
mezencefalului lui urla: Pericol! El era totuși un om modern până 
în vârful unghiilor, și captiv într-o cabină de lift, așa că, în loc s-o 
ia la fugă spre dealuri cum ar fi făcut strămoșii noștri mult mai 
practici, el încerca să poarte conversaţie cu un prădător evident. 

— Nu tocmai, a răspuns Larison. 

Liftul s-a oprit la etajul patru. Tensiunea din interior, pe când 
așteptam deschiderea ușilor, era explozivă. Probabil că indienii 
o percepuseră și m-am întrebat ce naiba gândeau ei. 

Ușile s-au deschis. Două tinere drăguțe, cu fuste și pantofi cu 
toc, ambele purtând la gât ecusoane cu American Constitution 
Society, au privit în cabină. 

— E-n regulă, a spus una dintre ele. Aşteptăm următorul lift. 

Știam că dispuneam de cel mult o secundă înainte ca Dox să-i 
lipească pe indieni de peretele cabinei pentru a le face loc 
fetelor. 

— Mulţumesc, am spus prompt și am apăsat butonul de 
închidere. 

Ușile au glisat și, din fericire, ne-am pus iarăși în mișcare. 

— Bineînţeles că suntem susținători ai Constituţiei, a zis Dox. 
Și venerăm acest măreț document. Din nefericire însă nu 
rămânem destul timp în oraș ca să participăm la convenţie. Dar 

voi? Se pare că aţi venit de la depărtare destul de mare ca să fiţi 
aici. 

Îmi venea să-l strâng de gât. Ce avea de gând? Încerca să-i 
facă pe cei doi să ne țină minte? 

— Așa este, tocmai din New Delhi, a răspuns al doilea indian. 
Studiem moduri inteligente de a modifica propria noastră 
constituție, în India. De multe ori glumim că poate voi, 
americanii, ne-aţi putea împrumuta Constituţia voastră, fiindcă 
de acum nu mai păreți în stare s-o folosiți așa cum se cuvine. 

Liftul a piuit și s-a oprit la nivelul recepţiei. Treven și cu mine 
am ieșit, iar Larison și Dox s-au lipit cât au putut mai mult de un 
perete pentru a le face loc indienilor. 

— Atunci, la revedere, a spus primul dintre ei în timp ce 
ieșeau. 

— Și o zi bună, a adăugat al doilea. 

— Și vouă, a răspuns Dox. Și vă mulţumim că ne apreciați 
Constituţia. Este plăcut să știm că există oameni ca voi. 

Ușile s-au închis. 

— lisuse, am rostit, de ce nu le-ai dat și cartea de vizită? Sau 
numărul tău de telefon? 

Dox a părut rănit. 

— Am fost pur și simplu un bun ambasador al ţării mele, 
nenică. Ei au venit de departe și într-un scop nobil. 

— Da, iar peste o jumătate de oră, când vor fi întrebaţi de 
securitatea hotelului, de poliția din Washington și de asasinii din 
JSOC, își vor aminti foarte clar de cei patru bărbaţi care s-au suit 
în lift la etajul nouă, adică tocmai etajul unde au fost găsite 
patru corpuri ciuruite de gloanțe, tocmai etajul care duhnea a 
fum de praf de pușcă. 

Au trecut câteva clipe parcă nesfârșite. Dox a rostit: 

— Mda, când o zici în felul ăsta, cred că-nţeleg ideea. 

Ascensorul a piuit din nou. Nivelul parcării subterane. Toţi am 
dus o mână la spate, gata să scoatem armele, și ne-am lipit de 
pereţii laterali ai cabinei. 

Ușile s-au deschis. Am privit într-o parte și în cealaltă. Locul 
era pustiu și tăcut. Am pornit spre capătul opus al parcării, 
menţinând spaţii destul de mari între noi pentru a îngreuna 
desfășurarea unor posibile ambuscade. Toţi eram extrem de 
vigilenţi. Mintea mea urla de-a dreptul: „Cum dracu’ v-au 

urmărit aici?” Am alungat însă gândul acela. Problema actuală 
era să ieșim. De restul ne puteam face griji ulterior. 

Parcarea era plină, probabil cu mașinile celor veniţi la 
convenţie, și era posibil să fim atacați din orice direcție în timp 
ce o traversam. Toate automobilele parcate, toate laturile 
nevăzute ale stâlpilor de susținere... totul ascundea ameninţări 
potenţiale. Când am ajuns la peretele opus al sălii subterane, 
atingerea betonului de spinarea mea a fost la fel de dulce ca un 
pahar de apă rece după o călătorie prin deșert. 

Larison a privit în jur. 

— Omul tău nu-i aici, a spus el. 

M-am uitat la ceas. 

— Mai așteptăm câteva minute. Poate fi de vină traficul, 
poate fi orice. 

— Nu-mi place, a zis Treven. Dacă asta-i altă capcană, vom fi 
încolţiți aici. Eu zic să căutăm o mașină, să-i legăm firele 
contactului și s-o ștergem naibii. 

— Dacă va fi nevoie, așa vom face, am încuviințat. Dar, cu 
excepția cazului în care suntem dispuși să trecem prin bariera 
de ieșire, ne va trebui un vehicul în care să găsim tichetul de 
acces. Plus o mașină suficient de veche ca s-o putem porni fără 
cheie de contact - nu știu dacă va fi chiar așa de simplu. De 
asemenea, știu că am putea spune că am pierdut tichetul, însă 
aș prefera să nu port o asemenea conversație, dacă poate fi 
evitată. Haide să mai așteptăm câteva minute. 

Parcă ascultând de o indicație regizorală, am auzit scârțâit de 
cauciucuri pe beton în partea opusă a parcării. Un microbuz 
argintiu. Cu geamuri fumurii. „Haide”, mi-am spus. „Kanezaki”. 

Microbuzul s-a apropiat. Kanezaki? Nu puteam fi sigur din 
cauza luminilor fluorescente care se reflectau din parbriz. 

Am simțit tensiunea crescând odată cu apropierea 
microbuzului. Ceilalţi își imaginau exact ce-mi imaginam și eu: 
portiera laterală glisa și se deschidea, iar noi patru eram 
împroșcaţi cu foc de arme automate. 

Microbuzul a cotit și s-a oprit exact lângă noi. Prin geamurile 
fumurii nu puteam distinge absolut nimic. Niciunul dintre noi nu 
scosese deocamdată pistolul, dar dacă portiera aceea laterală ar 
fi glisat... 

Geamul din partea șoferului a coborât și peste el s-a aplecat o 
tânără asiatică drăguță, cu bustieră, şort și coadă de cal. 

— Sunt sora lui Tom, a spus ea. Cum e vremea? 

Am fost atât de uluit, încât aproape că n-am răspuns. Ea se 
prezentase și acum aștepta replica mea de confirmare. Oare să 
fi fost și ea agentă CIA? Oare era antrenată de Kanezaki? Și de 
ce se afla aici, în locul lui? 

— Este... ploioasă$, am spus bănuind că acela era răspunsul 
corect. 

A încuviinţat din cap. 

— Suiţi. 

Portiera laterală a glisat. Pe bancheta din mijloc se aflau două 
fetițe, pe scaune pentru copii, ale căror feţișoare și păr 
prezentau o combinaţie euro-asiatică delicioasă. Ne priveau cu 
ochi curioși. 

— Tu ești... unde-i Tom? am rostit eu. 

— A fost reținut. Uite care-i treaba, sunt cam pe grabă, da? 
Trebuie să le duc pe astea mici la antrenament la ora șase și nu 
mă așteptam la o călătorie în oraș. 

— Da. 

l-am privit pe ceilalţi. După figurile lor, mi-am dat seama că și 
ei considerau totul bizar. 

Larison a întrerupt încordarea. 

— Haide, i s-a adresat lui Treven. Noi trecem în spate. 

Cumva, ei doi au reușit să se strecoare pe rândul al treilea. 

Dox a trecut pe rândul al doilea, între fetițe. Eu am suit în 
faţă. 

Femeia a ocolit ghereta paznicului. Acolo exista un automat, 
unde ar fi putut folosi cardul de credit, dar fie era prea 
inteligentă ca să o facă, fie fusese instruită de Kanezaki. Sau era 
pur și simplu norocoasă. Indiferent cum ar fi stat treaba, a oprit 
lângă fereastra paznicului, un latino-american cu chip plictisit. 

— Scuze, dar e incredibil, i-a spus tânăra după ce a coborât 
geamul. Am intrat în altă parcare. 

Am privit drept înainte, fără să întorc capul, și am văzut-o cu 
coada ochiului cum îi întindea paznicului un tichet. A urmat o 
pauză. 

— Bine, nu-i problemă, a spus paznicul și a ridicat bariera. 

— Mersi, a zis sora lui Tom și am ieșit apoi sub soarele 
arzător. 


6 joc de cuvinte intraductibil, în limba engleză, bazat pe Rain, numele protagonistului, 
care înseamnă de asemenea „a ploua, ploaie”. (n. tr.). 

— Cum să-ţi spun? am întrebat-o. 

Ea și-a pus ochelarii de soare și a cotit la dreapta pe L Street. 

— Mă cheamă Yukie. În general mi se spune Yuki. 

Am observat un tatuaj pe umărul ei stâng. Două kanji unul 
pentru iubire, celălalt pentru război. lubire de război? Militantă? 
Era un neologism, nu un cuvânt real, ceva la modă printre otaku 
- pasionaţii de computere - și bosozoku - găștile de motociclişti, 
așa că nu eram sigur în privinţa semnificației. 

— Bine, Yuki. Mulţumesc. 

— Pentru puțin. 

— Unde-i fratele tău? 

— Sper că-n drum spre White Flint Mall din Maryland. Acolo 
mi-a spus să vă duc, iar dacă nu-i acolo, o să vă las și va trebui 
să-l așteptați. Imi pare rău, dar și așa sunt în întârziere. 

A cotit din nou la dreapta, de data asta pe 15" Street. A 
semnalizat cotirea cu mult timp înainte. Fie că era un șofer 
foarte precaut, fie că nu dorea să ofere polițiștilor nici cel mai 
mic pretext pentru a-i opri microbuzul. Sau ambele. 

— Ai părut foarte... competentă, acolo, în parcare. Dacă nu te 
superi că o spun. 

Mi-a aruncat o privire scurtă, apoi a revenit cu ochii la stradă. 

— Ştii ceva, nu sunt proastă, da? Dacă Tom lucrează în 
Departamentul de Stat, voi sunteţi echipa de patinaj artistic a 
Suediei. El e fratele meu și-i datorez foarte multe. Haide să ne 
oprim aici cu discuţia. 

A semnalizat din nou și a cotit la dreapta pe K Street. 

Fetița din spatele meu a întrebat: 

— Pe tine cum te cheamă, domnule? 

M-am întors, dar ea se uita la Dox. 

— Scumpa mea, prietenii îmi spun Dox. Asta-i prescurtarea de 
la „neortodox”. Și tu poți să-mi spui așa, dar numai dacă vom fi 
prieteni. 

— Putem fi prieteni, a zis ea, apoi a chicotit. 

— Bine, atunci. Dox a întins mâna și a strâns mânuţa ei cu un 
aer cât mai oficial. Și pe tine cum te cheamă? 

— Eu sunt Rina. 

— Oh, dar ce nume frumos - Rina. Mă bucur să te cunosc, 
Rina. 

Cealaltă fetiţă a spus: 

— Pe mine mă cheamă Rika. 

Dox s-a întors spre ea și i-a strâns de asemenea mâna. 

— În viaţa mea n-am văzut așa fetițe frumoase! a exclamat 
el. Sunteţi gemene? 

Rika a răspuns: 

— Da! 

Rina a contrat-o: 

— Nu! Eu am șase ani și ea are patru ani. 

Rika a întrebat: 

— De ce nu putem fi gemene? 

Rina a spus: 

— Explică-i tu, Dox. Din cauză că gemenii trebuie să se nască 
amândoi în același moment. 

Și dialogul acela a continuat. 

Puștoaicele erau incredibil de frumușele. M-am gândit la 
propriul meu fiu, Koichiro. El ar fi trebuit să fie cam de vârsta 
fetițelor. Ce rău făcuseră ele vreodată, cuiva? Nu-mi puteam 
imagina făpturi mai inocente. lar eu le pusesem în pericol. 

— Tom este un om bun, i-am spus lui Yuki când a cotit la 
dreapta pe Connecticut Avenue, mergând spre nord-vest, spre 
graniţa statului Maryland. 

Ea a aprobat din cap. 

— Este un frate bun. 

— Nu cred totuși... nu cred că a înțeles în ce pericol este 
posibil să te bage. În hotelul de unde ne-ai luat a fost... o 
problemă. Poate c-o să vezi la știrile serii. 

— Vorbesc foarte serios - nu vreau s-aud nimic. 

— Vreau să spun că dacă în parcare există videocamere de 
securitate care să înregistreze plăcuțele de înmatriculare ale 
vehiculelor, vei avea o problemă. Cei aflaţi pe urmele noastre 
vor dori să știe ce ai căutat înăuntru. 

— Atunci e bine că am schimbat plăcutele. 

— Ai... ce ai făcut? 

— Uite care-i treaba, n-am fost dintotdeauna mama pe care o 
vezi acum ducându-și fetiţele la antrenament, da? Ți-am spus - 
nu sunt proastă. Am împrumutat plăcuţele cuiva de pe o stradă 
din cartier, o stradă frumoasă, plină cu arbori și fără 
videocamere. lar cu niţel noroc, o să reușesc să le returnez 
înainte de a-și da cineva seama că-i lipsesc. Așa că, după ce vă 
livrez pe voi, va fi ca și cum nu ne-am fi întâlnit niciodată. 

Mi-a fost imposibil să nu zâmbesc. 

— Ei bine, eu tot o să fiu încântat că ne-am întâlnit. 

Yuki a tras cu ochiul la mine și un surâs i-a fluturat scurt pe 
buze. 

— Nu flirta cu mine, da? Nu uita, sunt o mamă care-și duce 
fetiţele la antrenament. 

Un telefon a piuit. Am coborât ochii și am văzut aparatul care 
lumina intermitent în suportul pentru pahare. Yuki l-a ridicat, a 
privit ecranul, apoi mi l-a întins. 

— E Tom. 

Am răspuns. 

— Hei. 

— Ești cu sora mea. 

— Da. 

— În regulă. Eu mă-ndrept spre locul unde vă duce ea. 
Traficul e oribil, totuși n-ar trebui să fac mai mult de treizeci de 
minute. Atunci o să vă spun mai multe. 

— Vom avea nevoie de un vehicul. lar o Honda Civic nu-i 
mașina cea mai bună. 

— S-a rezolvat deja. Ne vedem în curând. 

A închis. Am pus telefonul înapoi în suportul pentru pahare. 

— Se pare că suntem în grafic, am anunţat. 

— E bine. 

Drumul până la mall a durat patruzeci de minute. Dox le-a 
întreținut pe fetițe, povestindu-le despre salturi cu parașuta din 
avion și ce se întâmplă dacă parașuta nu se deschide, insistând 
că trebuiau să aibă răbdare și să mai crească înainte de a putea 
sări chiar ele și recomandându-le să capete permisiunea mamei 
lor înainte de a-l putea însoţi. l-am invidiat talentul. Eu nu 
fusesem niciodată iscusit cu copiii. Cred că din cauză că ei 
percep chestii pe care adulţii au învăţat să le suprime. 

Yuki a virat la dreapta și a intrat în parcare, după care a 
descris un tur în sensul invers acelor de ceasornic, spre o 
parcare anexă. Era departe de mall și în mare parte pustie; 
puţinele mașini aparţineau, am bănuit, angajaţilor, nu clienţilor 
mallului, care ar fi trebuit să meargă mult pe jos peste betonul 
supra-încins ca să ajungă înăuntru. Unul dintre vehicule era un 
camion carosat de la U-Haul, lung de aproape patru metri. Mi s-a 
părut cumva straniu că se găsea în parcarea unui mall și atât de 
departe de clădire în sine, apoi m-am întrebat dacă la el se 


VP - 164 


referise Kanezaki când spusese că problema vehiculului „se 
rezolvase deja”. 

Așa era, într-adevăr. Când ne-am apropiat, portiera șoferului 
s-a deschis și Kanezaki a coborât din cabina camionului. Arăta 
aproape ca orice alt funcţionar din Washington care revenea 
acasă de la birou - fără sacou, cu nodul cravatei slăbit și pielea 
ușor transpirată de la drumurile repetate între clădirile cu aer 
condiţionat și dogoarea infernală din exterior. Continua să 
poarte ochelari cu rame din sârmă, dar era mai slab decât mi-l 
reaminteam, iar în ochi și pe chip i se citea o maturitate nouă. 
Continua totuși să fie același ins pe care-l cunoscusem în Tokio 
cu atâţia ani în urmă, da, însă de acum nu mai era un puști 
idealist cu chip entuziast. De atunci, se încleștase într-o luptă cu 
lumea și greutatea ei îi lăsase urme. 

Yuki a oprit lângă camion. Am coborât și am dat mâna cu 
Kanezaki. 

— Cheile sunt în contact, a zis el, intrând ca de obicei direct în 
subiect. Ar trebui să-i daţi drumul. 

— Ai ceva nou pentru mine? 

El a fluturat din braţ spre Yuki, salutând-o. 

— Camionul n-ajunge? 

— Ştii la ce mă refer. 

— Nu. N-am informaţii noi. Dar când voi avea, le voi încărca 
pe site. 

— Ce facem cu camionul? Când trebuie adus înapoi? 

— L-am închiriat pentru o lună. Sper ca până atunci presiunile 
să mai înceteze și ne vom gândi la ceva. Contractul de închiriere 
este în torpedo. 

Portiera laterală a glisat, iar Rina și Rika au exclamat la 
unison: 

— Unchiul Tomo! 

Kanezaki a fluturat din braţ spre ele. 

— Unchiul Tomo? am repetat eu. 

A ridicat din umeri. 

— Prescurtarea de la Tomohisa. Unchiul Tom suna cam 
aiurea. 

Dox a coborât și a dat mâna cu Kanezaki. 

— Mă bucur să te văd, nenică. Se pare că ne-ajuţi mereu să 
ieşim dintr-un rahat. 

— Și-ntotdeauna pentru ceva la schimb, am precizat eu. 

Larison și Treven au coborât din microbuz. 

— Unchiule Tomo, a strigat Rina, ce faci aici? 

— O să mă ia mămica ta cu mașina, scumpete! E o poveste 
lungă. O să v-o povestesc pe drum. 

Kanezaki s-a întors spre noi patru. 

— Nu știu încotro vă veţi duce și este mai bine să nu știu. 
Mergeţi însă cât mai departe. Ei o să vă caute în capitală, iar 
acolo o pot face mult și bine. 

Larison a examinat camionul. 

— Imi place ce ne-ai ales. 

Kanezaki a încuviinţat din cap. 

— Nimeni n-o să bage în seamă un camion pentru mutat 
mobilier. Asta are plăcuţe de Wyoming și nimeni nu-i aruncă 
două priviri aici, în Maryland. În plus, doi sau chiar trei dintre voi 
pot sta ascunși în benă. Dacă se caută patru bărbaţi, este mai 
bine să nu fiți văzuţi împreună. Și că veni vorba de asta - ar 
trebui să-i dați drumul imediat. 

— Dumnezeule, a făcut Dox, o să fie saună acolo-n benă. 
Deranjează pe cineva dacă o să șofez eu? 

Nu i-a răspuns nimeni. Dox a suit în cabină. Treven și Larison 
au mers în benă. 

— N-am avut timp să cumpăr apă sau altceva, a zis Kanezaki. 
Plinul este însă făcut și am pus niște cutii de carton și suluri de 
folie cu bule de aer, ca să aveţi măcar pe ce să staţi în spate, 
dar nimic altceva. După ce se-ntunecă și aţi ajuns suficient de 
departe de oraș, vă puteţi opri și să cumpăraţi orice aveți 
nevoie. O să vă contactez imediat ce aflu mai multe. 

— A fost o problemă la hotel, am spus eu. 

El m-a privit și expresia feţei i s-a înăsprit. 

— Ce vrei să zici? 

— Patru bărbaţi. Probabil ai lui Horton. Cineva ne-a urmărit 
sau ne-a anticipat. Au fost cât pe-aici să ne ia. Sunt sigur că vei 
auzi despre cele întâmplate. 

Kanezaki n-a spus nimic. A privit doar spre microbuz. Spre 
nepoatele lui. 

— Se pare că soră-ta e destul de isteață, am continuat eu. Mi- 
a spus c-a împrumutat plăcuţele de înmatriculare ale 
microbuzului de la o mașină dintr-un cartier suburban. In 
Washington trebuie să fie zeci de mii de microbuze ca al ei. Este 
în siguranţă. Nimeni nu-i poate lua urma. 

El și-a șters transpiraţia de pe frunte și și-a trecut degetele 
unei mâini prin păr. 

— lisuse! Nu m-am... lisuse! 

S-a dus la microbuz, a glisat portiera laterală, apoi a suit pe 
scaunul de lângă șofer. M-am apropiat de mașina lor și Kanezaki 
a coborât geamul. 

— Mulţumesc, am rostit. Vă mulțumesc la amândoi. 

Yuki m-a privit și aș fi putut jura că aproape zâmbea. 

— Nu vreau să știu, a scuturat ea din cap. 

Apoi l-a aţintit cu un deget pe Kanezaki și a spus: 

— Acum suntem chit, domnule Departament de Stat. 

El a încuviinţat încruntat. 

— Cam așa ceva. 

M-am întrebat ce naiba făcuse pentru ea. Indiferent despre ce 
fusese vorba, îi ceruse acum să-și plătească datoria și Yuki se 
conformase. 

Speram doar să nu fie cu o dobândă mai mare decât se 
așteptase. 


Capitolul 18 


Până la ieșirea din statul Maryland ne-am ţinut departe de 
autostrăzile interstatale; am mers spre nord-vest și am trecut 
peste Potomac pe podul Point of Rocks, departe de Beltway și 
de Route 95. Dox a șofat, iar eu am stat pe scaunul de alături. 
Soarele cobora spre orizont în vest, totuși mai aveam destule 
ore de lumină. Doream să se întunece. Aproape că mă așteptam 
să văd o droaie de echipaje de poliție pe urmele noastre, cu 
farurile aprinse și cu sirenele urlând. Era irațional, bineînţeles, 
dar la fel fusese și cu cei patru bărbaţi din Hilton. Eram sigur 
doar de faptul că aveam să mă simt mai bine cu cât ne 
îndepărtam mai mult de Washington. 

Am ţinut deschis radioul, pentru afla știri despre episodul din 
hotel. Informaţiile erau multe, dar confuze și incomplete. 
Martorii afirmau că auziseră împușcături, poliţia instalase 
cordoane în jurul hotelului și declara doar că investiga un posibil 
schimb de focuri de armă. Poate că așa se proceda în mod 
rutinier, sau poate că Horton acţiona din culise și exercita 

presiuni asupra polițiștilor din Washington în numele „securităţii 
naţionale” pentru a nu difuza identitățile și afilierile celor 
omorâţi. 

Am discutat despre cele întâmplate în hotel și despre breșa 
din securitatea noastră. Dacă n-o puteam identifica, trebuia să 
presupunem că rămânea o problemă deschisă, iar senzaţia unei 
vulnerabilități ascunse care ne-ar fi putut submina oricând era 
înnebunitoare. 

— Eşti sigur că n-aţi fost urmăriţi? am spus eu. 

— Ce dracu', nici vorbă! a zis Dox. De la aeroport am urmat o 
rută solidă pentru detectarea filajului. Schimbări de taxiuri, o 
călătorie cu metroul, totul ca la carte. Nimeni nu ne-ar fi putut 
urmări fără să ne fi dat seama. 

M-am împotrivit imboldului de a-i reaminti că de fapt n-ar fi 
trebuit să folosească deloc aeroportul. Am recunoscut însă 
imboldul acela ca fiind cauzat de nevoia de a mă descărca pe 
cineva, nu pentru că ar fi fost ceva productiv. In plus, chiar dacă 
ei s-ar fi ţinut departe de aeroporturi, dacă nu fuseseră urmăriţi, 
nu fuseseră urmăriţi și gata. 

— Ai zis că aţi fost la o expoziţie de arme, am reluat. Poate 
acolo? 

— Am făcut și acolo o rută de detectare. Sută la sută curați. 

— Dar... 

— Vrei să întrebi despre hotel? Am făcut rezervarea de la un 
telefon public dintr-o benzinărie din Merrifield, statul Virginia. 
După ce am fost perfect sigur că eram curaţi. 

— În regulă, dar... 

— Telefoanele noastre au fost închise tot timpul. Larison ne-a 
verificat de două ori. Omul ăsta e la fel de paranoic ca tine. 

Am căzut pe gânduri. 

— Crezi că el sau Treven l-ar fi putut informa pe Horton? 

— Greu de spus. Poate că asasinii din hotel ar fi trebuit să ne 
lichideze doar pe noi doi, nu și pe ei. În cazul ăsta, cineva n-a 
fost totuși informat, pentru că Larison și Treven i-au ciuruit pe 
toţi patru. Ai văzut și tu. 

Am aprobat din cap, frustrat și furios. Să ai pe cineva după 
tine când crezi că ești de neurmărit este unul dintre 
sentimentele cele mai oribile și mai cauzatoare de 
vulnerabilitate. 

— Ştii ce cred eu? a zis Dox. 

— Te ascult. 

— Cred că intrăm într-o epocă în care liber-profesioniștii ca 
tine și ca mine vor trebui să se gândească serios la atracțiile 
pensionării. Vreau să zic că-n prezent există pur și simplu prea 
multe feluri prin care inamicii pot ajunge la noi. Peste tot sunt 
videocamere, în spațiul aerian al orașelor americane au început 
să fie ridicate drone de supraveghere, NSA spionează pe plan 
intern, guvernul și toate companiile furnizoare de internet și 
telecomunicaţii acţionează  mână-n mână, sateliții și 
supercomputerele urmăresc, prelucrează și interpretează toate 
datele obţinute... Cred că acum ne aflăm într-o lume în care 
dacă statul vrea să te găsească, vei fi găsit. lar asta-nseamnă că 
ori lucrezi pentru stat, ori nu mai lucrezi deloc. 

N-am răspuns. Poate că avea dreptate. Poate că lucrurile 
ajunseseră într-un punct în care nu mai exista loc pentru unii ca 
noi. Poate că deveniserăm vestigii, anacronisme, rotiţe ce 
parcurgeau un ultim circuit într-o mașinărie care nu mai avea la 
ce să ne folosească, o mașinărie pregătită să ne rupă și să ne 
scuipe afară, astfel ca să poată râșni mai departe încă și mai 
insensibil și mai inexorabil decât o făcuse vreodată. 

Când a început într-un final să se întunece, ne-am oprit la o 
benzinărie de lângă Culpeper, ca să facem plinul și să mergem 
la toaletă. Treven și Larison erau uzi leoarcă de transpiraţie, 
totuși s-au oferit să mai stea o vreme în benă, pentru că deja se 
obișnuiseră. Le-am spus despre știrile de la radio, însă nu erau 
cine știe ce informații. Am discutat pe scurt despre cine ar 
trebui să cumpere provizii. Treven avea ochi verzi, Larison 
degaja aura aceea de pericol, iar eu eram asiatic. lar Treven și 
Larison arătau de parcă tocmai ieșiseră dintr-o baie de aburi. În 
felul ăsta, Dox rămânea cel mai puţin bătător la ochi, și cel mai 
puţin memorabil, dintre noi patru. A cumpărat un atlas de hărți 
rutiere, multe sticle de apă și niște batoane cu cereale, apoi am 
revenit în noaptea care începea să se răcească încetișor. 

Am mers mereu spre sud, iar posturile de radio nu ofereau 
decât știri locale anodine și rapoarte de trafic. Pentru ca, în mod 
brusc, glasul prezentatorului să devină grav și energic: 

— Informaţie de interes naţional! S-a raportat un atentat 
asupra Casei Albe. Un atac sinucigaș cu bombe. 

— lisuse Hristoase atotputernic, a spus Dox și a mărit volumul 
sonor. 

— La locul exploziei au sosit polițiști și paramedici. Se 
raportează răni și mutilări oribile. Din câte știm, până acum 
nimeni n-a revendicat responsabilitatea atentatului. Nu este clar 
nici dacă președintele se află actualmente în Casa Albă. 

— Ce naiba spun ăștia? am zis eu. Locul ăla este o fortăreață. 
Un atentat sinucigaș cu bombe? E ilogic. 

— Poate alt avion? 

— Ar fi spus. 

Dox m-a privit încruntat, după care a revenit cu ochii la șosea. 

— Indiferent ce ar fi, se pare că noi am netezit calea spre 
acţiunea asta. La dracu'! Fir-ar a dracului să fie! Să ne oprim și 
să-i anunţam și pe Larison și Treven? 

— Nu, mergi mai departe. Asta ar fi trebuit să se întâmple 
când noi eram în oraș, înţelegi? Acum Washingtonul e închis. 
Pun prinsoare că unităţi din Garda Naţională opresc traficul pe 
Beltway, peste tot. Vreau să ne îndepărtăm cât mai mult posibil 
de orice s-ar întâmpla acolo. 

Mi-am spus că nu era vina noastră, totuși cuvintele lui Dox 
continuau să-mi răsune în minte. 


Indiferent ce ar fi, se pare că noi am netezit calea 
spre acțiunea asta. 


Am continuat drumul, ascultând la radio. Nu s-a anunţat nimic 
nou, ci în mare parte se repetau informaţiile spuse deja, pe 
tonuri care alternau între isterie și extaz. Treptat, situaţia a 
început să se limpezească. Nu fusese un atac asupra Casei Albe 
în sine, ci asupra unuia dintre posturile de gardă de afară. 
Fusese totuși o explozie de proporţii. Se înregistraseră zeci de 
răniţi în rândul civililor și fusese distrusă o secțiune din gardul 
de bare din fier ce proteja domeniul. Se părea că președintele 
nu păţise nimic. El se găsea în Casa Albă și urma să se adreseze 
naţiunii la ora 21. 

— Ora de vârf, a comentat Dox pe un ton dezgustat. Probabil 
o coincidenţă. 

Când am ajuns la Buckingham, statul Virginia, am ieșit de pe 
Route 15 și am pornit spre vest. Președintele și-a început 
discursul în direct când ajunseserăm lângă Appomattox. 

— Știm cu toţii ce s-a întâmplat în seara asta, a zis el. Un 
individ laș s-a aruncat în aer lângă Casa Albă, omorând și rănind 

zeci de civili nevinovaţi. Nimeni din interiorul Casei Albe n-a fost 
rănit și securitatea clădirii n-a fost compromisă, cu excepţia 
avarierii unui gard. Până acum, nu știm cu exactitate cine a 
comis atrocitatea aceasta sau motivul pentru care a făcut-o. 
Puteţi fi însă siguri că armata ţării noastre, instituţiile de aplicare 
a legii și serviciile de informaţii formulează chiar acum 
răspunsuri la întrebările acestea. lar când ei își vor fi încheiat 
misiunea, făptașii vor fi chemaţi să dea socoteală în faţa 
justiţiei. 

— Așa numesc ei în prezent acţiunile militare, a comentat 
Dox. Justiţie. Probabil că sună mai bine decât invazie, 
bombardare și măcel. 

— ȘȘȘ. 

— AȘ dori în continuare să fac precizări cu privire la un zvon, a 
continuat președintele. În primul rând, că înainte de a se 
autodetona, teroristul ar fi strigat, „Allahu akbar’, ceea ce 
înseamnă „Dumnezeu e mare” în limba arabă și este o invocaţie 
islamică uzuală, iar uneori un strigăt de război. Nu avem 
confirmări în această privinţă și ar fi iresponsabil ca mass-media 
să prezinte un asemenea zvon ca și cum ar fi fost deja 
confirmat. 

— „Zvon”? a zis Dox. Cine a stârnit zvonul? Se pare că-l 
stârnește chiar președintele! 

— Da, exact asta face, fie în mod deliberat, fie pentru că așa i 
s-a spus. 

— Păi și cum dracu”... 

— Şşş. Vorbește iarăși. 

— În seara asta, a spus președintele, ne vom ruga pentru 
victime și pentru familiile lor. Și le vom mulțumi celor din forţele 
noastre armate și din serviciile de informaţii, care, chiar în 
clipele acestea, își riscă vieţile pentru a ne proteja ţara și 
libertăţile. Să ne rugăm și pentru ei. 

S-a auzit apoi vacarmul reporterilor care încercau să pună 
întrebări, după care a revenit crainicul, explicând că 
președintele părăsise sala. 

Dox mi-a aruncat o privire, apoi a revenit cu ochii la șosea. 

— Ce dracu' facem acum? 

— Nu știu. 

— Vorbesc serios, John. Vreau să zic... ne-am băgat acum într- 
un rahat în care n-am fost niciodată. 

— Mda. 

— Adică - atentate teroriste sub drapel fals? lar noi suntem 
cei care le-am fi putut cauza? lartă-mă dacă par cam sumbru, 
dar eu nu văd o ieșire simplă de aici. 

— Chiar că pari sumbru. 

Dox a râs încet. 

— Atunci binedispune-mă tu. 

— Încerc. 

— Ca să nu mai amintesc... 

— Știu. Noi am netezit calea. 

Nu ne-am mai oprit deloc până la Roanoke. Era aproape 
miezul nopții și mergeam de peste opt ore. Dox și cu mine i-am 
informat pe Treven și Larison despre incidentul de lângă Casa 
Albă. Nimeni n-a spus nimic, dar știam că toți gândeau același 
lucru: eram terminati. 

Am cumpărat mâncare de la fast-food, am umplut iarăși 
rezervorul camionului și am fost de acord să schimbăm pozițiile. 

— Nu-i chiar așa de rău, a comentat Treven. E mult mai 
răcoare ca înainte, iar amicul tău a fost inteligent să aducă folia 
aia cu bule. E chiar confortabil, dacă te întinzi pe ea. 

Dox și cu mine discutaserăm despre neplăcerea de a fi închiși 
în benă, unde aveam să fim orbi și neajutoraţi, în timp ce Treven 
și Larison șofau. Dacă cineva ar fi pus un lacăt pe ușa din spate, 
camionul s-ar fi transformat într-o închisoare. Bineînţeles, 
nimeni n-avea un lacăt la el și nici n-avusese timp să cumpere 
așa ceva... totuși... În cele din urmă însă chiar nu conta, pentru 
că ce alternativă aveam? Niciunul dintre noi nu putea să riște 
transportul public. Dox avusese dreptate despre șansele noastre 
de a ne ascunde de supravegherea din statul modern. lar 
Larison avusese dreptate când îi spusese lui Treven că dacă 
mergeai singur însemna să fii primul arestat. Dacă doream să 
ne păstrăm șansele de a rezolva situaţia asta, cel mai bine era 
să rămânem împreună și să găsim o cale de contraatac. 

Treven și Larison erau indiferenți în privința mâncării, așa că 
am fost bucuros când, în dimineața celei de-a doua zile, Dox a 
insistat să ne oprim la un magazin Whole Foods de lângă 
Nashville. Ne-am încărcat cu destule alimente ca să putem 
ajunge confortabil la Pacific, apoi am căutat un Wal-Mart și am 
cumpărat două perne și saci de dormit pe care i-am pus în benă. 
Pernele erau excelente, însă Dox avusese dreptate - când 

soarele era sus pe cer, aici era o veritabilă saună și nu existau 
metode bune pentru a răcori locul. Ne-am gândit să cumpărăm 
pungi cu gheață, dar apoi am renunțat. Nu doream să riscăm ca 
o dâră de apă ce șiroia în urma noastră să atragă atenţia 
vreunui echipaj de poliție de pe autostradă. 

Ne-am oprit de asemenea la un Starbucks, ca să pot accesa 
Wi-Fi gratuit de acolo și să intru pe site-ul securizat. Nu prea era 
cazul să mă aștept la un mesaj de la Horton, care să încerce să 
explice inexplicabilul. El știa cât de inutil ar fi fost așa ceva în 
circumstanţele date. Se folosise de noi, apoi încercase să ne 
elimine, fiindcă acum reprezentam o complicaţie nerezolvată. 
Știam că va încerca din nou, tot așa cum Horton știa că ne vom 
strădui să i-o luăm înainte și să ajungem primii la el. Situaţia era 
atât de clară, încât ar fi fost inutil, sau chiar absurd, orice ar fi 
spus oricine. 

Mă aștepta însă un mesaj de la Kanezaki. El descria atentatul 
de la Casa Albă, care fusese relatat în mass-media mai mult sau 
mai puţin corect după reportajele iniţiale confuze. Mai adăuga 
că NSA interceptase discuţii despre alte atentate ce urmau să 
aibă loc. Se vorbea că președintele analiza un răspuns major. 
Kanezaki voia să-i telefonez și i-am scris că n-o puteam face, 
pentru cel puţin o zi sau două. După ambuscada din hotel, 
paranoia mea clocotea pur și simplu. Poate că Horton reușise să 
colaţioneze suficiente date provenite de la videocamerele de 
supraveghere din aeroport și de la imagistica sateliților, pentru 
a ne urmări până la Hilton. La urma urmelor, el se așteptase să 
fim în oraș. În cazul ăsta, și dacă ne pierduse urma după hotel, 
atunci, cu toată tehnologia din lume, noi aveam să fim 
deocamdată proverbialul ac în carul cu fân. Nu doream să-mi 
asum absolut niciun risc ca un apel telefonic să fie depistat ca 
provenind tocmai de aici, un loc atât de îndepărtat din vest, pe 
baza căruia inamicii ne-ar fi putut prezice traiectoria viitoare. Pe 
baza căruia Horton ar fi putut chiar să ne ghicească destinația 
finală și motivul pentru care mergeam acolo. 

În după-amiaza celei de-a doua zile, Treven șofa, cu mine 
alături. În general, șoselele erau straniu de tăcute, totuși, 
periodic, tăcerea era destrămată de trecerea câte unui convoi 
militar, după care absenţa traficului părea chiar și mai sinistră. 

l-am pus lui Treven aceleași întrebări de securitate pe care i 
le pusesem lui Dox, dar n-am aflat nimic nou. Dacă el ascundea 

ceva, atunci ascundea bine. Mi-a spus câte ceva despre propriile 
lui experiențe. Debutase în Mogadiscio. Suise în ierarhia 
operaţională, de la desant aerian, la Forțe Speciale și acum la 
ASI. Era un ins foarte competent, fără doar și poate, așa cum 
reieșea atât din CV-ul acela, cât și din ce văzusem cu propriii 
mei ochi la hotel. Cu toate acestea, nu simţeam că aș fi avut cu 
el aceeași conexiune pe care începusem s-o simt cu Larison. În 
Larison percepeam anxietatea, dar și un ţel. În Treven 
percepeam mai degrabă... confuzie. Și compensare. Dar nu 
știam pentru ce anume. 

Ascultam un post de muzică country, când, la fel ca în ziua 
anterioară, glasul până atunci liniștitor și calm al DJ-ului a 
intervenit ascuțit și speriat după un cântec: 

— O altă știre îngrozitoare, a rostit el, după atentatul de ieri 
asupra Casei Albe. Un atentat sinucigaș cu bombă în Mall of 
America din Minneapolis. Un camion a intrat în plin într-o 
clădire, cauzând prăbușirea parţială a construcţiei. Știu că nu 
puteți vedea imaginile, fiindcă acesta este un post de radio, dar 
eu mă uit acum la televizor și trebuie să vă spun, Doamne, 
Doamne, este de nedescris! Parcă ar fi o repetare a Turnurilor 
Gemene. Oameni buni, îmi pare rău s-o spun, dar atentatul de 
ieri n-a fost izolat. Așa ceva trebuie să fie coordonat. Să ne 
rugăm ca guvernul să facă ceva pentru a ne proteja. 

— Să-mi bag picioarele, a zis Treven, și asta a fost tot, altceva 
nu mai rămăsese de spus. 

Am continuat drumul încruntaţi, ascultând cu atenţie, 
temându-ne de ce mai puteam auzi. 

Următorul anunţ a sosit când eram lângă Memphis. Alte două 
atentate sinucigașe cu bombe: unul la un meci al lui Giants în 
AT&T Park din San Francisco, celălalt într-o biserică din Lubbock, 
Texas. Alte victime în masă. Descrieri macabre de oameni arși, 
îngropaţi de vii și orbiţi. Reporterii intervievau supraviețuitori 
buimăciţi, oameni isterici care încercau să-și găsească membrii 
familiilor, părinţi ce zbierau de durere strângând în brațe 
corpurile sfârtecate ale fiilor și fiicelor. 

— Țara o s-o ia razna după asta, a mormăit Treven sumbru. 

Am încuviinţat din cap. 

— Exact asta-i ideea. Dacă 11 septembrie, plus niţel antrax 
după aceea au putut-o face s-o ia razna, imaginează-ţi ce ai 

putea obţine dacă ai amplifica nivelul acela de frică. Și să-l 
menții ridicat. 

Ne-am urmat drumul. Toate posturile de radio nu difuzau 
acum decât reportaje speciale. Atentatele schimbaseră complet 
grila de programe. Când oboseau să recicleze aceleași știri, 
treceau la interviuri cu oameni de pe stradă. Alegerea lor nu era 
tocmai aleatorie și poate că existau și pacifiști îndârjiţi care erau 
trecuți cu vederea, oricare se temeau să vorbească, totuși 
impresia cu care am rămas după multe ore de ascultat radio 
non-stop a fost că americanii se găseau în ghearele unei furii 
atavice. Redacţiile posturilor de radio primeau telefoane de la 
oameni care cereau internarea în lagăre a bărbaţilor musulmani, 
închiderea graniţelor și bombardarea nucleară a orașelor Mecca 
și Medina. 

— Și eu aș fi simţit la fel, a spus Treven, dacă n-aș fi știut ce 
se-ntâmplă de fapt. 

— Nu contează cine trage sforile în culise. Răspunsul fie este 
solid din punct de vedere tactic, fie nu este. 

— Eu nu vorbesc despre tactică acum. Vorbesc despre ce aș fi 
simțit. 

— Am înţeles. Și asta este exact frumusețea acţiunii lor. Fii 
atent! Până acum au fost patru atentate. Casa Albă - un simbol- 
cheie al naţiunii. Cel mai mare mall din ţară - un simbol-cheie al 
economiei și shoppingului consumatorilor. O biserică - pentru a-i 
face pe oameni să simtă că le este atacată religia. Și un atentat 
asupra sporturilor - religia seculară a Statelor Unite. Toate 
aspectele cu care se identifică cultura naţională, pe care le 
consideră sacre și care sunt răspândite în toată ţara. Mai 
lipsește un singur obiectiv pentru a-i face pe cetăţenii americani 
să-și piardă ce le-a mai rămas din rațiune și să cedeze complet 
înaintea genului de sentimente despre care vorbești. 

— Care anume? a întrebat Treven. 

— O școală. Una sau poate mai multe. 

M-a privit scurt. 

— Hristoase! 

— Da. Bănuiala mea este că dacă nu vor obţine ceea ce 
doriseră după cele făcute până acum, atunci vor intensifica 
presiunea. Școlile ar trebui să fie decisive. Gândește-te la 
Beslan. Sau la tabăra aceea din Norvegia. 

— Crezi că vor ajunge așa departe? 

— Vezi vreo indicație în sens contrar? 

Am mers mai departe în cadenţele isterice ale ştirilor care 
erau repetate întruna. Mă uitam la peisajele ce treceau pe lângă 
noi, dealuri înverzite și păduri, terenuri terasate pentru 
agricultură și orășele cu nume ca McCrory, Bald Knob și 
Judsonia. Cerul era albastru, absurd de strălucitor. Șoseaua era 
cenușie în căldura care făcea contururile să tremure și părea că 
s-ar putea întinde la nesfârșit. 

Majoritatea posturilor de radio difuzau speculaţii. Al-Qaeda din 
Irak. Al-Qaeda din Yemen. Al-Qaeda din Peninsula Arabică. Iran. 
Libia. Frăția Musulmană. Celule teroriste inactive din SUA și câte 
mai puteau exista. De ce ei ne urau, de ce ei iubeau moartea 
mai mult decât viața? Dincolo de geamul camionului, topografia 
era indiferentă și nemodificată, dar simţeam că țara pe care o 
traversam se schimbase irevocabil de când începusem călătoria 
asta, într-un timp care în sine părea improbabil, îndepărtat, 
suprareal. Mi-am închipuit că noi patru, aflaţi în camionul ăsta, 
eram un soi de microbi care fuseseră injectaţi discret în sistemul 
arterial al Statelor Unite și erau urmăriţi de limfocite T ucigașe, 
în vreme ce corpul politic nevăzut din jurul nostru era străbătut 
de convulsiile febrei și delirului. 

Detestam că noi fuseserăm parte din oroarea pe care o 
auzeam descrisă la radio. Insă ce am fi putut face, decât să 
încercăm să ne protejăm pe noi înșine? 

Periodic, ne opream pentru pauze de toaletă și aprovizionare. 
Vedeam peste tot cumpărători panicaţi, care achiziţionau bandă 
adezivă, folii de plastic, conserve, apă îmbuteliată. Tabletele de 
iod erau imposibil de găsit și se părea că exista o piaţă neagră 
prosperă pentru contrafaceri mexicane de Cipro, medicamentul 
pentru antrax. Am văzut magazine Wal-Mart complet golite de 
dispozitive pentru purificarea apei și echipamente de camping. 
Vânzările de arme explodaseră de-a dreptul, iar muniții nu se 
mai găseau deloc. 

Am continuat să șofam în schimburi: doi în față, ca să ne 
asigurăm că șoferul nu adoarme; doi în benă, pentru a se odihni, 
cel puţin teoretic. Unicele pauze erau la grupurile sanitare de pe 
autostradă, unde parcam departe de alte vehicule, pentru ca 
aceia care erau în spate să poată intra și ieși fără a fi observați. 

Moţăiam în benă cu Treven, când m-a trezit senzația că ne 
opream. Aici nu pătrundea nicio rază de lumină. Probabil că era 
noapte. 

Am auzit trei ciocănituri în ușă - semnalul că totul era în 
regulă, pe care-l utilizam pentru a preveni neînţelegeri. Oricum 
aveam deja în mână pistolul Supergrade. 

Ușa s-a deschis și i-am văzut pe Larison și Dox. Afară era 
amurg, încă nu se întunecase. Puteam auzi greierii cântând în 
iarba de pe marginea șoselei, dar în rest seara era tăcută. Aerul 
care-mi atingea pielea se simţea minunat de răcoros și 
înviorător. 

— Unde suntem? am întrebat. 

Am coborât și am băgat pistolul la spate, sub cămașă. 
Picioarele îmi înţepeniseră și am făcut câteva genuflexiuni ca să 
mă dezmorţesc. 

— Lavaca, statul Arkansas, a răspuns Larison. La sud de 
Parcul Naţional al pădurii Ozark. 

Dox și-a băgat capul în benă. 

— Dumnezeule, așa pute aici? Cred că nu-mi dau seama când 
stau înăuntru, pentru că mă obișnuiesc, dar e clar că după ce 
ajungem în Los Angeles trebuie să ne găsim o cameră cu duș. 

Mi-am rotit braţele și le-am scuturat, ca să-mi pun sângele în 
mișcare. 

— Tot n-am ieșit din Arkansas? Dumnezeule, dar mare mai e 
tara asta! 

Larison a început și el să facă mișcări de stretching. 

— Suntem la numai câţiva kilometri de granița cu Oklahoma. 
Am parcurs aproape jumătate din drum. ` 

M-am uitat în jur. Ne aflam pe un drum de pământ. In stânga 
se vedea un hambar vechi, care părea abandonat, iar lângă el 
era o cisternă micuță. Cerul, indigo deasupra capului și în 
spatele nostru, și albastru-intens transformându-se în trandafiriu 
spre vest, era senin. Secera lunii apăruse deja pe firmament, ca 
și primele stele. 

— De ce ne-am oprit? am întrebat. Vreţi să ne schimbăm? 

— Îmi este indiferent, a răspuns Larison, dar președintele o să 
țină altă cuvântare la oră de vârf și ne-am gândit că poate vreţi 
să-l auziti. 

Am privit iarăși în jur. Era un loc destul de pustiu ca să putem 
risca un popas. M-am uitat la ceas. Era opt fără câteva minute - 
aproape ora 21 în Washington. 

Am urinat toţi la liziera din apropiere, apoi am coborât 
geamurile cabinei camionului și am stat afară, Dox și cu Larison 
în partea șoferului, eu și Treven în cealaltă parte, ascultându-l 
pe crainic care ne-a reamintit inutil evenimentele din cursul zilei 
și a speculat cu privire la reacția președintelui. Am fost pătruns 
din nou de senzația că făceam parte din tot ce se petrecea, dar 
că, simultan, eram în mod clar izolat, îndepărtat de toate. 

La ora 21 fix, președintele a început să vorbească. Tonul îi era 
grav și măsurat. 

— Astăzi națiunea noastră a fost victima unui val fără 
precedent de atacuri lașe și teribile împotriva unor ţinte civile. 
Avem dovezi că unele dintre aceste atentate au fost comise de 
celule de fanatici islamiști, care au fost reactivate. Altele au fost 
comise de indivizi despre care credem că sunt auto-radicalizați. 

— „Auto-radicalizaţi”? a repetat Dox. Ce dracu-nseamnă așa 
ceva? Stă omul liniștit și-și vede de treaba lui și deodată se 
auto-radicalizează brusc? 

— Astăzi, a continuat președintele, m-am întâlnit cu lideri ai 
Congresului. Am discutat despre noua legislaţie care va asigura 
că voi dispune de instrumentele necesare pentru a-mi îndeplini 
obligaţia de a garanta securitatea naţiunii în faţa acestei 
amenințări fără precedent. Am fost foarte mulțumit de natura 
impresionat de cooperantă a discuţiilor noastre. Nimeni nu face 
jocuri politice cu siguranţa cetăţenilor americani. În scurt timp 
vom anunţa măsuri noi bazate pe discuţiile acelea. Voi anunţa 
de asemenea realocări ale unor posturi-cheie în administraţia 
mea, pe care le voi face cu intenţia de a avea echipa cea mai 
flexibilă, simplificată și eficientă care să asigure securitatea 
americanilor. 

Într-un moment ca acesta, nouă, cetățenilor Statelor Unite, ne 
este imposibil să nu ne reamintim de ziua teribilă când fanatici 
au lovit cu avioane în World Trade Center, în Pentagon și, 
mulțumită unor pasageri curajoși, s-au prăbușit pe un câmp din 
Pennsylvania. Este imposibil să nu ne reamintim oroarea acelor 
atrocități. În același timp, să ne reamintim, de asemenea, 
curajul, hotărârea și unitatea de scop din ziua aceea, și din zilele 
ce i-au urmat. Chiar și acum, când ne înmormântăm morţii și 

jelim alături de familiile lor, să ne angajăm că și de data aceasta 
ne vom dedica acţiunilor și fermităţii de care am dat dovadă 
atunci. 

Să fie foarte clar: ţara noastră este atacată. Și să fie la fel de 
clar: ne vom apăra. Vă mulțumesc și Dumnezeu să 
binecuvânteze America! 

— Domnule președinte, a strigat un reporter, avem informații 
despre viitoare atentate? 

— În clipa aceasta nu pot să comentez despre așa ceva, a 
răspuns el. 

— „În clipa aceasta”, a repetat Dox. Un semn sigur că un 
politician îţi urinează-n cap și-ţi spune că de fapt plouă. La fel și 
cu „să fie foarte clar”, că tot veni vorba. 

Alt reporter a strigat: 

— Domnule președinte, ne puteţi spune ceva despre noile 
măsuri pe care le-aţi discutat cu liderii Congresului? Și, dacă 
suntem atacați, de ce nu le-aţi implementat deja? 

— Legile noastre, a răspuns președintele, trebuie să fie nu 
numai necesare, ci și adecvate. Este esenţial ca, în combaterea 
amenințării teroriste, să avem grijă să nu ne subminăm propriile 
valori. 

— Ticălos viclean, a zis Dox. 

— Domnule președinte, a strigat alt reporter, puteţi comenta 
despre zvonurile că decesele lui Tim Shorrock și Jack Finch au 
fost asociate acestor atentate? Că ele au avut scopul de a vă 
slăbi capacitatea de reacţie? 

— Tim și Jack, a răspuns președintele, au fost eroi americani 
care și-au dedicat viețile pentru slujirea patriei lor. Nu am niciun 
comentariu de făcut despre zvonuri și voi spune doar că munca 
echipelor pe care ei le-au condus cu atâta pricepere a continuat 
neabătut și că, în scurt timp, le voi anunţa înlocuitori. 

Președintele a părăsit sala în toiul unei cacofonii de întrebări 
strigate, iar crainicul a început să repete tot ceea ce auziserăm 
deja. Larison s-a ridicat și a închis radioul. 

— În regulă, a zis el, se pare că totul merge mai mult sau mai 
puţin conform planului. 

— Cu excepţia faptului că noi n-ar trebui să mai fim în viaţă, a 
spus Dox. Noi suntem unicul impediment, mic, dar neplăcut, din 
strategia lor. 

În clipa aceea, am înţeles brusc. Am înţeles ce nu observasem 
până atunci. 

— Dacă se află că Finch a fost asasinat, am rostit cu glas tare, 
Horton nu va fi îngrijorat că oamenii se vor întreba despre cel 
care i-a urmat lui Finch la conducere? 

Ceilalţi m-au privit. 

— Jocul lui Horton este deja foarte riscant, dar pe măsură ce 
evenimentele se vor derula, este inevitabil să nu se discute 
despre posibilitatea de a fi fost acţiunea cuiva din interior. Și 
asupra cui se vor focaliza discuţiile? Asupra celor care au obţinut 
beneficiile cele mai evidente. Vreau să spun că nu mi se pare un 
efort prea mare să treci de la întrebarea dacă Finch a fost 
asasinat, la întrebarea „Cine-i individul care i-a luat locul?” 

— Probabil că de aceea Hort dorea decese aparent naturale, a 
zis Larison. 

— Și eu m-am gândit la fel, am încuviinţat. Apoi însă Horton a 
anunţat povestea cu cianura. Sigur că da, este un mod excelent 
de a determina toată securitatea naţională din SUA să încerce 
să ne vâneze și să ne facă să dispărem permanent, însă în 
același timp tinde să-l implice pe el, chiar dacă numai 
evidențiind faptul că el n-a beneficiat de un accident, ci de un 
asasinat în scop politic. 

— Inţeleg ce zici, a spus Larison. Și ce crezi c-ar însemna? 

Era frustrant. Simţeam că puneam întrebarea corectă, însă nu 
știam cum să-i răspund. 

— Nu știu, am recunoscut. Atâta doar că... indiferent care-i 
planul real al lui Horton, nu cred că deocamdată îl înțelegem. 

După ce am parcurs câţiva kilometri, am găsit un local 
Starbucks, unde am intrat pe site-ul securizat. Alt mesaj de la 
Kanezaki: 


Toate informatiile şi zvonurile ce sosesc în 
comunitate se referă la celule islamiste reactivate si la 
alte atentate ce vor urma. Nu știu cum sunt introduse, 
pentru că sunt aiureli, dar se pare că există surse 
multiple şi consensul este că sunt exacte. În plus, 
nimeni nu vrea să fie cel care să greșească prin 
subestimarea viitoarelor evenimente, în cazul în care 
va fi într-adevăr ceva teribil. Toţi îşi amintesc 
informarea zilnică a președintelui din 6 august 2001, 

despre hotărârea al-Qaeda de a ataca SUA. Despre 
aura negativă pe care a proiectat-o ulterior asupra 
președintelui Bush. 

Un prieten din Consiliul National de Securitate spune 
că consilierii-cheie ai președintelui îl ghidează spre 
anunțarea unei așa-numite „stări de necesitate”, 
indiferent ce dracu' înseamnă de fapt. Ei recomandă 
ca președintele să aleagă dintre trei cursuri de 
acțiune: 1) Să lase FBl-ul și instituțiile locale de 
aplicare a legii să se ocupe de situație; 2) Să declare 
legea martial și să suspende Constituția; sau 3) Să 
declare „stare de necesitate” și să trimită Garda 
Naţională pentru paza unor  obiective-cheie 
guvernamentale și civile. Evident, prin comparatie cu 
discretia politică a primei propuneri și dementa 
demonstrabilă a celei de-a doua, a treia pare alegerea 
evidentă. In plus, ea îi oferă președintelui flexibilitatea 
de a intensifica acțiunile sau de a le diminua, în funcție 
de desfășurarea evenimentelor. 

Se vorbește, de asemenea, despre atacuri asupra 
școlilor. Cred că persoane din interiorul administrației 
vor sifona informația asta. După aceea, reporterii il vor 
întreba pe președinte dacă este adevărat, el va 
răspunde că nu comentează și establishmentul 
mediatic va susține în unanimitate amplasarea Gărzii 
Naţionale și starea de necesitate, fiindcă dacă vor fi 
atacate școli, părinţii își vor ține copiii acasă, ei nu vor 
mai putea merge la muncă și economia va intra în 
declin. 

Până se va termina totul, suspendarea Constituţiei 
va părea unica acțiune logică, centristă și 
responsabilă. lar asta va însemna un dezastru. Trebuie 
să-i punem capăt. 

Cheia este Horton. Eu însă nu știu nici unde este și 
nici cum să ajungem la el. Sună-mă imediat ce poti. 


Am auzit apoi câteva conversații între localnici. Un bărbat 
rostea, în mod tipic: 

— Dacă aflăm clar că înapoia atentatelor sunt musulmani, eu 
zic să dăm cu nucleara în nenorocitele lor de ţări, să le topim 

deșerturile până se fac sticlă. Asta e - s-a terminat cu „băieţii de 
treabă”, s-a terminat cu convorbirile, s-a terminat cu încercările 
de a ne înțelege reciproc. Dacă asta vreţi, asta să căpătaţi. Mai 
întâi însă aș zice să-i trimitem și pe toţi blestemaţi de 
musulmani americani trădători și spioni înapoi în ţările lor de 
origine, ca să poată fi acolo, exact în centrul norului-ciupercă, 
da, dom'le. Și-o să apăs eu cu mâna mea butonul ăla. iți 
garantez că n-o să fiu nici măcar primul la coadă, ci o să fie o 
mulțime de americani înșiruiţi să facă același lucru. 

Nimeni nu l-a contrazis. Am înţeles că isteria era ceva în care 
ne puteam ascunde, cel puţin la nivelul populaţiei, deoarece nu 
ne potriveam în profilul care fusese generat în imaginaţia 
publică. 

Ne-am continuat drumul și am traversat „Mânerul tigăii” 
Oklahoma, ţinându-ne departe de Oklahoma City și chiar de 
Amarillo, iar suferinţa și furia din Lubbock ni s-au părut dureros 
de aproape. Au urmat apoi drumurile netede și prăfuite din New 
Mexico, prin pădurile naţionale Sitgreaves și Tonto din Arizona, 
am ocolit Phoenix, mergând prin Prescott, după care am trecut 
peste fluviul Colorado și am intrat în California. Am rămas 
permanent pe Interstate 10, ocolind Parcul Naţional Joshua Tree, 
în loc să folosim șoselele mai liniștite din nord, care ne-ar fi adus 
inconfortabil de aproape de baza Marinei de la Twentynine 
Palms. Într-un final, cu soarele răsărind în spatele nostru, am 
ajuns pe ţărmul Pacificului, în Santa Monica. Toată călătoria 
durase trei zile și trei nopţi, pe drumuri secundare și fără să 
depășim nici măcar cu un kilometru viteza legală; în mare parte, 
fusese un marș forțat care se derulase ca prin pâclă, o parte 
parcurs în cabina camionului, iar restul în căldura înăbușitoare și 
bezna benei, timp în care forțele guvernului ne vânau peste tot. 
Dar reușiserăm. Ajunseserăm la destinaţia dorită. 

Acum trebuia doar s-o găsim pe Mimi Kei. Și, prin intermediul 
ei, pe Horton. 

PARTEA a lll-a 


De acum nu mai putem deosebi 
propaganda de știri. 


JONATHAN ADELSTEIN, 
comisar al Comisiei Federale de 
Comunicaţii 


Dar dacă elitele apreciază că reforma 
este imposibilă pentru că problemele 
sunt prea mari, sacrificiile prea 
importante, publicul prea lesne de 
distras? Dacă disonanței cognitive nu i s- 
a acordat atenție suficientă în teoriile 
noastre despre funcționarea marelui 
jurnalism... și, de fapt, nu funcționează 
în mod frecvent? 


JAY ROSEN, 
NYU School of Journalism 


Noi, americanii suntem  inocenții 
supremi. Noi credem mereu, cu 
disperare, că de data asta guvernul ne 
spune adevărul. 


SYDNEY SCHANBERG 


Capitolul 19 


Am găsit un loc care arăta adecvat: Rest Haven Motel. Se afla 
destul de aproape de Estacadă, pe o stradă cu clădiri atât 
comerciale, cât și rezidenţiale. Era o construcţie micuță, fără 

etaj, decolorată de soarele din Santa Monica, cu o parcare 
privată în spate și un al doilea corp separat de camere, cu 
propria sa intrare. Liniștit și în același timp destul de aproape de 
traficul și animația din intersecţia dintre Pico Boulevard și 
Lincoln Boulevard, pentru a nu ne face griji că băteam la ochi. 
Dox a intrat cu spatele în parcare, astfel ca Larison și Treven să 
poată cobori neobservaţi din benă, și a plătit cash pentru o 
cameră în corpul separat. După aceea am intrat acolo, unul câte 
unul. Toţi arătam ca naiba: nespălaţi, nebărbieriţi, neîngrijiţi. Ca 
niște oameni cu necazuri. Ca niște fugari. 

Am tras cele două saltele gemene pe podea, după care am 
petrecut câteva ore de vis, alternând între baia micuță, unde am 
făcut duș și ne-am bărbierit, și saltelele pe care am moţăit. 
După aceea am examinat camera, căutând orice obiect pe care 
Kei l-ar fi putut utiliza ulterior pentru a identifica locul unde 
fusese ținută. Am strâns plicuri de chibrituri și un pix cu numele 
motelului, pliante ce făceau reclamă serviciilor oferite și 
atracţiilor din zonă, ca și un insert din plastic cu adresa și 
numărul de telefon, pe care l-am scos din aparatul telefonic al 
camerei. Toate astea aveam să le aruncăm mai târziu, departe 
de motel. Într-un final, ne-am apucat de treabă. 

Mai întâi aveam nevoie de mijloace de comunicare. 
Examinaserăm telefoanele mobile pe care ni le dăduse Horton și 
nu găsiserăm dispozitive de urmărire, totuși ceva îi permisese 
să ne localizeze în Capital Hilton și, pentru orice siguranță, le 
aruncaserăm de mult, tocmai în Culpeper. Aveam nevoie de 
altele noi și l-am însărcinat pe Dox, care avea un act de 
identitate fals despre care susținea că nu fusese utilizat absolut 
niciodată, să ne procure patru telefoane cu cartele preplătite, de 
la diverși dealeri. Larison și Treven urmau s-o găsească pe Mimi 
Kei. Nu știam unde locuia, așa că punctul de pornire avea să fie 
site-ul UCLA Film School și instituţia în sine. Eu mi-am oferit 
sarcina plină de glorie să găsesc o spălătorie cu mașini 
automate operate cu fise și să spăl hainele. Toţi purtam ultimele 
rânduri de haine curate. 

Înainte de a porni, Larison a folosit accesul Wi-Fi gratuit al 
motelului și iPad-ul pentru a intra pe pagina de Facebook a lui 
Mimi Kei. Era frumoasă: o metisă afro-asiatică, abia trecută de 
douăzeci de ani, cu păr negru inelat, lung până la umeri. Buze 
senzuale și surâs plin de viaţă. Larison avusese dreptate în 

privința fotografiilor cu Horton: imaginea dură, profesională a 
bărbatului lipsea cu desăvârșire, înlocuită de cea a unui tată 
radios. 

— Interesant că ea nu-l identifică după nume în legende, am 
comentat. Doar „tata”. 

Larison a încuviinţat din cap. 

— Sunt sigur că el i-a explicat că trebuie să păstreze discreţia 
în privinţa lui. De acord, Horton nu-i ditamai președintele, dar 
are niște inamici capabili. Bănuiesc că de aceea pagina ei este 
protejată pentru confidenţialitate. Ceva mai puţin obișnuit 
pentru o studentă care se străduiește din răsputeri să-și creeze 
cât mai multe relații în lumea filmului. 

— N-ar trebui totuși să presupunem că ea este o civilă 
complet neștiutoare, a spus Treven. Dacă Hort a învățat-o câte 
ceva despre securitatea personală, atunci a învăţat-o cu 
siguranţă și altele. Nu-i imposibil să-i fi spus chiar să fie mai 
grijulie în prezent. 

M-am uitat la el aprobator. 

— Asta-i o observaţie pertinentă. Ba chiar m-ai pus pe 
gânduri... 

Am reflectat aproape un minut, apoi am zis: 

— Știm că Horton este preocupat de siguranța lui Kei. Atunci, 
în ce fel o protejează el? 

— Nimeni nu știe de ea, a răspuns Larison. 

— Nu bag mâna în foc pentru „nimeni”, am comentat, dar așa 
este. În principal, Horton o protejează făcând-o necunoscută. 
Există o denumire pentru așa ceva, nu? 

Treven a dat din cap. 

— Securitate prin obscuritate. 

— Exact, am zis. Securitate prin obscuritate. Poate fi un 
supliment util la alte forme de securitate, totuși un ins ca Horton 
s-ar bizui exclusiv pe ea? S-ar bizui exclusiv pe ea ca să-și 
protejeze fiica? 

— Înţeleg ce spui, a zis Dox. Poate că în momente obișnuite s- 
ar baza pe ea, dar momentele actuale nu sunt nici pe departe 
obișnuite. El este implicat în atentate sub drapel fals și plănuirea 
unei lovituri de stat, care este în sine o nebunie, dar în plus și-a 
arătat intenţiile prin ambuscada din Washington. Acum ar trebui 
să fie îngrijorat în privinţa fiicei lui. 

— În regulă, am spus. Acum puneţi-vă în pielea lui. El își 
spune că probabil nu va fi nicio problemă, că nimeni n-are nicio 
cale prin care măcar să afle de existenţa lui Kei... totuși... Ce 
face atunci? ă 

— Îi telefonează, a răspuns Treven. Îi spune să fie prudentă. 

— Ea îl ascultă? 

Treven a scuturat din cap. 

— O studentă la cinematografie, atât de departe de lumea în 
care trăiește el? Nici vorbă! În orice caz, nu într-un mod 
semnificativ. Și chiar dacă l-ar asculta, el ar ști că fiica lui nu are 
abilităţile necesare pentru a acţiona cu adevărat pe baza 
avertismentului său. 

— De acord. Și atunci cum va proceda el? 

— Va trimite niște oameni s-o supravegheze, a zis Larison. 

Am încuviinţat din cap. 

— O să-i spună fetei despre oamenii aceia? 

— Nu, a răspuns Treven. Nu vrea s-o sperie. 

— Exact. Asta înseamnă că ei nu funcţionează ca niște 
bodyguarzi care protejează un client conștient de prezenţa lor, 
ci trebuie să fie discreţi și retrași. Intrebarea este: ce fac ei în 
clipa asta? 

— Se gândesc la felul cum am proceda noi, a zis Larison. 
Unde am aborda fata? Cum? Și ar fi atenţi în privințele 
respective. 

Am aprobat încetișor. 

— lar acum noi ar trebui să fim atenţi la ei. 

Nu mai erau multe de adăugat. Poate că-i acordam prea mult 
credit lui Horton. Sau poate că el merita creditul respectiv, dar, 
după cele petrecute în Washington, nu mai dispunea de resurse. 
Oricum ar fi stat lucrurile, trebuia să pornim de la ipoteza 
existenţei unor inamici. Şi de aceea aveam să fim precauţi în 
abordarea lui Kei. 

Treven și Larison au plecat. Au luat una dintre cheile camerei, 
iar eu am păstrat-o pe cealaltă. Misiunea mea avea să dureze 
probabil cel mai puţin, așa că aveam să revin primul în cameră 
și le puteam descuia și celorlalți. 

Am găsit o spălătorie pe Lincoln, la nici patru sute de metri de 
motel. O femeie cu văl islamic își împăturea hainele spălate 
lângă unul dintre uscătoare. Ceilalţi clienţi îi aruncau priviri 

repetate, pentru ca apoi să-și ferească iute ochii. Abia dacă m- 
au băgat în seamă. 

Am pus hainele în două mașini și, în timp ce așteptam să-și 
termine ciclul, am folosit Wi-Fi gratuit al spălătoriei pentru a 
intra pe site-ul securizat. Am găsit un mesaj de la Kanezaki: 


Zona Washingtonului este închisă. Toţi purtătorii de 
cuvânt recită „Nu vă panicați, oameni buni, totul este 
sub control”, dar în culise există o agitație de nivel 
maxim. Și vă caută pe voi. Ipoteza este că vă aflati 
undeva în oraș, ceea ce este bine. Sper că sunteti 
foarte departe. 

Dintr-o zi în alta se așteaptă din partea 
președintelui să țină un discurs cu un anunț foarte 
important. Nu știu ce va fi. Știu doar că dacă vor mai 
urma două atentate, America va înnebuni complet. Mi 
se pare că am ajuns în punctul culminant. 

Avem nevoie de un mod prin care să ajungem la 
Horton. Telefonează-mi. 


l-am răspuns în scris: 


Lucrăm la ceva. Ar trebui să știu într-o zi sau două. 
O să-ți telefonez atunci. 


După ce am terminat cu hainele, le-am luat înapoi la motel și 
am așteptat în cameră. Dox a sosit primul. Zâmbind larg ca de 
obicei, a trântit pe unul dintre paturi două pungi mari de hârtie 
de la băcănie, a scotocit în una dintre ele și a scos patru 
telefoane mobile și patru căști cu fir. 

— Misiune încheiată, a zis el. Le-am cumpărat de la trei 
dealeri diferiţi, cu două seturi diferite de acte, așa că n-ar trebui 
să se poată descoperi niciodată că le-am cumpărat noi. Nicio 
veste de la Larison și Treven? 

Am clătinat din cap. 

— Nu încă. În cealaltă pungă ce ai? 

Dox a băgat mâna în ea și a început să scoată. 

— Salate de fructe exotice, salată verde, diverse wrap-uri 
gustoase, niște smoothie cu proteine, chestiile obișnuite. Plus 

șase cutii de Red Bull, fiindcă, nu știu cum te simţi tu, dar eu 
sunt niţel ofilit după recenta noastră călătorie. 

Am luat o salată de fructe. 

— Inteligent din partea ta. 

— Dacă tu te ocupai de rufe, m-am gândit că măcar atât pot 
face și eu. Mi-ai înălbit rufăria de corp și ai folosit intensificatori 
de strălucire a culorilor? 

Am chicotit fără să vreau. 

— Cred că va trebui să te mulţumești cu simplul fapt că acum 
miros a curat. 

— Dă-mi voie să te întreb ceva, a zis Dox, însă de cu totul altă 
natură. Să zicem c-o răpim pe Mimi Kei. Și-i spunem lui moș 
Horton că ne-am gândit s-o facem pe fiică-sa să sufere dacă nu-i 
dispus să ne dea diamantele și așa mai departe. Dar dacă ne 
înșelăm în privinţa lui? Dacă el nu cedează șantajului? Cât de 
departe suntem dispuși să mergem? Vreau să zic - îi trimitem 
un deget prin poștă? O ureche? Ce facem? 

Am aprobat din cap. 

— Știu. M-am gândit și eu la asta. 

— Nu vreau să crezi că te iau pe ocolite, dar eu am ceva 
experiență despre ce-nseamnă să fii ţinut ostatic - „ostatic” în 
cazul ăsta însemnând tortura prin simularea înecului, șocuri 
electrice aplicate  legendarelor mele organe genitale şi 
ameninţări de îndepărtare a numitelor organe genitale prin 
utilizarea unor instrumente ascuţite, dacă o anumită persoană 
nu se conforma cererilor răpitorilor mei. Îți sună cumva 
cunoscut? 

Se referea la Hilger, care-l ţinuse pe Dox prizonier, sperând să 
ajungă la mine. Evenimentele nu se desfășuraseră așa cum 
sperase Hilger, totuși lunetistul avusese de suferit. 

— Da, am zis, știu la ce te referi. 

— Îți spun - doar între noi doi - că nu mă simt în largul meu 
să-i fac rău unei fete care n-are absolut nicio legătură cu toate 
astea. Vreau să zic că tăticul meu m-a învăţat că gentlemenii se 
pot ucide între ei, preferabil cu arme de foc, și nu-i nicio 
problemă, dar noi trebuie să le respectăm pe femei. Sunt 
convins că sună ca o mare prostie pentru majoritatea ucigașilor 
tăi mai moderni, egalitariști și auto-actualizaţi, dar așa am fost 
eu crescut. 

— Am înţeles. 

— Și mai știu că tu ai o chestie vizavi de femei și de copii. 

— Da. 

— Atunci... încercăm doar o cacealma? 

Am încuviințat. 

— Cred însă că Horton nu va risca atunci când va afla că este 
implicat Larison. 

— De acord, dar pe de altă parte chiar asta-i problema: eu nu 
cred că Larison va juca la cacealma. Eu cred că tipul ăsta - și să 
știi că nu vorbesc deloc nerespectuos despre el, pentru că-i în 
mod evident dat dracului - e niţel cam... Cum să zic? Ştii, există 
unii câini, câini mari, care te-ar putea omori, dar n-o fac, fiindcă 
sunt câini buni. Poţi avea încredere în ei. Alţi câini se uită la tine 
și nu știi ce mama naibii gândesc. Sau ce-ar putea face. Așa-i 
Larison pentru mine. Eu nu știu în niciun moment ce va face el. 
Ba nu sunt sigur că știe nici el însuși. 

Era interesant că amândoi se gândeau unul la celălalt în 
termeni canini. Am păstrat totuși ideea pentru mine. 

— Horton a spus despre Larison că ţine ascunse prea multe, 
am rostit. Că este un tip anxios. 

— Rahat, toţi ţinem câte ceva ascuns. 

— Tu ce ţii ascuns? 

Dox a rânjit larg. 

— Doar fetișul meu pornache cu pitice. Să nu spui la nimeni. 

— Noi doi gândim la fel, am urmat. O să-l lăsăm pe Larison să 
creadă ce vrea, deoarece cu cât Horton este mai speriat, cu atât 
e mai bine pentru noi. In același timp însă nu-l vom lăsa să facă 
rău nimănui. Dacă se va ajunge la așa ceva, o să-l oprim. 

El a aprobat din cap. 

— Mulţumesc pentru asta. Mă gândisem că așa vei spune, 
totuși am vrut să verific. 

Ne-am luat hainele din teancul de rufe curate și am mâncat 
câte ceva din proviziile aduse de Dox. După aceea ela moțăit, 
iar eu am supravegheat ușa cu pistolul Supergrade în mână. M- 
am uitat cum unghiul făcut de razele de soare pe draperiile 
ferestrei se ascuţea întruna, dar niciun semn de la Larison sau 
Treven. Dox s-a trezit și a fost rândul meu să mă culc cât stătea 
el de santinelă. 

Puțin după ora 18, trei ciocănituri ferme m-au trezit 
instantaneu din somnul superficial. M-am postat lângă o latură a 

ușii, cu pistolul Supergrade ridicat și armat, iar Dox a deschis 
ușa. Era Larison. 

— Vine și Treven, a spus el. Vești bune. O s-aștept până 
ajunge și el și după aceea vă informez. Aia-i haleală? Sunt lihnit. 

A luat un wrap și a început să-l devoreze. Treven și-a făcut 
apariția după cincisprezece minute. In timp ce mânca și el, 
Larison ne-a informat: 

— Am intrat pe internet și am aflat că la școală există doar 
patru cursuri de vară. Și numai unul despre scenarii, care-i 
specialitatea fetei. Așa că am supravegheat clădirea unde se 
ținea cursul respectiv. 

— Aţi văzut pe cineva? am întrebat. Oricine care să fi părut că 
ne-ar aștepta? 

— Da, să dea dracii, a răspuns Treven. Am văzut doi tipi stând 
exact acolo unde am fi stat noi, dacă am fi încercat să-i prindem 
pe unii aflaţi în rolul nostru. 

— De aceea, a intervenit Larison, am avut grijă să nu stăm 
acolo unde am fi stat dacă am fi știut că nimeni nu se uita după 
noi. 

— Interesant este că înţeleg toată exprimarea asta bizară, a 
comentat Dox. 

— Am cumpărat două walkie-talkie dintr-un magazin Radio 
Shack, a zis Larison. N-au rază mare de acţiune, însă erau 
suficient de bune pentru scopul nostru. Ne-am ţinut mai 
departe, apoi am decis să ne asumăm o șansă și a meritat. 

Nu mi-a plăcut cum a sunat asta. 

— Ce fel de șansă? 

— Nu știam cum vine și pleacă fata de la școală, a spus 
Treven. Cu mașina, cu autobuzul sau poate cu bicicleta. l-am 
văzut pe oamenii lui Hort că supravegheau clădirea, așadar noi 
nu puteam face la fel. Asta însemna că trebuia să mizăm pe 
ceva. Mașină, autobuz sau bicicletă. Am mizat pe autobuz și am 
avut dreptate. Am urmărit-o într-un autobuz L.A. Metro. 

Tot nu-mi plăcea. 

— Cum aţi reușit fără să fiţi văzuţi? 

— Eu am stat în staţia Hilgard cu Charing Cross, a zis Larison. 
Imediat lângă școală. 

— lar eu am așteptat la staţia următoare, a spus Treven. 
Hilgard cu Sunset. 

— Am avut noroc chior că ea merge cu autobuzul, a spus 
Larison, dar, ce naiba, câteodată mai ai și baftă. Când am văzut- 
o ieșind și așteptând la Charing Cross, l-am anunţat pe Treven 
prin walkie-talkie. El s-a suit la staţia următoare, imediat după 
ea. 

— Și oamenii lui Horton? am întrebat. 

— Unul dintre ei a suit odată cu ea la Charing Cross, a 
răspuns Larison. Celălalt a rămas în urmă. 

Am aprobat din cap. 

— E clar că ea n-are habar. 

— Exact, a zis Larison. Dacă ar fi știut, amândoi ar fi stat în 
apropierea ei. În plus, ea purta căști, asculta muzică, chestii pe 
care niciun bodyguard din lume nu le-ar tolera vreodată. Așa 
însă cel care a suit odată cu ea a făcut tot posibilul să se ţină 
departe și să nu atragă atenţia. După cum ne așteptam, ei nu 
încearcă s-o protejeze direct, ci să anticipeze ameninţarea și s-o 
elimine. 

Am fost de acord cu evaluarea lui. 

— Aţi mai aflat ceva? 

Treven a deschis o cutie de Red Bull. 

— Am văzut-o coborând la Sunset cu Gordon. Omul lui Hort a 
coborât și el. Eu am coborât la următoarea - Sunset cu Bronson 
-, altfel omul lui Hort m-ar fi observat. Dar când autobuzul a 
plecat din staţie, am văzut-o pe Kei mergând spre nord pe La 
Baig Avenue. Dacă te uiţi la strada asta - și noi am făcut-o după 
aceea, într-un local cu internet -, o să vezi că duce doar la două 
străzi: Harold Way și Selma Avenue. Tot cartierul pare super- 
liniștit, nu există decât case pentru o familie. Nu e trafic 
pietonal. Nu poate fi urmărită. Chiar dacă aș fi coborât în stația 
ei de autobuz și chiar dacă omul lui Hort n-ar fi fost acolo. De 
aceea n-am putut să-i obținem adresa exactă. Dar... 

— Nu avem nevoie de adresa ei exactă, am spus. 
Presupunând că a plecat cu autobuzul spre casă, nu altundeva, 
acum știm unde-i staţia ei. 

Treven a luat o înghiţitură mare de Red Bull. 

— Nu doar staţia, ci și ruta ei spre staţie. Când te uiţi pe 
hartă, se vede că ea trebuie să locuiască pe una dintre astea 
trei străzi: La Baig, Harold sau Selma. În caz contrar, ar fi 
coborât la staţia anterioară: Sunset cu Gower. 

Larison a rânjit și a spus: 

— Și asta nu-i tot. Am făcut rost de adresa ei. 

Treven a rânjit și el, semănând cu un puști care tocmai a 
făcut o farsă excelentă. Larison a arătat spre el și a zis: 

— Povestește-le. 

— Eu l-am anunţat pe Larison prin walkie-talkie, a zis Treven 
continuând să surâdă larg, și pe când îl așteptam, frustrat că 
ajunsesem atât de aproape, dar nu izbutisem să aflu totul, a 
trecut pe lângă mine o mașină a poștei. Și m-am gândit, ia uite, 
abia acum livrează poșta. lar asta mi-a dat o idee. 

— Pliante pentru pizza, a intervenit Larison, aparent incapabil 
să se abţină. Pe Sunset era un tip care distribuia pliante pentru 
o pizzerie. l-am dat douăzeci de dolari pentru tot teancul de 
pliante, după care Treven l-a ajuns din urmă pe poștaș. 

— l-am spus că voiam să ne impunem pizzeria în cartier, a 
spus Treven. l-am dat două sute de dolari ca să mă lase să-mi 
pun pliantele în pachetele lui de corespondenţă. Mi-a spus c-o 
putea face și singur, dar i-am răspuns, hei, de unde știu că n-o 
să le arunci și-o să păstrezi banii? Lasă-mă pe mine să le pun, că 
nu durează mai mult de un minut. 

— Distribuitorul de pliante și poștașul v-au văzut bine? i-am 
întrebat. Ar putea să-și amintească de voi? Să vă descrie? 

Treven a clătinat din cap. 

— Amândoi purtam ochelari de soare. Și, oricum, ce-ar fi dacă 
își amintesc de noi? Poștașul ar trebui să admită c-a fost mituit, 
iar cel cu pizza să admită că și-a vândut pliantele, nu că le-a 
distribuit personal. Chiar dacă cineva ar face o legătură între 
pliante și dispariţia temporară a lui Kei, ăștia doi n-ar dori să fie 
implicați. 

— În plus, a precizat Larison, cu excepţia lui Hort, nimeni nu 
va ști de dispariţia lui Kei. Poliţia nu va fi implicată. Și dacă va fi 
totuși implicată, nu le-am oferit absolut nicio pistă. Ca să nu mai 
amintesc că în clipa de față, eventualii polițiști, ba chiar și FBI- 
ul, sunt cele mai mici dintre problemele noastre. 

Avea dreptate. 

— În regulă... deci? Care-i adresa? 

— Un bungalow mic și frumușel pe Selma Avenue, a zis 
Treven. Sigur că da, s-ar putea să nu avem nevoie de adresă, 
pentru că eu cred că avem o șansă mai bună cu ea în staţia de 
autobuz, nu acasă. A fost totuși bine că am căpătat o confirmare 
că mergea acasă și nu, să zicem, la vreun prieten sau altcineva. 

O să vă arătăm totul pe Google Maps. Probabil că a închiriat o 
cameră de la familia care e proprietară acolo. Asta-i însă mai 
puţin important. Chestia este că știm la ce oră are cursul mâine 
dimineaţă, știm staţia de unde ia autobuzul și că trebuie să 
meargă pe jos aproximativ șase minute până acolo, pe o stradă 
foarte liniștită. lar dacă avem cu adevărat noroc, o să aibă și 
căștile în urechi. 

Pentru câteva clipe, am tăcut toţi, după care Dox a spus: 

— Bun, eu am procurat cu succes hrană și telefoane, iar 
domnul Rain a avut amabilitatea să ne spele lenjeria urât 
mirositoare. Cu toate acestea, sunt de părere că gloria zilei vă 
revine vouă. 

— N-am fi putut-o face dacă n-am fi știut că ne așteaptă haine 
curate și mâncare, a zis Treven, și toți am izbucnit în râs. 

— Pare promiţător, am rostit, totuși trebuie examinate câteva 
aspecte. De asemenea, vom avea nevoie de câteva obiecte. 

M-au privit cu atenţie. 

— Lăsând deoparte inamicii potenţiali, am zis eu, cursurile în 
UCLA încep la ce oră - la zece? Atunci la ce oră ar trebui să fim 
pe poziţie? 

— Nu mai târziu de ora opt, a răspuns Treven. Probabil chiar 
mai devreme. 

— Exact, am încuviințat. lar dacă noi gândim așa, atunci și 
oamenii lui Horton gândesc la fel. După așa ceva se vor uita ei. 

— Răsăritul soarelui, a spus Larison. De fapt, mai devreme. 

— De acord, am aprobat. Esenţial va fi să ajungem acolo mai 
devreme decât ar trebui în mod rezonabil s-o facem, fiindcă 
oamenii lui Horton se așteaptă s-o vânăm pe Kei, dar, de fapt, 
noi îi vom vâna pe ei. 

— Oricum, funcţionează bine în ambele sensuri, a zis Dox. 
Vreau să spun că de fapt noi nu știm mare lucru despre 
obiceiurile ei. Îi place să se ducă mai devreme să facă 
gimnastică? Sau să se întâlnească cu vreun prieten și să 
dejuneze în campus, ori să studieze în bibliotecă? Noi n-am 
urmărit-o nici măcar douăzeci și patru de ore, așa că poate fi 
orice. Totuși, nu avem timpul necesar pentru a stabili foarte 
precis unele chestii. Cu cât ajungem mai devreme pe poziţii, cu 
atât mai bine, presupunând că putem găsi locuri bune în care să 
ne camuflăm. 

Vorbise ca un adevărat lunetist. Așteptarea lungă până ce 
ținta intră în vizor era o a doua natură pentru Dox. Cred că unei 
părţi din el chiar îi plăcea cu adevărat. 

— În regulă, am spus, deci trebuie să fim pe poziţii înainte să 
se lumineze. Ceea ce înseamnă că avem multe de făcut și nu 
prea mult timp pentru ele. În primul rând, vreau să văd cu ochii 
mei cartierul acela. În mod discret. Poate de pe o bicicletă. Ce 
naiba, cine pare vreodată suspect pe bicicletă? 

— Și mai ce? a întrebat Larison. 

— Un vehicul. În general, camionul U-Haul este o acoperire 
excelentă, dar dacă răpirea va fi văzută de cineva, un asemenea 
camion va fi clar reamintit și căutat, ca o reclamă de neon 
uriașă. Chiar dacă i-am schimba plăcuțele cu unele furate, U- 
Haul în sine va fi radioactiv. 

— Asta-i o observaţie bună, a zis Treven. Mă gândesc că o 
autoutilitară ar merge mai bine. Am putea împrumuta una din 
parcarea pe termen lung. Mă îndoiesc că cineva îi va observa 
lipsa prea repede, iar când o va face va fi prea târziu ca să mai 
conteze. 

— Și eu m-am gândit la fel, am spus. Parcăm camionul într-un 
loc frumos și liniștit, folosim autoutilitara furată pentru răpire, 
după care distrugem orice urmă, transferând-o pe Kei în camion. 
la să examinăm niţel varianta asta. 

Dox a desfăcut un Red Bull și a rânjit. 

— Poate că ar fi trebuit să cumpăr mai multe cutii. 


Capitolul 20 


A fost o noapte lungă, dar productivă. O autoutilitară GMC 
furată, un Ford Fusion furat, diverse obiecte cumpărate dintr-un 
magazin de bricolaj, dintr-un magazin de articole sportive, dintr- 
un supermarket. Cartografierea cartierului lui Kei. Identificarea 
locului ideal pentru răpire și a celui pentru transfer. Plănuirea 
operaţiunii și poziționarea vehiculelor. Am dormit câteva ore, 
ne-am trezit când afară era încă întuneric, apoi ne-am regrupat 
în apropierea locuinţei lui Kei înainte de răsăritul soarelui. 

O problemă pentru noi era faptul că Selma Avenue și La Baig 
nu permiteau parcarea pe stradă - nici măcar staționarea, 

potrivit indicatoarelor rutiere. Prin urmare, dacă am fi parcat 
autoutilitara oriunde în apropierea casei ei, exista riscul ca un 
vecin nemulţumit să vină și să ne apostrofeze sau chiar să 
cheme poliţia. Partea bună era că pe colţ exista un motel, o 
clădire cu etaj, lungă, zugrăvită în roz și albastru, care se 
întindea pe aproape șaizeci de metri pe La Baig Avenue, pe 
partea de vest, începând de la intersecţia cu Sunset. Am parcat 
autoutilitara acolo, pe latura cea mai apropiată de casa lui Kei, 
cu faţa înainte și spatele spre La Baig. Dacă informaţiile lui 
Treven și Larison erau corecte și Kei își urma rutina ei matinală, 
așa cum o anticipaserăm noi, am fi fost gata de plecare. lar 
dacă oamenii lui Horton încercau să identifice necazuri înainte 
ca acestea să ajungă la Kei, primul loc pe care l-ar fi verificat ar 
fi fost exact unde parcaserăm autoutilitara. 

Din motivul acela, trei dintre noi o supravegheau acum: 
Larison, dintre două mașini parcate în aleea de acces a unui 
bloc mic de apartamente, de cealaltă parte a străzii; Treven, din 
bezna casei scării din centrul motelului; și eu, ghemuit pe 
balconul motelului, direct deasupra autoutilitarei. Dox aștepta în 
Fordul Fusion furat, la câţiva kilometri depărtare. Șansele ca 
vreo persoană să dea peste vreunul dintre noi la ora asta erau 
infime, totuși, dacă s-ar fi întâmplat, Treven și Larison purtau 
ultimele modele de Nike și Under Armour, ca alt cuplu de 
fanatici matinali ai fitnessului din Los Angeles. Eu eram echipat 
mai puţin sportiv, în blugi și tricou, și ar fi trebuit să fiu un beţiv, 
care-și găsise un cotlon în care să doarmă. O acoperire destul 
de firavă pentru acțiune, totuși rezonabilă în circumstanțele 
date și, în tot cazul, mai bună decât nimic. 

Imediat înainte de răsăritul soarelui, când prima lumină 
cenușie s-a târât pe cer, un Chevrolet Suburban negru a oprit în 
capătul îndepărtat al parcării hotelului. L-am privit de pe 
balconul meu și am simţit cum un val cald de adrenalină mi se 
răspândea prin trunchi. Era neobișnuit de devreme pentru 
oricine să sosească ori să se întoarcă la un motel. Nimic altceva 
din motel, sau din cartierul din jur, nu se clintise deocamdată. 

Portierele s-au deschis, dar plafoniera interioară nu s-a aprins. 
Au coborât doi bărbaţi albi, voinici, cu aspect respectabil, 
îmbrăcaţi neprotocolar; în lumina slabă, păreau a fi blugi și 
jachete fleece voluminoase. S-au oprit, au privit în jur, după care 
au înaintat, lăsând portierele să se închidă silențios în urma lor. 

Ora extrem de matinală, absenţa luminii interioare în 
automobil, portierele închise cu grijă, privirile alerte... dacă 
aceștia nu erau oamenii lui Horton, atunci veniseră aici pentru a 
jefui motelul. Pe de altă parte, hoţi care se mișcau atât de 
silențios și de profesional ca aceștia nu-și utilizează talentele 
pentru moteluri ieftine. Ei veniseră aici pentru noi. 

Au înaintat în tăcere în lungul șirului de mașini parcate, 
întorcând întruna capetele și luminând cu lanterne-creion 
interioarele vehiculelor pe lângă care treceau. Au plimbat razele 
și în lungul balcoanelor de la etajul motelului, dar am văzut cum 
se apropia lumina de mine și pur și simplu m-am lipit de 
podeaua balconului, în afara unghiului lor de vedere. 

Au ajuns la poziţia lui Treven și au verificat scările, dar știam 
că el se topise la apropierea lor. Ştiam de asemenea că va 
reveni imediat după ce vor trece. 

Când au ajuns la autoutilitară s-au oprit. Știam ce gândeau: 
„O autoutilitară. Perfectă pentru o răpire. Și parcată exact acolo 
unde am fi parcat-o noi înșine”. 

Au îndreptat razele lanternelor spre parbrizul frontal și au 
încercat portierele laterale pe care le încuiaserăm. 

„Încercaţi și ușa din spate”, mi-am spus în minte. „Nu se știe 
niciodată”. 

Unul dintre ei s-a retras un pas, a privit în jur, apoi a scos un 
carnețel din buzunarul jachetei. A luminat plăcuţa de 
înmatriculare a autoutilitarei și i-a notat numărul. A pus apoi 
carnețelul înapoi în buzunar și amândoi s-au îndreptat spre 
spatele vehiculului. 

Speram ca amândoi să-și îndrepte atenţia asupra ușii, dar 
erau prea buni pentru asemenea eroare. Unul a încercat ușa, pe 
când celălalt privea în spate. Nu-l puteam zări pe Larison, dar 
știam că trebuia să fi ieșit din ascunzătoarea lui, înaintând până 
la colțul zidului clădirii cu apartamente aflate de cealaltă parte a 
străzii. De la distanţa aceea, atât el, cât și Treven i-ar fi putut 
împușca pe ambii chiar trăgând și cu stânga, însă nu aveam 
amortizoare pe arme și nu puteam risca să trezim cartierul cu 
zgomotele împușcăturilor. De aceea, și pentru că trebuia să 
presupunem că și inamicii erau înarmaţi, pentru a derula 
operaţiunea în liniște, trebuia practic să le suflăm în ceafa 
înainte ca ei să-și fi dat seama. 

Unul dintre ei a început să deschidă ușa din spate a 
autoutilitarei. Celălalt continua să asigure spatele. Larison și 
Treven aveau nevoie doar de o secundă, dar n-aveau de unde 
face rost de ea. 

De aceea am improvizat. Am gemut, simulând extazul sexual: 

— Ah, ah, da, da, nu te-opri, nu te-opri, dă-i, dă-i, ah, ah, ce 
bine e, dă-i... 

Amândoi s-au orientat brusc spre sunetele neașteptate. Știam 
că distonanţa aceea îi va costa nanosecunde preţioase de timp 
de procesare; fuseseră pregătiţi pentru un spectru larg de 
posibile probleme, printre care zgomote de furișări și 
ambuscade, iar acum auzeau într-adevăr sunete, dar nu dintre 
cele pe care le puteau introduce rapid în matricea amenințărilor 
prin care își priveau mediul actual. 

— Da, Doamne, da! am continuat eu. Da! 

Pentru o secundă, ei au fost paralizaţi de neînțelegere. După 
care ambii au dus mâinile spre interiorul jachetelor. 

Prea târziu. Larison și Treven ajunseseră deja înapoia lor, le 
prinseseră braţele care căutau arme și le lipiseră de cefe ţevile 
propriilor lor pistoale. L-am auzit pe Larison spunând: 

— Nicio mișcare, că-ţi scot creierii prin ochi. 

Glasul lui avea genul de comandă autoritară care putea opri 
un câine de luptă. 

Am sărit de pe balcon în parcare și am mers în spatele 
autoutilitarei. Înainte ca oamenii lui Horton să poată depăși 
momentul de surpriză și să ia o decizie tactică, mi-am vârât 
mâna în jachetele lor și le-am luat pistoalele Glock cu 
amortizoare din tocurile de umăr. Da, ar fi fost silenţioase, dar, 
din nefericire pentru ei, scoaterea pistoalelor în sine 
reprezentase problema. 

Am băgat un pistol la brâu și l-am verificat pe celălalt. Avea 
glonț pe țeavă, așa cum mă așteptasem, dar nu strică niciodată 
să controlezi. 

— Aplecaţi-vă în faţă, le-am spus. Picioarele depărtate, 
genunchii drepţi, faţa în jos, palmele pe mașină. In caz contrar, 
o să vedem cât de tăcute sunt de fapt amortizoarele astea. 

Amenințarea fusese deliberată. Nu voiam ca ei să se bazeze 
pe vreo ezitare pe care am fi putut-o avea faţă de zgomotul 
împușcăturilor. 

S-au supus în tăcere. l-am întins lui Larison celălalt pistol cu 
amortizor. El și-a băgat propria armă la brâu și, împreună, i-am 
supravegheat pe cei doi în timp ce Treven i-a percheziţionat. A 
recoltat două cuțite cu arc, două minilanterne, două telefoane 
mobile, două portofele, două carnetele și un set de chei de 
mașină. Le-a băgat pe toate în buzunarele sale, le-a legat 
încheieturile mâinilor la spate cu coliere din plastic solide, a 
deschis ușa autoutilitarei și a intrat. Colierele puteau fi 
desfăcute de cineva care știa ce face, dar deocamdată noi nu 
trebuia decât să-i oprim. Larison și cu mine i-am îmbrâncit 
înăuntru, am urcat apoi și noi, i-am împins cu fețele în jos pe 
podea și am tras ușa. Larison i-a acoperit, iar Treven a trecut la 
volan. Dăduserăm găuri în flancurile autoutilitarei și în ușa din 
spate. Acum am scos banda adezivă cu care fuseseră mascate 
și m-am uitat afară. Cu Treven care privea în față și cu găurile 
din părţile laterale și din spate, aveam un câmp vizual de trei 
sute șaizeci de grade în jurul vehiculului. Deocamdată se părea 
că scurta noastră interacţiune din exterior nu atrăsese atenția 
nimănui. 

Unul dintre oamenii lui Horton a rostit: 

— Ce o să faceţi cu noi? 

— Următorul care vorbește fără să fi fost întrebat, i-a 
atenţionat Larison, încasează de la mine un pistol peste față. 

După aceea niciunul n-a mai spus nimic. Am rămas privind 
strada vreo cinci minute. Afară începea să se lumineze. Domnea 
tăcerea. 

Treven a rămas la volan și a examinat obiectele pe care le 
luase de la cei doi. Eu am reacoperit găurile cu bandă adezivă și 
am aprins plafoniera din spate. Larison și cu mine i-am ridicat în 
capul oaselor pe oamenii lui Horton și i-am împins cu spatele la 
perete, cu picioarele rășchirate în faţă. Voisem să le pun câteva 
întrebări, dar ceva din limbajul corporal al lui Larison - 
siguranţa, dar și amenințarea - m-a făcut să înțeleg că el avea 
să se ocupe de asta. Și probabil avea să se descurce bine. 

— Uite cum o să procedăm, a spus el și a lipit țeava pistolului 
Glock cu amortizor de fruntea unui bărbat, apoi de fruntea 
celuilalt. Eu o să vă pun niște întrebări. Primul dintre voi care-mi 
dă informaţii utile și corecte, care se potrivesc cu ceea ce eu 
știu deja, va supravieţui. Cine pierde concursul de a vorbi primul 

se alege cu un glonţ în cap. Asta-i jocul și n-o să fie decât un 
câștigător. Incepem? 

Cei doi bărbaţi s-au uitat la el, apoi s-au privit unul pe altul. 
Frunţile le erau vizibil asudate. În interiorul autoutilitarei s-a 
simţit brusc mirosul fricii. 

Larison a îndreptat ţeava amenințătoare a pistolului, alungită 
din cauza amortizorului, spre unul, după aceea spre celălalt. 

— Cine v-a trimis? De ce? Unde-i el? Cum ajungem la el? Ce 
altceva mai știți? Asta a fost. Pe locuri, fiţi gata, start! 

Ochii li se holbaseră și începuseră să gâfâie de acum. S-au 
uitat la Larison. S-au uitat unul la celălalt. Cel din dreapta a 
clătinat din cap, parcă rugător sau neîncrezător. Brusc, cel din 
stânga a întors capul și a strigat: 

— Colonelul Horton! Ca să-i protejăm fata! 

Celălalt bărbat a zbierat: 

— Taci dracului! 

Larison a întors imediat pistolul spre el. S-a auzit un pocnet 
cum este cel pe care-l produce cineva când își trosnește 
degetele, iar capul bărbatului a lovit peretele dinapoia sa. Apoi a 
rămas inert și moale, cu o gaură perfect rotundă deasupra 
ochiului stâng. 

— Felicitări, s-a adresat Larison celuilalt. Ai câștigat prima 
rundă. Dar trebuie să continui. 

— lisuse! a icnit bărbatul. lisuse Hristoase! 

— Poate că nu m-ai auzit, a zis Larison. Am spus că trebuie să 
continui. 

Individul începuse să hiperventileze. 

— O să m-omori și pe mine! 

Larison a ridicat din umeri. 

— Poate că nu. Fă în așa fel încât să te plac. Fă în așa fel încât 
să mă simt recunoscător faţă de tine. Sunt și eu om ca toți 
oamenii. 

— Dumnezeule! s-a tânguit bărbatul. 

— Calmează-te, a spus Larison. Știu că e stresant. Acesta este 
momentul cel mai important al vieţii tale și nu mai dispui de 
mult timp. Pentru că, și cred că de acum știi asta, eu nu sunt 
foarte răbdător. 

— Horton... Horton ne-a trimis. Ce mai vrei să știi? 

— Pe cine a mai trimis? 

— Nu mai știu de alţii! 

— Ești sigur? 

— Da! 

— Se numește Raymond Trent, a anunţat Treven de la volan. 
Permisul auto e din Carolina de Nord. Mortul e Carl Ryan, din 
Virginia. 

— În regulă, Ray, a zis Larison. Care-i legătura ta cu Horton? 

Ray a înghiţit un nod. 

— Lucrăm pentru el ca liber-profesioniști. 

— Ce înseamnă asta? 

— Facem... lucrăm sub contract. 

— Sunteţi contractori? 

— Da. Nu. Noi suntem liber-profesioniști. Uneori Horton ne 
cere să facem și alte chestii. Ca un fel de al doilea job. 
Neoficiale. 

— Ce v-a mai cerut să faceţi? 

— Tot felul de chestii. 

Larison n-a rostit niciun cuvânt și după o clipă Ray s-a grăbit 
să adauge: 

— Chestii clandestine. Interceptări. Filaje. Câteodată un atac. 

Până acum Larison nu aflase nimic ce nu bănuiserăm deja. Eu 
mă gândeam însă la cei patru bărbaţi pe care-i doborâserăm în 
Capital Hilton. Aceea fusese o operaţiune importantă pentru 
Horton, iar noi nu eram ţinte ușoare, așa că știam că avusese 
grijă să-și trimită oamenii cei mai buni. Simţeam că Ray și Carl 
erau rezerve, o echipă B. Dacă ei erau înlocuitorii celor patru 
care muriseră în Washington, unde altundeva mai trebuiau să 
intervină? Ce altceva mai avea Horton în minte pentru ei? 

— Ce crezi? l-am întrebat pe Larison. |ţi place de flăcăul ăsta? 
Te simţi recunoscător pentru ce ne-a spus? 

Larison a rămas cu ochii pe Ray și a clătinat din cap. 

— Nu. ` 

— Uite ce-i, a vorbit repede Ray, nu vreau să mor, da? Asta 
nu-i decât un job pentru mine. Nu-ncerc să protejez pe nimeni. 
Spuneţi-mi doar ce vreți și-o să vă spun tot ce știu. 

— Cât timp trebuia s-o supravegheați pe Kei? am întrebat. 

— Horton ne-a spus că vor fi probabil câteva zile. Până ne va 
anunţa el. Ne-a plătit pentru o săptămână. 

— Și când aţi început? am întrebat. 

— Horton ne-a sunat acum patru zile. Am sosit în dimineața 
următoare. 

Asta însemna în ziua când scoseserăm din luptă echipa din 
Hilton. Probabil că Horton devenise paranoic - deși, evident, 
avea motive perfect întemeiate - și-i chemase pe tipii ăștia în 
eventualitatea că unul dintre noi afla despre fata lui și hotăra s- 
o atace. 

—A mai amintit de alte deplasări? am continuat cu 
întrebările. De alte joburi? 

— Nu. Ne-a cerut doar să ne ţinem agendele deschise - să-l 
anunțăm dacă vom fi indisponibili în următoarele două 
săptămâni, astfel ca el să poată avea prima opţiune. 

Dacă era adevărat, însemna că Horton mai plănuia ceva, sau 
cel puţin că se pregătea pentru o urgenţă. Totuși asta nu era 
nici surprinzător, nici foarte util. 

— Nimic altceva? am insistat. 

— Nu. 

Am decis să încerc o lovitură cu bătaie lungă. 

— Nimic despre școli? 

Ray a părut realmente buimăcit de întrebarea aceea. 

— Școli? 

Am fost dezamăgit, însă nu surprins. La urma urmelor, era 
improbabil ca Horton să le fi spus celor doi altceva decât era 
imediat necesar. Și totuși Kanezaki zisese că se discuta despre 
posibile atacuri asupra școlilor. lar Treven și cu mine 
speculaserăm despre același subiect. 

— Spune-mi cum ajung la Hort, a zis Larison. 

— S-ajungi la el? Nici eu n-am putut asta. Dar stai... stai! 
Poate că te pot ajuta să te gândești la ceva. Mi se pare că 
locuiește în zona Washingtonului. L-aș putea suna, sub un 
pretext, să-i spun... 

De acum bătea câmpii. Era ca Șeherezada, dar nu avea nici 
măcar o poveste de spus. 

— ... că trebuie să mă-ntâlnesc personal cu el, ceva de felul 
ăsta. Să vi-l aduc. 

— Nu cred că știe ceva, i-am zis lui Larison. Și nici nu există 
vreun motiv să credem c-ar ști. 

Larison a încuviinţat din cap. 

— De-acord. ` 

— Uite ce-i, a zis Ray, încerc realmente să v-ajut. Incerc. 

— Te cred, a zis Larison și l-a împușcat în frunte. 

Capul bărbatului a zvâcnit înapoi, după care corpul i s-a 
înmuiat și a căzut peste al partenerului său. 

— Poate că obţinem ceva din telefoane, a vorbit Treven de pe 
locul din faţă. 

— Mă îndoiesc, am spus. 

Larison l-a prins pe Ray de guler și l-a tras în față, 
îndepărtându-l de ușa din spate și de portierele glisante din 
lateral. 

— Dacă punem mâna pe Kei, nu va mai conta, a zis el, totuși 
e bine că Hort continuă să piardă oameni în felul ăsta. La un 
moment dat, nu va mai avea voluntari. 

Am târât și eu celălalt trup în faţă și le-am acoperit pe ambele 
cu o prelată. | le puteam arăta lui Kei după cum o cereau 
circumstanţele, însă doream ca opţiunea respectivă să ne 
aparţină. N-avea rost s-o îngrozim fără motiv. 

Nu-mi păsa că cei doi muriseră. Dacă Larison n-ar fi fost atât 
de rapid, m-aș fi ocupat eu personal de asta. Ei se aflaseră aici 
ca să ne ucidă. In plus, după cum observase Larison, însemna că 
inamicul avea două piese mai puţin pe tabla de joc. 

Pe de altă parte, trebuia să fiu atent cum se comporta Larison 
cu Kei. Dox avusese dreptate. Nu era doar faptul că bărbatul era 
profesionist până în pragul cruzimii. Dincolo de asta mai exista 
ceva... ceva care mă făcea să mă întreb dacă nu cumva el 
căpăta din activitatea sa nu doar mândrie, ci și puţin cam multă 
plăcere. 

Prin orificiul din peretele autoutilitarei, am privit La Baig, 
scăldată acum în lumina zilei propriu-zisă. Larison coborâse, 
ocolise colțul și intrase într-o mică parcare comercială de pe 
Harold Way, unde avea să execute exerciţii simple de stretching 
și calistenice, precum cineva care se încălzea pentru jogging, 
sau poate că făcea unul dintre EZ-urile de care el și Dox păreau 
îndrăgostiți. Am estimat că urma să dispunem de un minut 
aproape întreg din clipa când Kei apărea la intersecţia dintre 
Selma și La Baig și până ajungea în dreptul nostru - timp 
suficient pentru ca să-l anunţ pe Larison și pentru ca el să 

reacționeze. Treven continua să fie la volan, așteptându-mi 
comanda. Aveam cu noi batoane energetice, cutii de cafea și 
sticle de apă cu gura mare, în care să urinăm. Nu ne mai 
rămânea decât să așteptăm. 

Puțin după ora opt am zărit pe cineva care venea spre noi pe 
trotuarul estic al străzii. Fuseseră deja câteva alarme false - un 
practicant de jogging, cineva care-și scosese câinele la 
plimbare, două tinere care mergeau probabil la staţia de 
autobuz și spre serviciu - și de aceea am încercat să nu devin 
surescitat. Totuși, când persoana s-a apropiat și soarele i-a 
luminat pieziș chipul, am văzut că era Kei. Bătăile inimii mi s-au 
iuțit. 

— Vine, am rostit fără să-mi desprind ochiul de pe găurica din 
perete. 

— Am înţeles, a zis Treven. ÎI sun pe Larison. 

După încă o clipă l-am auzit vorbind: 

— Fata se apropie. 

Treven a pornit motorul. Am continuat s-o privesc pe Kei. 
Avea părul strâns la spate și purta un şort de blugi și tricou alb, 
sub un hanorac bleumarin, închis cu fermoar. Pe umărul stâng 
avea o geantă din piele de tip „poștaș”. Era o fată frumoasă și 
arăta chiar mai bine decât în fotografiile pe care le văzusem. 
Picioare lungi, curbe feminine, mers sigur pe sine. O persoană 
care știa încotro se îndrepta și cum avea să ajungă acolo, și care 
nu avea să îngăduie nimănui să-i stea în cale. 

Nu se gândise însă și la noi. Totuși, cu niţel noroc, noi aveam 
să fim doar un hop pe drumul ei - un hop simţit imediat și uitat 
repede. 

Am privit-o trecând de Harold Way. Apoi l-am văzut pe 
Larison, care alergase pe Harold și a apărut exact în spatele ei. 

— Dă-i drumul, i-am spus lui Treven. 

El a băgat în marșarier, a tras de volan în dreapta și a dat cu 
spatele până la trotuarul opus al străzii - practic pasul al doilea 
al unei întoarceri din trei mișcări. Nu prea repede, nu prea 
brusc, pur și simplu cineva care ieșea din parcarea motelului și 
întorcea ca să se îndrepte spre sud pe La Baig. Treven a oprit 
exact când Larison a ajuns lângă Kei. Poate că ea l-a auzit 
apropiindu-se; poate creierul ei reptilian a simţit pericolul pe 
care-l radia bărbatul. Poate ambele. Indiferent care ar fi fost 
motivul, fata a dat să se întoarcă. Prea târziu. 

Larison a izbit-o cu palma în partea laterală a gâtului. 
Cunoscută ca „paralizia brahială”, lovitura are rolul de a afecta 
mănunchiul de fibre nervoase din plexul brahial sau, în funcție 
de locul impactului, sinusul carotidian. In ambele cazuri, 
rezultatul poate fi pierderea temporară a coordonării, pierderea 
cunoștinței sau chiar, dacă lovitura este suficient de puternică și 
bine plasată, decesul. 

Autoutilitara s-a oprit. Kei s-a clătinat și Larison a cuprins-o cu 
un braţ. M-am îndepărtat de orificiul din perete, am deschis ușa 
din spate și am prins-o pe fată, când Larison a împins-o 
înăuntru. Împreună am târât-o în vehicul și după alte două 
secunde am închis ușa. Treven a accelerat lin spre sud, apoi a 
cotit la dreapta pe Sunset, atât de calm și de sigur pe sine, încât 
n-a uitat să semnalizeze virajul. 

Kei nu-și pierduse complet cunoștința, ci era doar ameţită. l- 
am luat geanta de pe umăr, i-am prins mâinile la spate cu 
coliere din plastic și am așezat-o, rezemând-o cu spinarea de 
perete. Larison a îngenuncheat în fața ei și a percheziționat-o 
rapid. Nimic. Apoi i-a deschis geanta. Avea să-i scoată telefonul 
din funcţiune și să confirme că nu existau dispozitive de 
urmărire. Consideram improbabil așa ceva, totuși era posibil ca 
Horton să fi implementat măsuri de rezervă, sperând s-o 
protejeze. 

M-am uitat în ochii fetei. Am văzut că începea să-și revină. Nu 
trebuia să facem nimic ca s-o resuscităm. 

După încă o secundă, a clipit apăsat. A privit în interiorul 
autoutilitarei, apoi s-a uitat la mine. 

— Ce-i asta? a zis. Cine ești tu? Ce dracu-i asta? 

— Este o răpire, am răspuns, utilizând un cuvânt pe care ea 
avea să-l înțeleagă clar și care avea să ofere context imediat în 
confuzia ei actuală. Nu este o farsă. Este vorba despre tatăl tău. 
Colonelul Horton. Ai înțeles? 

— Tata... ce-a făcut? Ce dracu’? 

— Nu contează ce a făcut el. Tot ce trebuie să știi este că el 
ne datorează ceva și te folosim pe tine ca să-l facem să-și 
plătească datoria. Ai înțeles? 

S-a uitat de la mine la Larison, apoi iarăși la mine și mi-am dat 
seama că brusc devenise foarte speriată. N-a răspuns. Am 
înțeles că nu era nevoie să-i arăt trupurile bărbaţilor trimiși de 
tatăl ei. Era și așa suficient de înfricoșată. 

— Acum îţi vom face o fotografie, am spus, ca s-o arătăm 
tatălui tău. 

Larison mi-a întins un exemplar al ziarului Los Angeles Times 
din ziua aceea, pe care-l luase dimineaţă dintr-o cutie poștală, în 
timp ce venea spre motel. L-am așezat în poala fetei. Larison s-a 
apropiat și a făcut câteva fotografii cu telefonul ei. Aveam să-i 
trimitem lui Horton dovada chiar de pe telefonul fiicei sale. Asta 
îi va da de înțeles că ea se afla complet sub controlul nostru și în 
același timp nu avea să ne compromită telefoanele. 

Am luat apoi ziarul și l-am aruncat într-o parte. 

— Vom încerca să procedăm astfel ca totul să meargă fără 
probleme. Cu toate acestea, trebuie să știi că există două feluri 
în care poţi avea de suferit. În primul rând, dacă tatăl tău nu va 
face ceea ce vrem noi. În al doilea rând, dacă tu nu vei face 
ceea ce vrem noi. 

Ea răsufla acum adânc și știam că se lupta împotriva panicii. 
Se lupta bine. Am respectat-o pentru asta. lar odată cu 
respectul acela a sosit o doză bruscă și surprinzătoare de 
dispreț faţă de propria-mi persoană. 

Am suprimat sentimentul respectiv. Aveam să mă ocup 
ulterior de rezultatele emoţionale neplăcute. Așa cum 
procedasem întotdeauna. 

Am privit-o în ochi. 

— Eşti îngrijorată fiindcă te lăsăm să ne vezi feţele, așa este? 

A încuviințat din cap. Era isteaţă - suficient de isteaţă pentru 
a ști că dacă un răpitor te lasă să-i vezi faţa, asta înseamnă că 
nu-și face griji că vei fi martor ulterior. Prin urmare, probabil că 
nu intenţionează să te lase în viață după aceea. 

— Nu contează dacă ne vezi feţele, i-am explicat. Tatăl tău va 
ști cu exactitate cine suntem. Și-ţi va explica, după ce se va 
termina totul, de ce nu vă puteți adresa poliţiei. Așa încât nu ne 
facem griji că ne vezi fețele. E logic? 

Ea a încuviinţat din nou. 

— În regulă, am urmat. Am impresia că ești inteligentă. Așa 
încât probabil știi despre scenele secundare ale crimei și că n-ar 
trebui să lași pe cineva să te aducă acolo, pentru că odată ce 
ajungi pe o scenă secundară a crimei, criminalul îţi poate face 
orice vrea el. lar asta e adevărat. Însă în cazul nostru tu te afli 
deja pe scena secundară a crimei. Noi suntem singuri în mașina 
asta, deţinem controlul total al mediului și controlul total asupra 

ta. Dacă am fi vrut să-ţi facem vreun rău, ţi l-am fi făcut deja. 
Dar nu vrem asta. Și vrem ca lucrurile să rămână tot așa. M-ai 
urmărit până aici? 

— Da, a spus fata, și am fost bucuros că se simţea suficient 
de stăpână pe sine ca să aibă încredere în tonul glasului. 

— În scurt timp, am continuat, te vom transfera. Mai întâi în 
altă mașină, apoi într-o cameră de hotel. Îţi vom ţine mâinile 
legate, iar înainte de transfer te vom lega la ochi, totuși nu vrem 
să-ţi provocăm alt disconfort. De exemplu, nu vrem să-ți punem 
un căluș. Nu știu dacă ţi s-a pus vreodată căluș, dar îţi pot spune 
că este un mod oribil în care să petreci câteva zile. Mult mai rău 
decât ai crede. Mimi, va fi nevoie să-ţi punem căluș? 

Ea a clătinat din cap. 

— Nu. 

— O să încerci să fugi? Sau să te lupţi cu noi? Sau să nu faci, 
în orice alt mod, ceea ce-ţi vom spune noi să faci? 

— Nu. 

— Încă ceva. Pentru mine, asta este în principal o chestiune 
pur profesională. Dar pentru asociatul meu - și am înclinat din 
cap spre Larison - este ceva personal. Să nu încerci să-i oferi 
motive, da? Crede-mă, abia așteaptă unul. 

S-a uitat pe lângă mine spre Larison și, din expresia chipului 
ei, mi-am dat seama că mă credea. Mă credea pe deplin. 

Am tăcut câteva secunde, după care am adăugat: 

— Sunt totuși sigur că nu se va întâmpla absolut nimic. Ai 
vreo întrebare până acum? 

Ea a încuviinţat din cap. 

— Unde mă duceţi? 

— Nu-ţi spot spune asta, ci-ţi pot spune doar că este un loc 
unde te putem controla și unde nu te va putea găsi nimeni până 
în momentul când te vom elibera. Altceva? 

— Ce a făcut tatăl meu? 

— Asta va trebui să-l întrebi pe el. Altceva? 

— Da. De ce-mi tot spui dacă am întrebări, când știi bine că 
nu vei răspunde? 

Am zâmbit trist, admirând cât de rapid își revenise și 
plăcându-mi determinarea pe care o dovedea, în ciuda șocului și 
anxietății. 

— Pui întrebări bune, i-am replicat. Îmi pare rău că nu pot să 
răspund la toate. lţi pot totuși spune câte ceva. Vom schimba 


VP - 206 


mașina de două ori. Noi doi vom călători în portbagajul uneia 
dintre ele. Și vor trece cel puţin câteva ore până să ajungem 
într-un loc confortabil, un loc cu baie. Dacă vei avea nevoie să 
mergi la baie până atunci, va trebui să-ți punem pamperși 
pentru adulţi. Poţi să reziști? 

— Nu cred că vorbești serios. _ 

— Mimi, încerc să fac situaţia cât mai ușoară pentru tine. In 
același timp, ar fi bine să crezi că tot ceea ce-ţi spun este cât se 
poate de serios. 

Kei a refuzat pamperșii și m-am simţit ușurat. Poate că nu 
însemna cine știe ce, ţinând seama de circumstanțe, totuși nu 
doream realmente s-o supun unor neplăceri. Și așa avea să fie 
suficient de dificil. 

Am petrecut următoarele două ore trecând practic pe sub 
toate pasajele și podurile de pe autostrăzile 101, 110 și 10, 
intrând și ieșind din diverse parcări subterane. Eu am stat lângă 
șofer, iar Larison a stat în spate cu Kei. Când am fost mulțumit, 
l-am sunat pe Dox. 

— Ești gata? 

— Gata, partenere. 

— Bine. Ne-ndreptăm spre tine. 

Am cotit la stânga de pe Venice Boulevard, pe South 
Redondo. Când am ajuns la semaforul de pe Bangor Street, am 
văzut Fordul Fusion așteptând să cotească la dreapta - Dox. A 
luat-o înaintea noastră și l-am urmat spre sud, către autostrada 
10. Imediat cum am ajuns sub pod, Dox a cotit la dreapta, a suit 
pe trotuar și a oprit. Portbagajul s-a deschis. Treven a apăsat 
butonul de semnalizare pentru avarie, a virat la dreapta pe 
trotuar și apoi a revenit spre stradă, oprindu-se prin derapaj, 
astfel încât portiera laterală a autoutilitarei, pentru suirea 
pasagerilor, se găsea lângă portbagajul deschis al Fordului. Am 
sărit în spate și am împins ușa glisantă. Larison era deja în prag, 
iar Kei, care continua să aibă mâinile legate la spate, avea acum 
și ochii acoperiţi. Noi doi am ridicat-o cu ușurință în portbagaj, 
după care m-am strecurat lângă ea. Larison a închis portbagajul, 
iar Dox a revenit pe șosea, a accelerat spre capătul tunelului, 
după care a încetinit brusc și a ieșit cu viteză normală. Treven 
avea să fie imediat în urma lui în autoutilitară, în aceeași 
formaţie în care intraserăm, cu aceeași distanţă între noi. 

Ceea ce făceam era un fel de joc „alba-neagra”, folosindu-ne 
de pasajele subterane și de parcări. Continuam să nu știm cum 
ne urmărise Horton până la Capital Hilton și bănuiam că 
utilizase sateliți de spionaj. Trebuia să presupunem că avea 
acces la resursele Biroului Naţional de Recunoaștere și ale 
Agenţiei Naţionale de Informaţii Geospaţiale. Într-un asemenea 
caz, și dacă avea un punct fixat pentru o ţintă - de exemplu, 
aeroportul Dulles sau exteriorul locuinței fiicei sale -, putea să 
urmărească ţinta aceea din punctul fixat până oriunde ar fi mers 
ea, practic nedefinit. Dacă bănuiala noastră era corectă, 
avuseserăm noroc în Washington, poate în parcarea subterană a 
hotelului, poate altundeva între Washington și Los Angeles. Nu 
doream totuși să ne mai bazăm exclusiv pe noroc. De fiecare 
dată când treceam cu autoutilitara printr-un tunel rutier, sau 
intram și ieșeam dintr-o parcare subterană, cream posibilitatea 
s-o fi transferat pe Kei în unul dintre zecile de vehicule ce ieșeau 
din tunel cam în același timp cu noi, sau care ieșeau din parcare 
ulterior. Dacă dinamica aceea se înmulţea cu zeci de poduri, 
tuneluri și parcări și se mai înmulțea încă odată cu zeci de 
vehicule, dintre care multe aveau să continue să treacă prin alte 
tunele și să intre în alte parcări, se putea crea un set de date 
prea mare pentru ca Horton să poată acţiona pe baza lui, sau 
cel puţin în timpul pe care aveam să i-l acordăm. 

Potrivit planului, Treven și Larison continuau jocul „alba- 
neagra” încă două ore, după care abandonau autoutilitara, o 
curățau amănunțit și reveneau la hotel cu autobuzul și metroul. 
Până terminau, Horton avea să fie confruntat cu mii de 
posibilităţi ce trebuiau urmărite, fiecare în parte, manual, asta 
presupunând că puteau fi urmărite. Cât despre Dox și cu mine, 
am mai făcut un ultim transfer, în camionul U-Haul, pe care-l 
lăsaserăm într-o gigantică parcare subterană a unui mall din 
Westwood. Dox a trecut la volan și eu am stat cu Kei în benă. 

Puțin după ora 12 am simţit o serie de viraje scurte, care m- 
au anunţat că ajunseserăm la motel. 

— Cum te ţii? am întrebat-o pe Kei. 

— Am nevoie la baie. Rău de tot. Te rog să nu-mi pui 
pamperși. 

M-am uitat la ceas. 

— Te mai poţi ţine trei minute? 

Ea m-a fulgerat din priviri. 

— Cu greu. 

Camionul s-a oprit. 

— Stai cu faţa spre botul camionului, i-am spus lui Kei. 

S-a conformat. După o clipă, ușa benei s-a deschis și Dox a 
suit înăuntru. Avea o geantă de voiaj extra-large, 100x60x60 
cm. Suficient de încăpătoare pentru cineva de dimensiunile lui 
Kei. Dox a închis ușa în urma lui. 

— Gata, Mimi, am zis eu. Ultimul transfer. 

Părând evident șovăitor, Dox a pus geanta de voiaj jos și a 
deschis-o. Kei a făcut o grimasă, apoi a intrat în ea și s-a 
ghemuit pe o parte. 

— N-o să-ţi pun căluș, i-am zis. Amintește-ţi de înţelegerea 
noastră. 

Eram sigur că voi fi în stare să detectez momentul când ea 
avea să pună la cale o răzvrătire și c-o voi putea preîntâmpina. 
Până atunci, fata avea să aștepte momentul prielnic, crezând 
că-mi adormea vigilența. Dinspre partea mea, era perfect. Ca 
efect final, în mod inconștient ea avea să fie inhibată de ceea ce 
credea că era speranţă. lar asta însemna că avea să se simtă 
confortabil. Și, ceea ce era cu adevărat important, avea să fie 
cooperantă. 

Am tras fermoarul genţii și am deschis ușa. Dox a ridicat 
geanta de parcă ar fi fost umplută doar cu granule de polistiren, 
a pus-o pe un umăr și a dus-o în motel. Eu am închis ușa 
camionului și l-am urmat. 

Am lăsat geanta pe jos în cameră, am tras fermoarul și am 
ajutat-o pe Kei să se scoale. După aceea am deschis cuțitul cu 
arc pe care-l aveam și am lăsat-o să-l vadă. Dox ţinea pistolul 
Wilson - nu fiindcă ar fi vrut, ci pentru că așa îi cerusem eu. 
Doream să-i acord fetei toate pretextele psihologice posibile ca 
să nu opună rezistenţă, incluzând informaţiile evidente legate 
de numărul nostru, de mărimea noastră - sau, oricum, de 
mărimea lui Dox - și de armele noastre. 

— O să-ţi dezleg încheieturile, i-am spus. După aceea poţi 
merge la baie și nu te vom grăbi - poţi să stai cât vrei. Nu ne 
vom uita, dar ușa rămâne deschisă. Dacă o să te comporți într- 
un mod care nu ne place, va trebui să-ţi punem pamperși, să te 
legăm ca pe o ruladă, să-ţi punem căluș și glugă pe cap, și să te 
ținem așa poate și mai multe zile la rând. Depinde numai de 
tine. 

Am pășit înapoia ei și am percheziţționat-o rapid. Larison o 
făcuse deja, dar, chiar dacă n-ar fi făcut-o, era improbabil ca ea 
să fie înarmată. Totuși era fiica lui Horton și ar fi fost prostesc să 
presupui că o femeie n-ar putea fi înarmată cu spray cu piper 
sau cu un cuțit FS Hideaway. Mai bine să verifici de două ori. 
Insă Kei nu avea arme, ba chiar niciun alt obiect care să poată fi 
utilizat ca armă. Am ţinut-o de mâini și i-am tăiat colierele de 
plastic. 

Fata a intrat grăbită în baie. Odaia era micuță, fără ferestre, 
și, pentru că ușa era deschisă, nu avea unde să se ascundă. lar 
eu o controlasem deja pentru orice ar fi putut fi utilizat, chiar și 
pe departe, ca armă improvizată. Cam tot ce ar fi putut face ar fi 
fost să-și învelească pumnul într-un prosop, să spargă oglinda și 
să ia un ciob lung, folosind prosopul ca pe un soi de mâner. Am 
apreciat că, în momentul acesta, o asemenea acțiune ar fi fost 
extrem de improbabilă. Dacă mă înșelam însă, aș fi avut timp 
suficient să ridic între noi scaunul de la masă, ţinându-l cu 
picioarele îndreptate spre ea, în timp ce Dox i s-ar fi apropiat din 
spate. 

M-am întors cu spatele, în vreme ce Dox a târât un dulăpior în 
fața ușii. O mobilă micuță, totuși suficientă ca s-o împiedice să 
se gândească la o săritură disperată spre ieșire. Am auzit-o 
urinând mult timp. Când nu s-a mai auzit nimic, am aruncat o 
privire pentru siguranță, dar totul era în regulă; Kei se ridicase 
deja și-și trăgea grăbită blugii. 

După acea a ieșit din baie și a anunţat: 

— Mi-e foame. 

Am încuviinţat din cap. 

— In câteva minute, o să-ţi dăm să mănânci, dar mai întâi 
vreau să te întinzi cu fața în jos pe podea. 

— De ce? 

— Pentru că te va încetini și te va împiedica să fii ispitită să 
faci ceva ce te-ar putea răni. Alternativa este să te legăm din 
nou. Am eu însumi nevoie la baie și vreau ca minimum doi 
oameni să fie cu ochii pe tine când ești liberă și te poţi deplasa 
oriunde vrei. 

A ezitat, dar după aceea a făcut așa cum îi cerusem. Am 
folosit baia, apoi a fost rândul lui Dox. Când a terminat și el, i- 
am spus lui Kei că se putea așeza pe unul dintre paturi. S-a 
conformat. 

Dox a luat loc în faţa ei și a spus: 

— Domnișoară Kei, îmi cer scuze fiindcă îţi creăm acest 
deranj. Suntem într-o situaţie dificilă, și am ajuns aici din cauza 
tatălui tău. Va trebui să-i dăm un imbold pentru a proceda așa 
cum se cuvine. Și cred că o va face. In ciuda ultimelor neplăceri, 
mi s-a părut mereu genul de om care răspunde la imbolduri. 

— Așa numiţi toate astea? a ripostat ea. „Deranj”? 

— Până la urmă, a răspuns Dox, nu contează prea mult cum îi 
spunem. Eu însă îmi cer oricum scuze. Ai spus că ţi-e foame. 
Dacă vrei, avem niște chestii destul de bune de la un 
supermarket de fiţe. Îmi pari ca o fată căreia îi plac salatele, am 
dreptate? 

— Dacă prin „salate” te referi la cheeseburger, atunci - da. 

— Un cheeseburger este o comandă dificilă pe moment, a zis 
Dox. Poate mai târziu. Până atunci avem în frigider câteva 
sandvișuri rămase de ieri. Nu sunt pe atât de proaspete pe cât 
ti-ar plăcea, dar mă aştept să fie gustoase dacă ţi-e cu adevărat 
foame. Ce ai dori? Dacă ar fi să ghicesc din nou, aș spune 
friptură rece, da? Cu un smoothie gustos, ca să alunece ușor? 

— Orice. Da. 

M-am așezat pe scaunul de la masă și l-am privit pe Dox 
aducându-i mâncare și făcând tot ce putea pentru ca ea să se 
simtă confortabil în circumstanţele acestea. Ştiam că femeile 
erau slăbiciunea lui, iar fanfaronada sa de cuceritor era în 
principal un paravan al realităţii că le adora pur și simplu. Și nici 
eticheta lui de cavalerism sudist nu era o minciună. Nu-l încânta 
deloc ceea ce făceam și mi-am dat seama că trebuia să fiu atent 
la relaţia dintre el și Kei dintr-un motiv cu totul diferit de cel pe 
care-l reprezenta Larison. Dacă evidenta ură a lui Larison față 
de Horton îl putea împinge să-i facă rău lui Kei, Dox ar fi putut 
deveni prea atașat de fată și ar fi putut începe să simtă prea 
multă vinovăţie, devenind astfel susceptibil la manipulare. 

— De ce nu-mi spuneţi ce v-a făcut tata? l-a întrebat Kei după 
un timp. De ce ar conta dacă știu sau nu asta? 

Dox a sorbit din smoothie. Eram conștient că mânca împreună 
cu ea și nu eram pe deplin mulţumit. 

— Pentru noi n-ar conta absolut deloc, a zis el. Totuși nu 
vreau să te amestec în asta mai mult decât te-am amestecat 
deja. Vreau să spun - tu ești apropiată de tatăl tău, nu? 

Am văzut-o cântărind avantajele și dezavantajele posibilelor 
răspunsuri înainte de a se decide să spună adevărul. 

— Da, a spus, suntem apropiaţi. Și tocmai de aceea vreau să 
știu cum v-ar fi putut el face rău. Realmente nu-mi pot imagina 
nimic. 

Dox a surâs. 

— Îmi dau seama că este norocos să aibă o fată ca tine. Dar 
tot ce-ţi pot spune este că o parte din povara de a fi om, și 
natura defectului care ne definește, este faptul că uneori trebuie 
să facem lucruri despre care nu le putem spune celor dragi și 
apropiaţi. 

— De ce? 

— Pentru că în lumea asta trebuie făcute uneori anumite 
lucruri, iar dacă îţi spun despre ce-i vorba, te voi face complice 
la ele. Menţinându-te neștiutoare, te oprim să ni te alături nouă 
în iad. Poate că nu pare cine știe ce, dar este o alinare când te 
confrunţi cu alegeri dificile. 

— Asta-i ridicol! În felul ăsta le faceţi pe femei să pară niște 
copii. Crezi că nu putem decide pentru noi însene? Asta-i de-a 
dreptul înjositor. 

— Înjositor? La dracu', mi-aș dori să facă cineva asta pentru 
mine. 

— Nu-i adevărat. Vă place să ţineţi totul pentru voi, pentru că 
așa vă simţiţi puternici. 

Dox a părut perplex. 

— Nu cred. 

— Eu așa cred. Ai spus că tatăl meu v-a făcut ceva, ceva atât 
de oribil, încât acum în mintea voastră se justifică răpirea și 
ameninţarea fiicei lui. Sunteţi gata să faceţi toate astea, dar nu 
și să-mi spuneţi despre ce-i vorba? 

„Frumos jucat”, am gândit. Am așteptat să văd ce va 
răspunde Dox. 

— Noi am efectuat niște misiuni pentru tatăl tău, a zis 
lunetistul. Nu sunt genul de acţiuni pe care să le discut vreodată 
cu tine. După care, pentru a ascunde că noi am făcut acţiunile 
respective, tatăl tău a angajat niște oameni care să facă niște 
misiuni similare asupra noastră. Ai înţeles? Chiar vrei să știi mai 
multe? 

— Da, a zis ea, vreau. Și nu trebuie să-ţi fie teamă să-mi spui. 

— Ei bine, nu este o... 

— Nu este o chestiune de teamă, am intervenit eu. După cum 
a spus Dox, cu cât știi mai puţine, cu atât este mai bine pentru 
tine. Și pentru tatăl tău. 

Ea l-a privit. 

— Numele tău este Dox? 

— i-am zis, i-am repetat, tatăl tău știe deja cine suntem noi. 
Nu încercăm să-ţi ascundem identitățile noastre. 

— Atunci pe tine cum te cheamă? a întrebat ea. 

Era cu adevărat isteață. Făcea tot ce putea pentru a obține 
informaţii care la un moment dat puteau fi utile operaţional. In 
același timp, stabilea un raport, se făcea pe sine să pară umană 
și-i făcea pe răpitorii ei să se simtă umani, ceea ce în sine putea 
crea oportunităţi tactice pentru ea sau, cel puţin, ne crea 
dificultăţi emoţionale dacă am fi fost puși în situaţia de a-i face 
rău. 

— Poţi să-mi spui Rain, am răspuns. Dar ajunge pentru azi cu 
întrebările, da? Suntem obosiţi. Dacă vei dori, vom avea timp 
suficient să discutăm ulterior. 

Am avut senzaţia că Dox ar fi vrut să protesteze, dar probabil 
că s-a gândit mai bine. 

Eram ușor îngrijorat în privinţa lui Kei. Fata avea 
personalitatea naturală a unui anchetator: era isteaţă, plăcută, 
neameninţătoare și iscoditoare, sub camuflarea unui interes 
sincer. Dox era atent la ce-i răspundea, dar m-am întrebat cum 
se putea comporta el în absenţa mea. In mod evident, dorea ca 
fata să-l placă. Parţial pentru ca ea să se simtă confortabil, 
parţial pentru a-și diminua vinovăția și parţial pentru că, la urma 
urmelor, era o femeie foarte frumoasă și el pur și simplu nu se 
putea abţine. 

Am legat una dintre încheieturile lui Kei cu un colier din 
plastic de tăblia patului și am petrecut două ore în tăcere, cu 
Dox supraveghind-o, în timp ce eu am moţăit pe podea. Am fost 
trezit de o ciocănitură în ușă. 

Eu și Dox ne-am scos pistoalele și ne-am apropiat de ușă. 

— Da? am rostit eu. 

— Noi suntem, l-am auzit pe Larison. 

Anterior lipisem o bucată de bandă adezivă peste vizor, 
pentru ca nimeni aflat de cealaltă parte a ușii să nu-și dea 
seama, prin blocarea luminii dinăuntru, dacă era privit din 

cameră. Mi-am lipit fața de vizor și am îndepărtat banda. Erau 
Larison și Treven, așa cum anunţaseră. 

Am mutat dulăpiorul, după care i-am lăsat să intre și am 
zăvorât ușa în spatele lor. 

— Probleme? am întrebat. 

Treven a clătinat din cap. 

— Nu. Ne-am descotorosit de tipii ăia, ne-am descotorosit de 
mașină - nicio problemă. 

Dacă Kei s-a întrebat la ce se referise prin „tipii ăia”, n-a spus 
nimic. 

— În regulă atunci, am încuviințat. Dacă totu-i pregătit, e 
momentul să-l sunăm pe Horton. 

Larison s-a uitat spre Kei și a zâmbit. 

— Exact, a zis el. 

Trecu mult timp până ce Larison a fost gata să-l sune pe Hort. 
Nu știa cum fuseseră urmăriţi în Washington - prin sateliți, 
videocamere de supraveghere, drone sau altceva - și trebuia să 
fie sigur că asta nu se va repeta. De aceea își intensifică 
procedurile și așa stringente, petrecând câteva ore în autobuze, 
taxiuri, malluri și metrou, asigurându-se nu numai că scăpa de 
posibilii filatori care se deplasau pe jos sau cu vehicule, ci că, de 
asemenea, își camufla mișcările și de potenţialii urmăritori mai 
îndepărtați. 

Era mulțumit că reușise să-i convingă pe ceilalţi că unica lor 
acțiune posibilă era s-o ia ostatică pe Kei. Desigur, spusele lui se 
bucurau de beneficiul adevărului, însă Larison avea și motive 
proprii, suplimentare, pentru care o dorea pe Kei ca pârghie 
împotriva lui Hort: el înţelegea că valoarea amenințării sale, 
potrivit căreia urma să difuzeze videoclipurile cu torturi, se 
diminua. 

Larison își dăduse seama de mult că elitele politice ale 
Americii insistau pentru o politică antitero de felul dispariţiilor, 
torturilor, loviturilor cu drone și invaziilor, deoarece, în mod 
pervers, elitele beneficiau de pe urma terorii tot mai mari pe 
care o producea inevitabil politica respectivă. El înţelegea că 

politicile acelea nu reprezentau răspunsul la o amenințare, ci 
erau mai degrabă cauza amenințării, iar asta se făcea în mod 
deliberat. Un popor speriat era un popor controlabil. Războiul 
nesfârșit și procedurile de securitate care proliferau însemnau 
profituri enorme pentru corporaţiile slujite de politicieni. De 
aceea, posibila difuzare a unor materiale video explicite în care 
agenţi americani torturau prizonieri musulmani ce urlau 
reprezentase dintotdeauna, din perspectiva elitelor Americii, 
atât o promisiune, cât și o ameninţare. 

Cu toate acestea, în vremuri obișnuite, oamenii ar fi 
reacționat cu dezgust și oroare faţă de imaginile unor torturi 
înfiorătoare. În modul cel mai decisiv din punct de vedere 
emoţional, videoclipurile ar fi implicat diverși jucători din 
establishment, iar reputaţiile celor care ordonaseră barbariile ce 
puteau fi văzute în ele ar fi fost pătate; carierele lor ar fi deraiat. 
lar ameninţarea aceea personală depășise interesul instituţional 
al guvernului de a găsi modalități pentru a crește pericolul 
terorismului... cel puţin suficient pentru ca guvernul să accepte 
să plătească o sută de milioane de dolari sub formă de diamante 
brute. 

Însă totul se schimbase acum. America era atacată, și cine ar 
mai fi obiectat față de ceea ce exista în filmele acelea? Să 
obiecteze? - la naiba, ar fi cerut încă și mai mult. Cei care 
ordonaseră acţiunile ce fuseseră filmate nu aveau să mai fie 
mustraţi. Ei aveau să fie eroi. 

Și în esență aceea era problema. Circumstanţele erodau în 
prezent valoarea atuurilor pe care Larison le avea în mână, ba 
chiar în asemenea măsură, încât el se întrebă dacă nu cumva 
obiectivul atentatelor era de fapt neutralizarea valorii de 
extorcare a filmelor. Chiar dacă nu era însă scopul primar, 
cineva trebuie să se fi gândit la asta. Și, indiferent care ar fi fost 
realitatea, efectul era același. Valoarea atuurilor sale se reducea 
și el știa că avea nevoie de altele noi. Fiica lui Hort era unul. 
Fiica... și ceea ce avea să se obţină prin intermediul ei. 

În cele din urmă, ajunse la obloanele de fier acoperite cu 
graffiti, coborâte peste vitrinele magazinelor, la pereţii din 
bolțari crăpaţi și vopseaua ce se jupuia de pe anunţurile de 
închiriere din districtul industrial minat. Pentru o vreme, Larison 
rataci printre șomeri solitari atrași de zonă, victime ale unei 
economii găunoase. Îi plăcea acoperirea pe care i-o ofereau, îi 

plăcea că nimeni nu-i știa, nimeni nu-i băga în seamă sau nu-i 
putea deosebi între ei, îi plăcea să știe că, infiltrându-se printre 
ei și făcându-se complice cu ei, insensibilitatea și indiferența 
lumii aveau să-l cuprindă de asemenea, învăluindu-l. 

Se opri cu spatele la faţada din cărămidă a unui centru de 
reciclare și privi în jur. Zgărie-norii din centru se înălţau pe cerul 
de un albastru decolorat, la doi kilometri înapoia lui. Dacă n-ar fi 
existat monoliţii aceia îndepărtați, priveliștea ar fi putut să fie 
aproape de oriunde: un vechi oraș siderurgic, un târg muribund 
din regiunea industrială intrată în declin a Statelor Unite. Aici nu 
existau cumpărători panicați. Aici nu exista nimic de cumpărat și 
nu existau bani cu care să cumperi ceva. Era ultimul loc de care 
le-ar fi păsat politicienilor, ultimul loc pentru a cărui protecţie ar 
fi fost trimise forțe de securitate. Se simţea anonim. Se simţea 
în siguranță. 

Scoase telefonul lui Kei, îi puse bateria și-l activă. El avea un 
număr al lui Hort, dar bănuia că bărbatul avea și un alt telefon, 
exclusiv pentru uz personal. Examină numerele pentru apelare 
rapidă ale lui Kei și găsi imediat unul etichetat „Tata”. Nu era cel 
pe care-l știa el, așa că, da, exista și alt telefon, personal. 

Selectă fotografiile pe care le făcuse în autoutilitară și apăsă 
intrarea pentru „Tata”, simțindu-se încântat de sentimentul de 
invadare în acel fel a intimităţii lui Hort. Așteptă ca fotografiile 
să fie expediate, apoi îl sună pe Hort. 

Un ţărâit, după care... 

— Bună, scumpete. Tocmai voiam să mă uit la fotografiile pe 
care mi le-ai trimis. Ce faci tu? 

— Scumpetea ta face bine, zise Larison. Deocamdată. 

Urmă o pauză lungă. Larison savură tăcerea. Ar fi putut oare 
exista o modalitate mai adecvată prin care Hort să-și transmită 
șocul neașteptat, sentimentul de violare și de neajutorare? 
Confuzia lui, furia impotentă și, în curând, disperarea? 

— Mă jur pe Dumnezeu Atotputernicul... 

Larison îl întrerupse. 

— Uită-te la fotografii. Ea este vie. Deocamdată. Nu și tipii pe 
care i-ai trimis s-o protejeze. 

Urmă altă pauză, timp în care Larison bănui că Hort se uita la 
fotografii. După aceea, Hort spuse: 

— Dă-i drumul. Doar dă-i drumul. Ea nu ţi-a făcut nimic... 

— Tu mi-ai făcut ceva. 

— Da. lar chestia aia este între noi doi și nimeni altcineva. 

— Cred că te-omoară să știi, chiar acum, că tu ești cel care m- 
a-nvăţat să identific zona cea mai vulnerabilă a țintei. Și s-o atac 
acolo. Și chiar tu mi-ai arătat cum să fac, mai ţii minte? Ai ajuns 
la mine prin intermediul lui Nico. 

— Așa este, ai dreptate. Ştii ce se va întâmpla cu el dacă fiica 
mea păţește ceva? 

Larison izbucni în râs. 

— Hort, tu deja ai îndreptat o armă spre el. Acum ameninți să 
îndrepţi alta? Ce vei face, o să pui să-i fie violate de două ori 
nepoatele, uciși nepoții și toate rahaturile celelalte cu care ai 
amenințat? 

— Nu contează. Dacă ea pățește ceva, nu mă voi opri 
niciodată, repet, niciodată, până nu te voi găsi. Și, da, voi începe 
cu Nico și cu toţi nenorociţii de membri ai familiei lui extinse, 
câte unul pe rând, păstrându-l pe Nico pentru la sfârșit, ca să 
știe clar ce s-a-ntâmplat și cine a fost cauza morților tuturor 
celor pe care i-a iubit și a distrugerii întregii lui vieți. lar de toate 
astea mă voi ocupa eu personal. 

— Hort, tu scapi din vedere ceva foarte important. Știi ce? 
Mie... nu-mi... pasă! Așa că dă-i drumul. Închide telefonul. 
Pleacă după Nico chiar acum. Haide, pune-mă la încercare, dacă 
nu mă crezi. 

Tăcere. Apoi: 

— Zi ce vrei. 

— Îmi vreau diamantele. 

— Și altceva? 

— O garanţie că retragi dulăii pe care i-ai asmuţit pe urmele 
noastre. 

— Şi-i dai drumul fetei mele? 

— Da. 

— Nevătămată? 

— Da. 

— Bine atunci. 

— Cum? 

— O să-ţi aduc diamantele eu personal. lar mâine voi face un 
anunţ care cred că te va liniști în cealaltă privință. 

— Ce anunţ? 

— Nu-ţi pot spune acum. Dar îl vei putea vedea la televizor. 
Imediat după anunţ, voi pleca spre Los Angeles. Dacă vrei, ne 
putem întâlni acolo mâine seară. 

Fără să vrea, Larison fu mișcat de devotamentul bărbatului. 
Era imposibil să nu știe că avea să vină la moarte. 

După aceea se întrebă însă dacă nu acorda prea mult credit 
omeniei lui Hort. Individul era un ticălos inteligent și-l mai 
trăsese pe sfoară și înainte. Trebuia să fie foarte atent. Să ţină 
seama de toate posibilităţile. Să examineze totul din perspectiva 
lui și să vadă dacă putea să detecteze vreo slăbiciune în propria 
lui poziţie. 

— Poate că ești în stare să ne urmărești, rosti el cu glas tare. 
Am fost atenţi, totuși ai ajuns până la noi în Hilton, așa că este 
posibil să găsești din nou o cale. Diferenţa acum este că eu voi 
fi cu Mimi. Dacă spargi ușa, ar fi bine să te asiguri că-mi poți 
trage un glonţ în cap în mai puţin de o secundă. Pentru că atâta 
îmi va trebui mie să-i trag ei un glonţ în cap. 

— Nimeni nu va sparge nicio ușă, spuse Hort. Nu vreau decât 
ca ea să fie teafără. De restul nu-mi pasă, ai dreptate. Poţi să ai 
orice-ţi dorești, atâta timp cât o eliberezi pe ea. 

Larison căzu pe gânduri. Îi venea greu să-și imagineze că Hort 
va risca viaţa fiicei lui în favoarea diamantelor. Intrebarea era 
dacă va opri hăituiala lor. Și cum avea Larison să știe, indiferent 
care ar fi fost varianta aleasă? 

Dar, pe măsură ce se gândi mai mult la asta, înţelese că s-ar 
putea ca nici măcar să nu conteze. Odată ce el avea diamantele 
și Hort era mort, iar Rain, Treven și Dox erau de asemenea 
morţi, guvernul nu avea decât să încerce să-l urmărească. Ar fi 
fost o pierdere de vreme. Pentru că aveau să fie în căutarea 
unei stafii. 


Capitolul 23 


În dimineaţa următoare, toţi cinci ne-am strâns în faţa 
televizorului din cameră. Președintele făcea un anunţ din Rose 
Garden și bănuiam că Horton avea o legătură cu asta. 

Aduseserăm pernele din camion și peste noapte am dormit în 
schimburi. Kei dormea pe un pat; noi foloseam pernele, sacii de 

dormit și celălalt pat, iar cel puţin unul dintre noi era treaz. 
Larison n-a părut să doarmă mult, dar când a făcut-o a gemut, 
iar o dată a strigat prin somn. Eu avusesem parte de suficiente 
nopţi dificile, așa că știam ce fel de orori l-ar fi putut bântui în 
vise. 

Kei fusese cooperantă. Când am fost prezenţi toţi patru, ea 
fusese cea mai puţin vorbăreaţă, înțelegând, poate, că am 
putea fi mai ușor de manipulat câte unul, câte doi, decât în 
ansamblu. Eram satisfăcut de respiro. Nu voiam să-l influenţeze 
pe Dox. 

La ora 9 în California, ora 12 în Washington, doi bărbaţi au 
ieșit din Casa Albă: președintele, în obișnuitul lui costum negru, 
și Horton, în uniforma militară de paradă, etalându-și toate 
medaliile pe piept. S-au îndreptat către reprezentanţii mass- 
media adunaţi laolaltă, după care Horton a rămas locului, în 
timp ce președintele s-a dus la pupitru. 

— Bună ziua, a rostit el. Am de făcut două anunţuri scurte. În 
primul rând, ţinând seama de recenta serie de atentate fără 
precedent asupra teritoriului Statelor Unite și de actuala stare 
de necesitate, am ordonat, în calitate de comandant suprem, ca 
unităţi din Garda Naţională să ocupe poziţii-cheie în orașe 
americane. Aceste unităţi vor colabora cu instituţiile locale de 
aplicare a legii și le vor consolida, astfel încât să deţinem 
capacitatea maximă pe teren pentru a detecta, a dezamorsa și 
a ne apăra împotriva altor atentate. Și în cazul cel mai rău, 
pentru a contribui la asigurarea de prim-ajutor esenţial. În al 
doilea rând, sunt încântat să anunţ că funcţia de șef al Centrului 
Naţional Antitero, rămasă vacantă în urma decesului tragic al lui 
Tim Shorrock, a fost acum atribuită. Din motive de securitate, 
numele înlocuitorului lui Tim va fi ţinut secret. 

Am căzut pe gânduri. Numele lui Shorrock nu fusese secret. 
Poate că nu era decât o reacţie faţă de evenimentele actuale. 
Sau  obișnuitul reflex al guvernului pentru mai multă 
secretomanie. Sau ambele. 

— In același timp, a urmat președintele, îl am lângă mine pe 
noul meu consilier antitero. Sunt încântat să beneficiez de 
sfaturile și de asistenţa colonelului Scott Horton în lupta 
administraţiei mele împotriva necontenitei ameninţări teroriste. 
Domnul colonel are o lungă și distinsă carieră în slujirea și 
protejarea naţiunii noastre, iar experienţa lui considerabilă în 

probleme de securitate va reprezenta un activ foarte preţios. Vă 
rog să-i adresați dânsului orice întrebări aveţi. 

Președintele s-a retras un pas. Câţiva reporteri au strigat 
întrebări, însă i-a ignorat. Horton a înaintat la pupitru. 

— Doamnelor și domnilor, a spus el privind mulţimea. Voi fi 
scurt. 

Poate că de vină a fost solemnitatea expresiei lui - despre 
care bănuiam că era produsă de cunoștința apăsătoare a 
situaţiei fiicei sale. Sau poate a fost ţinuta militară rigidă, tonul 
baritonal ori accentul acela sudic cultivat. Indiferent care ar fi 
fost motivul, chiar și prin intermediul ecranului TV am putut 
simţi atenţia colectivă a corpului de presă care se concentra, 
coerent, anticipator. 

— După cum tocmai ne-a spus domnul președinte, a urmat 
Horton, în momentele acestea, unităţi ale Gărzii Naţionale au 
fost desfășurate în orașe americane majore. Președintele a 
menţionat de asemenea o stare de necesitate. Și cu toate că 
apreciez că el are dreptate să utilizeze acest termen, aplicarea 
sa a fost greșită. Starea de necesitate cu care ne confruntăm 
acum este cauzată într-o măsură mai mică de o ameninţare 
teroristă, cât de reacţia exagerată a guvernului nostru față de 
ameninţarea respectivă. 

„Ce dracu' mai e și asta?” m-am întrebat. Și n-am mai putut 
procesa nimic mai departe. 

Reporterii  amuţiseră. Se  holbau la Horton, aparent 
încremeniţi. Nimeni nu-și lua notițe. L-am privit pe președinte, 
care stătea la câţiva pași în spatele lui Horton și în lateral. 
Chipul lui era o mască de șoc și furie insuficient camuflate. 

— La urma urmelor, a continuat Horton, ce înseamnă în 
America o „stare de necesitate” declarată de un guvern federal? 
Un asemenea concept nu are niciun fundament constituţional. 
Din ce constă ea? Când ia sfârșit? Și deși aceste întrebări ar fi 
problematice chiar dacă ar fi doar retorice, ele au totuși 
răspunsuri. Vă pot spune că azi, la nivelurile superioare ale 
puterii din ţara aceasta, se examinează cu toată seriozitatea, ba 
chiar se plănuiește, suspendarea Constituţiei și aplicarea legii 
marțiale.  Așa-zisa noastră „stare de necesitate” este 
intenţionată ca o punte spre suspendarea și spre aplicarea 
aceea. 

Privitorii din Rose Garden continuau să fie tăcuţi. În camera 
noastră, până și Dox părea să nu-și mai găsească cuvintele. 

— Astăzi, a spus Horton, doresc să le pun tuturor americanilor 
o întrebare simplă. Cum am reacţiona noi dacă teroriștii ne-ar 
spune că vor continua cu aceste atentate până când vom anula 
Constituţia și ne vom preda libertățile? Eu cred că le-am spune, 
și pe bună dreptate, să se ducă învârtindu-se. Cu toate acestea, 
suntem dispuși să acţionăm exact așa, atâta timp cât credem că 
o facem din propria noastră voinţă. În cele din urmă însă care 
este diferenţa? Într-un fel sau altul, Constituţia este distrusă. 
Într-un fel sau altul, libertăţile noastre atât de preţuite, pentru 
care au luptat și au murit înaintașii noștri, pentru care eu și 
membri ai familiei mele au luptat și au murit încă din vremea 
Războiului Civil, sunt lichidate și dispar pe vecie. 

Tăcerea absolută, la limita șocului, continua să radieze 
dinspre televizor. 

— De aceea, am cântărit mult invitaţia domnului președinte 
de a sluji administraţia sa. M-am întrebat ce ar trebui să fac. 
Oricine ar spune că proximitatea puterii, mai ales în timpul unei 
crize, nu-i ispititoare este un mincinos. Așadar, ispita este, în 
mod firesc, de a sluji. Și de ce nu? La urma urmelor, mi-am slujit 
țara de-a lungul întregii mele existenţe ca adult. Am ajuns să 
înţeleg însă că în prezent nu pot sluji poporul nostru prin slujirea 
președintelui. În prezent, slujirea unuia ar fi contrară slujirii 
celuilalt. Serviciile pe care președintele mi le cere ar putea fi 
îndeplinite competent - și cu certitudine vor fi îndeplinite 
competent - de altcineva. Este necesar însă, și cât mai urgent, 
un exemplu... și eu sper că vor urma și alţii exemplul meu. 

Horton a făcut o pauză. Nimeni nu s-a cilintit. Atenţia tuturor, 
acolo și în camera noastră de motel, era aţintită asupra 
colonelului. 

— De aceea, a rostit el, trebuie să-mi dau demisia din această 
administraţie și din armata Statelor Unite, începând chiar din 
acest moment. Și  încurajez tot personalul militar și 
guvernamental căruia i se cere să distrugă Constituţia sub 
camuflarea diabolică a salvării ei să-mi urmeze exemplul. li 
încurajez pe toţi americanii, de toate felurile, să se 
împotrivească actualei tentative a guvernului de a deforma și 
submina garanţia constituțională că guvernul nostru poate fi 
numai din popor, alături de popor și pentru popor. Şi-i încurajez 

pe toţi cei care ţin mai mult la securitatea lor decât la libertate 
să se mute în Coreea de Nord, unde pot trăi într-o societate mai 
apropiată de preferinţele lor decât cea pe care noi am creat-o 
aici, în Statele Unite ale Americii. 

Horton a tăcut o secundă, după care a spus: 

— Este perfect posibil ca niciunul dintre voi să nu urmeze 
apelul meu. Sunt împăcat cu posibilitatea aceasta. Pentru că să 
fiu al naibii - să fiu al naibii! - dacă voi îngădui vreunei grupări 
de rataţi fanatici, troglodiţi și clocotind de ură, care nu au de 
oferit lumii decât atacuri lașe împotriva unor civili nevinovaţi, să 
mă silească să renunţ la libertăţile pe care le preţuiesc, pe care 
le iubesc și pe care sunt decis să le las moștenire copiilor mei, 
tot așa cum părinţii mi le-au lăsat moștenire mie. 

A privit după aceea chipurile celor adunați în fața lui, s-a 
răsucit brusc pe călcâie și a pornit spre Casa Albă, cu capul sus 
și spinarea dreaptă. A urmat un alt moment de tăcere 
stupefiată, după care reporterii au sărit în picioare și au început 
să răcnească o cacofonie de întrebări. Pentru o secundă, 
președintele a părut complet buimăcit. După aceea s-a întors și 
el și a plecat spre Casa Albă. 

Toţi am rămas cu ochii holbaţi la ecran. Într-un final, Dox a 
rupt tăcerea. 

— Ce morții mă-sii? a zis el. 

M-am ridicat și am închis televizorul, întrucât nu doream să 
ascult inevitabilele comentarii cretine ale prezentatorilor de știri. 
M-am răsucit și m-am uitat la Larison, Treven și Dox. 

— Ce naiba a fost asta? 

Dox a încuviinţat din cap. 

— Mi s-a părut doar mie sau și vouă v-a sunat ca discursul 
unui om care candidează la o funcție importantă? 

— Și mie mi s-a părut la fel, am aprobat, dar despre ce funcţie 
vorbim? Dacă indivizii ăştia obţin ceea ce doresc, nu cred că 
plănuiesc să ţină alegeri prea repede. lar prin „prea repede” 
vreau să spun „niciodată”. 

Nu mi-a răspuns nimeni. 

— Adică, am continuat eu, așa vorbește cineva care încearcă 
să dea o lovitură de stat? Care a organizat asasinarea 
consilierului antitero al președintelui pentru ca el să-i poată lua 
locul? 

— Crezi că ne-am fi putut înșela? a zis Dox. Despre ce 
intenţionează de fapt Horton? Despre cine i-a trimis pe 
ghinioniștii ăia pe urmele noastre în Washington? 

— Totuși cine altcineva putea să fi știut că noi eram acolo? 
am replicat. Doar dacă Horton n-a spus cuiva, cuiva care... nu 
știu, care avea propriile lui motive să ne elimine. 

— Nu, a spus Treven. Hort n-ar fi încălcat niciodată 
securitatea operativă, decât dacă voia să ne elimine. 

Larison a arătat din cap spre Kei, care stătea pe pat, cu o 
încheietură a mâinii legată de tăblia patului. 

— În plus, a zis el, cum rămâne cu cei doi care încercau s-o 
protejeze? 

— Poate să-i fi trimis cineva, astfel încât să pară că a făcut-o 
Horton? am rostit, gândind cu glas tare. 

Larison a clătinat din cap. 

— E cam tras de păr. Briciul lui Occam sugerează că noi avem 
dreptate în privinţa ţelurilor lui Hort. Sunt totuși de acord că 
tacticile lui sunt... surprinzătoare. Pe de altă parte, Hort nu face 
niciodată ceea ce te-ai aștepta să facă. El are întotdeauna o 
abordare aparte. Întrebarea este care-i abordarea lui acum. 
Credeţi că el speră că asta o va salva pe ea? 

Dox s-a uitat la Kei. 

— De fapt, a spus, ea n-are de la ce să fie salvată, nu? 
Procedăm așa doar pentru a-i convinge tatăl că ăsta-i mersul 
acțiunii. 

Fusese o prostie să spună asta de faţă cu Kei. Da, era 
adevărat, totuși noi ne bazam pe teama ei că i-am putea cauza 
rău pentru a o face mai cooperantă. Dox o spusese însă, iar ea 
auzise. O discuţie în contradictoriu cu el n-ar fi schimbat cu 
nimic lucrurile. 

Larison l-a privit. 

— Nu contează ce putem sau nu să-i facem fiicei lui. Contează 
doar perspectiva lui Hort. Și vă promit - el nu se îndoiește în 
privinţa mea. 

Apăsase ușor pe ultimul cuvânt. Pentru a dezamorsa altă 
confruntare, am rostit: 

— Noi am cerut două lucruri. Diamantele și retragerea 
dulăilor. Întrebarea este în ce fel se asociază cu cererile noastre 
cascadoria pe care a făcut-o adineauri. 

— În niciun fel, a zis Treven. Nu are niciun impact asupra celei 
dintâi și-l împiedică s-o aplice pe a doua. De aceea eu cred că 
toată „cascadoria” fusese deja gândită. N-are absolut nicio 
legătură cu fiică-sa. E vorba despre altceva. 

Asta părea raţional. 

— În regulă, am încuviinţat, dar despre ce anume? 

Toţi au tăcut. Dox s-a răsucit spre Kei. 

— Scumpo, dacă ai vreo idee despre ceea ce tocmai am văzut 
toţi la televizor, acesta ar fi un moment foarte potrivit să ne-o 
împărtășești și nouă. 

Fata n-a răspuns imediat și mi-am dat seama că fusese 
afectată de vederea tatălui ei, fie din cauza acţiunii lui, fie pur și 
simplu din cauza circumstanțelor ei. Se străduia să-și controleze 
emoţiile. 

— Poate că aţi neglijat ceva foarte evident, a zis ea după un 
moment. Tatăl meu este o persoană onorabilă. 

Dox a surâs cu tristețe. 

— Cu tot respectul, însă tu nu-l cunoști în felul în care-l 
cunoaștem noi. 

— Nu, a replicat ea. Voi nu-l cunoașteţi în felul în care-l 
cunosc eu. 

Am tăcut iarăși, toţi. Eu am intrat pe site-ul securizat. Acolo 
mă aștepta un mesaj de la Horton. 

— Vine, am anunţat. Diseară, cu diamantele. Se așteaptă să 
ajungă pe aeroportul LAX în jurul orei opt, cu un avion privat. 
Spune că din cauza diamantelor nu poate să riște o cursă 
comercială. TSA” a înnebunit complet - totul e controlat manual. 
Spune că-i de acord să se întâlnească cu noi oriunde am dori. 

— Ţi-a dat itinerarul lui? a întrebat Treven. 

Am încuviințat din cap. Nu era nevoie să mai sublinieze 
cineva importanţa acelui gest. Horton fie încerca, destul de 
evident, să ne atragă într-o capcană, fie ne transmitea că-l 
puteam ucide fără să se împotrivească, cu condiţia de a-i elibera 
fiica. 

Mai mult ca sigur, era a doua variantă. El știa că nu ne vom 
expune mai mult decât era necesar. Doar unul dintre noi avea 

să apară pentru diamante. Restul urma să fim altundeva, ţinând 
la capul fiicei lui o armă care nu mai era nici pe departe 
metaforică. 

— Mi-a spus că anunțul lui ne va linişti, a zis Larison. Ce ne 
scapă? Nu mă prind. 

Nu i-a răspuns nimeni. Nu credeam că vom găsi răspunsul. 
Trebuia să-l întrebăm pe Horton. lar apoi am înţeles brusc. 

— Nici nu trebuie să ne prindem, am rostit. El vrea o ocazie 
pentru a sta de vorbă cu noi. Indiferent cine va fi cel care va 
merge să ia diamantele, Horton vrea să aibă loc o discuţie, nu 
doar simpla predare a unei genţi. 

— Și ce câștigă el din asta? a întrebat Dox. 

Am privit-o pe Kei. 

— Nu știu. Trebuie să decidem însă cine se va întâlni cu el. 

Dox s-a ridicat în picioare. 

— Ce dracu’, mă duc eu. 

M-am întrebat dacă era o cacealma. Ştiam că avea 
sentimente protectoare faţă de Kei și că era îngrijorat în privinţa 
lui Larison. 

— Nu, am clătinat din cap. Vreau ca Horton să simtă 
furnicătura aceea aparte pe care o poţi aprecia pe de-a-ntregul 
numai când te întrebi dacă nu cumva un fost pușcaș marin 
lunetist te privește chiar în clipa aceea prin luneta unei arme. 

— Eu nu pot, a rostit Larison. Deși aș dori-o foarte mult. Dintre 
noi patru, Hort se teme cel mai mult de mine, pentru că știe că 
în cazul meu este vorba despre ceva personal. Dacă vreţi să vă 
asiguraţi de obedienţa lui, e mai bine ca el să-și vizualizeze fata, 
singură și neajutorată cu mine. 

Nu mă încânta teribil de mult imaginea lui Larison rămas 
singur cu Kei, totuși nu-i puteam contrazice raționamentul. 

— Mă duc eu, a zis Treven. 

Adevărul era că aș fi preferat să mă ocup eu de momentul 
acela. Nu aveam încredere în Treven. Fusese extrem de tăcut în 
metroul din Los Angeles când discutaserăm prima dată ideea 
atacării lui Horton și avusese dreptate în Capital Hilton când mă 
acuzase că-l suspectam, considerându-l implicat în înscenarea 
cu cianura. Nu puteam fi însă sigur și nici nu doream altă 
confruntare. Indiferent care ar fi fost relaţia dintre noi patru, în 
mod clar încă nu ajunsese în punctul în care dezacordurile să 
poată fi soluționate fără posibilitatea unui schimb de focuri. 

În mod destul de bizar, nu eram foarte îngrijorat că Treven ar 
fi putut-o șterge cu diamantele. Adevărat, o sută de milioane de 
dolari înseamnă mulţi bani, totuși nimeni nu va trăi atâta încât 
să-i cheltuiască, dacă Larison, Dox și cu mine am fi pe urmele 
sale. Mai bine să se mulţumească cu douăzeci și cinci de 
milioane, o sumă deja galactică, și să trăiască pentru a se 
bucura de ele. Bănuiam că Larison efectuase același calcul și 
ajunsese la aceeași concluzie. 

— Va trebui să efectuezi o RDU* dată naibii, am spus. Nu 
știm... 

El a ridicat o mână. 

— Cum ne-a luat Hort urma în Washington. Știu. Sateliţi, 
drone, videocamere de supraveghere și așa mai departe. Voi fi 
atent. 

Am încuviințat iarăși din cap, înțelegând că făceam 
micromanagement, că eram, se părea, incapabil să mă abtin. 

— El o să vrea să știe când îi va fi eliberată fiica, a spus 
Larison. Spune-i c-o vom elibera numai după ce diamantele vor 
fi certificate de un expert. Dacă își închipuie c-o să ne 
păcălească cu altă geantă umplută cu plastic, o să-l fac să 
plătească. 

— Diamantele sunt totuși doar o jumătate din problemă, a 
spus Dox. Cum îi va opri pe urmăritorii noștri acum, când nu mai 
e decât un simplu civil? Și cum vom ști noi care-i adevărul, într- 
un fel sau altul? 

Mi-am dat seama că lui Larison nu-i păsa de urmăritori. El 
dorea numai diamantele. Asta nu era chiar o noutate, totuși mă 
neliniștea. Simţeam că va fi nevoie să fac ceva în privinţa lui, 
ceva extrem. Dar nu știam ce anume. Sau poate că pur și 
simplu nu doream să mă confrunt cu soluţia. 

M-am uitat la Treven. 

— Horton îţi va da asigurări în privinţa încetării urmăririi 
noastre. Nu știm însă ce formă vor lua asigurările acelea. Pentru 
moment, haide să presupunem că ele vor avea valoare, pentru 
că, în caz contrar, și-ar pune fiica într-un risc mai mare. De 
aceea, indiferent ce ţi-ar spune el, tu răspunde-i doar că ne vei 
transmite nouă informaţia și-l vom contacta ulterior. 

— N-o să-i placă asta, a comentat Treven. 

Larison a zâmbit. 


8 Rută de detectare a urmăritorilor. (n. red.). 

— Ba chiar o să urască răspunsul, dar nu va avea alternativă. 
Nu va risca să te trimită înapoi cu mâinile goale. 

După aceea s-a uitat la Dox și a adaugat: 

— Oricum, nu atâta vreme cât eu sunt aici. 


Capitolul 24 


Treven stătea într-un colț al uriașei săli bogat ornamentate a 
gării Union Station din Los Angeles și-l aștepta pe Hort. Pistolul 
Glock era ascuns într-o borsetă neagră, cu fermoarul deschis, 
aflată pe fotoliul mare din mahon și piele de lângă el, totuși 
bărbatul nu se aștepta la vreun necaz imediat. Chiar dacă Hort 
nu ar fi demisionat din guvern și nu ar fi părăsit armata, 
opţiunile îi erau destul de limitate. Să vină cu o echipă pentru o 
răpire? Ar fi trebuit să-l târască pe Treven prin toată gara, iar 
asta presupunând că ar fi supraviețuit schimbului de focuri 
anterior. O lovitură directă? Așa ceva nu i-ar fi adus nimic lui 
Hort, decât, poate, moartea fiicei sale. Nu, scenariul cel mai 
probabil - pe lângă cel în care Hort nu încerca absolut nimic, 
ținând seama de faptul că ei îl apucaseră de boașe - era ca Hort 
să aibă în culise o echipă despre care spera că-l va putea urmări 
pe Treven până în locul unde era ţinută Kei. De aceea ei Îi 
spuseseră lui Hort, prin intermediul site-ului securizat, că 
întâlnirea urma să fie în Union Station. Cu numeroasele ei 
niveluri, ieșiri și intrări, cu numeroasele linii de tren, metrou și 
autobuz, și cu proximitatea a trei autostrăzi și a nenumărate 
străzi, acoperirea locului așa cum se cuvine ar fi necesitat o 
armată. 

Fusese ușor surprins când Rain acceptase să-l lase pe el să se 
întâlnească cu Hort. Individul avea instincte bune și-l aţintise 
direct pe Treven în Capital Hilton. Nu avusese totuși niciodată 
nimic concret și decisese probabil să păstreze tăcerea cu privire 
la suspiciunile lui. Cel puţin deocamdată. 

Privi tot felul de călători ce veneau și plecau, trecând peste 
pardoselile placate în gresie și pe sub arcadele uriașe, cu 
sunetele  conversaţiilor telefonice pierzându-se în înaltul 
plafoanelor cu grinzi, printre candelabrele în stil art deco, și 
acoperite periodic de anunţuri despre importanţa vigilenţei și 

raportării imediate a oricăror activităţi suspecte. În aer exista o 
tensiune ce-i reamintea de perioada imediat următoare 
atentatelor din 11 septembrie: oamenii se grăbeau mai mult 
decât ar fi fost normal, ca și cum trecerea printr-o gară ar fi 
devenit echivalentul unui joc letal de-a scaunele muzicale; 
chipuri încruntate, suspicioase și temătoare; ochi alergând în 
toate părţile, străduindu-se să descifreze expresii care până 
atunci fuseseră ignorate cu indiferenţă. Peste tot erau 
poziționaţi polițiști și văzu o jumătate de duzină de soldaţi în 
uniforme de luptă care patrulau cu puștile M-16 pregătite. Nu 
erau totuși oamenii lui Hort. Aceștia erau rezerviști, iar pentru 
un operator ca Treven, deosebirea dintre un rezervist și un 
veteran al operaţiunilor secrete din JSOC era ca deosebirea 
dintre un puști care joacă leapșa și un profesionist din fotbalul 
american. Oamenii lui Hort aveau să fie invizibili până în clipa 
când îţi puneau un sac pe cap sau îţi trimiteau un glonţ în creier. 
Indivizii ăștia nu erau decât figuranţi de securitate. Scopul lor 
era să arate fioros și să asigure cetăţenii speriaţi că „Se Făcea 
Ceva”, iar Treven bănuia că-și jucau cu succes rolul acela. 

Hort își făcu apariţia cu puţin înainte de ora 21. Era îmbrăcat 
civil - pantaloni kaki, cămașă polo verde - și ducea o geantă 
sport din nailon albastru. Era neobișnuit de tras la faţă, părând 
aproape epuizat. Arăta ca un ins care pierduse foarte mult și 
acum era îngrozit că va pierde și puţinul care-i mai rămăsese. 

Mergea fără grabă prin zona de așteptare, privind în stânga și 
în dreapta, după care îl zări pe Treven. Când se apropie, Treven 
cuprinse între degete mânerul pistolului și rămase cu degetul 
mare pe exteriorul borsetei. Dacă ar fi fost nevoie, ar fi putut 
trage prin ea, iar arma ar fi rămas ascunsă până în ultima clipă. 
Inspectă sala cu privirea și nu văzu nicio persoană suspectă care 
să vină în urma lui Hort ori din altă direcţie. 

Hort se opri la vreun metru de el. Nu se așeză și nici Treven 
nu se ridică. 

— Mă bucur că ai venit tu, rosti Hort. 

Treven scană din nou sala cu ochii. 

— N-ar trebui să te bucuri. 

— De ce? 

— Pentru că în hotelul ăla a fost a doua oară când ai încercat 
să mă omori. Am fost un idiot că ţi-am spus ce plănuia Larison. 

El a avut dreptate. Ar fi trebuit pur și simplu să-i ajut să te 
lichideze. 

— Oamenii aceia nu veniseră acolo pentru tine. Tu îmi 
spuseseși unde vă pot găsi, ai uitat? Știu că tu ești singurul în 
care pot avea încredere. Știi ce înseamnă asta după tot ce s-a 
petrecut între noi? Ai idee cât sunt de recunoscător că-mi oferi o 
a doua șansă? 

Mai mult sau mai puţin, era ceea ce se așteptase. lar asta îi 
dubla iritarea față de faptul că era ispitit să-l creadă. 

— Ai adus ce am cerut? întrebă el. 

Hort aruncă geanta de sport pe scaunul de lângă Treven. 

— Totul este acolo. Nu-i decât o geantă simplă de nailon, în 
care nu au loc și dispozitive de urmărire, deși mă aştept să vreţi 
s-o verificați. 

— Vom verifica și conţinutul. Cu un expert. 

— Evident. Te asigur însă că înăuntru este ce aţi cerut. lar 
acum voi mai oferi un lucru și voi mai solicita o favoare. 

— Care? 

— Dacă vrei să mă duci într-un canion sau în pădurea din 
parcul naţional, ori în alt loc tăcut și discret, eu voi îngenunchea 
și voi privi în depărtare, iar tu-mi vei putea trage un glonț în 
ceafă. Nu trebuie decât s-o spui. 

— Asta-i oferta sau favoarea? 

Hort surâse trist. 

— Asta a fost oferta. Favoarea este să mă asculți mai întâi. Și, 
indiferent de ceea ce vei decide, te rog - dați-i drumul fetiţei 
mele. 

Glasul i se frânse la ultimele două cuvinte. Lui Treven nu-i 
veni să-și creadă urechilor. Nu-l văzuse niciodată pe Hort altfel 
decât sigur pe sine, competent, controlând mereu situaţia. 
Părea ca și cum acţiunea lor îl frânsese și, în ciuda celor 
întâmplate, Treven se simţi brusc rușinat. 

Nu-și putea totuși îngădui sentimentul acela, cu atât mai puţin 
să se trădeze în exterior. 

— Asta înseamnă două favoruri, comentă el. 

— Nu-mi pasă cum le numărați. Și nu-mi pasă ce faceţi cu 
mine. In viaţa mea n-am implorat pe nimeni pentru nimic, dar 
acum vă implor pe voi. Daţi-i drumul. 

Treven făcu un gest scurt din cap. 

— Să-ţi văd gleznele. Și întoarce-te. 

Hort se supuse. Nu avea arme asupra lui. 

Treven se uită prin sală. Nici acum nu văzu nimic care să fi 
fost o problemă. 

— Bine, spuse el, haide. 

— Unde? 

— Poate în unul dintre locurile alea tăcute și discrete pe care 
le-ai menţionat. Pe drum poţi să-mi spui tot ce vrei s-aud. 

Traversară gara și coborâră la metroul de pe Red Line. Treven 
stătu pe peron în timp ce o garnitură intră mugind în staţie, iar 
apoi plecă. După ce pasagerii coborâţi se îndepărtară și ei doi 
rămaseră aproape singuri pentru câteva clipe, Treven activă 
detectorul de microfoane primit de la Rain. Nicio reacție. 

— Ai telefon mobil? îl întrebă pe Hort. 

— Da, însă i-am scos bateria. Mă gândisem că ai putea 
întreba. 

Perfect atunci. Fie că Hort era curat, fie că avea la el un 
dispozitiv pe care urma să-l activeze ulterior. Pentru a 
contracara posibilitatea aceea, Treven avea să deschidă iarăşi 
detectorul când rămâneau doar ei doi. 

Alt metrou veni și plecă, lăsând din nou peronul gol pentru 
câteva clipe, iar de data asta Treven fu sigur că nu-i urmărea 
nimeni, cel puţin prin contact vizual. Așteptară, apoi suiră în 
metroul următor. Era pe jumătate plin și toţi pasagerii păreau 
civili, deși erau vizibil tensionaţi. Treven îi ceru lui Hort să stea 
la câteva scaune în faţa lui, orientat în aceeași direcţie ca el, 
pentru ca să poată umbla în geanta de sport fără să aibă grija 
că Hort ar încerca să-l dezarmeze în timp ce era distras. 
Bineînţeles, dezarmarea nu i-ar fi adus niciun câștig, totuși era 
mai bine să-i refuze unui inamic atât motivul, cât și 
oportunitatea. 

Pe când garnitura gonea, legănându-se prin tunelul strâmt, 
Treven trase fermoarul gențţii. Mii de pietricele deschise la 
culoare, unele gălbui, altele cenușiu-deschis, majoritatea de un 
alb translucid. Vâri mâna printre ele și o mișcă grijuliu. Nu simţi 
nimic altceva decât pietricelele. Pipăi după aceea cu atenţie în 
lungul mânerelor gențţii și la cusături. Nu găsi urme de fire sau 
umflături trădătoare. Niciun transmiţător. Era o geantă simplă. 
În regulă. 

La staţia Vermont/Beverly, coborâră și așteptară din nou pe 
peron. În mod clar, erau „curaţi”, cu excepţia cazului în care 

Hort avea destui oameni pentru a acoperi toate garniturile de pe 
Red Line. Suiră în metroul următor. Merseră până la North 
Hollywood, care era capătul liniei, coborâră și o luară pe jos spre 
Chandler Boulevard, unde Treven parcase mai devreme o 
mașină furată. Era un sedan bleumarin Honda Acord, una dintre 
cele mai vândute mașini din SUA și ca atare una dintre cele mai 
frecvente, pe care o gospodină stresată fusese atât de 
nesăbuită încât s-o lase cu cheia în contact cât timp ea intra în 
fugă, doar pentru un minut, într-o curăţătorie Culver City, 
ducând în braţe un teanc de cămăși. 

Treven îi dădu cheia lui Hort. 

— Tu șofezi, îi spuse. 

— Unde mergem? 

— O să-ţi spun pe drum. 

Era greu de imaginat că Hort continua să aibă acces la genul 
de aparatură de supraveghere naţională pe care o putuse utiliza 
înainte de demisie. In plus, spre deosebire de alţii, Treven știa 
că Hort nu folosise aparatura respectivă pentru a-i depista în 
Capital Hilton; pentru asta trebuia să mulţumească clasicelor 
informaţii provenite de la oameni, în cazul respectiv de la 
Treven. De asemenea, era noapte, ceea ce însemna că 
urmărirea lor din văzduh avea să fie mai dificilă. Cu toate 
acestea, îi ceru să meargă pe o rută lungă, pentru detectarea 
urmăritorilor, care încorpora genul de manevre prin tuneluri și 
parcări subterane pe care le utilizaseră pentru a se camufla 
după răpirea lui Kei. Detectorul de microfoane al lui Rain rămase 
tot timpul tăcut. 

Incheiară la Lake Hollywood Drive, o secţiune lungă, cu 
serpentine, din Hollywood Hills, cu vedere spre Hollywood 
Rezervoir. Când ajunseră la o curbă parțial camuflată de tufișuri 
și copăcei uscați, Treven îi ceru lui Hort să tragă pe dreapta și să 
oprească mașina. În mod normal, lui Treven nu i-ar fi plăcut 
locul pentru o asemenea întâlnire, întrucât exista întotdeauna 
posibilitatea ca un echipaj de poliţie să treacă pe acolo. Dar fără 
doar și poate instituţiile de aplicare a legii din Los Angeles erau 
mai concentrate acum spre protejarea infrastructurii esenţiale, 
decât spre alungarea unor adolescenţi focoși, care parcaseră în 
Hills. 

Hort stinse farurile, opri motorul și privi afară prin geamul de 
lângă el. 

— Nu-i un loc rău în care s-arunci un cadavru, rosti el. Sper că 
mai întâi mă vei asculta totuși. 

— Ascult. 

— Te deranjează dacă-mi aprind o ţigară? 

Treven strânse mânerul pistolului și se simți asigurat de 
greutatea lui familiară. 

— Orice dorești. 

Hort cobori geamul din partea sa, apoi scoase din buzunarul 
din faţă al pantalonilor un etui și o ghilotină pentru trabucuri. 
Deșurubă capacul etuiului, scoase un trabuc și-i tăie un capăt, 
folosind expert ghilotina. Azvârli pe geam capătul retezat, vâri 
trabucul în gură, luă un chibrit din lemn din etui, îl aprinse, 
frecându-l de o unghie, așteptă o clipă, apoi aprinse fără grabă 
capătul trabucului, rotindu-l metodic pentru ca să ia foc egal pe 
circumferință. Când fu mulţumit, flutură chibritul înainte și 
înapoi, stingându-l, apoi mai așteptă puţin ca să se răcească, 
după care îl aruncă pe geam. 

— Montecristo cubanez, comentă el lăsându-se pe spate în 
scaun. Scuză-mă, dar n-am decât unul. 

Treven continuă să-l aţintească cu Glockul. 

— Bucură-te de el. 

Implicaţia era clară și nu mai trebuia s-o spună cu voce tare. 
Este probabil ultimul tău trabuc. 

Hort suflă un norișor din fumul cu aromă dulceagă. 

— Știu ce credeţi. Credeţi că eu sunt cel din spatele 
atentatelor sub drapel fals. Că eu fac parte din plan. 

— Și o să-mi spui că nu-i așa? 

— Nu în felul în care crezi. 

Ochii lui Treven se adaptau la întuneric. Răsărea o lună 
bulbucată, iar lumina ei alburie strălucea pe asfaltul șoselei și se 
reflecta din lacul de acumulare de sub ei. 

— Explică atunci. 

— Rain v-a informat despre ce i-am spus eu privitor la scopul 
acestei lovituri de stat? 

— Da. 

— Mai exact - ce anume v-a spus? 

— Că sistemul este stricat. Complotiștii doreau un pretext să 
pună mâna pe putere pentru a repara totul, după care ar fi 
restituit puterea. Tu ai apreciat că totul era o nebunie și doreai 

ca noi să lichidăm persoane-cheie, pentru a pune capăt 
operațiunii. 

— Da, aș zice că este un rezumat corect. 

— După care însă am aflat că oamenii pe care ne-ai trimis să-i 
asasinăm nu făceau parte din lovitură, ci i se opuneau. 

— Și asta este corect. 

— Atunci ce dracu' faci, Hort? De partea cui ești tu? 

Celălalt oftă. 

— Complotiștii au dreptate, considerând că sistemul este 
stricat. Ei au de asemenea dreptate, considerând că pacientul 
va deceda dacă nu este operat imediat și radical. In același timp 
însă ei greșesc, considerând că e necesară o lovitură de stat. O 
lovitură de stat l-ar ucide pe pacient în numele salvării lui. E 
necesar altceva. 

— Ce? 

Hort îl privi cu atenţie. 

— O tentativă de lovitură de stat. 

Treven nu răspunse. Încercă să potrivească informaţiile deja 
știute în noul cadru de lucru pe care tocmai îl sugerase Hort. 

— Vrei să zici... că tu doreai ca lovitura de stat să înceapă? 

Hort încuviinţă din cap. 

— lar apoi să se oprească. lar apoi să fie demascată pentru 
ceea ce era în realitate. 

— De ce? Ce se câștigă în felul ăsta? 

— Poate că nimic. Caz în care republica se ofilește și moare, 
mai mult sau mai puţin conform planului, așa cum avea s-o facă 
oricum. În același timp, poate că, repet, poate că... oamenii se 
vor deștepta și vor înţelege. 

— Ce să înţeleagă? 

— Cât de aproape au fost de a pierde tot ceea ce artrebui să 
prețuiască, adică lucrurile pe care au ajuns de fapt să considere 
că li se cuvin de la sine. Ai văzut micul meu discurs de la Casa 
Albă? 

— Da. 

— Când am spus că noi nu ne-am ceda niciodată libertăţile, 
dacă teroriștii ne-ar cere asta în mod explicit? Asta-i adevărul. O 
știi, nu-i așa? 

— Cred că da. 

— Ei bine, le-am oferit cetăţenilor Statelor Unite o pre- 
vizualizare. Le-am conturat câmpul de bătălie. 

— Nu înțeleg. 

Hort trase din trabuc, reţinu fumul în gură, apoi îl suflă lent pe 
geam. 

— Republica este secătuită de un complex de securitate atât 
de grotesc și de metastazat, încât nici chiar Dwight Eisenhower 
nu l-ar fi recunoscut în coșmarurile lui cele mai oribile și în 
prezicerile cele mai  înspăimântătoare. Pe oameni nu-i 
deranjează situația actuală, deoarece ei nu simt că li s-ar lua 
ceva. Dar dacă oligarhia acestei ţări este demascată și cetăţenii 
vor vedea ce reprezintă și ce face ea în realitate, atunci există o 
șansă ca ei să răspundă prin luptă. O șansă. Acum înţelegi? 

Treven căzu pe gânduri. 

— Tu spui că, deși un individ ar fi dispus să renunțe la un bun 
al său, el va lupta să-l păstreze, dacă crede că cineva încearcă 
să i-l fure. 

— Exact. 

— Atunci de ce ai demisionat? 

— Pentru că, după ce acţiunea asta va fi înăbușită, masele 
dezgustate și deziluzionate vor avea nevoie de un erou. De un 
om cu caracter ireproșabil și cu judecata călită în bătălii. De 
cineva care a demonstrat deja prin acţiunile și prin sacrificiile lui 
că este un slujitor altruist al naţiunii, de un om care nu poate fi 
sedus de putere sau de orice altceva. 

Nu pentru prima dată, Treven înțelese că Hort era obișnuit să 
opereze la niveluri de manipulare, înșelătorie și strategie pe 
care el le găsea străine ființei sale. Nu știa dacă să se simtă 
invidios sau ușurat. 

— Apropo de discursul acela, spuse el, Dox zicea că suna ca și 
cum ţi-ai fi depus candidatura la o funcție importantă. 

— Intr-un sens, asta și făceam. 

— Ce funcţie? 

— Dacă totul va merge bine, va fi formată o comisie 
excepţională care să investigheze cauzele tentativei de lovitură 
de stat, să-i identifice pe complotiști și să recomande schimbări 
pentru a ne asigura că așa ceva nu se va mai putea întâmpla 
niciodată. Eu voi fi președintele acelei comisii. Și mă voi asigura 
că activitatea ei va fi cu adevărat în interesul și spre binele ţării. 

Treven strânse mânerul pistolului, parcă pentru a-și reaminti 
că arma se mai afla acolo. 

— Dar... ai spus că vrei ca lovitura de stat să fie demascată 
pentru ce este în realitate. 

Hort chicoti încruntat. 

— Mai precis... pentru ceea ce era cât pe ce să fie în realitate. 

— Ce-nseamnă asta? 

— După șirul recent de atentate, este important pentru 
cetăţeni să creadă că pot da vina pe o oligarhie lacomă. 
Realitatea însă este că majoritatea oligarhiei e mulțumită de 
statu-quo și n-ar dori să-l schimbe. Principalul este ca oamenii 
să înțeleagă cât de aproape au fost de a pierde totul. Și să nu 
știe niciodată că eu am fost implicat în dirijarea cursului 
evenimentelor. 

— Pentru că atunci n-ai mai fi în stare să dirijezi nimic. 

— Exact. lar dacă n-aș fi putut s-o fac, totul s-ar fi dus de 
râpă. Lovitura de stat putea deveni permanentă. În cazul cel mai 
fericit, nevinovaţii puteau fi pedepsiţi alături de cei vinovaţi. 

— Însă și tu ești vinovat. 

— Da, sunt. Mâinile îmi sunt mânjite acum de sângele multor 
americani. Din cauza mea au murit bărbaţi, femei și copii, chiar 
dacă a fost pentru o cauză nobilă, iar dacă există un iad, eu voi 
arde în el pe bună dreptate. 

Hort trase din trabuc și reţinu fumul în gură câteva clipe, de 
parcă încerca să se calmeze. După aceea îl suflă cu forță pe 
geam. 

— Însă cât timp trăiesc, sunt decis să mă asigur că sacrificiul 
lor n-a fost în van. lar pentru asta am nevoie de ajutorul vostru. 
Pentru că voi m-aţi adus într-o poziție imposibilă. 

— Despre ce vorbești? 

— Eu nu plănuisem să-mi dau demisia și să-mi ţin discursul 
chiar așa de curând. Aveam nevoie de poziția aceea pentru a 
continua să dirijez lucrurile în direcția cuvenită. Numai că voi mi- 
ați răpit fiica și practic mi-aţi forțat mâna. 

— Tot nu-nţeleg despre ce vorbești. 

— Uite despre ce vorbesc - Dan Gillmor, noul șef al Centrului 
Naţional Antitero, care a condus grupările jihadiste aflate în 
spatele atentatelor, apreciază că ţara n-a fost încă suficient de 
terorizată pentru a accepta suspendarea Constituţiei și 
impunerea legii marțiale. El intenţionează să comită încă un 
atentat, despre care crede că-i va oferi cecul în alb după care 
tânjește. 

Treven simţi că i se scurge tot sângele din faţă. 

— O școală. 

Hort îl privi fix. 

— Da, așa este. Un atac asupra unei școli elementare, care să 
se soldeze cu victime în masă. După aceea, președintele va 
putea să facă orice dorește, iar restul guvernului și cetățenii îl 
vor încuraja. Lovitura de stat va deveni un fapt împlinit. Eu nu 
voi mai fi în stare s-o opresc. 

Treven se simţi atât de furios, încât ar fi fost în stare să-l 
împuște. 

— La dracu', Hort, tu ce-ai avut în minte? 

— Nu contează ce am avut eu în minte. Contează doar 
situaţia din prezent. 

— Rahat! De ce a trebuit să-ţi dai demisia acum? 

— Pentru că altfel nu puteam să plec la Los Angeles chiar în 
ziua în care președintele mă numise consilierul lui antitero. 
Întrucât cred că există doar o șansă redusă de a mai pleca viu 
de la întâlnirea asta și ar fi fost neproductiv să vin aici ca să 
mor, fără să fi dat exemplul pe care trebuia să-l dau. 

— Prin urmare, riști vieţile a zeci de copii de vârstă școlară? 
Sau chiar a sute de copii? Pe lângă toţi cei pe care i-ai omorât 
deja? Pentru a-ţi salva propria fiică? 

Hort nu spuse nimic. 

— Ştii ce ar trebui să facem? continuă Treven. Ar trebui să-i 
tragem ei un glonţ în cap, ca să poţi ști cum a fost pentru toți 
părinţii cărora tu le-ai făcut la fel. Absolut - la - fel! 

Interiorul mașinii era cufundat în liniște. Un greier stingher 
scârțâi în iarba de afară. 

— Te rog să n-o faci, rosti Hort încet. 

— Unicul motiv pentru care n-o voi face este faptul că eu nu 
sunt ca tine. _ 

— Știu asta și sunt recunoscător. Insă Larison este. Te rog, nu- 
| lăsa pe el s-o facă. 

— Larison n-are decât să facă ce vrea. 

Treven nu era sigur dacă într-adevăr credea asta sau dacă, în 
furia lui, nu încerca decât să-l chinuiască pe Hort. 

— Ascultă-mă. V-am dat diamantele. Acum mă poţi omori, 
dacă asta vrei. Pune-mă în portbagaj și du-mă la Larison, ca să 
poată urina pe cadavrul meu - cred că i-ar plăcea s-o facă. Insă 
dacă îţi pasă de ţara ta, mai lasă-mă să trăiesc puţin. Nu există 

altcineva care să aibă intenţia de a îndrepta lucrurile. Și nu 
există altcineva care să se găsească în poziţia din care s-o facă. 

Treven clătină dezgustat din cap. 

— Ești ipocritul cel mai mincinos și mai egoist pe care l-am 
cunoscut vreodată. 

— Sunt perfect conștient că rugămintea de a mă lăsa să mai 
trăiesc atât cât să pot îndrepta lucrurile este egoistă. Nu pot să 
spun decât că, dacă preferi, mă poţi împușca aici. Indiferent ce 
vei face până la urmă, Ben, te rog un singur lucru: daţi-i drumul 
fetitei mele. Ea nu v-a făcut niciun rău și n-a facut nimănui 
vreun rău. Nici măcar n-o cunoașteţi. Vă rog. Daţi-i drumul. 

Glasul i se frânse, apoi se opri. Își drese vocea, expiră prelung 
și-și trecu dosul palmei cu un gest violent peste obraji, întâi într- 
un sens, apoi în celălalt. 

Pentru o vreme rămaseră tăcuţi și trabucul lui Hort se stinse 
lent în beznă. 

— Ceilalţi nu vor numai diamantele, rosti Treven, conștient că 
ceda ceva și că Hort va recunoaște asta. Ei vor să ne absolvi, să 
ne scoţi de pe toate listele de urmărire generală pe care ne-ai 
trecut. 

— Ben, eu sunt acum civil. Nu mai pot face nimic. Pe de altă 
parte, aș putea s-o fac în calitate de șef a comisiei de care am 
amintit. 

Treven îl privi cu gura căscată. 

— Eşti incredibil. 

— M-am gândit că ai putea s-o consideri ca pe o altă 
declarație egoistă  dezgustătoare, spuse Hort. Este însă 
realitatea. 

Treven nu răspunse. O dată în plus, era ceea ce se așteptase 
din partea celuilalt. Totuși asta n-o făcea în mod necesar o 
minciună. 

— Priviţi situaţia în felul următor, zise Hort. Voi aveţi 
diamantele. lar eu sunt acum civil și puteţi pune mâna pe mine 
oricând. Lăsaţi-mă să termin ce am început. Ajutaţi-mă să 
opresc atacul asupra școlii. Și daţi-i drumul lui Mimi. Care-i 
neajunsul pentru voi? Pur și simplu, daţi-i drumul. 

Treven îl privi atent. Nu-l văzuse niciodată pe Hort părând 
atât de slab. Nu știa sigur dacă era vorba despre ceva real cei 
se întâmplase bărbatului sau doar noua lumină în care-l vedea. 

— De ce ai încercat să ne omori în Capital Hilton? întrebă el, 
după o clipă. 

— N-am încercat să te omor pe tine. Ti-am spus, mă interesau 
ceilalţi. 

— Nu te cred. Trebuia să-mi fi spus. 

— Cum? Nu aveai telefon mobil, sau cel puţin nu aveai unul 
pe care să-l folosești. Și nu m-ai căutat. 

Poate că era adevărat. Imposibil de știut cu certitudine, totuși 
lui Treven îi displăcea faptul că dorea s-o creadă. 

— Nu contează. De ce ai încercat atunci să-i omori pe ceilalţi? 

— Ştii bine de ce. Ei cunosc prea multe. Despre implicarea 
mea. Despre tot. 

— Și eu le cunosc. 

— Ți-am spus, tu ești singurul în care am încredere. 

— Chiar dacă te-aș crede - și nu te cred -, ce vor zice ei? Din 
punctul lor de vedere, ești la fel de motivat să-i ucizi acum pe 
cât ai fost înainte. Poate chiar într-o măsură mai mare. 

— Poate că mai am într-adevăr motivaţia aceea. Dar nu mai 
dispun de mijloacele necesare. Trebuie să vă intre bine în cap că 
acum sunt un simplu civil. Voi aveţi diamantele și vă puteţi duce 
oriunde doriţi. Și, așa cum am spus, puteţi să veniţi oricând 
după mine. Puteţi chiar să veniţi după fiica mea, dacă vă trădez 
în orice fel. Nu văd ce aș putea face în mod rezonabil ca să vă 
opresc. 

Treven căzu pe gânduri. Ei conveniseră că, dacă i se ivea 
oportunitatea, așa cum era de așteptat, trebuia să-l ucidă pe 
Hort. Poate că ulterior aveau să descopere că „diamantele” pe 
care le adusese erau false, ca acelea pe care i le dăduse lui 
Larison. Poate că aveau să fie vânaţi în continuare de o 
securitate naţională furibundă. Dar dacă punerea în pericol a 
propriei lui fiice nu era îndeajuns pentru a-l determina pe Hort 
să fie corect, atunci se putea concluziona că nimic n-avea s-o 
facă, niciodată. In felul acesta aveau cel puțin satisfacția de a ști 
că el murise înaintea lor. 

Problema era că multe dintre cele spuse de Hort erau logice, 
dacă „logic” era cuvântul potrivit. Situaţia nu era așa cum 
presupuseseră ei. Dacă ar fi rămas în viaţă, Hort putea să le fie 
mai util decât dacă murea. El ar fi putut opri lovitura de stat și 
îndrepta lucrurile, așa cum se exprimase. In absenţa lui, 

porcăria asta pe care o pusese în mișcare ar fi căpătat probabil 
propria ei viață de neoprit, dacă nu cumva o și căpătase. 

Apoi, mai era și școala acea la care trebuia să se gândească. 
Cum avea să se simtă Treven, dacă știuse ce va urma și nu 
acţionase în niciun fel, lăsând să se întâmple dezastrul? In 
joburile lui, Treven comisese multe fapte rele, știa asta, alături 
de multe fapte ambigue. Unele dintre ele îl ţineau treaz 
noaptea. Altele îl făceau să-și pună întrebări despre pedeapsă și 
judecata de apoi, ba chiar și despre iad. Totuși putea afirma cu 
onestitate că tot ce făcuse vreodată fusese cu intenţia de a-i 
proteja pe americani. Uneori el simţea că numai conștientizarea 
acestui fapt îl mai ţinea cu minţile întregi în faţa cerințelor unor 
misiuni. Prin urmare, ce ar fi trebuit să facă acum? Cum avea să 
se mai împace cu sine însuși, dacă niște indivizi intenționau să 
arunce o școală în aer - o școală, pentru numele lui Dumnezeu! 
- și el i-ar fi putut opri, dar n-o făcuse? Comparativ cu așa ceva, 
posibilitatea unui șantaj cu niște filme incerte părea brusc lipsită 
de importanță. 

Nu era sigur. Nu avea încredere în propriile sale motivații mai 
mult decât în motivațiile lui Hort. Și nu știa ce aveau să spună 
ceilalţi. Ei conveniseră ceva și nu erau genul de oameni care să 
te ducă în faţa justiţiei pentru încălcarea termenelor 
contractului. 

— Pot să termin trabucul? întrebă Hort. Va fi ultimul meu 
trabuc? 

Treven speră să nu fie manipulat. Dacă era, ar fi fost a treia 
oară. lar în cazul acela, ar fi meritat ceea ce ar fi căpătat. 

— Spune-mi ce-i cu nenorocita aia de școală, rosti el. 


Capitolul 25 


Așteptarea întoarcerii lui Treven a însemnat o seară 
stresantă. Dox a adus pizza; am mâncat, și după aceea, ca să 
treacă mai ușor timpul, ne-am uitat la știri, care erau exclusiv 
talk-show-uri în care așa-ziși „experţi în terorism” băteau 
câmpii, vorbind agitat și cu sufletul la gură despre cea mai 
recentă ameninţare existenţială și modul optim în care putea fi 
combătută, alături de intervievaţi prin telefon care vorbeau 

pompos, insistând obsedant asupra semnificației plecării 
uluitoare a lui Horton din Rose Garden, mai devreme în aceeași 
zi. 

Pe măsură ce a trecut seara, Larison a devenit paranoic, 
convins că Horton adusese o echipă care-l răpise pe Treven, iar 
acum îl tortura și obținea de la el adresa noastră. Și-a îndreptat 
Glockul spre Kei și a jurat că, dacă cineva spărgea ușa, ea va 
muri prima. La care Dox a replicat, cu un aer necaracteristic de 
amenințător: 

— Lasă pistolul jos. O sperii pe fată. 

— Ar trebui să fie speriată, a spus Larison. 

— Felicitări, atunci, pentru că ai reușit s-o faci. În regulă - 
cum am zis, lasă pistolul jos și nu mai vorbi așa. Nu-i nevoie. 

Larison l-a privit. 

— Să nu-mi spui mie ce să fac. 

Dox a scos pistolul Wilson Combat. 

— Fiule, de data asta nu mai repet pentru tine scena lui 
Cleavon Little. Dacă te bagi într-un rahat cu mine, trebuie să-ţi 
găsești singur drumul de ieșire. 

— Tăceţi dracului amândoi, am zis, jucând în mod deliberat 
rolul masculului alfa. 

Dacă reușeam și ei îmi acceptau poziţia dominatoare, le-ar fi 
oferit un motiv să asculte și o modalitate de a-și salva obrazul. 
Dacă însă nu-mi acceptau poziţia, situaţia urma să devină mult 
mai neplăcută. 

A urmat o tăcere lungă și încordată. Apoi, fără chef, Larison 
și-a înfipt pistolul la spate, sub cureaua pantalonilor. Privindu-l 
fără să clipească, Dox l-a imitat lent. 

l-am făcut semn lui Larison spre baie. 

— Lasă-ne un minut, i-am zis lui Dox. 

Am intrat și am închis ușa în urma noastră. 

— Uite care-i treaba, am vorbit încet. El are o slăbiciune 
pentru fete și când o sperii pe ea în felul ăla, îi sunt declanșate 
instinctele. 

— Asta-i problema lui. 

— De acord. Totuși tu ești un profesionist. Care-i câștigul tău? 
Ce obţii de aici? 

Nu mi-a răspuns. 

— Vreau să spun că el nu-i ca tine. Până acum, noi am 
petrecut destul de mult timp împreună - două joburi, 

traversarea Americii cu mașina, o răpire - și te-ai controlat 
permanent. Ce te-a înfierbântat în halul ăsta acum? 

El și-a ferit ochii. 

— Nu știu. 

— Vrei să-mi spui ceva? 

Larison a început să râdă. 

— Încerci să fii psihiatrul meu? 

— Încerc să fiu prietenul tău. 

— Ei bine, n-o face. 

L-am privit fix. 

— Câţi oameni cunoști care ar înţelege rahaturile pe care le-ai 
făcut? Și felul cum te apasă ele? 

Nu mi-a răspuns nici de data asta. 

— Fă ce vrei, i-am zis, dar trebuie să încetezi să te mai 
ambalezi în halul ăsta. Îl agită pe Dox și-ncepe să mă agite și pe 
mine. Dacă pot să ajut, dă-mi voie să ajut, dar, în tot cazul, 
avem nevoie de tine să fii cu sânge rece și calm. Eu am nevoie 
de tine să fii calm. Așa cum ești de obicei. De acord? 

După câteva momente lungi, a încuviinţat din cap. 

— Da. 

Am ieșit din baie și am reînceput să așteptăm. Nimeni n-a mai 
fluturat vreun pistol. Trebuia să fac ceva în privinţa lui Larison și 
nu știam ce anume. Să-l zgâlţâi? Să-l împușc? Cum puteam 
ajunge până la el? Mi-am spus: „Mai bine mor, decât să mai 
lucrez vreodată cu o echipă”, după care a trebuit să-mi înăbuș 
un chicot de râs, deoarece cu această echipă problema era 
exact moartea. 

Se făcuse aproape ora 1 noaptea, când la ușă s-a auzit o 
ciocănitură slabă. Toţi ne-am ridicat în picioare, mai puţin Kei, 
care continua să fie legată cu încheietura unui braț de tăblia 
patului. Au apărut din nou toate pistoalele. Larison o privea pe 
Kei; Dox îl privea pe Larison. M-am uitat pe vizorul ușii. Era 
Treven. 

— Ușurel, m-am adresat lui Larison și Dox. El este. 

Am deschis ușa și Treven a intrat. Ținea în mână o geantă de 
sport. Asta era încurajator. Am încuiat ușa în urma lui. 

— Ai diamantele? l-a întrebat Larison. 

— Stai o clipă, am rostit. Nu ne informa deocamdată. După 
aceea, am indicat-o pe Kei. Dox, vrei să-i pui căștile? 

Cumpărasem o pereche de căști mari, care acopereau 
complet urechile și încorporau un radio, astfel ca să putem vorbi 
în prezenţa ei fără să fim auziţi. Dox și-a pus el însuși căștile, a 
reglat volumul postului de radio la nivelul pe care l-a considerat 
corespunzător, apoi i le-a pus lui Kei. Ea a acceptat fără 
comentarii, cu chip neutru, totuși nu inexpresiv; cu o postură 
resemnată, totuși nu înfrântă. 

— Sunt aici, a spus Treven și a ridicat geanta. 

Larison a aprobat din cap. Nu mi-a plăcut cât de avid părea. 

— Pe el l-ai rezolvat? a întrebat. 

A urmat o pauză. 

— Nu, a zis Treven. 

Larison a deschis gura înmărmurit. 

— Poftim? 

— N-o să vă mint, a spus Treven. Aș fi putut s-o fac, dar, 
bazându-mă pe ce mi-a spus, cred că ar fi fost o greșeală să-l 
rezolvăm acum. 

— La dracu'! a izbucnit Larison. Hort știe întotdeauna să 
aburească. Întotdeauna! Când dracu’ o să te-nveţi minte? 

Treven l-a privit în ochi și a rostit: 

— Ştii ceva? Ai început să mă obosești. 

„Hristoase”, mi-am spus, „iar o luăm de la capăt”. 

— Uitaţi care-i treaba, am vorbit cu cel mai bun ton de 
comandă pe care-l știam. Toţi suntem cu nervii întinși la 
maximum. Sunteţi profesioniști, așa încât știți semnele și știți 
motivele. De o săptămână funcţionăm la intensitate maximă, 
din Las Vegas la Viena, înapoi pe Coasta de Est, schimburi de 
focuri, trei zile de șofat non-stop într-o saună portabilă, griji 
despre sateliți și drone și felul în care Horton ne-a luat urma în 
Washington... fără intimitate, fără pauze și aproape fără somn. E 
remarcabil că până acum nu ne-am luat gâtul unul altuia. Dar 
haideţi să n-o facem tocmai acum, da? Trebuie să reducem 
nivelul încordării. Altfel vom muri toţi. 

Nu a răspuns nimeni. Fie că momentul trecuse, fie că Dox 
trebuia să joace altă scenă din cine știe ce film. Fie... urma să 
ne împușcăm între noi. În tot cazul, era una dintre cele trei 
variante. 

Într-un final, Larison a rostit: 

— Ce-a zis el? 

Treven s-a uitat la mine și a spus: 

— Ai avut dreptate în privinţa școlilor. 

l-am ascultat toți în tăcere informarea. După ce a terminat, 
Larison a zis: 

— Realmente, nu poţi avea încredere în el. Nu vezi ce-ncearcă 
să facă? 

L-am privit pe Treven. 

— Ţi-a spus când și unde ar urma să aibă loc atacul asupra 
școlii? 

El a încuviinţat din cap. 

— Lincoln, statul Nebraska. Fix în mijlocul ţării. Peste trei zile, 
în prima zi de școală de după vacanța de vară. In dimineaţa 
respectivă, în sala de festivități se ţine o reuniune de „Bine v-aţi 
întors la școală”. Individul ăla Gillmor conduce o echipă de patru 
oameni. Hort spune că vor veni înarmaţi cu pistoale-mitralieră 
și-i vor ciurui pur și simplu pe toţi din sală. Nimic sofisticat, fără 
multă logistică, doar oroare și distrugere, menite pentru știrile 
TV. 

— Exact, a spus Larison. E altă capcană. Noi ar trebui să 
apărem înfierbântaţi la ora și în locul unde ne spune Hort s-o 
facem. Însă de data asta el va avea lunetiști poziţionaţi în 
vehicule în jurul școlii. Ne fixează într-un loc, ne lichidează, se 
duce acasă și-și deschide o bere. 

— Mai e un amănunt, a zis Treven. Clădirea va fi lovită cu 
rachete Hellfire lansate din drone în timp ce asasinii sunt 
înăuntru. 

— În ce scop? a întrebat Dox. Ca să-i lichideze pe asasini? 

— Da. La fel cum Hort a încercat să ne lichideze pe noi după 
ce i-am eliminat pe Shorrock și Finch. De asemenea, ca să 
amplifice gradul de distrugeri. Dar nu-nţelegeţi? Dacă noi vom 
încerca să oprim atentatul, n-am putea fi uciși în același loc și în 
același timp, pentru că unii dintre noi vor trebui să se ocupe de 
asasini, iar alţii de dronă, sau de echipa de la sol care o 
pilotează. 

— Prin urmare Hort ne fixează în două locuri, nu doar în unul, 
a zis Larison. Este absolut același rahat, iar tu-l înghiţi fără să 
clipești. Din nou. 

— Și dacă tu ești cel care se-nșală? i s-a adresat Dox lui 
Larison. Dacă Horton spune adevărul? O mulţime de copii vor fi 
măcelăriți, iar noi vom fi parte din tot. 

Larison l-a privit și a arcuit sprâncenele. 

— În ce fel? 

— Noi i-am lichidat pe Shorrock și Finch, da? Noi am ajutat la 
punerea în mișcare a întregului plan. 

— N-a fost vina noastră, a replicat Larison. Noi credeam că 
oprim planul, mai ţii minte? 

— Ție oricum nu-ţi păsa dacă-l opream, dacă-l porneam sau 
dacă i-o trăgeam la buci, a spus Dox. Tu nu voiai decât 
nenorocitele tale de diamante. 

Pentru o fracțiune de secundă, expresia lui Larison s-a 
modificat. Eu am interpretat-o ca însemnând: Ce vrei să spui 
prin asta? L-am simţit străduindu-se să nu privească spre 
Treven, care a clătinat imperceptibil din cap, ca și cum ar fi zis: 
Nu eu le-am spus. 

Cuvintele lui Hort mi-au reapărut în minte: 


Este un ins care trebuie să țină ascunse prea multe. Un 
ins anxios. 


Nu sunt sigur cum anume am știut. Totul a fost subconștient, 
nimic ce să pot explica logic. Dar am știut. Larison era gay. 
Treven știa asta, iar Larison știa că Treven îi cunoștea secretul. 

Totul a fost clar într-o clipă. Nu credeam că Dox simţise ceva 
și suspectam că Treven și Larison ar fi fost mai siguri pe ei dacă 
nici eu și nici Dox nu am fi sesizat nimic. Nu știam nici măcar ce 
însemna asta... exact. Oare de aceea era Larison atât de 
stresat? Și, la urma urmelor, de ce ne-ar fi păsat mie sau lui Dox 
de situaţia asta? 

Însă lui Larison îi păsa. Asta era limpede. Era un secret și el 
voia să-l păstreze ca atare. 

— Nu contează ce voiam eu, a răspuns Larison, care-și 
recăpătase stăpânirea de sine. Contează doar că, indiferent ce 
pot ei plănui sau nu să facă la o școală, sau oriunde altundeva, 
nu are absolut nicio legătură cu noi. Chiar dincolo de faptul că 
puteţi pune prinsoare că-i o ambuscadă. Și chiar dacă noi i-am 
supravieţui, aţi vrea să faceţi ceva care să ajute revenirea lui 
Hort la putere? Avem noroc că pentru moment este lipsit de 
colţi. Vreţi să pornească din nou pe urmele noastre? Pentru că 
așa va face. Motivele lui nu s-au schimbat deloc, doar 
mijloacele. 

— Voi puteţi face ce vreţi, a zis Treven. Eu am decis deja 
pentru mine. N-o să stau cu brațele-ncrucișate și să las să se- 
ntâmple asta. Am făcut multe porcării în viața mea, însă nu și 
așa ceva. 

— Perfect, a rostit Larison. Mâine o să ducem diamantele la 
expertiză. Dacă sunt veritabile, le-mpărțim în patru și fiecare își 
vede de drumul lui. 

Era o concluzie ce nu putea fi contestată, totuși nu mi-a 
plăcut ideea lui. Ce avea Larison să facă dacă se gândea că noi 
îi știm secretul? Urma să fim expuși vreunui risc? Pe de altă 
parte, Treven știa, iar Larison părea să tolereze asta. Și ce se 
putea spune despre diamante? Chiar intenţiona să întoarcă 
spatele la trei sferturi din ceea ce cândva fusese numai al lui? 

Dox m-a privit. 

— Nici eu n-o să stau cu brațele-ncrucișate. Chiar dacă 
diamantele sunt veritabile, cum ne-am putea bucura de bani, 
dacă ar fi pe seama pierderii vieților unor copii? 

— Ce dracului de legătură există între una și alta? a zis 
Larison. 

Dox l-a ignorat și mi s-a adresat: 

— Îți poţi contacta amicul asiatic, ca să vezi ce poate face el? 
Fie să se ocupe personal de situație, fie, dacă nu poate, să ne 
ajute cu ceva informaţii și echipamentul necesar. 

Am aprobat din cap. În același timp însă mă frământam în 
interior. Mă întrebam dacă Larison era singurul lipsit de 
conștiință dintre noi. Sau dacă el era singurul cu creier. 

Gândurile mi-au zburat la micul dejun cu Horton și la 
convingerea pe care o auzisem în discursul lui despre 
necesitatea de a-i da socoteală creatorului tău. El nu se gândea 
la ceea ce făcuse, ci la ceea ce urma să facă. lar eu fusesem un 
idiot că nu înţelesesem asta atunci. 

— O să văd ce pot, am spus cu glas tare. Mâine, Larison și cu 
mine vom duce o mostră de diamante la un bijutier. Dacă se 
confirmă că sunt veritabile, redevenim toți liber-profesioniști 
lipsiţi de alte obligații. 

Niciunul n-a comentat despre diviziunea muncii de a doua zi. 
Toţi înțelegeau că nimeni n-avea să rămână singur cu 
diamantele și nimeni n-avea să se ducă neînsoţit la bijutier. 

Situaţia căpătase o mulţime de implicaţii. Calitatea mea de 
membru al acestui detașament îmi reamintea o vorbă veche 
despre război: „E ușor să intri, dar greu să mai ieși”. 

— Există un detaliu la care poate nu te-ai gândit, m-am 
adresat lui Larison. 

— Care anume? m-a privit el atent. 

— Contactul meu. El mi-a spus că, dacă îi putem furniza 
dovezi, ne-ar putea ajuta. Să ne scoată de pe lista președintelui 
sau de pe orice altă listă de urmărire pe care am ajuns. 

Larison clătină dezgustat din cap. 

— Doar nu crezi că-i o coincidenţă că și Hort spune că vrea 
același lucru. Asta nu-i dovada că atentatele alea au fost sub 
drapel fals? 

— Nu înțeleg. 

— Hort are o capacitate extraordinară de a formula ceea ce 
vrea astfel încât să sune ca și cum ar fi exact ceea ce vrei tu. 

— Noi însă vrem dovada, indiferent cum ar sta lucrurile. 

— Atunci, fă rost de ea. Ți-am zis - eu am ieșit din joc. 

Nu mai era nimic de spus. Am dormit din nou în schimburi, 
dar abia dacă am închis ochii. Mă puneam în pielea lui Larison, 
pentru a ne vedea pe noi așa cum îmi imaginam că ne vedea el. 
lar imaginea aceea mă ţinea treaz. 

A doua zi dimineaţă devreme, Larison și cu mine am plecat cu 
o parte din diamante pentru a le supune unei expertize. Era 
cumva straniu să mergem cu o borsetă, care, dacă diamantele 
erau veritabile, ar fi prețuit în jur de douăzeci și cinci de 
milioane de dolari, dar cel mai sigur în momentul acesta era ca 
fiecare dintre noi să fie responsabil de partea sa. In mod cert, 
Larison n-avea să-și desprindă ochii de pe cota lui; fusese 
înșelat anterior printr-o schimbare și nu intenţiona că așa ceva 
să se mai repete. 

Am executat o rută amănunţită pentru detectarea 
urmăritorilor, care s-a încheiat la Beverly Wilshire, unde Horton 
și cu mine dejunaserăm în urmă cu un timp ce mi se părea 
incredibil de lung. În noaptea anterioară, încărcasem pe site-ul 

securizat o informare amănunţită despre conversaţia dintre 
Treven și Horton. Acum am folosit un telefon public din recepţia 
hotelului, de la care l-am sunat pe Kanezaki. 

— Ai găsit ceva? am întrebat când a răspuns. 

— Da. Și corespunde cu ce v-a spus Horton. 

— Cum adică? 

— Două chestii. În primul rând, în una dintre acţiunile lui 
neautorizate de guvern, Gillmor a condus compania Novel Air 
Capability, pe scurt NAC, finanțată de DARPA?. 

— În regulă. 

— Ceea ce-ţi spun este strict secret... 

— Haide, scutește-mă! 

— Scuze, cred că o fac din reflex. Așa - NAC a creat o dronă 
prototip botezată Viper. 

— Un nume ce poate da fiori. 

— Păi, aveau nevoie de ceva bun, care să continue tradiţia lui 
Predator și Reaper. Drona asta e polivalentă, iar timpul de 
asamblare din părţile componente este de treizeci de minute. În 
plus, este mică - cu aripile pliate va intra într-un camion ca al 
vostru. Decolare și aterizare pe verticală, configuraţie împotriva 
detectării prin radar, autonomie de douăzeci și patru de ore; 
capabilă să poarte și să lanseze două rachete Hellfire. 

— La dracu'! 

— lar asta nu-i tot. Sistemul de control de la sol este radical 
simplificat și mobil. Ei îl numesc Viper Eye. 

— De ce oare nu mă miră? 

— Ai văzut vreodată pe cineva pilotând un avion prin radio? 

— Da. 

— Cam despre asta vorbim și în cazul nostru. Unica deosebire 
este că Viper este operată prin aparatură video, nu prin contact 
vizual direct. Asta din cauza distanțelor pe care poate călători 
drona; în plus, operatorul își vede ţinta din văzduh. Dar sistemul 
de control în sine arată pur și simplu ca un laptop ranforsat, de 
care sunt atașate două joystickuri. Nu-ţi trebuie genul de 
instruire necesară operatorilor de staţii de la sol pentru Predator 
sau Reaper. Sunt suficiente câteva rulări practice pentru a 
deprinde competențele de bază. NAC încearcă acum s-o vândă 
instituţiilor americane de aplicare a legii. 


? Defense Advanced Research Projects Agency, agenţie a Departamentului Apărării al 
SUA, care se ocupă cu dezvoltarea de noi tehnologii militare. (n. red.). 

— Sper că fără rachetele Hellfire. 

— Bineînţeles - doar ca dronă de spionaj intern. Ea a fost însă 
concepută pentru ușurință în transport, instruire și utilizare. 

— la dă-mi voie să ghicesc. A dispărut o dronă Viper? 

— Exact. 

— Și tu crezi că pe ea o vor folosi în atacul asupra școlii 
aceleia. 

— Da, asupra ei și, dacă nu le reușește planul, asupra altora. 

N-am răspuns. Îmi aminteam conversaţia purtată cu Treven în 
camion, când îi spusesem că bănuiam că școlile vor fi ţinta 
următoare. Mi-am dat seama că la momentul acela n-o 
crezusem de fapt sută la sută. În adâncul sufletului meu nu 
crezusem că cineva ar putea ajunge așa departe. Dar, desigur, 
era o naivitate din partea mea. Triumful speranţei asupra 
experienţei. 

— Mai ești la telefon? a întrebat Kanezaki. 

— Da. 

— Oricum, eu cred că planul este ca echipa neștiutoare sub 
drapel fals a lui Gillmor să intre în sala de festivități a școlii și să 
deschidă focul cu arme automate. Dacă Horton are dreptate și 
sunt numai patru asasini, unii oameni vor scăpa. Patru teroriști 
nu sunt de ajuns pentru a paraliza toată școala, ci doar pentru a 
produce pierderi importante. Așadar, vor exista câţiva martori. 
lar cât timp echipa este în sală, Gillmor va rade clădirea cu două 
rachete Hellfire. Supraviețuitorii vor vorbi despre un grup de 
teroriști islamiști fanatici care urlau A//lahu Akbar și ipoteza de 
lucru va fi că ei au utilizat materiale explozive amplasate 
anterior, pentru a muri ca martiri. 

Am căzut pe gânduri. 

— Eşti sigur în privinţa informaţiilor tale? 

— De ce întrebi? 

— Pentru că, dacă într-adevăr ăsta e planul, sunt mai multe 
probleme. În primul rând, vor exista martori care vor descrie un 
avion ciudat. Poate chiar din ale cărui aripi au ţâșnit rachete. 

— Crezi că asta-i o problemă? E aproape irelevant. În primul 
rând, Iranul a anunțat public construirea propriilor sale drone. 
Așa că, chiar dacă vor exista asemenea raportări, un oficial 
senior din Casa Albă va suna un reporter „de casă” și va lăsa să- 
i scape informaţia că guvernul crede c-a fost mâna lranului. 
Publicul este deja pregătit să urască Iranul ca pe un fel de 

versiune statală a lui Emmanuel Goldstein!9, așa că, atunci când 
reporterul „de casă” va publica informația anonimă aflată din 
guvern, ea se va potrivi perfect într-un fir narativ existent, iar 
publicul o va înghiţi ca pe o realitate. 

— Dacă n-aş ști realitatea, am spus, reţinându-mi un surâs în 
ciuda situaţiei dramatice, aș fi crezut că ai pe statul de plată o 
mulțime de reporteri „de casă”. 

— Să știi că în orașul ăsta ei sunt mai importanţi decât un alai 
de sicofanţi. Oricum, poţi să dai uitării Iranul. Esenţial este că, la 
orice eveniment major, vor exista mulţi martori care vor descrie 
incidente bizare ce au avut loc atât înainte, cât și după 
evenimentul cu pricina. Cei din mass-media s-au învăţat să le 
ignore, dacă nu primesc alte instrucţiuni. 

— Și dacă cineva filmează cu telefonul mobil? 

— Oamenii au filmat cu telefoanele OZN-uri. L-au filmat pe 
monstrul din Loch Ness. Totul este întotdeauna explicabil. 

— Vrei să-mi spui că monstrul din Loch Ness este real? 

— Nu pot nici să confirm, nici să infirm. 

— Dar ruinele? FBl-ul va răscoli fiecare pietricică a lor. 
Echipele de criminaliști își vor da seama ce anume a cauzat 
explozia. 

— Amintește-ţi ce a făcut FBl-ul din investigarea cazurilor de 
antrax. Va primi indicaţii să spună publicului ceea ce trebuie să 
audă publicul și să închidă dosarul. lar cu excepţia câtorva 
bloguri, establishmentul mediatic va fi instruit să marginalizeze 
și așa se va încheia totul. 

— Vorbim totuși despre dovezi materiale. De la scena unui 
dezastru. 

— John, ascultă-ma. Tu nu-nțelegi. Țara este traumatizată. 
Oamenii vor să creadă în conducătorii lor, așa că vor crede. Ei 
nu vor fi în stare să creadă adevărul. Fii atent, nu contează dacă 
CIA l-a asasinat pe Kennedy. Nu contează dacă 11 septembrie a 
fost o operaţiune din interior. Chiar dacă tu ai putea dovedi 
asemenea lucruri, dovezile ar fi ignorate, deoarece ţara nu 
poate să accepte astfel de noţiuni - este aproape ca o credinţă 
religioasă. Mai ales într-un moment ca ăsta. 

— Totuși planul lui Horton este să demaște totul. Mai mult sau 
mai puţin. 


10 Personaj fictiv al romanului O mie nouă sute optzeci și patru de George Orwell, care 
este principalul inamic al statului. (n. tr). 


VP - 249 


— Asta e ceva diferit. Sau, cel puţin, așa sper eu. Horton nu-i 
un nimeni, care fotografiază cu telefonul și vehiculează teorii ale 
conspirației. El este un iniţiat și are o reputaţie pe care și-a 
gestionat-o cu grijă, pas cu pas. Reputația pe care și-a creat-o - 
brandul lui - este în esenţă împotriva trendului. El răstoarnă 
afirmaţia „Nu pot să cred că americanii ar face așa ceva” prin 
„Eu sunt un american, și de asemenea un erou, iar voi știți că 
sunt onest”. Horton este un ticălos afurisit, expert în știința 
comunicațiilor. 

Mi-a fost imposibil să nu zâmbesc. 

— Vorbești din proprie experienţă. 

— Da, așa-i. 

— In regulă. Să presupunem că informaţia ta este corectă. Ai 
putea să oprești o astfel de acţiune? 

— Poate că da. Cu ajutorul tău. 

— Oare de ce naiba eram sigur că vei spune asta? 

— Pentru că-i adevărul. 

— De ce nu poți alerta pur și simplu poliţia din Lincoln? 

— Și ce să le spun? „Ştiţi, am auzit că cineva o să 
bombardeze o școală”? 

— Da, exact așa. 

— Presupunând că poliția m-ar lua totuși în serios și 
presupunând că eu nu voi dispărea într-o închisoare secretă 
pentru că am alertat-o, complotiștii ar ataca pur și simplu o ţintă 
secundară. Nu uita, nu sunt decât patru inși cu pistoale- 
mitralieră și o dronă portabilă monstruoasă. Nu există pre- 
poziţionare și aproape niciun fel de planificare prealabilă. Totul 
nu-i decât un exerciţiu de tipul „trage și uită” - dacă vor, ei pot 
alege pur și simplu altă școală. Și întrucât asasinii nu mai există 
- după primul atentat nu vor mai avea nevoie de ei, deoarece 
martorii la A/lahu Akbar au fost deja creaţi și au asigurat 
structura narativă dorită -, acţiunea poate fi repetată de câte ori 
va fi necesar. Trebuie să-i oprim înainte de prima. 

— Atunci trimite niște oameni acolo. 

— Pe cine? Eu nu dispun de genul ăsta de relaţii cu ramura 
paramilitară. In plus, cine se va echipa ca să fie parașutat în 
Lincoln, Nebraska, pentru că așa am spus eu? 

— La naiba, încetează să mă mai manipulezi. 

— Da, poate că te manipulez, dar cel puţin spun adevărul. 


VP - 250 


Hristoase, vorbea exact ca mentorul lui, răposatul meu 
prieten Tatsu. Pentru o clipă, asta m-a întristat. Tatsu ar fi fost 
mândru de protejatul său. 

— Care-i planul tău? am întrebat, detestând că cedam. 

— Unii dintre voi îi pot lichida pe asasinii ăia înainte să intre în 
sală. Ei nu sunt bine instruiți și nu se așteaptă la vreo 
împotrivire. Pot face față doar la niște elevi de școală. 

— Și Viper? 

— Dacă-l pot localiza pe operator, îl lichidaţi și pe el. 

— Asta-i un „dacă” foarte mare. Și, scuză-mă, aș prefera să 
nu întârzii prea mult pe teren printre ţinte care au fost selectate 
pentru o lovitură dublă de Hellfire. 

— Am câteva idei și câteva piste pe care le urmăresc. Nu mă 
aștept ca operatorul să fie foarte departe de școală. Cu cât Viper 
va zbura pe o distanță mai scurtă, cu atât se reduc șansele să 
fie observată. Din același motiv, rachetele trebuie lansate din 
proximitatea țintei. S-ar reduce oportunităţile de a fi zărite două 
dâre de foc care vin de la kilometri depărtare. 

— Dar ai spus... 

— Da, într-un final totul poate fi explicat. În același timp însă, 
n-are rost să explici mai mult decât este necesar. 

— Nu pare că am avea prea multe informaţii pe baza cărora 
să acționăm. _ 

— Așa este... deocamdată. Incă ceva. Ținând seama de 
parametrii pe care tocmai ţi i-am descris, dacă tu ai fi 
operatorul, ce ţi-ar mai trebui? 

M-am gândit. 

— Un loc... liniștit. Privat, izolat. Ca să pot să parchez, să 
asamblez drona și s-o ridic în aer fără să vadă nimeni. lar după 
aceea s-o operez fără întreruperi. 

— Bingo! Și câte locuri ca ăsta crezi că sunt lângă Lincoln? 

— Probabil o mulţime. 

— Da, asta-i problema. O să examinez însă terenul. În plus, 
mai există ceva ce ar putea schimba tot jocul. 

— Ce anume? 

— Am un prieten care lucrează la o companie telefonică. 

— Un prieten... 

— Spune-i cum vrei. El mi-a făcut serviciul să monitorizeze 
telefonul mobil al lui Gillmor. 

Am zâmbit. Este imposibil să nu te simţi mulțumit când 
instrumentele securităţii naţionale sunt întoarse împotriva 
propriilor lor proprietari. 

— Crezi că Gillmor va fi operatorul? 

— El are deja instruirea necesară. Are acces. Și ai observat, 
nu-i așa, că numele lui n-a fost menţionat în anunţul făcut de 
președinte? „Din motive de securitate”. 

— Da, chiar m-am întrebat la momentul acela... 

— Cred că ei nu vor să se știe prea mult despre el înaintea 
atentatelor. Vor ca el să aibă libertatea de a se mișca după cum 
va fi necesar, în funcţie de numărul de școli ce trebuie atacate. 
Vestea bună, dacă vrei să-i spui așa, este că, după cum percep 
eu starea de spirit a naţiunii, nu vor trebui să atace prea multe. 
Deja ne apropiem de un punct critic. 

— Mda, și eu am sentimentul ăsta. 

— De asemenea, a urmat Kanezaki, dacă ești îndeajuns de 
hotărât să ataci o școală, sau mai multe, câtor oameni le-ai 
putea externaliza acțiunea asta? Pe câți te-ai putea bizui că nu- 
și vor pierde cumpătul în ultima clipă? Da, cred că Gillmor va fi 
operatorul. lar în cazul ăsta, îi putem urmări telefonul până în 
Nebraska. 

Am căzut pe gânduri aproape un minut. Pe de o parte, nu 
doream să fac asta. Era prea periculos, existau prea multe 
posibilităţi pentru ambuscade, prea multe necunoscute și prea 
multe planuri ascunse. 

Pe de altă parte... 

Era adevărat ce-i spusesem lui Horton în acea primă 
dimineaţă: eu luasem mai multe vieți decât puteam ţine minte. 
Când eram tânăr, aveam modalităţi de a mă proteja astfel încât 
să nu mă gândesc la toate mamele, taţii, soțiile, fraţii, surorile și 
copiii celor uciși. Ignoram toate elementele care mi-ar fi putut 
cauza disconfort în dosarul unei ţinte. Îmi cream convingerea că, 
dacă ţinta avea inamici, ea trebuia să aparțină aceluiași 
domeniu de activitate ca mine. Mantra mea subconștientă era 
că, dacă n-o făceam eu, o va face altcineva. Narcoticul meu era 
justificarea raţională. Și așa cum se întâmplă cu toate drogurile, 
cu timpul m-am obișnuit cu el. Aveam nevoie de tot mai mult, ca 
să realizez tot mai puţin. Într-un final, pur și simplu nu mai 
exista nicio doză care să-mi poată asigura confortul la care 
râvneam. 

Acum, cu prea multe zile de ieri în spate și cu tot mai puţine 
zile de mâine în faţă, descopăr că mă tulbură din ce în ce mai 
mult cunoașterea pe care cândva o evitam cu abilitate. Știința 
că, după scurtele mele întâlniri cu străinii pe care acceptasem 
să-i elimin, nu lăsam în urmă decât lacrimi și traume, ruine de 
vieți cândva împletite, dar pentru totdeauna zdruncinate și 
mutilate. Știința că nu va exista niciodată un mod prin care să 
dau socoteală pentru durerea pe care o cauzasem în lume. 
Știința că lumea ar fi fost puţintel mai bună dacă eu nu m-aș fi 
născut niciodată. 

Nu exista niciun mod prin care să redau vieţile pe care le 
luasem sau prin care să îndrept răul pe care-l comisesem. 
Partea aceea a foii de bilanţ era imuabilă. Mai puteam însă, 
poate, s-o echilibrez. Să fac ceva pentru a salva mai multe vieţi 
decât luasem, să împiedic mai multă durere decât provocasem. 

Nu era cine știe ce. Dar în ce altceva puteam să sper? 

Urând sentimentul că eram manipulat, și că eram un idiot, am 
spus: 

— O să avem nevoie de niște echipamente. 

— Bineînţeles. 

— Și de un avion privat care să ne transporte la Lincoln. Chiar 
dacă am dispune de timpul necesar pentru a șofa până acolo, în 
clipa de faţă toţi suntem prea tensionaţi. Cred că ne-am ucide 
între noi înainte să ajungem. 

— O să vă asigur transportul. 

— Trebuie să stau de vorbă cu ceilalţi. O să te sun mai târziu 
în cursul zilei de azi. 

Am închis și m-am uitat la ceas. Era aproape ora 10. 
Magazinele aveau să se deschidă în curând. 

— Haide, i-am spus lui Larison. O să te informez pe drum. 

Am mers spre Harry Winston de pe Rodeo Drive, magazinul 
de bijuterii pe care l-am ales după ce studiaserăm pe internet în 
dimineaţa aceea. Doream ceva cu reputaţie și ne-am gândit că 
Harry Winston stătea foarte bine la capitolul respectiv. Niciunul 
dintre noi nu fusese încântat să-și lase arma la motel, totuși nu 
puteam intra într-un magazin de bijuterii cu pistoale asupra 
noastră. Și așa, aura de pericol emanată de Larison constituia o 
problemă reală. Dacă un agent de pază vigilent remarca o 
umflătură la brâul nostru sau la glezne, ar fi trebuit să explicăm 
cam multe chestii. 

Pe drum, i-am spus lui Larison ce aflasem de la Kanezaki. 
Deloc surprinzător, el nu dorea să se implice cu niciun chip. Am 
vrut să amintesc de momentul acela bizar din noaptea trecută, 
când Dox se referise, în mod inocent, eram convins, la sodomie. 
Însă nu știam cum să procedez. Nu-ti face griji, nu-mi pasă 
defel? Sau: Nu-ţi face griji n-o să spun nimănui? Dar dacă mă 
înșelasem? Și, oricum, la ce m-ar fi ajutat? Mă neliniștea totuși 
gândul că Larison avea un secret și că putea bănui că Dox și cu 
mine i-l descoperiserăm întâmplător. Larison era un ins perfect 
capabil să ucidă pentru a păstra discreţie privind viața sa 
intimă. 

Am ajuns la magazin imediat după ora 10. Ne-a ajutat un 
expert în pietre prețioase, care s-a prezentat ca fiind Walt 
LaFeber. Ne-a instalat în faţa unei mese din sticlă în colțul 
magazinului, iar el a trecut pe latura opusă a mesei, în fața 
noastră. Pe masă se aflau un microscop și diverse instrumente. 

Am luat un plic în care erau douăzeci de pietricele de diverse 
mărimi și l-am răsturnat grijuliu pe masă. LaFeber a luat una 
dintre pietrele mai mari și a atins-o cu un fel de detector de 
curent electric. 

— Ce-i ăsta? l-am întrebat. 

— Poate că n-o să credeţi, a răspuns, dar se numește simplu, 
„tester de diamante”. Diamantele au o conductivitate termică 
foarte bună, pe care o măsoară acest instrument. Deocamdată, 
piatra dumneavoastră arată bine. 

A examinat-o după aceea cu alte dispozitive, care, așa cum 
ne-a explicat în timpul lucrului, identificau culoarea, duritatea, 
greutatea specifică și diverse caracteristici interne. 

După vreo zece minute, ne-a anunţat: 

— Felicitări, este un diamant cu adevărat frumos. 

— Este veritabil? a întrebat Larison. Un diamant autentic? 

— Ah, da. Clar! 

— Cât estimaţi că ar valora? a întrebat Larison. 

— Bazându-mă pe mărimea lui - aproape cinci carate -, pe 
structură, formă și culoare, aș zice că este vorba despre o sumă 
care se apropie de douăzeci de mii de dolari. Posibil chiar mai 
mult. Un diamant foarte frumos. 

— Frumoasă apropiere, am comentat eu, și până și Larison a 
surâs. 

LaFeber a verificat și restul diamantelor. Nu toate au fost la 
fel de impresionante ca primul, dar valoarea cea mai mică 
estimată a fost de peste cinci mii de dolari. Se părea că Horton 
se ţinuse de cuvânt. 

Evaluarea nu ne-a costat nimic. A fost ciudat. Noi îi 
arătaserăm diamante a căror valoare totală era de aproape un 
sfert de milion de dolari și nu fusese necesar să plătim absolut 
nimic. Bănuiesc că acesta este unul dintre modurile prin care 
bogații devin și mai bogați. 

l-am mulţumit lui LaFeber și am ieșit în lumina soarelui de pe 
Rodeo Drive, în mijlocul pietonilor nepăsători care treceau pe 
lângă noi. Aparent shoppingul avea să fie printre ultimele 
activităţi ce aveau să dispară, chiar și în faţa unui val de 
atentate teroriste. 

Am pornit spre est pe Wilshire Boulevard. M-am gândit că, 
dintr-odată, valoram în jur de douăzeci și cinci de milioane de 
dolari. Totuși gândul acela părea ireal. Nu doar din cauza sumei 
în sine, ci pentru că trebuia totuși să supraviețuiesc pentru a o 
cheltui. Și pentru că, în clipa aceea, nu puteam spune că 
perspectivele păreau foarte promițătoare. 

e 

Larison și Rain au urcat într-un autobuz pe Wilshire și au mers 
spre Koreatown, de unde aveau să ia metroul. Nu era drumul 
direct spre motelul din Santa Monica, însă nu-și asumau absolut 
niciun risc și nu aveau să urmeze o rută directă spre vreun loc în 
care ar fi dorit cu adevărat să ajungă, mai ales acum, când 
aveau diamantele. Nu azi, și poate că niciodată de acum încolo. 
Ceea ce era perfect pentru Larison. De ani de zile, el trăise într-o 
stare de paranoia de nivel redus. O accepta. Era obișnuit cu ea. 
Necesitatea de a-și supraveghea spatele nu-i punea mai multe 
probleme decât necesitatea de a se spăla pe dinţi, pentru a 
avea grijă de dantură. Așa stăteau pur și simplu lucrurile. 

Rain era o acoperire bună. Larison trezea nervozitatea printre 
oameni, însă când ochii civililor zăreau trăsăturile asiatice ale lui 
Rain, ei se linișteau și-și vedeau de drum. Larison aproape că 
putea zări evaluarea subconștientă ce le apărea pentru o clipă 
pe fețe: Nu arată a musulman. E un japonez pașnic. Nu-i o 
problemă. 

Aproape că nu-i venea să creadă că avea diamantele. Pentru 
ele acţionase, pentru ele plănuise, pentru ele se ridicase 

împotriva guvernului american. Era adevărat, Hort nu murise - 
jegul ăla de Treven înghiţise iarăși o doză din vrăjelile specifice 
lui Hort -, totuși Larison bănuia că putea să accepte asta, cel 
puţin pentru moment. Planul original fusese să se folosească de 
Rain, Dox și Treven pentru a-l lichida pe Hort, după care el să 
dispară de pe radar, lichidându-i pe ei. Însă Hort era civil acum, 
se putea ajunge ușor la el, așa încât poate nu conta dacă 
ordinea operaţiilor fusese inversată. Întrucât planurile de luptă 
se schimbă frecvent după contactul cu realitatea de pe câmpul 
de bătălie, modificarea aceasta putea fi considerată minoră. Și 
chiar irelevantă într-un final. 

El avea să acţioneze la prima oportunitate care i se ivea, 
probabil imediat ce reveneau la motel și era iarăși înarmat. De 
fapt, existau numai două lucruri de luat în considerare. In primul 
rând, zgomotele împușcăturilor. Aveau totuși armele cu 
amortizoare luate de la bărbaţii care supravegheaseră locuinţa 
lui Kei. Dacă putea pune mâna pe una dintre ele fără să alerteze 
pe nimeni cu privire la intenţiile sale, problema zgomotului era 
rezolvată. 

În al doilea rând, reacţia celor care n-aveau să fie împușcați 
primii. Acţiunea este întotdeauna superioară reacției și Larison 
era aproape convins că-i putea lichida pe toţi trei înainte ca 
ultimul împușcat să fi avut o șansă reală de a reacționa. Totuși, 
„aproape” nu era complet liniștitor în circumstanţele actuale, 
ținând seama de ce s-ar fi putut întâmpla în cazul unui calcul 
greșit din partea lui. Treven, Rain și Dox erau trei indivizi 
excepţionali și Larison trebuia să se aștepte la reacţii foarte 
rapide atunci când aveau să înceapă împușcăturile. Decisese să- 
| lichideze primul pe Treven, fiindcă era cel mai bun ţintaș în 
luptă. După aceea pe Rain, care avea instinctele cele mai 
ascuţite. lar Dox avea să fie ultimul, deoarece era ţinta cea mai 
mare și, ca atare, cel mai greu de ratat. 

Dox... Inițial îl desconsiderase pe lunetistul masiv, însă 
respectul față de el îi crescuse. Acţiunea lui din Hilton, în 
Washington, putea să intre cu succes în Cartea Recordurilor, iar 
Larison trebuia să admită că, fără ea, probabil s-ar fi împușcat 
unul pe celălalt după numai o secundă. lar când fuseseră gata 
să se ciocnească din nou în noaptea trecută, fusese impresionat 
de ușurința cu care Dox își abandonase rolul de băiat bun și 
devenise brusc letal de calm și tăcut. Rari erau oamenii care 

puteau menţine postura aceea periculoasă în prezenţa lui 
Larison. Se întrebă de aceea dacă nu cumva ar fi trebuit să 
revizuiască ordinea atacurilor și să înceapă cu Dox. 

Problema era că o părticică din el nu voia să-l omoare pe 
niciunul dintre ei. Nici chiar pe Treven, care fusese suficient de 
imbecil pentru a-l lăsa pe Hort să plece, când i-ar fi fost atât de 
ușor să-i abandoneze cadavrul, cu faţa în jos, într-o trecătoare 
dintre canioanele din Hollywood Hills. 

Ei erau competenți. Erau bărbaţi pe care te puteai bizui. Și 
lucrau bine ca echipă. Da, Treven era iritant de onest, lui Dox îi 
plăcea să se dea în spectacol, iar Rain îi reamintea lui Larison 
prea mult de propria lui persoană pentru ca să se încreadă în el 
sută la sută. Și totuși... la dracu', de fiecare dată când derula 
prin minte un scenariu în care îi lichida, el descoperea că, spre 
deosebire de obișnuita lui evaluare flegmatică a unghiurilor, 
distanțelor și probabilităților, acum simţea o apăsare neplăcută 
și amenințătoare. Ca și cum o parte a minţii lui își imagina cum 
va fi să trăiască cu amintirea și cu imaginile ce-l vor hăitui după 
aceea, și-i cerea, îl avertiza, să nu accepte povara respectivă. 
„Costurile”, cum ar fi spus Rain. Era deja prea împovărat. 

încercă să nu se mai gândească la toate rahaturile acelea, dar 
nu putu. Își reaminti că nu avea alternativă, că era o simplă 
chestiune de securitate operaţională. Nu fu convins. Işi spuse că 
ei l-ar fi lichidat la fel. Nu crezu asta. Raţionă că era mai bine să 
greșească într-o direcţie și să supravieţuiască, decât să 
greșească în cealaltă direcţie și să moară. Cuvintele răsunau 
găunos. 

Momentul cel mai neplăcut fusese atunci când Rain îl luase 
deoparte și încercase să-i vorbească. Ce spusese? /ncerc să fiu 
prietenul tău. Și partea cu adevărat proastă era că Larison 
credea că vorbise adevărat. 

Dar el simţise de asemenea că era pe cale să-și piardă masca 
pentru o fracțiune de secundă când clovnul Dox spusese chestia 
aceea despre trasul la buci. De câte ori se întâmplase chestia 
asta acum un milion de ani în dormitoarele cazărmii? De fiecare 
dată când o auzise, o părticică din mintea lui Larison intrase în 
panică la gândul că fusese descoperit, că cineva știa, sau 
suspecta, și-l lua peste picior. Dar nu fusese niciodată cazul. Pur 
și simplu, așa vorbeau oamenii. lar el învățase să-și suprime 
reflexul. Atunci de ce-și pierduse stăpânirea în noaptea trecută? 

Credea că Rain observase, totuși nu putea fi sigur. Tipul ăla nu 
trăda multe. 

Și ce-ar fi fost, de fapt, dacă observase și înţelesese? Mai întâi 
Treven, apoi Hort, acum Rain și Dox... numărul celor care știau - 
care știau ce era el - creștea. Scăpa de sub control și, dacă nu 
oprea totul acum, avea să-și piardă complet capacitatea aceea. 

La un anumit nivel, Larison înțelegea că n-ar trebui să 
conteze. Atitudinile se schimbau, până și DADT"! dispăruse... dar 
gândul că oamenii știau, că-l priveau diferit, că-l tratau diferit... 
el detesta asta. Ar fi fost ca dezvăluirea unei slabiciuni teribile și 
exploatabile. 

Și nu era totul. Existau de asemenea oameni care știau că el 
era viu și relevant, nu presupus mort și, ca atare, dat uitării. 
Numărul acela de oameni era de asemenea în creștere. Era 
posibil ca Hort să le fi spus și altora, pe lângă Treven, Dox și 
Rain, iar dacă o făcuse, duhul ieșise deja din clondir. Totuși 
Larison bănuia că Hort n-o făcuse. Lui Hort îi plăcea să-și ţină 
atuurile lipite la piept. Și, de altfel, dacă le spusese altora, ce 
conta? Atunci răul ar fi fost deja făcut. Indiferent de situaţie, el 
trebuia să pună acum capăt la toate, cât timp mai era posibil, 
cel puţin teoretic. 

Privi pe geam la peisajul urban ce rămânea în urmă și se simţi 
mai încolţit decât fusese vreodată în viaţa sa. Ce dracu’ se- 
ntâmpla cu el? Mintea îi spunea una, dar instinctul nu era de 
acord s-o urmeze. 

Nu știa ce să facă. Nu voia să moară. Nu voia să fie 
deconspirat că era gay. În același timp însă, voia să poată dormi 
din nou, să se întindă în pat fără groaza care-l va cuprinde după 
ce va închide ochii și va rămâne singur și neprotejat, cu visele 
sale. 

Larison se temea să fie slab. Și se temea că neefectuarea 
acţiunii corecte tactic în situația aceasta era mișcarea cea mai 
slabă dintre toate. 

Șmecheria era să nu se gândească la ea. Întoarce-te la motel, 
ia  Glockul, aşteaptă momentul, zarește oportunitatea, 
acţionează pentru a o exploata. Da, exact așa. Fără gândire. 
Doar recunoașterea de șabloane, apoi reflexul și gata! 


11 „Don't Ask, Don't Tell”/„Nu întrebi, nu spui”: politica oficială a Statelor Unite privind 
serviciul militar al homosexualilor, instituită de administraţia Clinton în 1994, care a 
funcţionat până în 2011. (n.tr.). 

Și nu doar pe Treven, Rain și Dox. Și pe Kei. Să nu mai 
rămână nimeni care să știe ceva despre el, sau care să-l poată 
asocia cu ceva, sau care să aibă vreun mod de a-l urmări. 

Cu excepţia lui Hort, bineînţeles. Insă Larison avea să rezolve 
și acea ultimă problemă. lar după aceea totul avea să se 
termine. Avea să scape de toate încurcăturile astea complicate. 
Să fie liber! 

Nu trebuia neapărat să-i placă. Trebuia doar s-o facă, și gata. 


Capitolul 27 


Treven și Dox așteptau la motel, cu Kei. Fata stătea pe un pat 
și Dox pe celălalt. Treven, tot mai agitat, pentru că Rain și 
Larison lipseau de multă vreme, se plimba înainte și înapoi prin 
spaţiul mic rămas în cameră. 

Treven detesta așteptările. Când era singur, putea să aștepte 
răbdător zile, chiar și săptămâni. Dar acum era altceva. Toată 
operațiunea abunda în probleme. Comportamentul lui Larison 
era din ce în ce mai instabil. În câteva rânduri, între ei se 
ajunsese aproape la explozii, care, dacă s-ar fi declanșat, ar fi 
fost în mod clar fatale. Apoi mai era și Hort, care repoziționase 
brusc toate piesele de pe tabla de joc prin acţiunea lui de la 
Casa Albă. A 

El spera că procedase corect, lăsându-l în viaţă. Işi spunea că 
era logic, totuși ceva din sinea lui nu era de acord cu asta, ceva 
din sinea lui știa că procedase emoţional. Treven se uita la 
Larison, Rain și Dox, și nu dorea să fie ca ei. El avea nevoie deo 
linie dincolo de care să nu poată trece, de un sens de autoritate 
a comenzii și de loialitate a unităţii. Așa ceva ar fi însemnat 
deosebirea dintre un soldat cu conștiință și un ucigaș aflat sub 
contract. Indiferent unde ar fi fost linia aceea subţire, el știa că 
dansa acum foarte aproape de ea. Uciderea comandantului său 
avea să-l împingă definitiv dincolo de linie. 

Decizia pe care o luase îl rodea totuși pe dinăuntru. Hort era 
periculos. Era posibil să-i urmărească chiar acum, utilizând 
mijloace pe care niciunul dintre ei nu le înţelegea pe deplin. 
Sigur că da, ceilalţi credeau că Hort îi găsise în Washington cu 
ajutorul sateliților, al videocamerelor de supraveghere și așa 

mai departe, pentru că nu știau că Treven îl anunţase, pur și 
simplu, dar asta nu însemna că sateliții și videocamerele de 
supraveghere nu existau. Și, desigur, Hort își ţinuse marele 
discurs și demisionase, așa că, probabil, își pierduse accesul 
oficial. El continua să aibă însă prieteni în locuri înalte, și în 
locuri mult mai joase. Hort însuși îl învățase pe Treven 
preceptele lui Sun Tzu: Când ești puternic, simulează 
slăbiciunea. Când ești slab, simulează puterea. Cu certitudine, 
Hort se arătase slab în mașină în noaptea trecută și, cu cât 
Treven se gândea mai mult la asta, cu atât îi creștea neliniștea. 

Dox îi sporea nervozitatea. Lunetistul masiv stătea cu spatele 
rezemat de tăblia patului și cu picioarele întinse în faţă. Avea 
ochii închiși și ţinea în poală pistolul Wilson Combat, senin ca un 
țânc adormit care-și ţine în braţe jucăria favorită. Avea cel puțin 
la fel de multă răbdare ca Treven, care era reliefată de 
nemișcarea aceasta. Era ceva logic - un lunetist care nu putea 
să aștepte răbdător apariţia unei ţinte nu ar fi avut o carieră de 
succes - și, în condiţii obișnuite, Treven ar fi admirat trăsătura 
aceea, ba chiar l-ar fi liniștit. Acum însă i se părea că sursa 
aparentei seninătăţi a lui Dox era o cunoaștere secretă care-i 
lipsea lui. 

Fără să deschidă ochii, Dox întrebă: 

— Ce te frământă, fiule? 

Hristoase, individul citea și gândurile? 

— Ce vrei să zici? 

Dox deschise ochii. 

— Păi, ori încerci să tocești mocheta din apartamentul nostru 
de lux de aici, ori ceva îţi arde călcâiele. 

— Nu, nu-i nimic, atâta doar că nu-mi place s-aștept. 

— Crezusem că voi, durii din ASI, sunteţi mai răbdătorii ca 
bolovanii. Ce faci, încerci să mă dezamăgești? 

Treven chicoti. 

— Nu, nu-i vorba de asta. 

— În regulă, atunci. Și eu sunt destul de agitat. 

Treven îl privi. Întins senin în pat, Dox părea la fel de agitat ca 
o statuie. 

— Așa te comporti când ești agitat? 

Dox rânji larg. 

— Oh, da. În clipa de faţă, tensiunea mea sangvină este la 
nivelul tavanului. Când mă simt relaxat, sunt practic invizibil. 


VP - 260 


Treven nu-și putea da seama dacă vorbise serios sau glumise. 

— Și ce anume te agită? 

— Ca să fiu sincer, amicul tău. 

— Larison? 

Dox aprobă din cap și se întoarse spre Kei, care, deși nu 
spusese și nu făcuse nimic diferit de când începuseră ei să 
vorbească, părea cumva să le urmărească cu interes 
conversaţia. 

— Scumpete, rosti lunetistul, te-ar deranja să porţi căștile 
pentru câteva minute? Nu-i nimic special, doar temuta SecOp, 
care-i denumirea noastră, a băieţilor duri și răi pentru 
„securitatea operativă”. 

— Nu mă deranjează să ascult, răspunse Kei. 

Dox surâse ușor trist. 

— Știu asta. Vrei să ai totuși încredere în mine? 

In mod uluitor, Kei încuviinţă din cap, ca și cum ar fi avut cu 
adevărat încredere în el. Treven își spuse că Dox știa pur și 
simplu să se descurce cu oamenii. Puștoaicele alea din 
microbuzul de la Capital Hilton se îndrăgostiseră practic de el în 
cinci minute. lar acum reușise cumva să vrăjească o femeie la 
răpirea căreia ajutase, astfel încât ea părea să creadă că Dox 
acţiona exclusiv în interesul ei. Lui Treven i-ar fi plăcut să învețe 
și el șmecheria aceea. l-ar fi plăcut să poată lucra cu oamenii în 
felul acela. 

Dox se ridică, puse căștile pe urechile lui Kei, după care se 
apropie de Treven. 

— Vreau să te-ntreb ceva, spuse el încet. Cât de bine îl 
cunoști pe hombre ăla? 

Treven se întrebă în ce direcţie se va îndrepta conversaţia lor. 

— Nu extraordinar de bine, răspunse el. L-am căutat prin 
Costa Rica pentru Hort, după care am sfârșit lucrând împreună 
în operaţiunea asta de rahat. 

— Atunci se poate spune că de fapt nu-l cunoști. 

— De ce-ntrebi? 

— Incerc pur și simplu să-l înţeleg. De obicei mă pricep la 
oameni, dar când încerc să-l citesc pe Larison este ca și cum aș 
avea o carte cu pagini albe. Sau parcă ar fi prea întuneric ca să 
pot citi. 

— Mda, știu ce vrei să zici. 

— La ce crezi că se gândește el în clipa asta? 

— Cum adică? 

— Să zicem că ai fi în pielea lui și tocmai ai aflat că 
diamantele sunt veritabile. Mai știi și că Horton este acum civil, 
iar pe tine te doare oricum la bască dacă niște copii vor fi 
omorâţi într-o școală - ce vei face? 

Treven nu răspunse. În mod aproape inconștient, se luptase și 
el cu aceeași întrebare. 

Dox așteptă câteva secunde, după care spuse: 

— Îţi iei pur și simplu partea de diamante și pleci? 

— Nu știu. 

— Pentru că lași în urmă destule complicaţii nerezolvate. 

— Ăsta-i un fel de a privi lucrurile. 

— lar eu încerc să-mi imaginez calculele insensibile ale 
operatorului insensibil. Ar putea fi încă și mai rău. 

— Cum? 

— Crezi că Larison are vreun... secret? 

În mod brusc și profund, Treven înțelese că până atunci 
greșise considerându-l pe Dox ca fiind un prostănac. Și, la fel de 
brusc și de profund, că greșise complet și foarte periculos în 
privinţa aceea. Se întrebă câţi oameni ajunseseră la aceeași 
înţelegere cu o clipă înainte ca Dox să-i lichideze. Bănui că ar fi 
trebuit să se considere norocos fiindcă învățase lecţia aceea așa 
de ieftin. 

— Secret? repetă el, sperând că expresia lui nu trădase nimic. 

Dox îl privi; expresia lui de ţărănoi prostănac dispăruse, 
aducând mai degrabă cu cea a unui poligraf uman. 

— Da, secret, zise el. Pentru că, dacă are vreun secret și are 
motive să creadă că noi am putea cunoaște secretul acela, sau 
măcar că l-am putea bănui, atunci sunt ușor îngrijorat de 
concluziile pe care le-ar putea trage. 

Treven nu răspunse. Se gândi că Dox avea dreptate, dar nu 
era sigur ce implicaţii ar fi existat dacă ar fi recunoscut acel 
fapt. 

— Cred că știi despre ce vorbesc, urmă Dox. Și de aceea nu 
raspunzi. Crezi că mă-nșel? 

Treven clătină din cap. 

— Nu. > 

— Noi putem să ne descurcăm cu Larison. Intr-un fel sau altul. 
Însă eu n-aş putea să tolerez ce i-ar putea el face fetei ăsteia. 
Dacă diamantele sunt veritabile, noi nu mai avem nevoie de ea. 

Am trecut-o și așa prin destule. Eu zic să-i dăm drumul. Ce 
părere ai? 

— Să-i dăm drumul... pur și simplu? 

Dox aprobă din cap. 

— Chiar acum. Înainte ca îngerul morţii să revină aici și să- 
ncerce să implementeze cine știe ce concluzii la care a ajuns în 
cursul absenței din dimineaţa asta. 

Treven căzu pe gânduri. El nu dorea să participe la moartea 
fetei, la fel cum nici Dox n-o dorea. În același timp însă era 
periculos să facă așa ceva fără ca măcar să fi încercat să ajungă 
la un consens. 

— Uite ce-i, zise el, chiar dacă aș fi de acord cu tine, și nu zic 
că nu sunt, n-o putem lăsa pur și simplu să plece de aici. Rain și 
Larison încă nu s-au întors și este de presupus că fata se va 
duce direct la poliție. 

— Ea nu știe nici măcar unde este, răspunse Dox. Aș putea s- 
o scot de aici, legată la ochi, s-o duc undeva și s-o las acolo, 
apoi să plec și asta ar fi tot. 

— Eşti sigur că nu ar putea regăsi locul ăsta? Eşti sigur că nu 
există zgomote, mirosuri... elemente de identificare pe care noi 
le-am omis în cameră? Sau poate că memorează perfect virajele 
pe care le faci și distantele pe care le parcurgi. E o tipă 
inteligentă. Văd asta și o vezi și tu. 

— În regulă. Atunci ce părere ai de următoarea variantă: plec 
cu ea și cu mașina undeva și aştept să-mi telefonaţi? După 
aceea, o pot lăsa să plece și noi am beneficia de timp suficient 
ca să dispărem. 

— Și dacă diamantele nu sunt veritabile? Încă nu știm nimic. 

— Dacă nu sunt, ce-o să faci? Uită-te la ea. O să-i tragi un 
glonţ în cap? Sau o să te uiţi la Larison cum îi trage un glonţ în 
cap? 

Treven nu răspunse. 

— Bineînţeles că nu vei face nimic din astea, continuă Dox. Și 
ar trebui să fii mândru și ușurat că nu ești capabil de așa ceva - 
că părinţii tăi n-au crescut un ins capabil de asemenea fapte. In 
regulă, eu zic că situaţia asta s-a prelungit suficient de mult. 
Dacă Horton nu s-a lăsat convins de cacealmaua noastră, eu zic 
să nu mai insistăm. Avem alte lucruri de făcut - de pildă, să 
oprim un grup de fanatici nemiloși să masacreze școlari 
americani în numele binelui superior. 

Referirea la părinţii lui, care muriseră amândoi de mult, atinse 
o coardă sensibilă în Treven. Pentru o clipă, el se întrebă dacă 
Dox păruse în mod deliberat să sugereze ideea nepractică a 
eliberării imediate a lui Kei, pentru că știa că Treven va obiecta 
pe temeiuri practice, care puteau fi astfel modificate. Inţelese că 
Dox așteptase momentul potrivit pentru iniţierea acestei 
conversații. El sperase probabil că Treven îi va oferi o 
deschidere, iar când apreciase că erau presați de timp, o găsise 
singur. Treven se simţi ca un idiot pentru că-l crezuse pe lunetist 
un tontălău. Dacă în camera asta exista un tontălău, acela era el 
însuși. 

— Hristoase, spuse el, Larison va face o criză de isterie când 
se va întoarce. Și Rain s-ar putea comporta la fel. 

— Rain nu va face așa, îl cunosc. Cât despre Larison, pentru 
moment este neînarmat. Aș recomanda să-l menţinem așa, 
până suntem siguri că a avut timp să se acomodeze 
corespunzător la noile circumstanţe. 

Treven căzu pe gânduri. 

— Dacă diamantele sunt veritabile, zise el, cred că Larison va 
trece peste asta. Cred... 

Dox încuviință din cap, ca și cum ar fi știut deja direcţia în 
care pornise Treven. Și era de acord cu ea. 

— Dar dacă nu sunt veritabile, urmă Treven, și el consideră că 
Hort i-a tras-o din nou și noi i-am fost complici, atunci va trebui 
să-l lichidăm. Pentru că, dacă n-o vom face, ne va omori el. 

Dox aprobă iarăși din cap și Treven avu iarăși senzaţia 
inconfortabilă că fusese dirijat spre concluzii de niște mâini 
extraordinar de iscusite. 

Totuși asta nu schimba cu nimic acuratețea esenţială a 
concluziilor. 

— Bine, zise el. Scoate-o de-aici. Și ar fi bine să te grăbești. Ei 
pot apărea dintr-o clipă în alta. 

Dox îl privi, apoi întinse mâna. 

— Ben Treven, mă bucur să știu că faci parte dintre tipii de 
treabă. 

Treven îi strânse mâna. 

— N-aș merge chiar așa departe. Haide, dă-i drumul. 

Rain și Larison apărură la vreo oră după ce Dox plecase cu 
Kei. Treven descuie ușa cu mâna stângă, lăsându-i să intre. In 
dreapta ţinea pistolul Glock. 

Cei doi intrară și el încuie ușa în urma lor. Priviră prin cameră, 
apoi spre ușa deschisă de la baie. Treven se încordă, 
pregătindu-se. 

— Unde-i fata? zise Larison. 

— Cu Dox, răspunse Treven. 

— Rahat, spuse Rain și-și duse degetele la tâmple ca un om 
încercat de migrenă. Știam că așa se va întâmpla. 

— Ce știai că așa se va-ntâmpla? întrebă Larison. Se răsuci 
spre Treven. Unde sunt ei? 

— El a luat-o, nu? zise Rain. 

Treven încuviinţă din cap. 

Larison se întunecă la chip. 

— „A luat-o”? Ce dracu' se-ntâmplă? 

Treven îl privi. 

— O să-ți spun adevărul. El credea că te vei întoarce și-o vei 
ucide pe fată. Și știi ceva? Am fost de acord cu el. 

— Și ce dacă o ucideam? zise Larison. Hort ar fi trebuit să 
oprească dulăii, dar în loc s-o facă s-a autocastrat. A încălcat 
înţelegerea. Asta înseamnă că trebuie să-și asume consecinţele. 

— Diamantele sunt veritabile? întrebă Treven. 

Rain aprobă din cap. 

— Da. 

— E bine atunci, spuse Treven fără să-și ia ochii de la Larison. 
Asta-i mai mult decât suficient. N-o să omorâm o fată 
nevinovată din cauza ranchiunei tale cu taică-său. Nu-mi pasă 
cum îi spui tu, dar asta e. 

— În regulă, interveni Rain, haideţi să fim practici pentru o 
clipă. Ne putem omori unii pe ceilalţi după aceea, dacă tot mai 
vrem s-o facem. Ce ai stabilit cu Dox? 

— Să-l sun după revenirea voastră, zise Treven. După care 
urma să ne întâlnim toţi patru la o cafenea care vă place vouă 
din Beverly Hills. 

— Rahat, mormăi Rain, tocmai ne-am întors din Beverly Hills. 
Ce cafenea? „Urth?” 

— Exact. Tipul e foarte pretenţios cu mâncarea. 

— Are cu el unul dintre telefoane? 

— Da. 

— În regulă, sună-l atunci. Ar fi însă mai bine s-o facem de la 
un telefon public. N-are rost să mai ne compromitem și alt 
telefon mobil. 

— Vrei să schimb locul întâlnirii? 

— Nu vreau să menţionezi locul întâlnirii pe o linie telefonică 
nesecurizată. „Urth” e foarte bună. Am achitat camera aici? 

— Da, în avans. 

— Cu ce a plecat Dox? 

— Cu Honda pe care-am furat-o. 

— Atunci camionul a rămas aici? 

Treven indică din bărbie spre una dintre noptiere. 

— Uite cheile. 

— În regulă. Pe colţul nord-vestic dintre Lincoln și Pico este un 
telefon public. Sună-l pe Dox și anunţă-l că ne vom întâlni așa 
cum am stabilit, imediat ce putem. 

— Unde-i arma mea? întrebă Larison. 

— In sertarul de sus al servantei, răspunse Treven. Amândoi 
aveţi armele acolo. 

Așteptă o clipă, dar Larison nu se duse la servantă. Asta era 
bine. Dacă ar fi făcut-o, Treven intenţiona să-l împuște pe loc. 
Se întrebă dacă Larison înţelegea asta. 

— O să plecăm cu camionul peste vreo cincisprezece minute, 
zise Rain. 

Părea să știe perfect ce urma să se întâmple și Treven se 
întrebă ce anume plănuise. Să discute cu Larison? Să-l ucidă? 
Nu-l putea descifra pe Rain, aproape tot așa cum nu-l putea 
descifra pe Larison. 

Indiferent despre ce ar fi fost vorba, spera ca Rain să știe ce 
făcea. Incuviinţă din cap și ieși din cameră. 


Capitolul 28 


Larison dorea să meargă la servantă și să-și ia Glockul. Nu era 
sigur ce urma să facă cu el, dar se simţea atât de depășit și atât 
de înghesuit în colț, încât pur și simplu trebuia să ţină o armă în 
mână. Exact așa se trezea uneori dintr-un vis, cu mâinile 
tremurând, inima bubuind și ud leoarcă de sudoare, și singurul 
lucru care-l putea ajuta să-și revină era senzaţia unei arme într- 

o mână și cea a obiectelor solide, totemuri ale lumii treze, sub 
cealaltă mână. Însă Rain stătea între el și servantă și nu știa 
cum ar fi reacţionat dacă ar făcut vreo mișcare. Oare avea să 
încerce să-l oprească? Larison era mai greu cu aproape treizeci 
de kilograme, dar îl urmărise pe Rain cum îi doborâse pe 
contractorii din Tokio, care erau mult mai masivi decât Larison. 
Oricum, chiar dacă l-ar fi putut învinge pe Rain în luptă corp la 
corp, recuperarea pistolului n-ar mai fi avut mare valoare, dacă 
s-ar fi ales cu un braț rupt sau chiar cu altceva mai rău. Decise 
că deocamdată cursul cel mai sigur era să nu întreprindă nimic. 

Rain îl privea și Larison avu impresia că individul știa exact ce 
gândea. 

— Deci? rosti Rain. Ce vom face? 

— Cum adică? replică Larison, spunându-și că trăgea de timp. 

— Ce-ai spune dacă ţi-aș povesti despre o echipă formată din 
patru bărbaţi, dintre care trei au ajuns în mod independent la 
aceeași concluzie despre al patrulea? 

Larison nu răspunse. 

— Pentru eventualitatea în care nu m-am făcut clar înţeles, 
continuă Rain, concluzia la care mă refer este că aveai de gând 
să te întorci aici și s-o lichidezi pe fată. 

— Așa - și? 

— Am avut dreptate? 

— Ce contează asta? 

— Dintr-un punct de vedere, nu contează absolut deloc. 
Pentru că dacă trei oameni din patru gândesc lucrul cel mai rău 
despre tine, atunci există o problemă, chiar dacă cei trei se 
înșală. lar problema aceea ești chiar tu. 

Larison nu răspunse. Hristoase, dacă ar fi avut pistolul ăla. 
Doar să-l simtă în mână. Să ţină la distanţă toate rahaturile 
astea. 

Rain îl privea atent. 

— Vrei să știi ce n-a spus Treven? 

O dată în plus, Larison nu răspunse. Servanta se afla la nici 
doi metri și jumătate depărtare. Oare Rain l-ar fi putut opri cu 
adevărat? 

— El n-a spus și celălalt lucru la care ne gândim toţi. Și anume 
că tu nu intenţionai s-o lichidezi doar pe Kei. Aveai să încerci să 
ne lichidezi pe toţi. 

Larison scrâșni din dinţi. Nu se simţise niciodată atât de 
expus. Ei știau prea multe despre el. Il citiseră perfect. Cumva 
dăduse greș. Acum toate cărţile erau pe faţă. Toate. 

— Ne-am înșelat? întrebă Rain. 

Larison îl privi drept în ochi. 

— Termină cu ocolișurile astea. Dacă vrei s-o terminăm, haide 
s-o terminăm. 

— Ce crezi că încerc să fac? 

— Încerci să mă aburești și să mă manipulezi, iar asta nu-mi 
place. 

Rain se apropie de servantă. 

Distras de propriile lui frământări interioare, Larison reacţionă 
cu întârziere. 

— Nu! zise el. 

Dar în timpul de care avusese nevoie pentru a pronunţa 
cuvântul acela, Rain trăsese deja sertarul. Apoi întoarse capul 
spre el, băgă mâna în sertar și scoase Glockul. 

Larison îl privea, fascinat. Un calm straniu pusese stăpânire 
pe el. Încercă să se gândească la ceva ce să spună. Nu putea. 
Pentru o clipă, simţi o slăbiciune în genunchi, dar credea că era 
mai degrabă ușurare decât frică. Da, ușurare. 

Rain verifică încărcătorul Glockului. După aceea, se uită de la 
pistol, la Larison. Pe chip avea întipărită o expresie de hotărâre 
îndârjită. 

Larison zâmbi. Părea important să-i arate lui Rain că nu se 
temea. Că, la un anumit nivel, el era chiar complice. 

Rain îi aruncă arma. Larison fu atât de uluit, încât aproape nu 
izbuti să reacționeze. Ridică mâna în ultima clipă și o prinse. 
După aceea o privi o secundă, parcă șocat. 

— Pacat, zise Rain. Pe ansamblu, am fost un detașament 
destul de solid. Am supravieţuit la două ambuscade și la 
vânătoarea securităţii naţionale, am pus mâna pe o sută de 
milioane de dolari, inamicul nostru cel mai important tocmai s-a 
autocastrat, așa cum te-ai exprimat tu... și nu ne vom putea 
bucura de nimic din astea pentru că pur și simplu se pare că nu 
ne putem opri din a ne omori reciproc. Ți se pare logic? 

Larison clipi iute. Ce făcea Rain? După greutatea Glockului, își 
dădea seama că încărcătorul era plin. Cu toate acestea, trase 
culisorul ca să verifice. Un glonţ sări afară. Larison îl prinse din 

zbor și-l privi. Glonţ standard, calibrul nouă milimetri. Arma era 
încărcată. 

— Ce faci? întrebă el. 

Tinea pistolul, dar brusc se simţea înspăimântat. 

— Fac pentru tine ceea ce Dox a făcut cândva pentru mine. 
Chestia despre care ţi-am povestit în Viena - Kwai Chung. 

— Mi-ai spus că ţi-a salvat viaţa. 

— Aceea a fost partea evidentă. El mi-a dovedit de asemenea 
că mă puteam încrede în cineva. Dintre ele, cred că a doua a 
avut efectul cel mai de durată. 

Larison încercă să replice ceva, dar constată că nu-și găsea 
cuvintele. 

— Cum crezi că vrea Horton să se întâmple? zise Rain. Crezi 
că vrea ca tu să-i ucizi pe toţi cei care s-ar putea să-ţi știe 
secretul? Ori să ai încredere în niște oameni care să-ţi asigure 
spatele? 

Larison îl privi. Voia să întrebe ce dorise Rain să spună prin 
„secret”. Dar întrebarea ar fi însemnat dezvăluire. Și, în plus, el 
simțea, la un nivel profund și inexplicabil, că Rain... știa deja. In 
același fel în care simţea că de fapt nu-i păsa. 

— Și ceilalţi? se auzi rostind. 

Hristoase, ce jalnic îi sunase glasul! Aproape rugător. 

— Dox se așteaptă ca oamenii să acţioneze onorabil, 
răspunse Rain. Dacă-l dezamăgești în privinţa asta, el crede că 
este de asemenea onorabil să te urmărească și să te împuște. In 
același timp însă, îi place să le acorde oamenilor prezumția 
nevinovăţiei până la proba contrară. 

— Eu nu-l pot înțelege. 

— Este un ins care ajunge să-ţi placă în timp. Oricum, tu crezi 
că Dox sau Treven te văd altfel decât fie prieten, fie dușman? 
Fiecare dintre noi a încasat mai mulţi bani decât am putea 
cheltui vreodată. Acum dificultatea este de a trăi suficient ca să 
ne putem bucura de ei. Și avem o șansă mai bună de a face 
asta, asigurându-ne spatele reciproc, decât încercând să ne 
ucidem preventiv reciproc. Nu asta mi-ai spus în Viena că ţi-ai fi 
dorit să ai? Pe cineva care să-ţi asigure cu adevărat spatele? 
Cum poţi obţine așa ceva dacă-i ucizi în mod reflex pe oameni, 
fiindcă ţi-e pur și simplu frică să ai încredere în ei? 

Larison expiră prelung. Apoi încă o dată. Se simţea ca și cum 
ar fi fost în pragul unei sperieturi teribile și-și spuse să... se... 
calmeze... naibii... odată! 

Rain îl privi. 

— Ai ceva împotriva dacă îmi iau și eu pistolul din sertar? 

Larison clătină din cap. Cu un minut în urmă l-ar fi ucis pentru 
a-l opri. Acum... nu mai conta. 

Rain își luă pistolul Wilson Combat, îi verifică încărcătorul și-l 
strecură la spate, sub cureaua pantalonilor. 

— Care-i planul? întrebă Larison, fără a-și putea desprinde 
degetele de pe propria lui armă, cu toate că nu avea nicio 
intenţie s-o folosească. 

— Poate că ţi se va părea egoist, răspunse Rain, dar sunt 
aproape sigur că noi trei ne vom duce în Nebraska pentru a 
încerca să oprim un masacru. 

— Și de ce ar fi egoist așa ceva? 

— Pentru că tu ai putea argumenta că n-o facem pentru a 
salva vieţile altora. Ai putea argumenta că o facem pentru a ne 
putea păstra respectul de sine până la sfârșitul vieților. 

Larison nu răspunse. Știa că, în mod deliberat, celălalt se 
făcea ecoul spuselor sale din Viena, despre coșmaruri. Fusese o 
slăbiciune din partea lui să-i spună lui Rain asta și nu înțelegea 
prea bine de ce o făcuse. Totuși... ideea că exista ceva ce putea 
face, că exista o cale prin care să alunge visele acelea 
îngrozitoare... el dorea s-o creadă. 

— N-am știut-o când a început operaţiunea asta, zise Rain. 
Cel puţin, n-am știut-o în mod conștient. Dar trebuie să iau toate 
mizeriile pe care le-am comis în viața mea și toate ororile pe 
care le-am abătut asupra altora și să fac ceva bun din ele. Și, 
da, Horton a utilizat noţiunea aceea pentru a mă manipula, ba 
chiar se dovedește că m-am înșelat în privinţa scopului real al 
operațiunii, se dovedește că poate îmi voi căpăta șansa aceea. 
Și nu vreau s-o ratez. 

— De ce-mi spui mie toate astea? 

— Pentru că, dacă alegem greșit acum, nu cred că mai există 
cale de întors. M-am mai apropiat o dată de muchia prăpastiei, 
am ajuns foarte aproape. Nu vreau să cad în ea. lar în clipa de 
faţă mă legăn acolo. 

Larison înghiţi un nod. Se gândea că nu fusese niciodată atât 
de confuz. Sau atât de brusc epuizat. 

— Am nevoie de... puțin timp, zise el. 

Rain încuviinţă înţelegător din cap. 

— Da, îmi amintesc șocul pe care ţi-l provoacă hotărârea de a 
avea încredere în cineva. M-a dat complet peste cap. După o 
vreme, ajungi să te obișnuiești. 

Larison își vâri pistolul la brâu. Se simţea de parcă încasase 
un pumn în plex. 

— Ce dracu' mi-ai spus de m-ai convins să fac așa ceva? 

— Nu ţi-am spus nimic ce nu știai deja. Atâta doar că încercai 
să nu conștientizezi. 

Rain întinse mâna. După un moment, precaut, Larison i-o 
strânse. 


Capitolul 29 


Dox conducea Honda pe care o furase Treven spre est, către 
Union Station. De acolo Kei putea lua un tren pe Red Line și 
putea ajunge repede acasă. 

Îi displăcuse să fusese nevoit s-o închidă din nou în geanta de 
voiaj ca s-o transporte în mașină, totuși Treven avea dreptate - 
n-avea rost să riște ca ea să-și dea seama unde fusese ţinută 
prizonieră. Adevărul era că îl îngrijora mai puţin eventualitatea 
ca fata să se ducă la poliţie, decât posibilitatea ca ea să se 
simtă vinovată dacă n-o va face. Mai bine să-i anuleze pur și 
simplu capacitatea respectivă și, ca atare, s-o lipsească de 
vinovăţie. 

Partea cea mai neplăcută fusese cooperarea de care dăduse 
Kei dovadă. El îi luase căștile de pe urechi și-i spusese: 

— Scumpo, nu mă simt în largul meu să aştept să se întoarcă 
baubaul. El este prea imprevizibil pentru gusturile mele. Prin 
urmare, cu permisiunea ta, aș vrea să te duc acasă. 

Kei îl privise în ochi, destul de isteaţă ca să caute o minciună, 
destul de încrezătoare ca să vrea să creadă că nu va găsi așa 
ceva. După aceea, încuviinţase din cap și spusese: 

— Bine. 

Și asta fusese tot. El o dusese în geanta de voiaj, desfăcuse 
fermoarul genţii în portbagaj, o închisese acolo și plecase cu 

mașina, având grijă să folosească un traseu indirect, presărat de 
numeroase tuneluri rutiere și parcări subterane. 

Șofa de aproape o oră când îi sună telefonul mobil. Răspunse: 

— Da. 

Glasul lui Treven. 

— S-au întors. Pietrele sunt veritabile. 

— Asta-i o veste bună. Cum merge cu amicul nostru? 

— Nu știu. Prietenul tău a rămas singur cu el acum. Cred că- 
ncearcă să-l calmeze. 

Lui Dox nu-i plăcu cum sunase asta. 

— Să-l calmeze? 

— Nu știu ce să-ți spun. El mi-a cerut să plec de acolo și să te 
sun de la un telefon public. Și să-ţi spun c-o să ne întâlnim așa 
cum am stabilit, imediat ce noi trei putem ajunge acolo. 

Dox speră că vor mai rămâne trei. Dacă încercarea lui Rain de 
a-l calma pe Larison nu avea succes, s-ar putea să mai rămână 
doar doi. Sau poate doar unu. 

— Bine, mulţumesc că m-ai anunţat. Ne revedem în curând. 

Închise și-și termină drumul spre Ducommun Street, o 
fundătură pustie aflată la câteva cvartale de Union Station, unde 
opri în fața gardului rupt din plasă de sârmă al unui antrepozit 
abandonat. Cobori cu geanta de tip „poștaș” și privi în jur, 
mijind ochii înaintea luminii și căldurii soarelui. Cineva scrisese 
Parcarea interzisă cu un spray de vopsea, iar literele roșii se 
decoloraseră în timp pe ușile bătute în scânduri ale clădirii, dar, 
judecând după buruienile ce creșteau printre fisurile din pavaj și 
după gunoaiele adunate la baza rampei de încărcare ce se 
clătina nesigur, lunetistul bănuia că era improbabil să apară 
cineva. 

Ocoli mașina, se opri lângă portbagaj și-l deschise. Kei închise 
ochii și ridică o mână, ca să-și protejeze faţa transpirată de 
invazia bruscă a luminii. 

După aceea întredeschise ochii și-l privi temător: 

— O să-mi dai drumul cu adevărat? 

Dox se întrebă dacă s-ar fi putut simţi mai mizerabil. N-avea 
să mai facă niciodată așa ceva, indiferent care ar fi fost miza. 
Niciodată. 

Întinse mâna fetei. 

_ — Așa ţi-am promis, da. Și-mi cer scuze pentru drumul lung. 
Îmi dau seama că ai fi putut începe să te îndoiești de mine. În 
plus, trebuie să fi fost groaznic de cald înăuntru. 

Ea tăcu o clipă, apoi îi prinse mâna și se ridică în capul 
oaselor. Privi în jur. 

— Suntem la câteva cvartale de Union Station, zise Dox, dar, 
așa cum poţi vedea, nu-i tocmai cartierul cel mai elegant. Dacă 
nu ai nimic împotrivă, te voi urma cu mașina cât vei merge pe 
jos până la gară, ca să mă asigur că nu ai probleme. 

Kei se sprijini de mâna lui și ieși din portbagaj. Privi din nou în 
jur. 

— Bine. 

Continua să-l ţină de mână. Dox îi strânse scurt mâna, apoi i-o 
eliberă. 

— Știu că-i destul de jalnic, ţinând seama de circumstanţe, 
spuse el după aceea, dar îmi cer scuze pentru tot ce ţi-am făcut. 
N-ar fi trebuit să mă las convins să particip la așa ceva și-mi 
pare cu adevărat rău. 

Ea zise: 

— Mulţumesc. 

Dox scutură din cap, stingherit. 

— N-ai absolut deloc pentru ce să-mi mulțumești. Ti-am făcut 
ceva îngrozitor. 

Fata îl privi cu atenţie. 

— Știam că nu mi-ai face niciun rău. Tu ai fost motivul pentru 
care n-am fost speriată. 

Cuvintele ei nu făcură decât să înrăutățească situaţia. 

— De fapt, nu cred c-a însemnat chiar așa mult. 

— Ba da, pentru mine. 

— Scumpo, zise el cu blândeţe, ai auzit cumva de Sindromul 
Stockholm? 

— Știu ce este, încuviinţă Kei, și nu-i cazul cu mine. Să știi că, 
dacă poliţia ar fi intrat cu forţa în camera aceea, eu nu te-aș fi 
apărat cu corpul meu. 

Dox zâmbi. In mod obișnuit ar fi profitat de o asemenea 
oportunitate pentru a comenta despre posibilul câștig al fetei 
dacă și-ar fi aruncat corpul peste al lui. In loc de asta, spuse: 

— Poftim, acum mi-ai distrus iluziile. 

Ea râse, scurt. 

— Ar fi putut să fie mult mai rău pentru mine. Tu mi-ai 
îmbunătăţit situația. Mă uitam  întruna la tipul ăla 
înspăimântător, Larison, și-mi spuneam: „Dox nu l-ar lăsa”. 

Bărbatul se întrebă dacă nu cumva Kei îl lua peste picior. 

— Vorbești serios? 

Ea încuviinţă din cap. 

— Da. 

Dox plecă ochii în pământ. 

— Dacă am făcut pentru tine ceva, orice, pentru ca situaţia 
prin care ai trecut să fie mai puţin decât groaznică, sunt 
bucuros. A fost totuși o situație groaznică și eu am fost totuși 
parte din ea. Crede-mă, știu că acum ești plină de recunoștință 
și ușurare... dar ce va fi mai târziu? Totul se va decanta. Vei 
înţelege prin ce ai trecut. Nu-i o glumă să fii ţinut prizonier, așa 
cum te-am ţinut noi. 

— Vorbești ca și cum ai fi trecut prin așa ceva. 

El se întrebă dacă n-ar fi trebuit oare să se oprească, dar n-o 
făcu. 

— Nu cu mult timp în urmă, niște tipi m-au ţinut prizonier. N-o 
să-ți spun ce mi-au făcut, decât doar că au folosit șocuri 
electrice, înecări repetate și ameninţări la adresa lui Nessie. Așa 
că, da, știu prin ce vei trece în zilele și săptămânile următoare. 
Aș fi vrut să existe ceva ce să pot face în privinţa asta, însă nu 
pot decât să repet că-mi pare rău. 

Fata arcui o sprânceană. 

— Nessie? 

Lunetistul clătină din cap, știind că n-ar fi trebuit să 
glumească în felul acela, decis să nu continue pe linia 
respectivă. 

— Nu contează. 

Îi întinse geanta. Ea o luă. 

— Ce v-a făcut tatăl meu? întrebă Kei. 

El clătină iarăși din cap. 

— Nu vreau să vorbesc despre asta. N-ar fi trebuit să fi avut 
niciodată vreo legătură cu tine. Vreau totuși să-mi spui ceva... 
altceva. 

— Ce anume? 

Dox privi în jur, la pavajul crăpat, la sârma ghimpată, la toate 
cele care se coceau sub soarele implacabil din Los Angeles. 

— Care sunt planurile tale? Adică, înţelegi, pentru viitor. 
Școala de cinematografie... vrei să faci filme? 

Ea surâse. 

— Da, asta vreau. Destul de departe de activitățile tatii, nu? 

— În mod cert. Dar eu sunt bucuros. Îmi plac filmele. Când îl 
voi vedea pe al tău? 

— Nu știu. Am scris un scenariu despre care cred că-i grozav, 
dar finanţarea e dificilă în ziua de azi. O să vedem. 

— Finanţare, da? 

Kei scutură ușor din cap, ca și cum nu înţelegea ce voia să 
spună. 

— Când vei ajunge acasă, rosti Dox, uită-te pe fundul genţii. O 
să vezi acolo niște pietricele. Poate că n-o să ţi se pară cine știe 
ce, dar sunt diamante. Nu știu cât costă filmele și probabil că ce 
am pus acolo n-ar fi îndeajuns pentru un Harry Potter, însă cred 
că-ţi pot asigura un început. 

Ea îl privi fix, după care întrebă: 

— Vorbești serios? 

Dox îi aruncă o privire care simula severitatea. 

— În scurtul timp cât m-ai cunoscut, am vorbit vreodată în 
glumă? 

Fata îl mai privi un moment, apoi se apropie de el fără un 
cuvânt și-l îmbrăţișă. Dox îi răspunse la îmbrăţișare, dar păstră o 
oarecare distanţă. Se simțea rușinat să primească recunoștința 
ei și de asemenea nu-i plăcea că se simţea atât de bine ţinându- 
i trupul în braţe. Pistolul Wilson Combat se găsea sub cureaua 
pantalonilor lui în faţă, intervenind între ei doi, și lunetistul 
bănuia că asta funcţiona ca o metaforă. 

După o secundă se desprinse din îmbrăţișare. 

— În regulă, îi spuse, acum dă-i drumul. O să te urmez ca să 
mă asigur că ajungi fără probleme la gară. Și o să fiu atent când 
o să-ţi lansezi filmul. 

Kei șovăi. 

— Te voi mai revedea vreodată? 

El scutură din cap. 

— Acum chiar că a vorbit Sindromul Stockholm. 

— Pe dracu'! 

Dox zâmbi și se strădui să nu arate cât de neplăcută îi era 
toată situația. 

— Păi, am numărul tău de telefon. Cine știe? 

— O să mă suni cândva? Nu chiar imediat. Doar... după ce 
toată chestia asta începe să pară ireală. 

Dox continuă să zâmbească. 

— Mi-ar plăcea. 

In felul în care o spusese, nici măcar nu era o minciună. 

O urmări până la gară, așa cum plănuise. Când fu liniștit că 
fata ajunsese într-o zonă fără pericole, avansă cu mașina până 
în dreptul ei. Kei se întoarse, îl privi, și lunetistul crezu că ea se 
va apropia de mașină. De aceea, încleștă dinţii, ridică o mână în 
semn de rămas-bun și pătrunse în fluxul de mașini de pe stradă. 
Se uită în oglinda retrovizoare. Imaginea fetei stând pe trotuar, 
singură și privindu-l cum se îndepărta, îl făcu să se simtă mai 
trist decât fusese de foarte mult timp. 


Capitolul 30 


În dimineaţa următoare, stăteam toţi patru pe betonul pistei 
somnorosului aeroport din Santa Monica. În dimineaţa aceea, 
Kanezaki sosise cu o cursă comercială pe aeroportul LAX, de 
unde avea să ia un avion charter, care să ne preia de aici. L-am 
fi putut aștepta pe LAX, dar securitatea din aeroporturile 
principale era extremă în prezent și nu doream să riscăm - chiar 
dacă am fi fost dispuși să ne abandonăm armele, ceea ce nu era 
cazul. De aceea eu îi lăsasem pe ceilalți pe aeroportul Santa 
Monica, după care dusesem camionul la o sucursală U-Haul din 
apropiere, sperând că pe Kanezaki avea să-l aștepte doar o 
amendă pentru că returnase camionul în altă parte a ţării, în loc 
să fie silit să plătească integral vehiculul, dacă nu-l mai returna 
deloc. 

Ne petrecuserăm noaptea în alt motel ieftin din Los Angeles. 
Kei nu mai era, ceea ce însemna o ușurare, chiar și pentru 
Larison, m-am gândit. Larison și Dox stătuseră de vorbă între ei, 
dar o făcuseră în afara razei noastre auditive și nu putusem auzi 
ce discutaseră. La sfârșit însă, Dox îl prinsese pe Larison, în mod 
evident stupefiat, în una dintre îmbrăţișările lui de urs. Larison 
păruse la fel de surprins și stânjenit pe care fusesem eu când mi 
se întâmplase prima dată. Doream să-i spun că se va obișnui cu 
asta după un timp - Dox ar fi spus că-i va face plăcere -, însă 

am presupus că va ajunge și singur la concluzia aceea. Între 
timp, era bine dacă el înţelegea că, deși poate că nu exista un 
inamic mai periculos decât Dox, nici nu putea avea, în mod cert, 
un prieten mai bun. 

Speram că procedasem bine restituindu-i arma. Când mă 
gândeam retrospectiv, simţeam că nu eram pe de-a întregul 
sigur de motivațiile mele. Fusese fie gestul cel mai nobil, fie cel 
mai stupid pe care-l făcusem vreodată. lar deocamdată era prea 
devreme pentru a avea răspunsul. 

In dimineaţa aceea intrasem pe site-ul securizat. Mă aștepta 
un singur mesaj din partea lui Horton: 

Sună-mă. Acțiunea asta trebuie oprită. 

Si multumesc. N-o să uit. 

Ultima parte se referea probabil la eliberarea lui Kei și poate, 
mai specific, la salvarea ei de răzbunarea lui Larison. Era posibil 
ca, în ușurarea copleșitoare ce trebuie să se fi revărsat peste el 
după câteva nopţi în care fusese bântuit de cele mai groaznice 
temeri de care avusese parte vreodată, el să fi fost sincer. Mă 
îndoiam totuși că recunoștinţa aceea avea să dăinuie. Am decis 
să nu-i telefonez. Larison avusese dreptate. Horton era un 
manipulator inveterat și nu doream să-i ofer altă șansă de a-mi 
livra un șirag de minciuni convingătoare. 

Pe aeroportul micuț nu exista prea mult trafic și nu mi-a fost 
greu să recunosc avionul despre care îmi spusese Kanezaki: un 
vehicul privat, cu turbopropulsor, cu o curbură stranie, care 
avea două aripi butucănoase sub bot, iar aripile principale 
dispuse mult mai în spate pe fuzelaj. Un Piaggio P180 Avanti. A 
sosit dinspre nord-vest, a aterizat, a rulat pe pistă, a virat și a 
oprit. Ușa s-a deschis și Kanezaki a coborât pe beton. Ne-a zărit 
și a fluturat braţul. 

Am suit toți la bord. M-am oprit să-i strâng mâna lui Kanezaki. 
Desigur, Dox l-a sufocat cu o îmbrăţișare. Kanezaki a închis ușa 
după noi, iar după cinci minute am decolat și pilotul a stabilit 
cursul spre Lincoln. 

— La dracu', a zis Dox, lăsându-se pe spate în unul dintre 
fotoliile luxos capitonate în piele. Ar trebui să-mi cumpăr și eu 
unul din astea. 

Interesant era că putea într-adevăr s-o facă. Totuși nu 
credeam că vorbise serios. Banii continuau să nu se simtă reali. 
In primul rând, noi fuseserăm supuși la prea multă presiune. lar 

pe de altă parte, eram prea concentrați spre stoparea acestei 
grozăvii la începerea căreia ajutaserăm fără să fi vrut. 

— Am avut dreptate în privinţa lui Gillmor, a zis Kanezaki. 
Acum e în Lincoln. 

— Amicul tău îi urmărește telefonul mobil? am întrebat. 

El a încuviinţat din cap. 

— Asta înseamnă că va trebui să ne împărţim sarcinile. Ne 
așteptăm la patru trăgători la școală și la o echipă de teren - 
mai probabil un singur om - care să opereze drona de 
altundeva. Voi trebuie să decideţi cum îi lichidaţi pe toți. 

— Asta va depinde parțial de jucăriile pe care ni le-ai adus, a 
zis Dox. 

Kanezaki s-a ridicat și s-a dus în partea din spate a avionului, 
de unde a revenit cu două genţi lungi din prelată. A pus una pe 
podea și i-a întins-o pe cealaltă lunetistului. 

Dox i-a deschis fermoarul și a surâs larg, de parcă ar fi fost 
dimineaţa de Crăciun. 

— Măi, să fiu al naibii, a rostit, scoțând și cântărind în mâini o 
carabină lungă și neagră. Knight's Armament SR-25, cu 
amortizor integrat, încărcător cu douăzeci de gloanţe și... oho! 
lunetă Leupold Mark 4 HAMR. Până acum nu m-am mai jucat cu 
una din astea. E vreun loc unde s-o pot regla? 

— O să găsim noi ceva, a zis Kanezaki. Acolo unde mergem 
sunt multe câmpuri. 

După aceea a îngenuncheat și a desfăcut fermoarul celeilalte 
genţi. 

— Aici sunt echipamentele de comunicații, a anunţat el. Căști 
INVISIO Digital Ears X5 și X50 Multi-Comm. Hanastree, 
intraauriculare, microfon direcţional. Totul încriptat, astfel că 
putem discuta între noi. 

— Alte arme? a întrebat Larison. 

Kanezaki a scotocit în geantă și a scos un pistol cu care eram 
destul de familiarizat. 

— HK MK23 SOCOM, cu amortizor Knight's Armament. Câte 
unul pentru fiecare. 

L-a întins lui Larison, care a verificat în mod reflex dacă era 
încărcat. 

— O armă foarte bună, a comentat Treven, dar cu amortizorul 
ăla e cât o pușcă. În ce-l băgăm? 

Kanezaki s-a dus din nou în spatele avionului și s-a întors cu o 
servietă-diplomat neagră. A deschis-o. Înăuntru se afla un HK cu 
amortizorul montat, încastrat în suport de spumă poliuretanică. 

— Știu că nu există nicio modalitate bună de a-l ţine asupra 
voastră în mediul urban, a rostit el, dar îl puteţi accesa din 
servietă în mai puţin de o secundă. După ce l-aţi scos, nu va mai 
conta cine-l vede. lar dacă servietele astea nu sunt acoperirea 
potrivită, am și un set de genţi de sport. 

Treven a încuviinţat din cap, mulțumit. 

— Sper că ai adus și veste blindate, am zis eu. Pentru orice 
eventualitate. 

— Veste Drakon Skin, a răspuns prompt Kanezaki. Capabile să 
oprească multiple gloanţe de calibrul 7,62. 

A scos după aceea un dosar și l-a deschis. 

— Astea sunt imagini din satelit și de la nivelul solului cu 
școala și împrejurimile ei, ne-a explicat. Unele de pe Google, 
altele de la armată. Ar trebui să vă ofere măcar o idee generală. 
La destinaţie ne așteaptă un microbuz. După ce aterizăm, o să 
trecem pe acolo. 

Am studiat hărţile. Școala era o clădire din cărămidă, 
pătrăţoasă, cu etaj, aflată mai spre periferia orașului, 
înconjurată în cea mai mare parte de întinderi de pământ și 
iarbă. Avea o intrare principală, dar și uși de acces secundare pe 
toate laturile. 

— Dacă toţi cei patru trăgători intenţionează să intre prin 
față, am spus eu, atunci treaba e ca și rezolvată. Dar dacă ei se 
despart, vom avea nevoie de câte un om pe fiecare latură a 
clădirii. lar asta înseamnă că ne mai lipsește un om care să se 
ocupe de operatorul dronei. 

Kanezaki a ridicat brusc capul. 

— Nu m-ai pus la socoteală pe mine. 

— Exact, am încuviinţat, nu te-am pus la socoteală. Tom, noi 
am mai purtat discuţii similare. Tu ești excelent în obţinerea de 
informaţii, dar nu un tip care să intre într-o încăpere spărgând 
ușa cu piciorul. Dacă alegem greșit intrarea pe care s-o păzești, 
ai putea sfârși într-o situaţie de unu contra patru. N-are rost. 

— Cred că există o cale mai bună, a intervenit Dox. 

Ne-am uitat toţi la el. 

— Uitaţi-vă la clădirile din jurul școlii, a continuat lunetistul. 
Ce avem aici... o biserică, un magazin de produse video, un 

dealer auto și un Holiday Inn - așa pare, cel puţin. Între ele nu 
există decât teren plat, iar din oricare dintre punctele astea 
înalte am acoperire completă pe două laturi ale școlii. Cu un 
observator pe teren pentru confirmarea țintelor și cu noua mea 
prietenă SR-25, dacă ţinem seama de distanțele mici, pot dobori 
patru ţinte în patru secunde. Dacă Tom joacă rolul de observator 
pentru mine, aș zice că asta-i eliberează pe Treven și Larison să 
acopere celelalte două laturi ale școlii. lar Rain va fi liber să se 
ocupe de operatorul dronei, acolo unde s-a instalat el. 

Nu știam dacă avea nevoie într-adevăr de Kanezaki ca să-i fie 
observator pe teren sau dacă-i oferea pur și simplu ceva ca să-l 
îmbuneze. 

— Tom fie va observa pentru tine de pe teren, fie va fi șoferul 
meu. Asta în funcţie de locul și momentul când îl localizăm pe 
Gillmor, și de cum arată terenul respectiv. 

Nimeni n-a obiectat. Mă gândeam că era logic. Treven și 
Larison erau cei mai buni ţintași în lupte, Dox era singurul 
lunetist și în felul ăsta eu rămâneam să mă ocup de operatorul 
dronei, care probabil avea să fie singur și, chiar dacă ar fi fost 
înarmat, avea să fie distras de sarcina sa. 

— Cum e securitatea școlii? a întrebat Treven. 

— În mod obișnuit, a răspuns Kanezaki, e inexistentă. Dar în 
urma speculațiilor despre atacuri asupra școlilor, multe orașe au 
amplasat polițiști la intrări. Cred că vom vedea așa ceva. 

Treven a încuviinţat din cap. 

— Securitate de operetă. 

— Exact, a zis Larison. Unul, cel mult doi polițiști plictisiţi, cu 
pistoalele în tocuri. Viteză, surprindere și violență, și vor fi morți 
înainte să-și fi dat măcar seama că au o problemă. 

— Cam pe optzeci la sută din zonă par a fi doar terenuri 
agricole și câmpuri, am observat eu. Prin urmare, foarte 
prielnică pentru izolare. Dacă amicul tău nu ne poate oferi 
poziţia exactă a telefonului lui Gillmor, ne va fi al dracului de 
greu să-l găsim. i 

— Lucrez în privința asta, a zis Kanezaki încruntat. Intre timp, 
haide să vedem dacă, pe baza hărților ăstora, am putea stabili 
unde ne-am plasa noi dacă am fi în locul lui Gillmor. 

Am petrecut restul zborului șlefuindu-ne planul și beneficiind 
de un somn foarte necesar. Când am aterizat era seară și, deși 
căldura continua să radieze din betonul pistei când am coborât 

din avion, ziua devenise mai rece. Ne-am pus șepci și ochelari 
de soare, pentru eventualitatea în care cineva ne-ar fi căutat 
tocmai în Lincoln. 

— Doar așa se poate călători, a comentat Dox, având pe umăr 
geanta cu SR-25, în timp ce ne îndreptam spre biroul de 
închirieri ca să ridicăm microbuzul promis de Kanezaki. 

Am cumpărat ceva de mâncare, apoi am plecat spre școală. 
Soarele cobora la orizont, cerul albastru, perfect senin, se 
întindea la nesfârșit, iar mirosul de iarbă cosită se simţea până 
și în microbuz. 

Școala se găsea la marginea orașului, o zonă în care 
majoritatea locuinţelor erau pentru o singură familie, cu câteva 
ferme și un singur centru mixt, de birouri și magazine. M-am 
gândit că școala fusese aleasă de complotiști pentru relativa ei 
izolare: mai puţini martori potenţiali care să descrie aspecte ale 
carnajului despre care nu trebuia să se știe. 

Puțin mai departe, am trecut pe lângă un șantier de 
construcții. 

— la staţi așa, a zis Dox, că-mi place cum arată ăsta. 

L-am ocolit și am revenit prin norul de praf pe care-l 
ridicaserăm pe drum în urma noastră. 

— Nu pare c-ar fi cine știe ce activitate pe-aici, a zis Dox. 

Avea dreptate. Nu existau utilaje și nici materiale, ci doar 
cadrul scheletic al unei clădiri cu patru niveluri, din grinzi cu 
profil | și boltari, care nu avea în jur nici măcar un gard din plasă 
de sârmă. Geamurile nu fuseseră montate, și nici ușile. 

— Cred că avem aici un șantier de construcţii abandonat, a 
spus Dox, cunoscut în mod popular ca o victimă a actualei 
recesiuni americane. Cunoscut de asemenea ca ascunzătoare 
urbană ideală pentru lunetiști. la uitaţi-vă: linie de vizare directă 
spre intrarea în școală, două sute de metri depărtare. Ușor de 
ochit. Aș vrea să intru aici după ce se întunecă și să-mi confirm 
părerea, dar cred că tocmai mi-am găsit poziţia. Când ar trebui 
să apară teroriștii? 

— Reunirea este la opt și patruzeci și cinci, a zis Kanezaki. 
Prin urmare, probabil imediat după aceea. 

— In regulă, atunci propun să mă instalez aici la ora trei 
noaptea, când totul este liniștit și adormit. O să-mi reglez arma 
la prima rază de soare. Nu vor fi mulţi oameni în preajmă și 

amortizorul va reduce zgomotul. N-ai adus cumva și un sac de 
dormit? 

— Drace, nu! a spus Kanezaki. Nu m-am gândit. 

— Nu-i nimic. Sunt sigur că există vreun Wal-Mart prin jur. O 
să-mi cumpăr niște protecţii termice pentru vânători și o placă 
de polistiren pe care să mă-ntind. O să văd răsăritul de soare, va 
fi frumos. 

l-am cumpărat lui Dox echipamentele necesare și am revenit 
la șantier după lăsarea întunericului. Dox a intrat și a anunţat 
că-i plăcea ce găsise. După aceea, el și Treven, care ar fi atras 
cel mai puţin atenţia în zona asta, ne-au cazat într-un motel 
anonim de lângă autostradă, două camere învecinate, la etaj. 
Am mâncat, am verificat echipamentele și ne-am examinat 
planurile. Kanezaki și-a folosit telefonul prin satelit pentru a-și 
suna amicul din compania telefonică. Se părea că telefonul lui 
Gillmor apăruse de o zi în Lincoln, dar acum era închis. 

— Dacă nu-l putem localiza, am spus, operaţiunea cade 
complet. 

Kanezaki a încuviinţat din cap. 

— Atunci va trebui să anunţ o amenințare cu bombă. Să-i 
determin să evacueze școala. Însă o asemenea acţiune din 
partea noastră nu va face decât să schimbe ţinta atacului. lar 
data viitoare este posibil să nu mai știm școala. 

Nimeni n-a comentat. Toţi simțeam că trebuia să oprim 
atentatul acesta. Insă știam că, dacă nu-l puteam opri aici, 
probabil că nu-l mai puteam opri deloc. 

— Și Horton? a întrebat Kanezaki. 

— Ce-i cu el? am zis. 

— Știu că a demisionat, dar și-a mai păstrat destule contacte. 
Poate știe ceva sau poate să afle ceva. Nu-l poți suna? 

— E posibil să nu fie tocmai înclinat spre noi în clipa asta, a 
spus Larison. 

M-am gândit la mesajul de pe site-ul securizat. 

— Nu, cred că în privinţa asta te înșeli. Pe de altă parte, am 
ajuns în punctul unde n-aș avea încredere în nimic din ce-mi 
spune el. 

Larison a surâs. 

— Mai bine mai târziu decât niciodată. 

— Ce avem de pierdut? a insistat Kanezaki. Folosește 
telefonul meu prin satelit. Coordonatele lui nu pot fi triangulate. 

Am căzut pe gânduri. Avea dreptate - nu aveam nimic de 
pierdut. Totuși Horton mă minţise și ne întinsese o capcană. 
Simţeam că nu aveam nimic să-i spun. Nici măcar nu 
intenţionam să-l mai las în viaţă după ce se termina toată 
situaţia actuală. 

Asta era însă o prostie. Pe locul întâi figura tactica. 

— În regulă, am rostit, dă-mi telefonul. 

Horton a răspuns atât de repede, încât ai fi zis că aștepta 
apelul acela. 

— Horton. 

— Doreai să te sun. 

— Slavă cerului că ai făcut-o. Mă pregăteam să telefonez 
poliţiei din Lincoln pentru o amenințare cu bombă. Totuși așa 
ceva n-ar fi oprit atentatul, ci doar... 

— L-ar fi mutat în altă parte, știu. 

— Te rog, spune-mi că ești acolo. Și că o să oprești atentatul. 

— Ultima dată când mi-ai știut poziția, ai trimis după mine 
patru asasini. 

— În mod clar aceea a fost cea mai mare greșeală a vieţii 
mele. 

Mi-am imaginat că o spunea din inimă. Nu că ar fi contat, de 
fapt. 

— Cum ne-ai luat urma acolo? am întrebat, gândindu-mă la 
Treven. 

— Mijloace tehnice naţionale. 

Poate că era adevărat. Nu aveam cum să știu. Nu eram nici 
măcar sigur de ce mă obosisem să întreb. O simţeam pur și 
simplu ca pe o complicaţie rămasă nerezolvată și mă deranja. 

— Dacă sunteți în Lincoln, a continuat el, vreau să dau o 
mână de ajutor. În orice fel aș putea. 

— Da, suntem aici, am răspuns, detestând că-i ofeream 
satisfacția aceea. 

— Perfect. 

— Ca și Gillmor, de altfel. 

— Da, știu. 

— Trebuie să știu unde-i el. Și-a închis telefonul. Ai vreo 
posibilitate de a-l urmări? 

A urmat o pauză, apoi: 

— Lasă-mă să dau niște telefoane. Cum te pot găsi? 

— O să te sun eu. 

— Mulţumesc, a spus Horton, și am închis telefonul. 

Nimeni n-a dormit. La ora 3 noaptea, Kanezaki l-a dus pe Dox 
la șantier. Eu l-am sunat pe Horton. Deocamdată nu aflase 
nimic. Amicul lui Kanezaki din compania de telefoane ne-a spus 
că Gillmor nu-și activase telefonul. Am început să fiu cuprins de 
sentimente sumbre. Nu doar pentru că nu aveam să fim în stare 
să oprim atacul, ci și pentru că începeam să mă simt responsabil 
că declanșasem totul prin acţiunile mele. 

Am decis că Horton va muri, indiferent ce urma să se 
întâmple și indiferent cât ar fi trebuit să aștept. Nu era cine știe 
ce consolare și bănuiam că într-un final nici n-avea să conteze 
de fapt, totuși gândul mă distrăgea măcar și era vag liniștitor. 
M-a ajutat să-mi trec o parte din timp. 


Capitolul 31 


Când afară a început să se lumineze, l-am sunat iarăși pe 
Horton, așteptându-mă la tot ce putea fi mai rău. 

— Veşti bune, a spus el. 

Am încercat să n-am speranțe prea mari. 

— Ce anume? 

— Când este iniţializată, drona Viper navighează prin GPS. 
Trebuie să stabilească legătura cu satelitul. Aşadar... 

— Vom ști de unde a decolat. 

— Exact. Am un prieten în Oficiul Naţional de Recunoaștere, 
care urmărește în exclusivitate semnalul acela. Imediat ce avem 
coordonatele, ţi le transmit. 

— S-ar putea să nu dispunem de mult timp. Nu știm sigur nici 
măcar dacă el va fi în zona Lincoln. 

— Da, știu asta, totuși n-ar trebui să avem probleme. Viper 
poate zbura o zi întreagă. Mă îndoiesc că Gillmor vrea s-o 
expună atâta timp, dar nici nu trebuie să aștepte până în ultima 
clipă. Bănuiala mea este că o va ridica în aer cu minimum o oră 
înainte ca teroriștii să intre în școală. Asta îi va permite un 
spaţiu de manevră, pentru cazul în care se confruntă cu 
probleme mecanice sau de altă natură. În același timp însă eu 
trebuie să am posibilitatea să te anunţ imediat. 

l-am dat numărul telefonului prin satelit al lui Kanezaki, 
mulțumit că nu trebuia să-i dau un număr de mobil. 

— Eu voi fi în mașină, i-am spus. Sună-mă imediat ce afli. 

Le-am spus și celorlalţi ce vorbisem, după care am luat 
legătura cu Dox prin noul echipament de comunicaţii. 

— Hei, am spus, te-am trezit cumva? 

El a chicotit. 

— Îmi place când mă tachinezi. Ce se-ntâmplă? 

l-am povestit. 

— Asta-i bine, a spus, părând ușor încântat; din experiență, 
știam că „ușor încântat” era unica sa reacție emoțională când 
intra în starea lunetistului, indiferent de vestea pe care ar fi 
primit-o. 

— Cum e panorama? am întrebat. 

— Frumușică în lumina asta. Pot să văd totul. 

— Eşti pe acoperiș? 

— Nu, la ultimul etaj. Mă îndoiesc că cineva m-ar putea vedea 
din aer, dar de ce să risc? 

— Perfect, vânătoare bună! 

— Și ţie, partenere. Dacă nu oprești drona aia, munculița mea 
bună va fi irosită. Și cred că nici Treven și Larison nu vor fi 
încântați. 

Voia să spună că Treven și Larison, care urmau să fie pe 
teren, lângă școală, aveau să se găsească în interiorul razei de 
explozie a rachetelor Hellfire și, ca atare, aveau să fie incinerați. 
Alături de Dumnezeu știe câţi copii. 

— Da, m-am gândit la asta. 

— Bine. Eu nu pun niciun fel de presiune sau altceva. 

— Da. O să te apelez imediat ce știm mai multe. 

Ne-am îmbrăcat vestele Dragon Skin și am pornit cu puţin 
înainte de ora 8. Ne-ar fi plăcut să fi ajuns pe poziţie mai 
devreme, dar cu excepția locului ferit unde se afla Dox, 
oportunităţile de ascundere și contopire cu mediul înconjurător 
erau puţine. Niște necunoscuți care pierd vremea lângă o școală 
tind să atragă atenţia. Vestea bună era că și teroriștii se 
confruntau cu aceeași problemă. 

În timp ce Kanezaki șofa, ne-am verificat pentru ultima dată 
echipamentele. Eram gata să intrăm în acţiune. l-am lăsat pe 
Treven și Larison la câteva cvartale de școală. Amândoi purtau 
blugi, tricouri și șepci de baseball. Cu gentile de sport în care 

aveau armele, puteau fi consideraţi doi localnici care se duceau 
la muncă, pe vreun șantier sau într-un magazin de bricolaj. Ne- 
am urat reciproc baftă și nimeni n-a spus la ce ne gândeam de 
fapt: dacă nu primeam în curând vești de la Horton, urma să 
venim cu un plan B dat naibii. 

Am primit însă vești, după zece minute. 

— L-am găsit, a anunţat el cu o surescitare ce nu-i stătea în 
fire. Nu în Lincoln, dar în apropiere. O localitate micuță, numită 
Palmyra - pe litere: Palm, Yankee, Romeo, Alfa. Dedicată 
exclusiv agriculturii. Ai sistem de navigaţie? 

— Da. Dă-mi coordonatele. 

Mi le-a transmis. Am băgat datele în sistemul de navigație. 

— Patruzeci de kilometri, l-am anunţat pe Kanezaki. Ține-o tot 
înainte pe Route 2. Te anunţ eu când să cotești. 

El a pornit. 

— Ai grijă la viteză, l-am atenţionat. Nu ne putem permite să 
fim trași pe dreapta. 

— Dacă o să fim urmăriţi, o să fim urmăriţi și gata, a replicat 
el și bănuiesc că în situaţia aceea avea dreptate. 

— Ce-mi mai poţi spune? l-am întrebat pe Hort. 

— În mod evident, Gillmor a ales locul pentru proximitatea 
faţă de școală, dar și pentru izolare. Cea mai mare parte a zonei 
e plată și nu tocmai potrivită pentru lansarea clandestină a unei 
drone, dar el se află la capătul unui drum de pământ. Pare un 
siloz abandonat sau așa ceva, într-o ușoară depresiune, lângă 
un iaz înconjurat de arbori. Ar putea asambla drona acolo și s-o 
ridice pe cer, și mă îndoiesc că o va zări cineva. Va ajunge la 
școală, trecând doar peste câmpii și terenuri agricole. 

— Cât de lung e drumul de pământ? 

— Trei-patru sute de metri. 

Nu intenţionam să mă apropii folosind ruta evidentă, cu atât 
mai puţin una atât de probabilă pe cât era un drum. 

— Alte căi de acces? 

— Nu, însă câmpurile par să poată fi traversate fără 
probleme. 

— Tu ai în faţă fotografii de la sateliți - care-i punctul de acces 
cel mai bun pentru mine? 

— Treci cu mașina la est de drumul de pământ, apoi continuă 
pe jos. În felul ăsta, vei ajunge pe partea opusă a silozului, ceea 

ce ar trebui să-ţi asigure ceva acoperire. Bănuiesc că Gillmor e 
înarmat. 

— Bine, o să anunţ și restul echipei. Sună-mă dacă apare vreo 
schimbare. 

— Am înţeles. 

— Ah... încă ceva. 

— Da? 

— Dacă asta-i altă capcană, ai grijă să ne omori pe toţi. 
Pentru că dacă va scăpa măcar unul, el te va găsi. 

A urmat o pauză. 

— Oricum nu mă aștept să trăiesc mult, dar, în regulă, am 
înţeles. Și - baftă! 

Am închis. Kanezaki gonea cu aproape o sută cincizeci de 
kilometri pe oră. Eram fericit că drumul era neted și rectiliniu, 
dar m-am gândit că microbuzul s-ar fi putut dezintegra oricum 
dintr-o clipă în alta. 

— Am vorbit cu Horton, am anunţat prin intermediul 
echipamentului nostru de comunicații. Avem coordonatele lui 
Gillmor. Kanezaki și cu mine am pornit într-acolo și estimez că 
ajungem în cincisprezece minute. Presupunând că nu ne facem 
praf până atunci. 

— Sunt pe poziţie, a spus Treven. Profesorii sosesc. Și unii 
elevi. La intrarea din faţă e un poliţai. 

— Pe poziţie, a zis Larison. Dox, ești acolo? 

— Nu numai că sunt aici, a zis Dox cu vocea lui imperturbabilă 
de lunetist, dar mă uit la tine chiar în clipa asta prin reticulul 
lunetei. Mă bucur că am soluţionat anterior toate micile noastre 
animozități, nu crezi? 

N-a primit niciun răspuns. 

— Hei, nenică, a spus Dox, am glumit! 

— La naiba, nu mai glumi așa! am intervenit, temându-mă de 
altă izbucnire și sperând că intervenţia mea îl va calma pe 
Larison. 

Am intrat în plină viteză într-o groapă de pe drum și 
microbuzul aproape că s-a ridicat pe orbită. 

— lisuse! am șuierat și mi-am strâns mai tare centura de 
protecție. 

La fel de senin ca Dox, Kanezaki a spus: 

— Scuze. 

A continuat să gonească până am ieșit de pe șoseaua cu două 
benzi și apoi a redus viteza legală când am ajuns la drumul de 
pământ ce ducea la siloz. Am continuat vreo patru sute de 
metri, după care am tras pe dreapta, într-un loc unde drumul 
cobora puțin. 

— Nu aştept în mașină, a zis Kanezaki, și nici nu avem timp să 
discutăm în contradictoriu în privinţa asta. 

Probabil că avea dreptate. 

— Bine, am spus. Stai în stânga mea când ne apropiem. După 
ce ajungem la siloz, tu o să-l ocolești prin stânga, iar eu prin 
dreapta. Mă lași pe mine să-l abordez mai întâi pe Gillmor, ai 
înţeles? 

— De ce? 

— Nu-i vorba despre glorie aici. Dacă drona e pe sol, îl putem 
împușca pur și simplu, sau tu o poţi face - pentru mine e lipsit 
de importanţă. Dar dacă drona e în aer, trebuie să-l facem s-o 
coboare, da? 

— Aici ai dreptate. 

— Exact, eu încerc să mă gândesc la chestii din astea. 

— Bine, abordează-l mai întâi tu. 

— O idee foarte bună. De asemenea, haide să nu presupunem 
că va fi singur. Stai cu ochii deschiși. Dacă Gillmor e la comenzi 
și vezi pe altcineva, atunci, fără discuţii, îl împuști pe 
respectivul, el este personal de securitate și va însemna o grijă 
mai puţin. 

— Am înţeles. 

Kanezaki părea speriat. Nu inspira deloc încredere. M-am uitat 
la pistolul HK pe care-l ţinea în mână. 

— Ştii cum să-l foloseşti, da? 

— Da, am primit instruirea necesară. 

Ceea ce nu era decât alt mod de a spune: Dar nu l-am folosit 
niciodată în realitate. 

— Bine, am încuviințat. Ține minte. Postură agresivă, priză de 
gorilă, ţeava spre ţintă, apeși pe trăgaci. 

Mi-a surâs strâmb. 

— Dox a zis mereu că faci micromanagement. 

La naiba, așa era. Fie avea să aibă succes, fie nu. Indiferent 
ce i-aș fi spus acum, nu avea să schimbe cu nimic lucrurile. 

— Bine, am încuviinţat. Să-i dăm drumul. l-am anunţat și pe 
ceilalţi: Kanezaki și cu mine pornim spre siloz. Ar trebui să 
ajungem în cinci minute. 

Am mers spre nord patru sute de metri pe câmpia ierboasă și 
plată, apoi am cotit spre vest, înaintând rapid, aplecaţi. Intre noi 
și obiectiv se afla un pâlc de copaci, dar în rest nu exista absolut 
niciun loc pentru camuflare sau acoperire. Am încercat să nu mă 
gândesc la lunetiști și la imaginile noastre perfect clare pentru 
unul care ne-ar fi privit din siloz. După ce am ajuns la copaci, ne- 
am oprit. Puteam vedea clădirea. Era circulară, înaltă de vreo 
șase metri, dar începuse să se năruie și nu oferea ascunzători 
pentru lunetiști, cel puţin în direcţia noastră. Slavă cerului! Nu 
puteam să văd ce se găsea dincolo de ea. In dreapta se zărea 
un camion parțial vizibil lângă un iaz, ceea ce putea fi un semn 
bun, dar nici ţipenie de om. Am fi fost într-o situaţie cu adevărat 
groaznică dacă informațiile lui Hort erau greșite și aici nu se afla 
nimeni. 

— Copiii intră prin faţă, l-am auzit pe Dox în cască. Mulţi. Vin 
pe jos din cartier, iar pe unii îi aduc părinţii cu mașinile. 
Trăgătorii noștri nu se zăresc nicăieri. 

— Nici la mine, a spus Larison. 

— La fel, a adăugat Treven. 

— John, a zis Dox, sper că ești pe poziţie. Timpul până la 
intrarea noastră în acţiune se reduce rapid. 

N-am vrut să vorbesc, așa că m-am mulțumit să ciocănesc de 
două ori cu degetul în microfon. 

— Am înţeles, a spus Dox. 

M-am uitat la Kanezaki. Era palid la faţă. Speram că avea să 
se descurce. El a dat scurt din cap și am pornit amândoi, ţinând 
pistoalele cu ţevile ridicate. Nu știam cine-l instruise, dar trebuia 
să recunosc că făcuse o treabă bună. In ciuda fricii lui evidente, 
ținea arma ferm, rotea întruna capul pentru a-și mări raza 
vizuală și înainta lin și silențios. 

Am ajuns la peretele silozului. Mirosea a pământ și a fân și am 
simţit imboldul să mă lipesc strâns de el, așa cum se întâmplă 
întotdeauna cu o clipă înainte de a-ţi părăsi ultima poziţie de 
acoperire decentă. În jurul camionului continua să nu fie nimeni. 

l-am arătat spre stânga lui Kanezaki. A aprobat din cap și a 
pornit. Eu am înaintat spre dreapta. 

La limita circumferinței structurii, m-am ghemuit și am scos 
capul fulgerător, după care l-am retras. In secunda cât fusesem 
expus, îl zărisem pe Gillmor, un alb înalt și vânos, în ţinută de 
camuflaj de vânătoare, cu păr grizonant tuns foarte scurt în 
părţi. Stătea în picioare, cu faţa spre drumul din pământ, și 
mișca degetele pe tastatura unui laptop mare, care-i era 
suspendat la nivelul mijlocului de o curea ce-i trecea pe după 
gât. 

Am ieșit de după zid, aţintindu-l cu pistolul. Mi-am verificat 
rapid flancurile, după care am rostit cu glas puternic, de 
comandă: 

— Gillmor! Nu mișca! 

A tresărit și s-a uitat spre mine. Totuși degetele i-au rămas pe 
comenzi. 

— Mâinile sus! am răcnit. 

L-am auzit pe Dox în cască. 

— Teroriștii au sosit. Aleargă spre intrarea din faţă. Larison, ai 
câștigat premiul de clarviziune. Îi aranjez acum. 

Am auzit un pocnet slab. Incă unul. Apoi alte două. 

— Vă mulţumesc pentru participarea la joc, a zis Dox. 
Următorii concurenţi? 

— Cei patru asasini ai tăi au fost lichidaţi! am rostit, privind 
iute într-o parte și-n alta, ca să-mi controlez flancurile. Nici 
măcar n-au izbutit să intre în școală. Acum ridică mâinile, dacă 
nu, te-mpușc pe loc! 

Gillmor a ridicat mâinile și s-a întors complet spre mine. 

— Ocolește-l! am strigat spre Kanezaki. Stai cu ochii pe 
camion, nu știu dacă nu-i cineva înăuntru. 

Kanezaki a apărut și a trecut pe lângă Gillmor, ţinând pistolul 
cu ţeava în sus. 

Gillmor l-a privit, apoi a revenit la mine. 

— Cine te-a trimis? Horton? 

— Recheamă drona, am spus. 

— Nu. 

— Recheam-o, am rostit cu glas inexpresiv. N-o să ţi-o mai cer 
încă o dată, ci te-mpușc în frunte. 

— Nu contează dacă o să mor, a clătinat el din cap. Misiunea 
tot va reuși. 

„În regulă”, mi-am spus și l-am împușcat în frunte. Pistolul a 
reculat, s-a auzit un pocnet cam de intensitatea unei mașini de 

cusut și între ochi i-a apărut o gaură. Corpul i s-a cutremurat, 
genunchii i s-au îndoit și a căzut pe spate, pe pământ. 

— lisuse Hristoase! a strigat Kanezaki. Cum o să mai oprești 
drona acum? 

— Controlează camionul! i-am zis. Și rămâi cu ochii-n patru. 

L-am auzit pe Dox chicotind. 

— Polițaiul s-a panicat. Fac pariu că se-ntreabă: „Cine erau 
ăștia patru care se repeziseră spre mine și de ce le-au pocnit 
deodată căpăţânile la toți?” 

M-am dus la corpul lui Gillmor și am examinat laptopul. Două 
joystickuri, afișaje de telemetrie și transmisie video în direct, 
provenită probabil de la videocamera dronei. Am recunoscut 
terenul din hărţile pe care le examinasem. Autostrada rurală 
est-vest, pe care venisem din Lincoln... Râul, imediat în sudul 
ei... 

„Drace, a programat-o să meargă direct în...” 

Împușcături în dreapta. M-am răsucit. Kanezaki era pe jos. Am 
întrezărit mișcare în spatele camionului. 

M-am repezit spre siloz. 

Nu aveam timp să mă gândesc la Kanezaki. Speram că 
încasase gloanţele în Dragon Skin, dar nu știam. 

— Dox, am vorbit în microfon imediat ce am ajuns la adăpost, 
am terminat cu Gillmor, dar el a programat drona să meargă 
drept spre școală. Cred că a setat Hellfire să se lanseze în 
ultimul minut, după care drona să le urmeze sau poate ca ele să 
detoneze în urma impactului dronei. Vine spre voi din est. 
Estimez că va ajunge în trei, poate patru minute. O poţi dobori? 

— Nu știu. Unde are sistemul electronic? 

Am scos capul scurt pe după zid și l-am retras fulgerător. Trei 
Împuşcături au răsunat din spatele camionului și gloanţele au 
lovit peretele silozului. Am fost împroșcat de bucățele de beton 
rupte din zid. 

— Nu știu, nu eu am proiectat porcăria aia! Cred că-n bot. 

— Bănuiesc că nu-l poţi întreba pe Gillmor... 

Altă împușcătură, altă jerbă de fragmente din beton. Mi-a 
trecut prin minte gândul că un ţintaș care trăgea, deși eu 
stăteam ascuns, nu putea fi prea grozav. 

— Gillmor e mort! am zis. 

— Ei bine, ţinând seama de circumstanţe și presupunând că 
nu avem la îndemână alți experţi în arhitectura dronelor, aș zice 
c-am dat-o-n bară. 

Decât dacă, am gândit, ţintașul efectua foc de acoperire 
pentru cineva care venea din stânga mea. Am avansat spre 
partea opusă a silozului, cu pistolul ridicat. 

— Treven, Larison, am spus, trebuie să plecaţi imediat. 

— Eu intru în școală, a zis Treven. Copiii trebuie evacuaţi. 

— Nu mai e timp! 

— Trebuie să-ncerc. 

A urmat o pauză. 

— La dracu', a spus Larison. Știam că așa se va-ntâmpla. Intru 
și eu. 

— Folosiţi ieșirile laterale, a rostit calm Dox. Dacă o să veniţi 
prin faţă, va trebui să dați ochii cu un poliţist cu nervii-n 
pioneze. 

— Am înţeles, a confirmat Treven. 

— Intru, a zis Larison. La dracu'! 

Cealaltă parte a silozului era pustie. Prin urmare, nu exista 
decât un singur trăgător. Și nu era nici foarte bun. M-am 
întrebat dacă aș fi putut ataca de unde mă aflam camionul. 

— Dox, am spus, o vezi? 

— Nu încă, dar mă uit. 

I-am auzit pe Treven și Larison strigând: 

— În școală este o bombă! Nu este o farsă și niciun exerciţiu 
de alarmă! Toţi trebuie să părăsească școala și să se 
îndepărteze la minimum o sută de metri! Repede! Repede! 

— Haide, fetiță, l-am auzit pe Dox. Unde ești? Hai la tata Dox. 

Am tras aer adânc în piept, apoi am expirat, pregătindu-mă să 
atac camionul. Am numărat: unu, doi... 

Am auzit trei pocnituri slabe, apoi o împușcătură. M-am 
desprins de zidul silozului și am pornit în goană spre camion. 

Nu mai era nevoie. Kanezaki era în picioare, în stânga 
camionului, cu pistolul la nivelul bărbiei și ţeava înclinată spre 
sol, cu fumul ridicându-se din amortizor. M-am lăsat iute jos și 
am privit pe sub camion. De cealaltă parte zăcea un trup. 

— E mort? am strigat. 

— Așa cred. 

Glasul lui Kanezaki suna de parcă era în șoc. 

— Asigură-te naibii! 

Am auzit alt pocnet slab. Apoi: 

— E mort. 

În cască s-a auzit vocea lui Dox: 

— La dracu', se trage-n mine. 

Vorbise atât de calm, încât n-am înțeles imediat ce voia să 
spună. 

— Trage cineva în tine? 

Treven și Larison continuau să strige. Se părea că în școală se 
dezlănţuise haosul. 

— Da, a răspuns Dox, poliţaiul ăla. Trebuie să mă fi zărit. Are 
ochi buni. l-ar trebui o lovitură a dracului de norocoasă să mă 
nimerească tocmai de-acolo, totuși aș fi recunoscător dacă 
cineva l-ar putea scoate din circulaţie sau așa ceva. Aș prefera 
să nu trag în membrii poliţiei noastre. Treven, Larison? 

— Am pornit eu, a zis Larison. 

— Mersi, a spus Dox. Tot nu se vede nici urmă de dronă. Puștii 
ies însă în fugă din școală. Aţi făcut treabă bună acolo. 

Au trecut câteva secunde. Am auzit un zgomot - pe jumătate 
bufnet, pe jumătate trosnet - și Dox a zis: 

— Mulţumesc, domnule Larison! Oho-ho, da’ aia trebuie să fi 
durut, nu glumă. 

— Ce s-a-ntâmplat? am întrebat. 

— l-am luat pistolul poliţistului și i-am tras una-n cap, a 
anunţat Larison. 

După aceea l-am auzit continuând: 

— Îmi pare rău, domnule. Suntem de la guvern și nu 
intenționăm să facem rău nimănui. Școala se află sub atac și 
trebuie să fugiţi înainte ca bomba să detoneze, aţi înțeles? Fugiţi 
cu copiii, ei au nevoie de dumneavoastră. 

— O văd, a rostit Dox. Vine cam repejor. Va trebui să-i bag 
destule gloanțe. 

Kanezaki și cu mine am sprintat spre consola de comandă a 
dronei. 

— Ești bine? l-am întrebat. 

— M-a lovit în vestă. M-a trântit pe jos. Sunt bine. 

Gillmor continua să ţină consola, zăcând pe spate, cu 
picioarele îndoite sub el, cu ochii goi și holbaţi. Ne-am uitat la 
ecran. Prin videocamera dronei puteam vedea școala. Drona se 
îndrepta exact spre ea. 

Am auzit un pocnet slab. Imaginea de pe ecran a tremurat, 
apoi s-a stabilizat. 

— Am lovit-o, dar nu-n bot, a comentat Dox. 

Alte câteva pocnituri. Imaginea a tremurat violent, după care 
s-a stabilizat. 

— Din ce dracu-i făcută mizeria asta? a pufnit Dox. Am băgat 
șaisprezece gloanţe-n ea. În regulă, schimb încărcătorul. 

— Larison, Treven, am spus, plecaţi imediat de-acolo. Aţi 
făcut tot ce-aţi putut. Nu mai e timp. Plecarea! 

Școala se afla în centrul ecranului și creștea rapid. M-am 
gândit că drona se afla la numai câteva secunde de impact. 

— Așa, dulceaţo, l-am auzit pe Dox. Vino-aici. Vino să-ţi dau 
ce ţi-am pregătit. 

După aceea s-a auzit o darabană metodică de pocnituri. 
Imaginea școlii a tremurat. S-a legănat. S-a stabilizat și a umplut 
tot ecranul... 

Apoi videocamera s-a înclinat într-o parte și a început să se 
rotească rapid. 

— Asta a fost! a zis Dox și încântarea i s-a strecurat în tonul 
lui de lunetist supercalm. Unu la zero pentru echipa gazdă. 

Pe ecran a apărut cerul, apoi pământul, după care totul s-a 
mișcat atât de rapid, încât n-am mai putut deosebi niciun fel de 
particularităţi. După încă un moment ecranul s-a întunecat. 

— Unde s-a prăbușit? am întrebat. 

— Nu pe școală, a răspuns Dox, ci în parcare. La dracu', a fost 
tare-aproape. Cred că n-a fost nimeni rănit. 

— Focoasele n-au detonat? 

— Nu. Probabil că Gillmor le-a setat să explodeze la impactul 
botului. 

— Treven, Larison - sunteți bine? 

— Perfect, a răspuns Larison. Ne îndreptăm pe jos spre sud- 
est. 

Am auzit sirene pe fundal. 

— La fel și eu, a spus Treven. N-ar fi rău dacă m-ar lua cineva 
cu o mașină. Cred că bat la ochi. 

— Mergeţi la punctul de întâlnire, am zis. Mai ales, tu, Dox, 
grăbește-te. Poliţaiul acela o să raporteze focuri de armă 
dinspre poziția ta. Ne vedem în douăzeci de minute. Sau mai 
puţin, după cum șofează Kanezaki. 

Mă așteptam ca Treven și Larison să se poată îndepărta 
nebăgați în seamă, profitând de tumultul din exteriorul școlii. 
Totuși n-avea să treacă mult până să apară martori coerenţi, 
care să-i descrie polițiștilor sosiți. lar Dox trebuia să se 
îndepărteze cât mai mult de locul lui de tragere. 

Kanezaki a scos un iPhone și a fotografiat corpul lui Gillmor și 
consola de comandă. 

— Ce faci? l-am întrebat. 

— Asta-i dovada noastră. 

A început să miște telefonul în cercuri mici în timp ce vorbea 
și mi-am dat seama că filma. 

— Trebuie să plecăm, i-am zis. 

El a ridicat un deget. 

— Bărbatul de pe sol este noul șef al Centrului Antitero, Dan 
Gillmor, care comanda drona care a atacat azi o școala din 
Lincoln. Aici este Palmyra, Nebraska, la aproximativ patruzeci de 
kilometri depărtare. 

S-a apropiat de omul pe care-l împușcase și l-a fotografiat de 
asemenea, apoi a filmat camionul și plăcuţele de înmatriculare, 
vorbind întruna, spunând date, coordonate și detalii pentru 
identificare. După aceea am fugit înapoi la microbuz, pe care l-a 
condus ca și cum drumul de venire fusese o simplă încălzire 
pentru momentul acesta. Am ajuns la punctul de întâlnire, o 
biserică aflată la vreun kilometru și jumătate de școală, în mai 
puţin de cincisprezece minute. Kanezaki a redus viteza și a 
intrat în parcare. 

— Noi suntem, am rostit în microfon, iar Dox, Larison și 
Treven au apărut din spatele unui container pentru gunoi. 

Au urcat în microbuz și am plecat de acolo cu viteza normală. 
Am trecut în spate și ne-am strâns toţi mâinile. 

— Bine tras, i-am zis lui Dox. 

— Pe dracu', a replicat el, dacă aș fi tras bine, aș fi doborât-o 
din prima. 

— Hei, a spus Treven, ai doborât-o. Asta-i tot ce contează. 

— În regulă, a rostit Dox privindu-mă, nu vreau să 
învinovăţțesc pe nimeni pentru timpul de care am avut eu 
nevoie, totuși nu cred că sistemul electronic din modelul ăla 
specific de dronă e în bot, doar dacă are o protecţie blindată 
excelentă. Până la urmă am mitraliat pur și simplu mizeria aia, 
sperând să lovesc ceva vital. Ceea ce, se pare, am reușit. 

Am râs toți. 

— Tom, a urmat Dox, tu ești bine? Ai spus c-ai fost lovit? 

— În vestă, a răspuns Kanezaki. Sunt bine. 

— Mai târziu, o să te învineţești, i-am spus. Dar dă-o naibii! 
Bine tras. 

— Tu l-ai împușcat pe Gillmor? a întrebat Dox. Crezusem că 
Rain a făcut-o. 

— Nu pe Gillmor, ci pe bodyguardul lui, a răspuns Kanezaki. 

— Care mă încolţise pe mine, am precizat. 

— Ura! a făcut Dox. Să-i dea cineva un trabuc omului ăstuia. A 
fost prima ta victimă? 

— Cred că da, a zis Kanezaki. 

— Crezi, a repetat Dox. Asta-i interesant. În regulă, știi cum se 
zice - nu uiţi niciodată lucrurile pe care le faci prima oară. Mă 
bucur că el a tras în tine. În felul ăsta o să-ţi fie ceva mai ușor 
ulterior. 

L-am privit pe Larison. 

— Mulţumesc că m-ai ascultat. 

El a tăcut câteva secunde, după care a spus: 

— Am avut niște îndoieli când am intrat în școală, cu un minut 
înainte de două rachete Hellfire. Dar... aia a fost! 

După aceea s-a întors către Dox și a zis: 

— Să nu mai glumești niciodată cu mine, spunând că mă ai în 
cătarea armei. Niciodată. Ai înţeles? _ 

„Hristoase”, mi-am spus, „iar începem”. Insă Dox s-a 
mulţumit să rânjească larg și a replicat: 

— Gata, gata. Am încercat și eu să destind încordarea. Am 
recepționat mesajul și n-o să se mai repete. 

A întins mâna și, după o clipă, Larison i-a strâns-o. 

— Încotro mergem? am întrebat. Aeroportul este în direcţia 
opusă. 

— Vreau să părăsim naibii Nebraska, a răspuns Kanezaki. 
Mergem înainte și-o să ne gândim la ceva pe drum. f 

— Dumnezeule, a icnit Dox, altă călătorie cu maşina? Incă nu 
mi-am revenit de la ultima. 

Am izbucnit toți în râs. Mi-am dat seama că nici măcar nu-mi 
păsa încotro mergeam. 

Capitolul 32 


Am ajuns doar până la Des Moines. Reculul parasimpatic față 
de valul adrenalinei de luptă este feroce și toţi eram deja 
epuizați. De îndată ce am știut că ne găseam în siguranţă 
dincolo de Lincoln, am început să încetinim. Am oprit la un 
motel de pe autostradă și ne-am cazat în două camere vecine. 
Pentru o vreme, ne-am uitat la știri, dar totul era extrem de 
confuz. Pe ansamblu era prezentat ca un atentat terorist eșuat, 
ceea ce, la un nivel, era perfect adevărat. Se părea că situaţia 
va fi în folosul complotiștilor, deși nu la fel pe care ar fi fost un 
atentat încununat de succes. Oamenii continuau să fie totuși 
panicaţi de posibilitatea unor noi ameninţări și de faptul că nu-și 
mai puteau trimite copiii la școli, și erau iritaţi că guvernul nu 
întreprindea mai multe pentru a-i proteja. Poate că firul narativ 
avea să se schimbe, prin emergența dovezilor despre cele 
petrecute, inclusiv a fotografiilor și filmelor lui Kanezaki. Și, 
desigur, poate că Horton avea să întreprindă ceva pentru a 
îndrepta lucrurile în direcţia spre care spusese că ar fi vrut să 
meargă. Pe ansamblu însă era descurajator. Ne-am uitat până n- 
am mai putut răbda. După aceea am adormit toți. 

Când ne-am trezit, am redeschis televizorul și se părea că, 
într-adevăr, firul narativ se schimbase. Acum se vorbea despre 
un grup de comandouri secrete care-i uciseseră pe jihadiști, 
dejucaseră atentatul și-i evacuaseră pe copii. M-am întrebat ce 
va urma. 

Kanezaki își descărcase materialele pe Wikileaks. Fără mai 
multe informaţii, puteau fi ignorate ca o teorie ţicnită a 
conspirației. Un purtător de cuvânt anonim avea să explice că 
Gillmor operase drona pentru a-i lichida pe teroriști, că aceștia 
aflaseră unde era el și-l lichidaseră, ceea ce dusese la 
prăbușirea dronei, dar că oamenii lui plini de resurse izbutiseră 
să elimine amenințarea, în timp ce bravul lor conducător își 
dădea sfârșitul. 

Am constatat că nu-mi păsa prea mult. Noi am făcut tot ce- 
am putut. Și ieșise bine. Acum nu-mi mai rămânea decât să 
găsesc o cale prin care s-o șterg din Statele Unite și să mă bucur 
de cele douăzeci și cinci de milioane de dolari ale mele. 

Telefonul prin satelit al lui Kanezaki a bâzâit. Era Horton. 
Kanezaki mi-a întins telefonul. 

— Mulţumesc, a zis el. Nu merit să fiu beneficiarul acţiunilor 
voastre, dar sunt. 

— Cum adică? 

— Sunt sigur că foarte curând voi fi trimis în iad, într-un fel 
sau altul, dar până atunci mi-aţi oferit instrumentele de care 
aveam nevoie pentru a redirecționa chestia asta așa cum am 
sperat dintotdeauna și s-o transform într-o forță a binelui. 

— Toţi oamenii care au fost uciși în atentatele acelea..., am 
spus. Mă bucur că s-a întâmplat pentru binele suprem. 

M-am simţit vag ipocrit rostind cuvintele acelea. Pe de altă 
parte, eu nu bombardasem niciodată un grup de oameni 
nevinovați. 

— Putea să fi fost mai rău dacă era în zadar, a mai zis el. 

— În cazul ăsta, ai căpătat ce doreai. 

„Și tot vei muri”, am gândit, însă n-am spus nimic cu voce 
tare. Bănuiam totuși că el o știa. Practic o și recunoscuse faţă de 
mine. 

— Vreau să știți două lucruri, a zis Horton. 

— Ascult. 

— În primul rând, am introdus în canalele corespunzătoare 
ideea că voi patru ați fost trecuţi din greșeală pe lista de 
asasinări a președintelui. Că prezenţa voastră acolo s-a datorat 
unei erori a serviciilor secrete, care în sine a fost rezultatul 
infiltrării voastre inteligente în organizaţia care a finanţat 
atentatele acestea. Că, de fapt, voi aţi ignorat pericolul vânătorii 
eronate de oameni la nivel naţional și, continuându-vă misiunea, 
ați salvat copiii din școala aceea. Nu vă veţi mai confrunta cu 
niciun fel de acte ostile din partea personalului american militar, 
de informaţii sau de aplicare a legii. 

Aș fi vrut să-l pot crede. 

— Parcă ai zis că nu mai dispui de genul acela de relații după 
ce ai demisionat. 

— Ținând seama de trecutul meu, și după discursul pe care l- 
am ţinut, nu sunt tocmai lipsit de influenţă. lar influenţa aceasta 
va crește. 

— Ai știut asta la momentul respectiv. Când noi o aveam 
prizonieră pe fiica ta. Dar n-ai spus nimic. 

— Nu m-ati fi crezut. În plus, voi trebuia să-mi asiguraţi ceva 
cu care să lucrez. Și aţi făcut-o. Epava dronei se află în prezent 
în custodia instituţiei locale de aplicare a legii din Lincoln. 
Guvernului federal îi va fi greu s-o ia de acolo și s-o facă 
dispărută, ţinând seama de magnitudinea celor întâmplate în 
comunitatea lor. 

— O să apară și mai multe dovezi, am spus eu. 

— Cum ar fi? 

— Fotografii și filme cu Gillmor. Toate descărcate pe 
Wikileaks. Nu le mai poţi opri acum, nici dacă ai vrea. 

— Să le opresc? Le salut cu încântare. De fapt, eu însumi mi- 
am descărcat tezaurul de informaţii oamenilor de treabă de la 
Wikileaks, care vor avea grijă să-l disemineze mai fidel decât ar 
fi făcut vreodată New York Times sau Washington Post. 

— Ce informaţii? 

— Date concrete despre cei aflaţi în spatele loviturii de stat. 
Alături de unele dovezi, neasociate, dar probabil chiar mai 
acuzatoare, despre abuzuri sexuale și financiare ale indivizilor 
identificaţi. Și vor mai sosi și alte dezvăluiri. 

Mi-am reamintit ce-mi spusese chiar el despre Finch, despre 
faptul că acela era un broker de informații. Oare Horton pusese 
cumva mâna...? 

Apoi am înţeles brusc. 

— Tu! am rostit. Tu ești brokerul de informații. Nu Finch. 

— Corect. 

Nu izbuteam să unesc punctele pentru a obține tabloul de 
ansamblu. 

— Explică. 

— Modul cel mai bun prin care să spui o minciună este s-o 
acoperi cu multe straturi de adevăr. Și de aceea pe tot parcursul 
acestei operaţiuni aproape tot ce v-am spus a fost adevărat. 

— Atunci de ce ne-ai pus să-i ucidem pe Shorrock și Finch? 

— Pentru că ei încercau să oprească lovitura de stat, 
bineînţeles. 

Am căzut pe gânduri. 

— La rândul lor, ei credeau același lucru despre tine. 

— Exact. Insă noi doream s-o oprim în moduri diferite. Și la 
momente diferite. În plus, ei erau singurii care știau de 
implicarea mea directă. Dacă nu i-aș fi înlăturat, atunci, când 
urma să devin eroul Americii prin refuzarea ofertei președintelui, 

așa cum am făcut, ei s-ar fi găsit într-o poziţie din care să mă 
contrazică. După cum s-au desfășurat lucrurile, pot să explic că 
de fapt ei au fost asasinați de complotiști, fiindcă încercau să 
oprească lovitura de stat. 

— Însă chiar au fost omorâţi de complotiști. De tine. 

— Recunosc că există o ironie a sorții aici. 

— Prin urmare, motivul pentru care tu aveai nevoie ca ei să 
moară aparent din cauze naturale... 

— A fost dublu. În primul rând, nu doream ca Finch să deducă 
din decesul lui Shorrock că el însuși putea fi vizat pentru că se 
opunea loviturii de stat. 

— Pentru că atunci ar fi fost mai greu de ajuns la el. 

— Da. Și în al doilea rând, pentru că, atunci când președintele 
m-a numit noul lui consilier antitero, eu nu puteam îngădui să se 
ridice întrebări despre posibila mea implicare în moartea lui 
Finch. 

— Ştiai că președintele te va numi. 

— Bineînţeles. 

— Pentru că aveai informaţii ce ar fi determinat persoanele 
cuvenite să acţioneze pentru a se întâmpla asta. 

— Corect. 

— Totuși ai sifonat informaţia că a fost utilizată cianură. 

Tot nu vedeam niciun câștig în a-i spune că n-o folosisem 
niciodată. 

— Sifonare nu este tocmai cuvântul potrivit. Informaţia aceea 
a fost diseminată foarte selectiv. 

— Ca să ne transforme pe noi în suspecți. Ca să fim înlăturați. 

— Da, deși privind retrospectiv, nu sunt nemulţumit că 
încercările mele au eșuat. 

— Și toate astea pentru că... cum ai spus tu? Noi te puteam 
contrazice? 

— Corect, de asemenea. 

— Dar te-am putea contrazice acum. 

— Sper că n-o veţi face. Dar chiar dacă aţi încerca, nu cred că 
va fi bine pentru voi. Acum deţin active și, după cum am spus, 
ele vor crește spectaculos. Nu cred că veți dori să confruntaţi 
cuvântul vostru cu al meu în fața publicului. Și chiar dacă mi-aţi 
putea face vreun rău în felul acela, ceea ce nu cred că este 
posibil în acest moment, ar atrage atenţia asupra voastră și 

bănuiesc că nu mai aveţi nevoie de așa ceva. În locul vostru, m- 
aș bucura în mod discret de bogăţia nou-găsită. 

Dacă fusese o ameninţare, fusese destul de subtil. 

— De ce tot spui că activele tale sunt în creștere? am 
întrebat. Ce înseamnă asta? 

— Da, acesta era al doilea lucru pe care doream să-l 
menţionez. In zilele următoare, când veștile despre natura 
recentelor evenimente sub drapel fals, inspirate de oligarhie, 
vor fi sifonate către mass-media, veţi citi o mare varietate de 
articole foarte măgulitoare despre mine. Despre curajul, intuiţia 
și integritatea mea. Treven v-a povestit conversaţia noastră 
despre o comisie excepţională? 

— Da. 

— Ei bine, comisia aceea și-a început deja activitatea. Cu 
brandul pe care am început să mi-l stabilesc și la care mass- 
media mă va ajuta în continuare, și în calitate de președinte al 
comisiei, voi fi o forță foarte puternică aliniată de partea binelui 
în ţara aceasta. _ 

Nu am răspuns. Mă gândeam: „Incă se poate ajunge la tine”. 

Horton a izbucnit în râs. 

— Știu la ce te gândești. Și ai dreptate. De aceea, daţi-mi voie 
să vă rog ceva. Acordaţi-mi un an. Apreciez că atâta îmi va fi 
necesar să mă asigur că totul merge ca pe roate. Dacă nu vă 
place ceea ce fac, puteţi să veniţi după mine mai devreme. Dar 
dacă veți fi de acord cu obiectivul meu și cu performanțele 
mele, și dacă vreţi să extrageţi un bine din recentele 
evenimente oribile în care, indiferent că vă place sau nu, ați 
jucat un rol, atunci mă veţi lăsa să-mi termin treaba. După 
aceea intenţionez să mă retrag. Am o proprietate în Virginia. 
Foarte retrasă și liniștită. Îmi place să stau seara, pe verandă, 
bucurându-mă de un pahar de whisky și uneori de un trabuc. Îmi 
imaginez că voi trăi acolo, discret, singur cu agonia culpabilităţii 
mele de coșmar. Până când cineva o să decidă să mă scape de 
agonie cu un glonț. 

— Da, am încuviinţat după o clipă. Până atunci. 

Capitolul 33 


După aceea ne-am despărţit toți, luându-ne rămas-bun sub 
cerul albastru și indiferent, lângă autogara Greyhound din Des 
Moines. Cu excepţia zgomotelor traficului de pe autostrada din 
apropiere, zona era tăcută, ba chiar somnolentă. Nimeni nu se 
afla în jur ca să ne observe pe pavajul fisurat, printre clădirile 
din cărămidă cu ferestrele bătute în scânduri, buruienile ce 
suiau încet peste borduri, copacii care se legănau în briza 
ușoară, ale căror frunze se pregăteau de toamnă. 

Kanezaki avea multe de explicat la cartierul general, însă am 
bănuit că avea nu doar să supravieţuiască, ci și să întoarcă totul 
în avantajul lui. Devenea treptat un ins tot mai formidabil și-mi 
era imposibil să nu simt mândrie faţă de evoluţia lui. Se 
descurcase bine la siloz și, din câte știam, acţiunea lui hotărâtă 
îmi salvase viaţa. In mod cert, mă scutise de sarcina neplăcută 
de a-l lichida pe bărbatul din spatele camionului. l-am spus cât 
de bine se descurcase și l-am întrebat cum se simţea. 

— Puțin... șocat, mi-a răspuns. Parcă aș fi anesteziat. În 
clipele acelea pur și simplu n-am gândit. La început n-am știut 
ce se întâmpla. Am fost trântit pe jos, apoi m-am ridicat și... l- 
am împușcat. 

Am zâmbit. 

— Se spune că nu poţi ţine jos un om bun. 

Kanezaki mi-a aruncat o privire sfioasă. 

— Nu știu ce sentimente să am despre cele petrecute. 

— Oamenii au sentimente diferite. Peste câteva zile s-ar 
putea să te simţi tulburat. S-ar putea să nu simţi absolut nimic, 
în afară de satisfacţie și ușurare că l-ai doborât înainte să te 
doboare el pe tine. In ambele cazuri, dacă vrei să discuţi cu 
cineva care știe câte ceva despre chestiile astea, ia legătura cu 
mine, da? 

A încuviinţat din cap. 

— Mulţumesc. 

— Și transmite-i surorii tale mulțumiri pentru că ne-a scos din 
hotelul din Washington. A fost cu adevărat dată naibii. 

— O să-i transmit. Apropo, m-a întrebat despre tine. Ea s-a 
potolit după ce a ieșit din adolescenţă și cred că acum e fericită, 

totuși bănuiesc că în adâncul sufletului tot mai are o slăbiciune 
pentru băieţii răi. 

Am izbucnit în râs. 

— Dar ce-a făcut în adolescenţă? 

Kanezaki a expirat prelung și zgomotos. 

— E o poveste lungă. O să ţi-o spun altă dată. 

După cum și-a luat rămas-bun, asigurându-se că toți știau 
cum să ia legătura cu el, am știut ce gândea. Avea propria lui 
trupă de asasini cu sânge rece. Cu ei, plus vastitatea 
informaţiilor la care avea acces, cine putea ști cât de multe avea 
să realizeze? 

M-am gândit să-l trezesc la realitate. Apoi însă mi-am amintit 
în câte operaţiuni mă târâse de-a lungul anilor și am decis că 
era prostesc să ispitesc soarta. 

Dox pleca la locuinţa lui din Bali. A spus că voia să se relaxeze 
pentru o vreme și să se bucure de prada dobândită necinstit. 

— N-o să-i telefonezi lui Kei, nu-i așa? l-am întrebat când ne- 
am luat rămas-bun. 

Crezusem că va nega până și gândul la așa ceva, sau că 
poate va ocoli răspunsul printr-o glumă. In loc de asta, a 
replicat: 

— Partenere, fata aia avea ceva special în ea. Pe cuvânt, însă 
nu, n-o să-i telefonez. Ar fi greșit din partea mea. 

— Da, am încuviințat respectându-i regretul și resemnarea. 
Așa ar fi. 

— Dar tu? Te pregătești să te duci în Virginia și să-i aduci 
ultimele omagii lui Horton? 

— Poate că da, i-am răspuns. 

— Pentru c-a-ncercat să ne lichideze? 

— Da. 

— Ei bine, în mod obișnuit într-o astfel de situație, aș fi zis: 
„La dracu’, așa-i, haide să ne ocupăm de treaba asta”. Acum 
însă... 

— Te gândești la fiica lui? 

A aprobat din cap. 

— Da, cred c-am făcut-o să sufere destul. Detest realmente 
ideea de a-l răpi pe taică-său de lângă ea. In același timp... nu 
știu. Am, așa, o senzaţie de felul: „Ce rost are?” Am obţinut un 
rezultat bun. Şi-n plus, dacă el chiar ar încerca să pună lucrurile 
la punct pe coridoarele puterii și așa mai departe? 


VP - 303 


— Este exact ce vrea el să ne întrebăm. 

— Și dacă este, totuși, adevărat? 

Continuam să fiu ambivalent. 

— Să știi că Larison poate să aibă propriile lui planuri. 

— Larison n-are decât să-și facă singur griji despre Larison. Eu 
îmi fac griji despre tine. În plus, cred că-l va lăsa în pace pe moș 
Horton. 

M-am încruntat întrebător. 

— De ce? 

— Așa simt eu. Și-a recuperat diamantele, da? Nu cred că 
răzbunarea va fi o prioritate uriașă pentru el, chiar dacă n-ar 
recunoaște asta niciodată, nici față de sine. 

— Bănuiesc că vom afla. 

— Așa-i. Ai facut o treabă frumoasă, Mister Rain, ca șef al 
micului nostru grup de fraţi. Nu fusesem sigur că deţii calitatea 
asta. 

Am izbucnit în râs. 

— Nu știu dacă ai dreptate. De câte ori am fost cât pe-aci să 
ne zburăm creierii unii altora? Și am fi făcut-o cu siguranţă cel 
puţin o dată, dacă n-ai fi intervenit tu. 

— Să știi că n-o să neg că l-am imitat al dracului de bine pe 
Cleavon Little, exact când a fost nevoie. Dar ia mai gândește-te 
și la altceva. Dacă la conducerea echipei ăsteia ar fi fost 
altcineva, n-am fi fost cât pe-aci să ne zburăm creierii unii 
altora, ci ni i-am fi zburat cu adevărat. 

M-am gândit că-mi acorda prea mult credit, dar n-am spus 
nimic nici într-o direcţie, nici în cealaltă. 

— Bine, domnule Modest, a rostit el, a sosit timpul să plec. 
Încearcă să nu-mi duci dorul prea mult, da? 

— O să-ncerc. 

— Ce dracu', vino și tu în Bali. Acum că ești din nou solo, te 
poţi bucura așa cum se cuvine de insula mea. Știu locurile cele 
mai bune și doamnele cele mai frumoase. Doar dacă nu te 
gândești să te-ntorci cu coada-ntre picioare la Delilah. 

Am râs ca să-mi acopăr deruta și i-am spus c-o să-l vizitez în 
Bali. Cel puţin în privinţa asta eram sigur. 

Am fost ceva mai stângaci cu Treven. El continua să fie militar 
activ și n-a spus încotro pleca. Aveam senzaţia că genul ăsta de 
activitate nu era pentru el, dar același lucru era valabil și pentru 
retragere, nici chiar cu douăzeci și cinci de milioane 


VP - 304 


neimpozabile. Mă gândeam că poate era pur și simplu un bărbat 
care avea nevoie de o structură și de o direcţie, tot așa cum un 
tren are nevoie de o pereche de șine. 

Din motive pe care nu le puteam articula cu exactitate, 
continuam să mă întreb dacă nu era posibil ca, într-o etapă a 
operaţiunii, el să fi lucrat pentru ambele tabere. Poate că la 
mijloc era faptul că nu-l omorâse pe Horton atunci când putuse 
s-o facă. La momentul respectiv, nu-i pusesem la îndoială 
raționamentul, dar în același timp bănuiam că raţiunea nu era 
fundamentali real al șovăielii lui. Simţeam existenţa unui soi de 
atașament între el și Horton. Sau poate că ceea ce simţeam era 
pur și simplu încercarea lui Treven de a se agăța de structura 
aceea de care credeam că avea el nevoie, o structură care-i 
asigurase întotdeauna un scop în viață, dar pe care 
evenimentele o îndepărtau. Poate că teama de a pierde 
structura aceea îl determinase la un moment dat să apeleze la 
Horton, să încerce să joace cu ambele tabere împotriva 
centrului. Asta nu mai conta însă de acum. Nu doream s-o 
recunosc în sinea mea, dar o parte din mine era fericită că 
probabil n-aveam să știu adevărul niciodată. Nu doream să fiu 
nevoit să fac ceva în privinţa aceea. Era mai simplu să las 
lucrurile în pace. 

Larison a fost de asemenea zgârcit cu detaliile despre 
următoarele lui acţiuni și am presupus că se ducea la iubitul lui. 
Speram ca asta să-l ajute. Propria mea încercare de idilă cu o 
persoană civilă dusese la încercarea ei de a mă asasina. Și ea 
era mama copilului meu. Bineînțeles, nu i-am spus nimic lui 
Larison, nici despre viața lui personală, nici despre Horton. 

El mi-a mulțumit când ne-am luat rămas-bun și n-am fost 
sigur pentru ce o făcea - pentru că-i păstrasem secretul, pentru 
că-l oprisem să ne părăsească într-un fel pe care l-ar fi regretat 
sau pentru că-mi asumasem riscul de a avea încredere în el. 

— Pentru puţin, am spus. Totul n-a fost decât autoconservare. 

— Rahat, mi-a replicat. Îţi sunt dator. 

— Ce-mi datorezi? M-ai introdus într-o operaţiune care mi-a 
adus douăzeci și cinci de milioane. 

Nu mi-a răspuns imediat și mi-am dat seama că se gândea că 
planul lui iniţial nu implicase ca eu să rămân cu diamantele. Și 
că reamintirea acelui plan îi cauzase frământări de conștiință 
deloc caracteristice. M-am gândit că avusesem noroc că 

lucrurile se derulaseră așa. Ar fi putut foarte ușor s-o fi luat în cu 
totul altă direcţie. 

— Nu știu exact unde voi fi, a spus Larison. Însă dacă ai 
nevoie de mine, o să-ţi apăr spatele. 

Venită din partea lui, o asemenea oferă era atât rară, cât și 
relevantă. Am apreciat-o și i-am spus-o. Aveam sentimentul că 
ne vom revedea și i-am spus și asta. 

Așa s-a destrămat detașamentul nostru. Pentru o vreme, 
oricum. 

Eu m-am întors în Tokio, bineînţeles, așa cum se pare că o fac 
de fiecare dată, ca un somon ce înoată în amonte, către locul 
nașterii sale. M-am instalat și m-am bucurat de senzaţia unei 
acalmii în viața mea. Orașul continua să-și revină treptat după 
trauma provocată de seism și tsunami, și am donat o sumă 
incredibil de mare și în mod cuvenit anonimă pentru eforturile 
de ajutorare din nord. Revelaţiile despre corupţia ce dusese la 
accidentul de la reactorul nuclear Fukushima erau uluitoare, 
chiar și pentru un cinic ca mine. Cu toate acestea, nimic bun nu 
părea să iasă de pe urma lor. Se părea că Japonia nu diferea 
prea mult de Statele Unite, cel puţin în termenii apatiei. 

Pentru că și veștile de acolo erau uluitoare. Revelaţii, 
incriminări, acuzaţii de trădare. Majoritatea erau adevărate, așa 
cum prevăzuse Horton, iar minciunile erau împletite atât de 
iscusit în țesătură, încât nimeni care nu percepea întreaga 
tapiserie nu le-ar fi sesizat vreodată. Horton, tot așa cum 
prezisese, își câștigase un număr uriaș de susţinători. Fusese 
solicitat în mod repetat să candideze la președinție. Spre meritul 
lui, bănuiesc, a refuzat și am bănuit că ceea ce oamenii 
considerau că era nobila lui rezistenţă faţă de ispita puterii avea 
într-o bună zi să-i poleiască legenda. 

Dar în ciuda tuturor revelaţiilor, arestărilor și indignărilor, n- 
am văzut schimbându-se prea multe. Războaiele au continuat să 
macine vieţi. N-am auzit de revolte populiste, nici de țărani 
înarmaţi cu furci care să atace Capitoliul, ori să-i ardă pe baronii 
de pe Wall Street, fie doar și în efigii. S-a vorbit despre un al 
treilea partid - eu m-am gândit că un al doilea partid ar fi fost o 
expresie mai corectă dar discuţiile nu s-au concretizat prin 
nimic. Deși Wikileaks a fost canalul pentru tot ce se sifona, New 
York Times și toate celelalte ziare căpătau creditul, deși nici nu 
s-ar fi atins de asemenea informaţii dacă Wikileaks nu le-ar fi 

forțat, exact cum spusese Kanezaki. Pe ansamblu, părea că 
oamenii își doreau să înțeleagă perfidia ca fiind o problemă a 
personalităţilor, nu ca pe ceva insidios din instituţiile lor. 

Horton a continuat, acţionând pârghiile popularității și puterii 
sale, dar comisia - așa aveam eu impresia -, departe de a fi un 
vehicul pe care să-l poată dirija așa cum dorea, era mai degrabă 
un container, care, treptat, ajungea să-i controleze și să-i 
restrângă ambițiile. M-am întrebat cât de dezamăgit era el și 
dacă, în orele tăcute și întunecoase dinaintea zorilor, stătea 
oare vreodată întins în pat cuprins de cleștele fără somn al 
disperării, cu sufletele tuturor celor cărora le curmase prematur 
viețile apropiindu-se și strângându-l din toate părțile. 

Nu mă îngrijora posibilitatea ca el să vină după vreunul dintre 
noi. M-am gândit că spusese adevărul când afirmase că nu 
credea că i-am putea face cine știe ce rău. Și ar fi fost periculos 
să ucidă doar pe unul dintre noi, dacă nu ne ucidea pe toţi. Dacă 
oricare dintre noi ar fi decis că Horton constituia din nou o 
ameninţare, el s-ar fi confruntat cu o problemă serioasă. În plus, 
mai era și fiica lui, bineînţeles. Poate că ea îi spusese că Dox 
avea un suflet blând, dar nu știa nimic despre noi ceilalți. Oare 
ar fi riscat cu adevărat represaliile? Mă îndoiam. 

Privindu-i mașinaţiunile îndepărtate din limanul refugiului meu 
din Tokio, m-am întrebat dacă nu cumva Horton își citise greșit 
propria ţară. Poate că democraţiile, ori poate că toate culturile, 
au cicluri ale vieţii, la fel ca oamenii care le alcătuiesc. Și poate 
că există lucruri pe care culturile le pot face pentru a-și prelungi 
viaţa - echivalentul exerciţiilor fizice și al hranei sănătoase sau, 
pentru o analogie cu ceea ce făcuse Horton, echivalentul unei 
operaţii chirurgicale radicale dar într-un final lucrurile acelea ar 
conta doar periferic. Poate că, indiferent de eforturile câtorva 
persoane excepţionale, genele ascunse și inerente în ADN-ul 
unei culturi vor dicta o durată în ani și vor face inevitabilă 
instalarea sclerozei, senilităţii și morţii, la fel de inevitabil ca 
Parcele ce taie firul unei vieți individuale. 

Nu știam ce-mi doream. M-am antrenat în Kodokan, am 
meditat în temple tăcute și m-am bucurat de cluburi de jazz, 
cafenele și baruri. Am făcut plimbări nocturne lungi prin orașul 
damaschinat și m-am gândit la evenimentele din care făcusem 
parte și la ceea ce fusesem cât pe aici să cauzez. M-am gândit la 

fiul meu și mi-a lipsit Delilah. M-am gândit la Horton. N-am luat 
nicio decizie. 

Am dormit mai bine decât o făcusem de ceva vreme. Am 
sperat că asta va dura. 

